Geidāne Milda

Puisiķciems

Milda Geidāne

Puisikciems

Milda Geidāne

Puisikciems

jūs zināt, kur atrodas Puisiķciems? Tas ir tajā mūsu zemītes malā, kur piecdesmit garus gadus neviens latvietis bez īpašām atļaujām nedrīkstēja kāju spert. Granti klāts zemes ceļš jūras krasta tuvumā ved no vienas lielās Kurzemes pilsētas uz otru. Iepretim Puisiķciemam dižceļa otrā pusē padomju armijai bija apmācību poligons. Ik dienas tur rēca tanki, gaisu tricināja šāvienu dārdoņa. Poligona klajums ir dziļu, ūdeņu pilnu gravu izvagots. Tās radās, kad milzīgās mašīnas rēkdamas savos kausos grāba zemi un bēra augšup, veidojot uzbērumus tanku ceļiem. Vēlāk tos nolīdzināja, sablietēja, lai izturētu kāpurķēžu smagumu. Visi šie ceļi stiepās taisnā līnijā uz rietumiem. Tuvāk jūrai bija ieguldīti gulšņi, kas balstīja sliedes. Ne visus pa tām ripojošos mērķus skāra tanka lādiņš, krietna to daļa iekrita jūrā.

Jūra aiz sīko priedīšu un kadiķu apauguma šalca tāpat kā gadu tūkstošiem ilgi, veldama pret akmeņaino krastu zaļgani zilus viļņus, baltām putu mežģīnēm izrotātus. Pēc rudens lielajām vētrām, kad bangas vēlās pāris metru augstumā un jūra dārdēja kā smagsvara vilciens, krastā starp oļiem mirdzēja sīkas dzintara lauskiņas. Bet nebija roku, kas tos drīkstētu pacelt, un nākamā vētra paņēma jūras klēpī atpakaļ. Gar jūras krastu bija savilkti stiepļu žogi, tajos plūda nāvējoša elektriskā strāva. Pat

zaķi neuzdrošinājās ļepatot pāri ik ritu svaigi uzartajai smilšu joslai kāpās.

Tā kādreiz bija. Tagad tikai vietējo iedzīvotāju sarunvalodā palicis apzīmējums "tanku ceļi". Gandrīz visi tie smilgām, pelašķiem, madarām un bišu amoliņu aizauguši. Tikai viens, pats platākais, mašīnu un traktoru riteņu nosliedēts, vēl derīgs braukšanai. Bet, kad poligonā būs uzlasīts pēdējais metāllūžņu gabaliņš un izrakts pēdējais kabeļa galiņš, aizaugs arī šis. Līdz jūrai pa to nevar tikt, vismaz ne ar vieglo automobili. Nelīdzens, bedrains ir tālāk šis ceļš. Bet tā malās uz daudzajiem pauguriņiem pavasaros zied violetās silpurenes, un vasarā viss gaiss saldi tvan mārsiliņu smaržā.

Pirms daudziem gadiem Puisiķciems ar desmitiem apdzīvotu māju un iekoptiem laukiem pletās abās dižceļa pusēs. Tagad šur tur var manīt akmens krāvumus, ēku pamatus. Vecie augļu dārzi ir visīstākie un vienīgie liecinieki, ka tur dzīvojuši cilvēki. Gadu desmitiem nekoptās ābeles ik pārgadus dod sīkus, tārpu sagrauztus ābolīšus. Ap tām aug dzīvelīgie ceriņi, spirejas, kāds jasmīnkrūms, kastanis, kupla liepa, ozols, kļava.

Aizdārdēja pēdējais tanks, aizbrauca karavīri, atstādami ēkas abās poligona daļās, kuras šķir neliels mežs. Tad kā izbadējušies kraukļi uz kritušu dzīvnieku tām metās virsū ļaužu bari. Rāva, lauza, plēsa, raka un veda prom visu, kam tika klāt, - logus, durvis, elektrības kabeļus, sliedes, šīfera jumtus, beidzot pat ķieģeļus. Ēku vietā palika drupas.

Vispirms poligons pārvērtās par postažu, tad tur parādījās zāle, arī sīciņas priedītes, dziļo gravu krasti apauga kārkliem, bērziņiem un apsītēm, bebri aizdambēja gravas, izveidoja dīķus. Tanku ceļu malās putniņi iesēja mežrozītes. Sapostītā zeme sāka atdzīvoties.

Poligonam iepretī, lielceļa kreisajā pusē, vēl palikušas četras mājas - Puisiki, Lūriki, Rudzīši un Ģīgas. Ceriņus Indriksonu Kārlis, nopirkdams kazarmas ēku un iekopdams zemi ap to, radīja no jauna. Aiz meža, poligona pusē, ir Jēči.

Dažādi cilvēki dzīvo šajās sešās mājās, un par viņiem stāstīšu.

1. nodala

Bija rēna pavasara pievakare. Pūta silts dienvidrietumu vējš, no jūras nāca tikko dzirdama šalkoņa. Puisiku saimnieks Marģers Dreimanis, padrukns vidēja auguma vīrs apaļīgu, sārtenu seju, ienācis no lauka virtuvē, teica savai sievai Aldonai:

-   Kaut kādi dūmi paceļas aiz meža. Ka tikai Vilis nav ielaidis uguni pērnajā kūlā. Viņš vasarā poligonā sienu pļāva, pusi lauka pameta. Teica, pietiekot, neesot vērts pāris lopu dēļ pušu plēsties.

-  Rudenī Melisa žēlojās: būtu paturējusi arī teli, bet tas slaists nesagādāja sienu, cik vajag, - piebilda Aldona.

-   Nudien nesaprotu, kāpēc viņa ar to Vili sapinās. Jēgas no viņa nekādas.

-   Sava jēga laikam ir, - Aldona pasmējās. - Gultā droši vien nav slinks. Jauns, smuks sievišķis, daba prasa savu.

Ka Melisa jauna un smuka, Marģers tīri labi zināja. Viņam patika pamielot acis pie smuidrā, lokanā augumiņa, glītās sejiņas. Bet tikai acis.

-   Ka tas pagāns neielaiž uguni mežā, - Marģers turpināja. - Viss sauss. Būtu jāaizbrauc paskatīties. Bet man kaut kas ar aizdedzes svecēm nav kārtībā.

-   Tēt, es aizjāšu, - ierunājās Lauma un pastūma uz galda viduci televīzijas programmu, ko bija cītīgi pētījusi. - Dūja trīs dienas stāv stallī neizkustināta.

-   Labi, meit. Un saki, lai neiet prom, kamēr vēl deg.

-   Bet ja tur sveši ļaudis? - Aldona bažīgi pavaicāja, un Marģers atmeta: kur te svešinieki gadīsies, nav ne ogu, ne sēņu laiks, kabeļu dedzinātāji sen nav manīti.

To pateicis, viņš piecēlās, izgāja laukā un devās uz saimniecības ēku. Bija laiks vakariņu tiesu cūkām sarūpēt. Aldona pa logu noskatījās, kā Lauma no staļļa izved apsegloto zirgu, cik viegli uzsēžas mugurā jaunajai ķēvītei, un neviļus nopūtās. Viņa vairs tā nespēja, locekļi nemanot bija zaudējuši lokanību, augums kļuvis smagnējs. Bet krūtis bija augstas un muguru viņa turēja taisnu. Viņa joprojām bija stalta sieviete. Tā šmaugā meitene, kas kādreiz uz melnā Bajāra auļoja pa kolhoza ceļiem un l akām, vai tā tiešām bija viņa? Cik tas jau sen! Vai mūža dienas jau pagriezušās uz vakara pusi? Nē, viņa strauji papurināja galvu. Piecdesmit gadi ir pats pusdienas laiks, nu, varbūt mazliet tam pāri, kad saule vairs nededzina tik karsti, bet ēnas nav izstiepušās garumā. Līdz vakaram vēl tālu.

Viņas Laumai pašlaik divdesmit gadu. Slaidais, vingrais augums nav tik garš kā mātei. Ar apaļo seju, strupo degunu, zilajām acīm un gaišajiem matiem viņa tik līdzīga savam tēvam. Bērnībā Lauma lepojās, ka esot tēva meita. Aldonas tumšajos matos jau ievijušies sirmi pavedieni, paplata seja plānām lūpām, virs dziļi iegrimušām brūnām acīm biezas uzacis. Pat jaunībā viņu par skaistuli nesauca. Un tomēr dabūja izskatīgo Marģeru, pirms citas kolhoza meitas bija attapušās. Lai arī bija par viņu sešus gadus vecāka! Kaut Laumai arī veiktos labu vīru dabūt! Tas Valdis bija pērn mazliet prātu sajaucis, bet nu viss laimīgā kārtā beidzies. Lauma viņu pat ar pušplēstu vārdiņu nav pieminējusi.

Aldona atgāja no loga, sabēra bļodā kartupeļus, nomazgāja un, uz ķeblīša apsēdusies, sāka mizot vakariņām. Uzliks vārīties, tad ies slaukt govis. Viņi bija savus pienākumus sadalījuši - Marģeram cūkas un lauki, viņai - govis, teliņi un virtuve, Laumai - vistas un dārzs. Viņi bija saticīga ģimene, un Aldona apmierināta pasmaidīja. Vēl vajadzēja Laumu izprecināt, mazbērnus sagaidīt, tad savu mūža uzdevumu būs piepildījuši.

Lopi bija sakopti, virtuvē smaržoja cepti sīpoli un gaļas šķēles, plīts stūrītī, ar dvieli pārsegts, stāvēja kastrolis ar vārītiem kartupeļiem, klusiņām sīca tējkanna. Aldona salika šķīvjus, attaisīja marinēto gurķu burku. Marģers, darba drēbes novilcis, nomazgājies, sēdēja galda galā un lasīja avīzi. Viņš pacēla galvu un ierunājās:

-  Pirmīt, kad nācu iekšā, dūmus aiz meža vairs nemanīju. Kur meitēns tik ilgi kavējas? Sāk jau satumst.

-  Ka tikai kāda liksta nav gadījusies. Man tāds nemierīgs prāts, - Aldonas balsī ieskanējās bažas.

Šajā mirklī viņi izdzirda, ka lielceļš nodun zem zirga kājām, un abi atviegloti uzelpoja. Aldona steigšus lika galdā vakariņas. Drīz vērās durvis un pa tām iespurdza Lauma.

-   Ak, kungu māte, ko es redzēju! - viņa smējās, rokas mazgādama. - Jēčos jauni iemītnieki. Tie bija to uguni sakūruši. Visādas čubas no Žaņa šķūņa izgrābuši. Vārīja sev ēdienu čuguna grāpītī, kāsī virs ugunskura pakāruši. Nudien, visīstenākie čigāni. Tikai ratu ar kulbu trūka, toties bija tumšzils žigulītis. Mājā iekšā nevarot iet, tur miljons blusu. Tā dāma teica, visas kājas bijušas raibas no blusām, viņai tādas gaišbrūnas reitūzenes, labi varējusi redzēt. Kā tās ziemā nav nosalušas? Jēčos nav vairs neviena loga.

-    Blusām laikam sīksta dzīvība, - pasmējās Aldona. - Ielien spraugās un guļ. Par tām nav ko brīnīties, Žanim diez kāda tīrība nebija. Kad Elziņa nomira, nebija vairs, kas piekopj. Logus droši vien Lūriku Jānis aizstiepis, viņš uz to nadzīgs. Tu saki, dāma? Vai viena pati?

-   Nē, kopā ar dēlu. Tāds jauns džekiņš, garš, tievs un bāls kā kartupeļu asns pagrabā. Viņiem līdzi esot telts, tur tā dāma nakšņošot. Dēls gulēšot mašīnā. Viņa sarāvusies nevarot.

-   Teltī tagad? - pabrīnījās Aldona. - Vēl tikai aprīļa vidus. Tai gan ir dūša.

-   Tā rādās. Pati maza un apaļa kā bumbiņa. Vārdus bēra vienā laidā. Viņi Jēčus pirkšot. Pagasts piešķīris desmit hektārus zemes. Dotu vēl vairāk, kaut visu poligonu, šī nav ņēmusi. Ko ar tādu zemes lērumu iesākšot? Viņi no Rīgas.

-  Ak Jēčos dzīvos? Pēc tam, kad vecais Žanis… Vai tu to nepastāstīji?

-   Kādēļ stāstīt? Sāks viņiem naktī spoki rādīties.

-   Tātad rīdzinieki Jēčos domā apmesties, - Marģers domīgi novilka. - Dzīvosim, redzēsim, kas tie par kukaiņiem.

Viņš pievērsās ēdienam, kas tik kairinoši kutināja nāsis ar savu smaržu. Aldona bija laba saimniece, viss, ko viņa gatavoja, padevās garšīgs.

Pēc vakariņām Aldona savāca netīros traukus, lai vēlāk nomazgātu, sataisīja bļodā ēdienu sunim. Naktīs viņa laida Cēzaru vaļā no ķēdes. Marģers visapkārt Puisiku pagalmam bija uztaisījis žogu. Suns pāri tam nelēca un nelūgtus ciemiņus iekšā nelaida. Lūriku Elmārs pirms pāris gadiem nakts laikā bija žogam pārlīdis, gribējis piegrabināt pie Laumas loga. Viņš dabūja prāvu robu biksēs un brūci ciskā. No tā laika tumsā neviens Puisiku mājai netuvojās.

Lauma lielajā istabā apsēdās pretī televizoram, bet Marģers, uzmetis paviršu skatienu programmai un norūcis, ka nekā prātīga nav, tūlīt pēc "Panorāmas" nozuda guļamistabā. Viņš jutās noguris, garā darba diena izsmēla spēkus. Un rīt būs tāda pati. Bet savādāk dzīvot nevarēja, ja gribēja noturēt savu saimniecību. Viņš vienu brīdi iedomājās Melisu un Rudzīšus. Viņa tur ieradās ar četrām govīm, tagad tikai divas palikušas un laikam kāds jaunlops. Vilis Melisas saimniecību krietni paputinājis. Kā viņa to spēja paciest? Nebija taču pielaulāts. Tas puika viņai no cita, pilsētā dzīvojot, dabūts. Brūtgāns it kā cietumā nokļuvis. Kā īsti bija, Puisiķciemā neviens nezināja, un Melisa pati nestāstīja. Viņa nemēdza daudz runāt, bet kā mācēja pasmaidīt… Melisa. Glīta un sprauna. Aldona domā, bez vīrieša nevar iztikt. Iespējams. Būtu Melisa te blakus, viņš negāztos gultā smags kā piemircis ozola bluķis. Viņa rokas vēl prot glāstīt. Arī Aldona vēl nenāk, abas ar meitu droši vien pielipušas televizora ekrānam, no otras istabas dzirdama neskaidra balsu murdoņa. Marģers pagriezās uz otru sānu un drīz iemiga. Viņš pat nejuta, ka Aldona noliekas blakus.

Aldona ilgi gulēja vaļējām acīm. Domas bija sākušas vīties ap svešajiem cilvēkiem, kuri ieradušies, lai dzīvotu Jēčos. Kādēļ lielu pilsētu mainījuši pret Puisiķciemu, kur pastniece un autobuss tikai divreiz nedēļā un produktus autoveikals pieved vienīgi ceturtdienās? Kā viņi te dzīvos, no kā pārtiks? Kādēļ tikai māte un dēls, vai vīra viņai nav? Gan ar laiku dabūs zināt. Doties pašai uz Jēčiem ar jaunajiem kaimiņiem iepazīties? Viņa nespēja tā uzbāzties. Starp kurzemniekiem izaugusi, viņa bija iemantojusi šīs puses ļaužu atturību.

Labi, ka poligonā atkal apmetas cilvēki. Cerams, viņi te iedzīvosies. Par jauno puisi Lauma izteicās ironiski, bet tāda jau meiteņu daba.

Aldona un Marģers vēl sēdēja pie nenovākta brokast- galda, kad Cēzars dobji ierējās. Agrais rīta cēliens abiem bija aiz muguras, viņi nesteigdamies malkoja kafiju. Pametusi ašu skatienu logā, Aldona iesaucās, ka laikam jaunie kaimiņi ieradušies. Uz ceļa aiz vārtiem stāvēja tumši zils žigulis, divi cilvēki nāca šurp - garš jauneklis un maza, apaļīga sieviete. Aldona žigli novāca traukus, noslaucīja maizes drupačas. Drīz pie ārdurvīm atskanēja skaļš klauvējiens, un Aldona laipni atsaucās: "Lūdzu, lūdzu."

-   Labdien! Mani sauc Zigrīda Apogs, - sacīja svešā sieviete balsī, kas šķita pārāk skaļa un sparīga viņas augumam. - Šis ir mans dēls Indulis. Mēs no Jēču mājām.

Marģers steigšus paslēpa pussmēķēto cigareti kreisajā saujā, un viņi sarokojās. Zigrīdas spiediens bija ciešs un stingrs, Indulis pasniedza mīkstu, ļenganu plaukstu.

-  Tā jaunkundze, kas mūs vakar apciemoja, laikam jūsu meita? - mazā sieviete jautāja un, saņēmusi apstiprinājumu, turpināja tikpat skaļi. - Man daži lūgumi, neko te nezinu, apkārtne sveša, varbūt jūs palīdzēsiet ar padomu…

-   Vispirms, lūdzu, sēstieties, - Aldona viņu pārtrauca. - Man vēl kannā karsts ūdens, uzlikšu tīras tasītes…

Kamēr Aldona rosījās, Marģers izslīdēja laukā. Neciešami gribējās smēķēt. Viņš nebija liels pīpmanis, taču cigarete pēc pabeigta darba cēliena un ēdienreizes bija kļuvusi par nepieciešamību. Marģers pūta gaisā sīkas dūmu strūkliņas un domāja, ka jāiet apskatīt tīrumus, varbūt zeme jau apžuvuši, varēs nokultivēt. Cik vairs tālu miežu sējamais laiks!

No tīksmās bezdarbības pēc brīža iztraucēja Aldonas balss. Kopā ar jaunajiem kaimiņiem viņa bija iznākusi laukā:

-   Marģer, lūdzu, aizbrauc Apogiem līdzi! Viņi grib tikt uz gateri, bet nezina ceļu.

-    To pavisam viegli atrast, - Marģers noņurdēja, tad pagriezās pret Zigrīdu, - laidiet taisni pa lielo ceļu Lūžna- vas virzienā. Pēc kādiem pieciem kilometriem būs pagrieziens uz labo pusi. Tur, aiz mežiņa, būs Māliņciems, lopkopības komplekss un gateris. Apmaldīties nav iespējams.

-   Paldies par ceļa pastāstlšanu, - Zigrīda priecīga tencināja, tad pievērsās Aldonai: - Kur tā smukā jaunkundze? Kādēļ viņu šorīt neredzam?

-   Lauma aizbrauca pēc cālīšiem. Šodien pārdod. Avīzē bija sludinājums. Paši pirmie šajā pavasari.

-   Mums arī derētu cālīšus iegādāties. Kā tu domā, In- dul? - viņa pievērsās dēlam.

-   Jums taču Jēčos nav telpu, kur turēt, - Aldona iebilda. - Tādi cālīši, kas bez klukstes jāaudzina, ir ļoti vārīgi. Lauma ar tiem noņemas kā ar maziem bērniņiem. Zem sildītāja tur.

-   Jā, jums taisnība. Mums vēl daudz kā Jēčos nav. Pats pirmais - mājai logi jāieliek, - Zigrīda noteica, un viņi devās pie savas mašīnas. Drīz tā aizdūca prom.

-   Rādās tīri normāli cilvēki, - sprieda Marģers, bet Aldona bija citās domās:

-   Tā māte pārāk enerģiska. Dēls nemaz pie vārda netiek.

-   Un labi, ka enerģiska. Tāda varbūt Jēčos nepazudīs. Veco Vidiņu laikā tur viss paputējis. Nebija viņiem, dēļ kā censties. Cilvēki bez bērniem tikpat kā koki bez atvasēm. Nocērt, un pagalam, jaunais vietā nepaliek.

-   To tu pareizi pateici, - Aldona apstiprināja un devās uz saimniecības ēku, lai ķertos pie sava darba - piena iz- malšanas. Marģers aizgāja apskatīt tīrumus. Dienas vidus viņam brīvs, cūkas ēdināja divreiz dienā. Vienīgi pie mazajiem sivēniņiem jāpiestaigā biežāk.

Savu darbu beigusi, traukus nokopusi, Aldona gāja pāri pagalmam, kad atkal uz ceļa piestāja Apogu mašīna. Zigrīda piesteigusies stāstīja, cik labi viņiem veicies. Pasūtījuši galdniecībā logus, pāris ķeblīšus, plauktus virtuvei, tie vecie esot galīgi ķirmju sagrauzti. Noskaidrojusi, ka gaterī var dabūt sausus nomaļus, viņiem tie ļoti, ļoti vajadzīgi. Jau šodien pat. Ja Puisiku saimnieks varētu vienu kravu atvest? Viņa redzot, šajā mājā traktors ar visu piekabi. Indulis brauktu līdzi, lai iekrautu. Kad Aldona vilcinājās atbildēt, viņa teica, par velti jau negribot, viņa samaksās.

-   Jā, degviela dārga, viss sējas laiks priekšā, - Aldona gausi novilka. - Naudas mums pašlaik nav. Pēdējo šorīt iedevu Laumai priekš cālīšiem. Pēc pāris nedēļām pārdosim sivēnus un tad - kuru latu ieņemsim, tas tūlīt jāizdod. Sēkla, minerālmēsli, degviela, kombikorms, transports. Smagās mašīnas mums nav.

Zigrīda, kabatā pagramstījusies, izvilka naudaszīmi un iespieda Aldonai saujā. Viņa gāja pasaukt Marģeru.

Kad Aldona kāpa pāri slieksnim, Zigrīda, nokomandējusi Induli, žigli ietecēja līdzi. Viņa gribēja zināt, vai Lauma dabūjusi cālīšus. Jā, pārveda trīsdesmit pūkainīšus, Aldona strupi atteica. Zigrīda vēlējās tos apskatīt.

-   Nē, Laumai netīk, ka viņas bērniņus traucē, - Aldona papurināja galvu. - Mums saimniecības ēkā ir lopu virtuve, kur viņa iekārtojusi apsildāmu kasti. Tur tie zem lampām atpūšas no tālā ceļa.

-   Jā, jā, tā laikam ir, - Zigrīda piekrita. - Bet, kad paaugsies, tad gan labi būtu redzēt, kā viss iekārtots. Man ļoti gribas savas vistiņas. Lauku olas ir tik diētiskas.

Aldona pasmīnēja un paņēma grozu, kurā bija samestas izmazgātas, cauras zeķes, salūkoja kamolu dzijas, lāpāmo adatu un apsēdās pie loga. Nekad šim darbiņam neatlika laika. Nu bija brīdis, kad varēja kustināt reizē pirkstus un mēli. Zigrīda ar savu krēslu iekārtojās blakus.

-    Kā jūs, pilsētniece, iedomājāties nākt uz laukiem? - Aldona pavaicāja. - Pašlaik te ir ļoti grūti. Ja gribi virs ūdens noturēties, sūri, grūti jāstrādā. Ja es mācētu kaut ko citu kā tikai lopus kopt, meklētu darbu pilsētā. Kāpēc jūs to pamētāt?

-   Tas tāds garš un bēdīgs stāsts. Bet visumā, kas es par pilsētnieci? Rīgas nomalē piedzimu, izaugu Ziepniekkal- nā. Bija tur vecākiem neliela mājiņa, savs dārziņš. No bērnu dienām man patika tajā rušināties. Pašiem savas zemenes, cukurzirņi, puķes. Tad sāka būvēt tās dzelzsbetona bluķa mājas. Mūsu mājiņu noplēsa, dārziņu, visu, visu. Par to iedeva dzīvokli. Akmens sprostā, kā Brigade- re kādreiz rakstīja. Es vasarās, atvaļinājuma laikā, braucu pie māsīcas uz laukiem, tur bija skaisti. Iemācījos pat govi slaukt. Jūs sakāt, būs grūti jāstrādā? No darba nebaidos. Visu mūžu esmu strādājusi. Tiesa, ne smagi. Vairāk ar pirkstiem. Mācīju meitenēm proftehniskajā skolā šūšanu un apģērbu modelēšanu.

-   Tad jau jums lielisks amats! - Aldona iesaucās. - Ar tādu var krietni nopelnīt. Visos laikos.

-   Kādreiz tiešām varēja, ne tagad. Nabagi par santīmiem savas drēbes nopērk humpalu bodēs, bet bagātās dāmas… Tām vajag glaunos salonus. Nesūdzos, bija man savas kundes. Bet tolaik, kad man vēl piederēja sava istaba. Ak, Dreimaņa kundze, ja jūs zinātu, kādu cūcību nostrādāja mans vīrs, nu jāsaka, bijušais. Viņš vienā rūpnīcā bija inženieris normētājs. Ko tur normēja, vēl šodien nezinu. Pārstrādājies neizskatījās. Kā tika pensijā, paziņoja - šis baudīšot saulainās vecumdienas. Augām dienām uz dīvāna gulšņāja, televizorā blenzdams, pa reizei kādu krimiķi palasīja. Es, pensionāre būdama, vēl trīs gadus nostrādāju, naudiņu iekrāju, tagad tā noder. Bet Jānis tikai zināja pūst par grūtiem laikiem. Kad tie vieglie bijuši? Vai toreiz, kad cukuru un ziepes uz taloniem deva? Kad es pusi nakts rindā stāvēju, lai bleķa vāciņus kompota burkām dabūtu? Jūs tak atceraties tos laikus?

-   Jā, atceros gan, - Aldona piekrita. - Bija vēl trakāk.

-   Bet nu nāks tas galvenais, - Zigrīda turpināja stāstīt. - Rudenī saņēmu no māsīcas vēstuli. Lūdza, lai braucot palīgā. Viņi izaudzējuši un nokopuši milzīgu kartupeļu lauku. Nu darbs pie pārlasīšanas un safasēšanas maisos. Nevarot strādniekus dabūt. Tie ļautiņi brēc, ka laukos bezdarbs, bet strādāt paši negribot. Kaut kādus dzērājus un klenderus māsīca neņemot. Pateicu Jānim. Šis ar rokām, kājām pretī. Neiešot lauku budžiem kalpot. Padomājiet, cik tas sociālisms šim dziļi kaulos iesēdies! Meitai pašai sava dzīve, tai pat neteicu. Bet Indulim tolaik nebija pastāvīga darba. Viņš inženieris pa elektrības līniju. Tā mēs abi aizbraucām. Pateicu vecajam, ka atgriezīsimies pēc divām nedēļām. Bet iznāca tā, ka visu paveicām un pārbraucām ātrāk. Es vēl paguvu māsīcai no divām vecām kleitām vienu jaunu uzšūt. Sadeva mums produktus, no autobusa izkāpām, apkrāvušies kā ēzeļi. Zvanīju Jānim, lai atbrauc pretī. Telefons klusēja. Nodomājām, laikam nav mājā, ņēmām taksi. Bet dzīvoklī netiku iekšā, kaut man sava atslēga. Otra bija iekšpusē. Zvanījām, dauzījām durvis. Tikai, kad sāku kliegt, iešu pie sētnieka, lai uzlauž, vecais durvis atslēdza. Bet kāds viņš izskatījās, ka tu, mī un žē! Neaizpogātu bikšu priekšu, sapinkātiem matiem, zili riņķi zem acīm, dzeltens kā nebalināts

audekls. Man tūlīt bija nelabas aizdomas. Pagrūdu šo sānus un metos savā istabā. Kā tad - manā gultā, līdz nejēdzībai savandītā, pliks sievišķis. Sakiet, ko jūs darītu maini vietā?

Grūti iedomāties. Tāda situācija manā dzīvē nav bi- liisi. Un laikam arī nebūs, lai nedod Dievs. Bet, ja tā, ja Marģers ko tamlīdzīgu - laikam izsviestu viņus abus lau- kli, Aldona domīgi runāja.

Es gāzu pa purnu. Vienam un otram. Šī bimbodama vāca kopā lanckarus, aizvilkās prom. Indulis, viņš tāds jutīgs, no tās dienas ar tēvu vairs nerunāja. Savas man- tas ienesu Induļa istabā. Iesniedzu tiesā prasību. Izšķīra, mantu sadalīja. Jānim palika dzīvoklis, man - mašīna. Drīz pie viņa ievācās tā šļuha. Man virtuvē vairs vietas nebija. Vecais ērms, seksa filmas pa naktīm skatīdamies, bija galīgi nojūdzies. Šai klāt vien spiedās. Man pateica - es vairs asinis uzsist nespējot. Kas man atlika? Tikt prom. Par Jēču mājām uzzināju nejauši. Satiku bijušo darbabiedreni Rasmu, izstāstīju savas bēdas. Viņai vecāki šajā pagastā, vai pazīstat Bormaņus, Ilzi un Pēteri?

Kad Aldona noteica, jā, zinot, Zigrīda turpināja stāstīt. ' Rasma teikusi - jūras tuvumā stāvot tukša māja, vecītis nomiris, mantinieku laikam neesot. Viņš tādā savādā nā- > vē miris, kā tur īsti bija?

-   Nebija nekā savāda, - Aldona atteica. - Vecs cilvēks, pienāca mirstamā reize. Viens pats dzīvoja, tādēļ atrada tikai pēc dažām dienām. - Viņa nolika salāpītos zeķu pārus grozā, piecēlās, paskatījās pulkstenī un iesaucās:

-  Vai, cik jau vēls! Man jāiet sivēniņus pabarot. Parasti to dara vīrs, bet, ja viņa nav…

-    Man arī laiks uz mājām. Sakiet, kaimiņien, vai no jums varēsim pienu pirkt?

-   Diemžēl pašlaik nav. Visu izmalu, sivēniem vajadzīgs vājpiens. Krējumu vīrs pārdos pilsētā. Jūs aizejiet uz Ģī- gām. No Elvjras pienu vienmēr var dabūt, viņai divas govis. Ģīgas jums paši tuvākie kaimiņi, tās mājas, kas pie lielā meža, lielceļa šajā pusē.

-   Paldies par laipnību! Uz redzēšanos! - Zigrīda atkal runāja skaļā balsī, tikai par savas ģimenes likstām bija stāstījusi nedaudz pie klusināti. ___________

Aldona noskatījās, kā viņa iesēžas mašīnā, iedarbina un tā nozūd aiz ceļa līkuma. Tad viņa devās uz saimniecības ēku.

-   Es domāju, tevi mani bērniņi neinteresē, - Lauma teica pārmezdama. - Tik ilgi varēji klačoties. Mazos ruk- sīšus pabaroju, - viņa piebilda, redzēdama, ka Aldona raugās pēc vājpiena kannas.

-   Labi, meit. Bet es patiešām ātrāk netiku. Tā ciemene kratīja savu sirdi kā vecu tabakmaku. Vismaz trīs pārus zeķu tēvam pa to laiku salāpīju. Vai, ir gan smukiņi tādi brūni pūkainīši, - viņa bija pacēlusi vienu segas stūri un ielūkojās gaišajā kastē, no kurienes atskanēja sīka čiep- stoņa.

Pusdienas tajā dienā ēda pavēlu, kad beidzot pārradās Marģers. Pārmija dažus vārdus par jaunajiem kaimiņiem. Aldona pazobojās: ja Zigrīdai rokas strādās tikpat veikli kā mēle, tad viņi tālu tiks.

-   Bet dēls rādās īstens mīkstmiesis, - noteica Marģers, tad ievaicājās: - Vai varat iedomāties, ko gaterī satiku? Kadegu Valdi. Krauzes Imants šo atkal darbā pieņēmis. Atradis vērtīgo kadru! It kā godīgu cilvēku trūktu.

Lauma noliecās pār savu šķīvi zemāk, taču Aldonas vērīgās acis pamanīja meitenes vaigos spēju pietvīkumu. Viņai tas nepatika.

Arī šajā vakarā Aldona ilgi nespēja iemigt. Par jaunajiem Jēču iemītniekiem bija radies savs spriedums, un domas pie tiem vairs nesaistījās. Viņu raizīgu darīja Laumas pietvīkums, Valda vārdu izdzirdot. Vai tiešām muļķa meitene nav izmetusi no sirds to razbainieku? Citādā vārdā Aldona viņu nespēja dēvēt.

Vēl nesen viņa bija jutusies apmierināta ar savu dzīvi, pat laimīga. Šie astoņi sūrā darbā aizvadītie gadi Puisi- kos bija devuši pirmos ieguvumus - viņai modernu piena dzesēšanas iekārtu, Marģeram - ārzemju traktoru, par kuru viņš teica, ka darbs ar to tik viegls, patīkams un ātri veicams. Tiesa, par to vēl bija parāds bankai, taču Marģeram līdz rudenim būs ne mazāk par simts barokļu pārdodami.

Bet kādēļ radusies tāda savāda nelaimes nojausma? Kā tumšs mākonis pamalē skaidrā vasaras dienā, negaisu vēstīdams, mācās virsū bažas. Māte aizvien Aldonu bija

Vai varat iedomāties, ko gaterī satiku? Kadegu Valdi. Krauzes Imants šo atkal darbā pieņēmis. Atradis vērtīgo kadru! It kā godīgu cilvēku trūktu.

brīdinājusi: nedrīkst cilvēks kļūt augstprātīgs, priecāties par savām veiksmēm. Nelabais to vien tīko, tūlīt nometīs tavā ceļā vislielāko sprunguli, tu kritīsi uz tā, un grūti būs kājās tikt. Kamēr labi klājas, neaizmirsti ik dienas pateikties Dievam par viņa žēlastību. Mūžīgajā darbu steigā un nevaļā viņa patiešām to bija piemirsusi. Aldona sakrustoja pirkstus un klusiņām sāka murmināt: "Mūsu Tēvs debesīs…"

Bija nočukstēts "āmen", tomēr cerēto mieru un paļāvību viņa nejuta. Vai tiešām liktenis gatavo kādu smagu triecienu? Viņa pagriezās sāņus, piespiedās ciešāk Marģera platajai mugurai, aiz tās būs patvērums vienmēr.

2. nodaļa 1.

Šajā līdzenumā bija tikai viens uzkalniņš, un tajā Elvīras sentēvi bija uzcēluši mājas, kuras nosauca par Ģī- gām. Varbūt tādēļ, ka vēji, skriedami no jūras puses, ieķērās koku zaros, lai atskaņotu skumīgu melodiju. Kārlis stāstīja - uz ģīgām sensenos laikos spēlējuši. Tagad šo mūzikas instrumentu vairs nepazīstot. Elvīra pat muzejā to nebija redzējusi. Bet cik viņa pa muzejiem staigājusi? Dažas reizes, kad ar kolhoza mašīnu aizveda uz Rīgu. Dienā bija muzeju apmeklējums, vakarā teātra izrāde. Iespaidi mājupbraucot ņirbēja gar acīm. Vēlāk pārdomājot bija grūti aptvert, kur viņa tos svešādos tēlus redzējusi - uz skatuves vai ielogotus pie kādas plašas zāles sienas? Viss mūžs kopā ar lopiņiem aizvadīts, tā bija viņas pasaule, skaidra, saprotama.

Kādēļ viņai par to šajā pavasara rītā jādomā? Varbūt tādēļ, ka vakar no Jēču puses manīja gaisā paceļamies zilus dūmus? Tie nepletās plašumā, tur nededzināja pērno zāli. Dūmi kūpēja vienuviet. Elvīra neredzēja, kad tie noplaka, jo Sergejs no istabas sauca, ka tūlīt sāksies filma. Kārtējā sērija taču jāredz.

Elvīra bija pasīka auguma, kalsna, stiegraina. Raibs lakatiņš apņēma sīku grumbiņu satīklotu seju.

Bija pāri pusdienlaikam, kad izdzirda traktora rīboņu. Tas bija Marģera košais zili dzeltenais riteņnieks, kas aizripoja uz Jēčiem. Elvīra pašlaik darbojās dārzā, ogulājiem sausos zarus izgriezdama. Viņa aizsteidzās turp, no kurienes atskanēja dobji būkšķi. Sergejs šķūņa priekšā skaldīja malku.

-   Nupat Marģera traktors iebrauca Jēčos, - Elvīra pavēstīja. - Ar veselu dēļu kravu. Šorīt redzēju zilu mašīnī- ti. Un vakar kūpēja dūmi. Rādās, kādi iemītnieki radušies.

-   Tā? - Sergejs pārvaicāja. - Tad jau labi. Būs mums kaimiņi.

Sergejs nometa cirvi, apsēdās uz bluķa un sāka gramstīties kabatā pēc cigaretēm. Nikotīna nodzeltinātie pirksti mazliet drebēja, kad uzrāva sērkociņu. Viņš jutās piekusis. Vairāk nekā septiņdesmit gadu nasta spieda kādreiz platos, tagad salikušos plecus. Bet ar malku jāpasteidzas, kamēr dienas saulainas un vējš pagales labi žāvē.

- Es gan tajāmājā negribētu dzīvot, - Elvīra nodrebi- nājās. - Vecais Žanis tik nelabu galu ņēma. Tas slepkav- nieks tak no cietuma ticis laukā. Neko šim nevarējuši pierādīt.

- Es gan tajā mājā negribētu dzīvot, - Elvīra nodrebinājās. - Vecais Žanis tik nelabu galu ņēma.

-   Kas lai zina, vai Valdis bija vainīgs, - rāmi atteica Sergejs. - Tādēļ vien, ka pāris gadus cietumā sēdējis, vēl nav slepkava. Zaglis viņš ir, tas tiesa.

-   Nē, ne tikai zaglis, bet ari laupītājs un slepkavnieks. Kur Zaņa nauda palika? Policija visu māju grieza riņķī, tak neatrada! - Elvīra dusmīgi attrauca. - Es to ģimeni no jaunām dienām pazīstu. Kadegu Ligita fermā miltus zaga. Kamēr Aldona viņu pieķēra. Ko no tādas mātes bērni varēja mācīties? Tev viegli runāt, tu nebiji tas, kurš Zani atrada. Man vēl tagad tirpas pa kauliem iet. Kā viņš tur ķēķī gulēja, uz acīm nokritis!

Bija uzsnidzis pirmais sniegs, kad viņi, pulciņš Puisiķ- ciema ļaužu, stāvēja uz ceļa un nepacietīgi raudzījās uz pilsētas pusi, vai neparādīsies autoveikals. Kāds ieminējās, kur Žanis šodien kavējas, cits pasmējās, večuks laikam ragaviņas meklē, neatceras, kur, pērnai ziemai beidzoties, tās nogrūdis. Elvīra iedomājās, varbūt saslimis. Viņa tak nebija manījusi Jēčos skursteni kūpam. Atbrauca autoveikals. Piepildījusi savu somu, viņa nopirka Žanim pāris kukulīšus maizes, cukura paciņu, pudeli cepamās eļļas, cigaretes. Sergejs pa ceļu jau nāca pretī, lai palīdzētu smago somu aiznest mājās. Viņa to atdeva un pati ar tīkliņu rokā nogriezās uz Jēčiem. Uz ceļa bija pabieza sniega kārta, viņa brida pa to. Pagalmā līdzens baltums, nevienas pēdas. Nelabas nojausmas pārņemta, atvēra ārdurvis, kāpa pāri slieksnim. Un tad… Elvīrai negribējās to atcerēties. Brēkdama viņa skrēja pie Marģera, lai tas zvana policijai.

Policija, izmeklētāji, visi te brauca, izprašņāja. Neko vairāk viņa nezināja teikt, kā tikai, ka bijis jau auksts, kad atradusi. Nevienu aizdomīgu cilvēku viņa nebija manījusi. Sniegs un vējš pēdas bija nolīdzinājuši.

Žaņa nāve satrauca visu Puisiķciemu. Kurš nelietis spēja nogalēt kluso, miermīlīgo Vidiņu Žani? Viena auss viņam bija pārsista lēģerī, otras dzirde pavājinājās vecumdienās. Runājot bija gandrīz jākliedz. Kā Elziņa to spēja? Laikam bija pieradusi. Kad Elziņa nomira, viņš dzīvoja pavisam vientuļi. Pagasta vecākais bija izgādājis Žanim vietu pansionātā, kārtoja dokumentus. Tikai lopus vispirms vajadzēja pārdot.

Pērnvasar Puisiķciemā ar pelēku, vecu moskviču parādījās Kadegu Valdis. Lūrikos viņam krustmāte, un Drei- maņiem izaugusi tik smuka meita… Aldonai tas nepatika, Elvīra labi zināja. Valdis ziemā no cietuma bija pārnācis, pāris gadus nosēdējis par veikala apzagšanu. No skata bija glīts, runīgs, izveicīgs puisis, tādi meitenēm patīk. Rudenī, padzirdējis, ka Žanis uz pansionātu taisās un meklē pircēju saviem lopiem, pieteicās palīdzēt. Atveda uz Jēčiem uzpircēju, un drīz visi lopiņi - govs, gotene un pusducis aitu - tika salādēti smagajā mašīnā un aizvizināti prom. Žanim tika prāvs naudas žūksnītis. Bet pēc nedēļas Elvīra viņu atrada mirušu. Kā eksperti atzina - saņēmis no mugurpuses sitienu ar cirvi. To atrada, kad pirmais sniegs nokusa, pavisam netālu, ceļmalas grāvī iesviestu. Kādus pirkstu nospiedumus tur vēl varēja meklēt? To vispār nekur nebija, laikam nelietis ar cimdiem rokās rīkojies.

Iepriekšējā piektdienā Žanis bija manīts Lūžnavas veikalā kopā ar Valdi tukšojot alus pudeles, pēc tam vairāki cilvēki redzējuši, ka Valdis viņu iesēdina autobusā un vecītis smaidīgs viens pats aizbrauc mājās. Sniegs uznāca svētdien ap pusdienas laiku, sniga vēl pirmdien, tikai tad norima. Kad Valdi pratinājuši, viņš apgalvojis, ka par palīdzību lopu pārdošanā Žanis šim iedevis piecīti un izmaksājis pāris aliņus. Pēc tās dienas vairs neesot Žani redzējis.

Aizdomas radās, kad Valdis beidzot samaksāja bijušajam īpašniekam par mašīnu. Kur piepeši ņēmis naudu? Valdis apgalvoja - no algas ietaupījis. Izmeklētājs negribēja ticēt. Tomēr Valda vainu neizdevās pierādīt. Varbūt tādas vispār nebija? Pakritušu vienmēr vieglāk sist.

Diezin kādi cilvēki ienākuši Jēčos dzīvot? Visu garo pavasara dienu Elvīra mocījās neziņā. Viņu ciemā, tālu no pagasta centra, tas bija notikums. Gan no Aldonas uzzinās, ja reiz Marģers traktoru devis. Pašai turp aiziet? Nu nē, kā viņa bāzīsies virsū svešiem cilvēkiem?

Elvīras neziņa tika izkliedēta jau nākamajā rītā. Tikko viņa bija uzlikusi uz plīts katlu ar rūgušpienu, kad Rika sāka spalgi riet. Izgājusi laukā apsaukt suni, Elvīra redzēja, ka tuvojas neliela auguma apaļīga sieviete. Iesirmi mati, mugurā viņai bija pelēka, spīdīga vējjaka, kājās brūnas velveta bikses un melni zābaciņi. Soļoja žiglā gaitā.

-    Labdien! - svešā uzsauca. - Es no Jēčiem. Zigrīda Apogs. - Viņa pasniedza mazu, stingru plaukstu. - Man stāstīja, jūsu mājā varēšot pienu nopirkt.

-   Jā, jā, varēs gan. Mani sauc Elvīra. Nāciet uz iekšu! Nebaidieties no Rikas, viņa nekož.

-   Es nebaidos. Zinu, kolliji nav nikni. Skatos, tādi kupli sāni. Vai nav drīzumā bērniņi gaidāmi? - Zigrīda bija uzmetusi sunim vērīgu skatienu.

-   Kā tad. Puisiku Cēzars tas vainīgais.

-   Tas lielais vilks? Skaists suns. Vakar redzēju. Bet jūsu sunīte vēl skaistāka. Kad būs bērniņi, vai varēšu vienu dabūt? Lai jauktenītis. Man Jēčos suns vajadzīgs. Kas lauku māja bez suņa?

-   Taisnība. Katrā mājā vajadzīgs suns. Vecā Zaņa Rek- sis bija pasācis pa mežu klaiņot, mednieku bisei pa šāvienam trāpījies, tā Jēči bez suņa pērngad palika.

Runādamās viņas bija iegājušas virtuvē. Pamājusi Zigrīdai, lai sēžas galda stūrī uz ķeblīša, Elvīra sāka rīkoties pie plīts, apmaisīja sasildīto pienu, uzlika virs spaiņa kās- tuvi ar ieklātu marles drāniņu, nolēja, lai notek sūkalas. Zigrīda aplaida apkārt skatienu. Arī Ģīgās bija liela, plaša virtuve, taču te nevaldīja tāda spodrība kā Puisikos. Kādreiz gaišzaļi krāsotās sienas bija nokūpējušas pelēkas.

Piesēdusi Zigrīdai pretī, Elvīra sāka iztaujāt, kā Apoga kundze sadomājusi nākt uz Jēčiem dzīvot, vai viņai liela ģimene. Elvīrai gribējās uzzināt visu sīki. Tas bija kā aizraujošu grāmatu lasīt. Pašas dzīve tik vienmuļa, bez notikumiem. Noklausījusies līdz galam, piebalsojusi, ka Zigrīdas vīrs tiešām nostrādājis cūcību, Elvīra atnesa no pieliekamā kambara piena kannu, pielēja Zigrīdas burku. Ielika plēves maisiņā visu sasildīto biezpienu, izcēla no ledusskapja litrīgu krējuma burku. Lai ņemot, maksu nevajag. Abiem ar vīru pensijas, lopiņu pilna kūts. Pa reizei no pilsētas atbraucot radu bērni, tie savācot piena produktus. Lai Zigrīda nākot arī citudien, viņa vienmēr ielie- šot pieniņu.

-   Paldies, paldies, par labo sirdi! Vai jums savu bērnu nav? - Zigrīda ievaicājās, samulsusi no negaidītās laipnības.

-   Nav gan, - Elvīra nopūtās. - Es vēlu apprecējos, pie atraitņa izgāju. Sergejs te bija meža darbos atbraucis. Pēc tās lielās vētras. Viņam bērni Krievijā. Reti var tikties. Ceļš dārgs, vīzas tagad vajadzīgas. Mēs te bijām divi bezbērnu pāri. Elziņa savu mīlestību no Sibīrijas sagaidīja, bet abi jau bija gados, tā bez bērniem palika. Elziņa pirmā nomira, dabūja smagu gripu, sirsniņa neizturēja, Žanim tas bija smags trieciens. Jēčos ir cilvēki miruši, Bišu Kārlis saka, tādās vietās paliek negatīvā enerģija. Parunājiet, lai viņš to noņem, Kārlis prot. Tāpat kā āderu vietas uzrādīt.

-   Bišu Kārlis? - Zigrīda pabrīnījās. - Diemžēl nepazīstu.

-   Tā viņu iesauca vēl kolhoza laikā, kad par bitenieku strādāja. īstenībā viņš ir Indriksons. Ceturtdienās ap vieniem dienā pie autobusa pieturas piestāj autoveikals. Mēs tur ejam iepirkties. Tur varēs Kārli sastapt. Viņš ir labs cilvēks.

-   Par negatīvo enerģiju nezinu teikt, bet blusu gan tur daudz.

-   Kārlis zina arī blusu vārdus. Izdzīs. .

-   Patiešām? Tas ir interesanti. Bet ko kolhoza laikā strādāja Puisiku saimniece? Vai par slaucēju? Viņa teica, cita nemākot, kā tikai lopus kopt.

-   Viņa bija galvenā zootehniķe! - Elvīra, mazliet aizvainota, iesaucās. - Akadēmiju beigusi. Un Marģers lopu dakteris. Tādēļ viņiem ar saimniecību veicas. Abi gudri un strādīgi. Viņi no Breša zemniekiem. Paši pirmie paņēma zemi. Kad vēl pāri ceļam tas poligons bija. No centra pārnāca uz Puisikiem. Aldona tajos izaugusi. Kaut tie nekad nav piederējuši viņas vecākiem. Tās bija baptistu sludinātāja Tomkalna mājas. Tas pamanījās ar visu ģimeni vācu laikā tikt prom. Laikus, kamēr te vēl nevārījās tas katls. Austrālijā esot nomiris, bērni par angļiem palikuši. Viņiem Puisiku nevajag. Vai ievērojāt ēku drupas iepretī Jēčiem, ceļa malā? Tur bija baptistu saiešanas nams. Blakus skola. Mazā, četrgadīgā, bet mūsu ciema bērniem pietika. Es tajā tiku mācījusies, vēl pirms kara.

-  Tas bija interesanti, ko jūs pastāstījāt, - Zigrīda cēlās kājās. - Bet nu ilgāk vairs neaizkavēšu. Vēlreiz paldies par visu. Bet vienu sunīti noteikti man atstājiet!

-   Jā, jā, - Elvīra apsolīja. - Varēsiet izvēlēties. Tos citus māsas dēls iztirgos, viņam uz to ķēriens.

Zigrīda bija prom, un ienāca Sergejs, nesdams kanniņā bērzu sulas. Tikai šorīt ieurbis un jau pilna. Lai Elvīra gādājot traukus, viņš urbs citos bērzos arī. Pavaicāja, vai par nosisto Zani arī pastāstījusi.

-   Nu nē, - Elvīra atteica. - Tā kā uz mēles tie vārdi bija, bet laikus noriju. Kam lieki baidīt? Gan tāpat uzzinās.

-   Kāda tev rādās jaunā kaimiņiene?

-   Grūti pateikt. Man netikās, ka par Aldonu tā izrunājās, prasīja, vai šī slaucēja bijusi. Laikam par sevi domā, ja no Rīgas, tad dikti smalka dāma. Un pļāpīga arī. Es tev teikšu, veselu romānu par savu dzīvi izstāstīja. Kā vīrs šo piekrāpis. Dēls arī esot, abi Jēčos saimniekošot. Lai viņiem veicas!

Dai bog! - Sergejs noteica.

2.

Lauma bija manījusi mātes nīgro skatienu, kādu tā viņai uzmeta vakar pie pusdienu galda. Tēvs bija pieminējis Valda vārdu, un viņa laikam nosarka. Tātad Valdis atkal Māliņciemā. Prieks un niknums uzmutuļoja reizē. Prieks par to, ka atkal varēs satikt un viss būs kā pērnajā vasarā. Niknums uz māti un citiem, kuri tik daudz un ļauni savās mutēs bija zelējuši Valda vārdu. Vai vienu laiku arī viņa nedomāja tāpat? Ja būtu cieši ticējusi Valda bezvainībai, tad taču censtos tā pusgada laikā sastapt, apciemot, kādu paciņu iesūtīt.

Lauma cietumu bija redzējusi tikai filmās, viņa nesaprata, ar ko tas atšķiras no iepriekšējās izmeklēšanas izolatora. Laikam tas pats vien bija. Valdis tiesas zālē izskatījās tik vājš, nonīcis, viņai kļuva tā žēl.

Kad pienāca pavēste Laumai ierasties tiesā kā lieciniecei, māte kliedza un brēca, ka viņa apkaunojot godīgo Dreimaņu vārdu, ar noziedznieku pinusies. Lai nedomājot aizstāvēt.

"Es teikšu tikai to, ko labi zinu!" Lauma bija atcirtusi. Nē, viņa nevienam nestāstīs par mīļajiem vārdiem, glāstiem, tuvības mirkļiem. Tas bija viņas un Valda noslēpums. Viņš bija teicies Laumu par sievu ņemt, tikai savs miteklis jādabū. Imants solījis kokzāģētavu paplašināt, blakus galdniecībai izbūvēt dzīvojamās telpas. Puisikos viņš negribot dzīvot, ar tik šerpu sievasmāti nespēšot satikt. Lauma atzina, ka tā taisnība, arī viņa brīžam nevarēja ar māti saprasties. Lauma bija domājusi studēt, lai tiktu no mājām prom. Ar Valdi atnāca mīlestība un citādas domas. Lauma pat nemēģināja kādā augstskolā iesniegt dokumentus.

Tiesā Lauma liecināja, ka patiešām Valdis Kadegs braucis pie viņas ciemos, viņi draudzējušies. Protams, viņa zināja, ka Valdis izcietis sodu par zādzību. "Vai cilvēkam, kas vienreiz pakritis, vairs neļaus piecelties?" - viņa bija iesaukusies un saņēmusi asu norādījumu: "Šeit jautājam mēs."

Jā, Valdis Kadegs bijis tai novembra svētdienā pie viņas Puisikos, aizvedis uz pilsētu, viņi aizgājuši uz kino, pasēdējuši kafejnīcā.

Kadegs pārvedis mājās un tūlīt steidzies prom, sācies sniegputenis, laukā jau satumsis. Teicis, netīkot tādā laikā braukt, bet jātiekot vēlreiz uz pilsētu, jāsatiek draugs Gunārs.

Gunārs liecināja: Kadegs ieradies pie viņa ar vairāku stundu novēlošanos, kad neviens vairs negaidījis. Pāris kilometru pirms pilsētas moskvičs bija ieslīdējis grāvī. Saviem spēkiem Kadegs to nevarējis izvilkt. Gaidījis ilgi, pāris stundu, pa šo ceļu tik vēlā rudenī maza kustība. Kad beidzot parādījusies viena mašīna, nevis lūdzis, lai palīdz izvilkt, bet vienīgi, lai paziņo ceļu policijai. Varbūt vāģītis sabuktēts, bet tas apdrošināts.

Tiesā nolasīja arī ceļu policijas protokolu. Tāds negadījums noticis, bez smagām sekām. Alkohols Valda Kadega asinīs netika atrasts. Viņš pat administratīvo sodu nesaņēma.

Nebija iespējams precīzi noteikt, kurā stundā slepkavība notikusi. Ekspertīzes spriedums - svētdien vai pirmdienas rītā.

Līķi atrada pēc vairākām dienām. Lauma bija nodrebējusi, dzirdēdama, ka Zaņa onkuli nosauca par līķi. Prokurors iebilda: kaut lieciniece Lauma Dreimane apgalvo, ka Kadegs aizbraucis pilsētas virzienā, ne uz to pusi, kur atrodas Jēču mājas, ir vēl otrs ceļš caur poligonu, kas viņai nebija redzams. Arī pa to var nokļūt Jēčos. Kadegs varēja aplaupīt un noslepkavot veco vīru un nemanīts tikt atpakaļ uz lielceļa, kur izraisīja šķietamu avāriju, tā sagādādams sev alibi. Advokāts pret to iebilda, tas neesot iespējams! Kadegam piepeši parādījās lielāka naudas summa? Viņš taču strādāja Krauzes zāģētavā, pelnīja. Ja cilvēks taupīgi dzīvo, var sakrāt dažu mēnešu laikā. "Kur pierādījumi Kadega vainai?" advokāts jautāja. Lauma klausījās, kaut maz saprata par netiešajiem pierādījumiem, ar kuriem tomēr esot par maz, lai piespriestu sodu.

"Pierādījumu trūkuma dēļ par Zaņa Vidiņa slepkavību un laupīšanu aizdomās turētais Valdis Kadegs tiek attaisnots," tāds pēc pārtraukuma bija tiesas spriedums.

Prieka asaras liedama, Ligita Kadega turpat zālē metās dēlam ap kaklu, šķita, nožņaugs savos apkampienos. Tūlīt viņu apskāva un uz abiem vaigiem nobučoja Sūrumu Daiga. "Brālīt, man tāds prieks!" viņa gavilēja. "Tu esi zelta meitene," Valdis viņu uzslavēja. "Paldies par piegādātopaiku. Tā noderēja." Laumai klāt viņš nepienāca. Tad viņi aizgāja, visi Sūrumi un Kadegi. Droši vien pie Elmāra.

Mašīnu stāvvietā aiz autoostas Laumu gaidīja vecāki. Aldona tūlīt gribēja zināt, cik gadu Valdim piespriests.

-   Attaisnoja. Pierādījumu trūkuma dēļ, - Lauma strupi atteica. Viņai negribējās runāt. Kādēļ Valdis nepienāca klāt, pat nesasveicinājās?

-   Glumš kā zutis, izlocījās, - Aldona nīgri noteica. - Tā ka tu ar viņu vairs nepītos. Sito kaunu! Mūsu meitas vārdu pa tiesām vazā. Ja viņš vēl savu kāju Puisikos spers,' ar sūdainu koku iztriekšu!

-   Arī es negribētu Valdi sev par znotu, - rāmi noteica tēvs. - Tikt rados ar Sūrumiem un Kadegiem, tas nav gods.

-   Tā būtu vislielākā blamāža, - māte cieti noteica, un vairāk viņi par Valdi nerunāja. Līdz vakardienai, kad tēvs viņa vārdu pieminēja.

Kopš tiesas dienas jau divas nedēļas aizritējušas. Tur, zālē, savu radu ielenkumā, Valdis laikam nevarēja viņai pienākt. Bet pēc tam? Tagad? Nekur tālu nav aizgājis, tepat Māliņciemā pie Krauzes Imanta strādā. Varbūt mēģinājis Laumu sastapt un vecāki aizdzinuši? Nav taču iespējams, ka viņš aizmirsis pērno vasaru! Viņai bija jāuzzina patiesība!

Viņa pārģērbās, aizgāja uz stalli, atraisīja Dūju no ķēdes, priekštelpā nocēla no vadža seglus, uzlika tos ķēvei mugurā. Tā nepacietīgi dīžājās, nāsis caur durvju

Lauma stingrāk satvēra pavadu.

spraugu saoda spirgto pavasara gaisu. Māte pašlaik lopu virtuvē mašinēja pienu, viņa nedzirdēs, uz kuru pusi nodunēs Dūjas kājas. Tēvs vēl nebija atgriezies no sava iknedēļas pilsētas brauciena.

Nepacietīgi Lauma iecirta papēžus Dūjas sānos, un zirgs aizlēkšoja gariem stiepieniem. Abpus ceļam kuploja kārklu krūmi, pacēlās vītoli, baltu, mīkstu pūpoliņu nosētiem zariem. Drīz tie uzziedēs dzelteni, un tajos dūks bites.

Aiz Ģīgārn Lauma iejāja mežā, kas stiepās līdz pat Mā- liņciemam. Priežu silu nomainīja jauktu koku mežs, kur vietām augstas kā baznīcu torņi pacēlās egles, pletās lapu koki un vietām bija lazdu audzes. Bagātos rudeņos viņi brauca šurp riekstot. Pie Māliņciema ceļa kreisajā pusē mežs atkāpās, tālāk bija klajumā izkaisīti māju puduri. Lielajam lopkopības kompleksam blakus uzcelta balto ķieģeļu divstāvu māja. To kolhoza laikā uzbūvēja lopkopjiem dzīvošanai un nosauca par Kļavām. Tikai pašas kļavas aizmirsa iestādīt, un ēka šķita kaila. Māliņciema klajums pletās līdz šosejai, kas, nelielu līkumu mezdama, iegriezās Lūžnavas centrā. Lauma pagrieza zirgu uz Māliņciema pusi, padrāzās garām Kļavām un nonāca pie žoga, kas apņēma zāģētavu.

Viss zāģētavas laukums bija baļķu piekrauts. Šņāca, rūca, dārdēja un griezīgi svilpoja lielie motorzāģi un citi agregāti. Dūja tramīgi saspicēja ausis, Lauma stingrāk satvēra pavadu. Viņa, jādama gar žogu, centās apvaldīt zirga soļus. Varbūt Valdis viņu pamanīs, pienāks klāt? Vīri darbā aizņemti, neviens uz jātnieci pat nepaskatījās. Kurš no viņiem Valdis? Viņa jās tālāk, pameklēs aiz galdniecības ēkas vietu, kur piesiet zirgu. Pēkšņi tieši pretī, caur vaļējiem vārtiem izdārdēja milzīga piekrauta mašīna. Dūja saslējās divkājās, cirtās riņķī, Lauma abām rokām ieķērās krēpēs un tad… Kad viņa atvēra acis, gulēja zemē. Pār viņu bija noliecies Krauzes Imants, vīrs viņas tēva gados.

- Laumiņa? - viņa balsī bija izbailes un vaicājums. - Tu sasities? Ļoti? Vai vari piecelties? - viņš pastiepa roku, Lauma pieķērās, cēlās un atslīga atpakaļ. Skaudras sāpes neļāva uz kājas atsperties. Asi dūrieni plēsa galvu, viņa pieskārās tai un sabijusies ieraudzīja uz pirkstiem asinis.

-   Laikam galva pušu, - viņa nomurmināja un pievēra plakstus.

Šķita, zeme šūpojas. Imants kaut ko runāja, sauca, viņa uztvēra tikai vienu vārdu - "slimnīca". Juta, viņu paceļ, nes, kādas rokas sien drānu ap galvu, acis pavērusi, uz mirkli pamanīja Valda seju, tad to aizklāja sarkanīga migla.

-   Kur tas meitēns palicis? - Marģers noprasīja, kad bija apsēdies pie pusdienu galda un vieta iepretim bija tukša.

-   Laikam kaut kur aizjājusi, - Aldona atteica. - Zirga pēdas pagalmā. Es pa lopu ķēķi darbojos, neredzēju. Laikam uz poligonu. Viņdien teicu, nav vairs nevienas žagaru slotas. Kamēr bērzi nav saplaukuši, zari jāsagriež. Droši vien aizskrēja pēc tiem.

-   Bet varbūt Jēčos ? Pie mūsu jaunajiem kaimiņiem?

-   Ko viņa tur meklēs? - Aldona paraustīja plecus.

Pusdienas ieturējis, Marģers iegāja lielajā istabā un atlaidās uz dīvāna avīzi palasīt. Drīz tā izslīdēja no rokām un nokrita uz grīdas. Acis nemanot bija aizvērušās.

Spalgs telefona zvans pārtrauca Marģera nomiedzi. Mazliet grīļodamies, notirpušām kājām viņš steberēja pie galda, kur atradās aparāts, satvēra klausuli: - Hallo! Dreimanis klausās.

-   Labdien, Marģer! - teica dobja, pazīstama balss. - Te Imants. Zin', tāda nepatīkama lieta. Ar tavu meitēnu. Jāja te garām, nāca laukā lielais kamazs. Zirgs sabijās, sāka trakot, nosvieda. Galva pušu, kaut kas ar kāju. Aizvedām uz slimnīcu.

Mazliet atguvies no pārsteiguma, Marģers jautāja: - Kā viņa tur gadījās?

-   To gan nezinu. Tu neuztraucies. Dzīva ir, tas galvenais. Gan dakteri salāpīs. Jauniem cilvēkiem viss ātri sadzīst.

-   Kur zirgs palika?

-   Nemāku teikt. Droši vien aizskrēja mājās. Kam vaļas zirgu gūstīt, meitēns jāglābj. Galva asinīs.

-    Paldies par pateikšanu! - Marģers nolika klausuli, apāva kājas un gāja meklēt Aldonu. Viņa pašlaik baroja cālīšus, pukodamās, ka Lauma vēl nav atpakaļ, tie nabadziņi tik žēli čiepstēja, silīte pavisam tukša.

Izdzirdusi, ka meita pie gatera no zirga kritusi, uz slimnīcu aizvesta, viņa spēji atlieca muguru un sāka kliegt:

-   Ko viņa gateri meklēja? To razbainieku? Dullā skuķe! Lai lauž visas kājas, lai lauž kaut kaklu! Pie viņas uz slimnīcu neskriešu, iešu zirgu meklēt.

Marģers stāvēja un klusēja. Viņš Aldonas dabu pazina. Izklaigāsies un paliks lēnāka. Tā arī notika. Pēc brīža, jau savaldījusies, viņa noteica:

-   Tu brauc tūlīt uz pilsētu. Jāredz savām acīm, kas ar to bērnu notiek. Es iešu meklēt Dūju. Jauna ķēvīte, var arī neatrast ceļu uz mājām. Turpat tuvumā tā Lienes zirgaudzētava. Pavasara laiciņš, sazviegsies ar kādu ērzeli. Cēzaram jāpaliek par mājas sargu, laidīšu vaļā no ķēdes. Vēl tikai cālīšiem dzeramo ūdeni nomainīšu. Ak, Jēzus Marija, kāda nelaime! Kā pērkons no skaidrām debesīm. Mana meitiņa…

3. nodala 1.

Ceturtdien Zigrīda, lielo somu paņēmusi, kājām gāja uz autoveikalu. Pūta viegls, silts vējiņš, smaržoja robainās gāršu lapiņas, spraukdamās no zemes starp pelēcīgiem pērnās zāles kumšķiem. Viņa pamanīja grāvmalā sīku, dzeltenu māllēpes ziediņu, pašu pirmo šajā pavasarī. Prāts kļuva līksmāks, likās, reizē ar ziemas aukstumu no viņas dzīves aizgājušas visas nedienas. Bija sava māja, sava zemīte, un viņa rūpēsies, lai tā spētu iepriecināt acis un sirdi.

Uz pelēkā, garā dēļu sola sēdēja trīs sievietes, divi vīrieši turpat netālu stāvēja, mazs puisēns skraidelēja. Elvīru viņa pazina, abas pārējās bija svešas. Viena jauna, glītu sejiņu, platām, gaišām acīm, gaišbrūniem matiem, Zigrīdai pienākot un labdienu pasakot, tūlīt piecēlās. Otra bija krietni vecāka, viņai zem zoda sasiets lakatiņš, kam puķu košais krāsojums izbalējis. Šauras, plānas lūpas, blāvas zilpelēkas acu spraudziņas, mugurā tumšs vatnieks, kas laikam sen nebija ūdeni un ziepes redzējis. Kājas ieautas melnās galošās, kam mugurpusē piekaltuši dzeltenīgi govju mēsli. Jaunā bija apāvusi koši zilus gumijas zābaciņus, un tādi pat bija puisēnam. Viņu sejās varēja samanīt līdzību, Zigrīda saprata, ka tie ir māte un dēls. Tas lielais sirmais vīrs laikam bija Bišu Kārlis. Viņš, labdienu atņemdams, silti pasmaidīja. Otrs bija pajauns, īsi apgrieztiem, tumšiem matiem. Puisēns delverējās, akmentiņus spārdīdams, un viņš aizrādīja:

-   Raiti, nelēkā pa ceļa vidu, nāks kāda mašīna, uzbrauks tev virsū.

Viņi pārmija dažus vārdus par laiku, ka derētu viens īsti silts pavasara lietus, tad Elvīra pievērsās Kārlim:

-  Mūsu jaunajai kaimiņienei nedienas ar Jēču blusām. Nezina, kā no tām vaļā tikt.

-  Ar blusām? - Kārlis pavērās uz mazās sievietes pusi, un viņa lūpās ielocījās smīniņš. - Tas tak pavisam vienkārši. Jāaiznes gultas maiss uz lauka, jāsadedzina un jānoskaita blusu vārdi.

-  Vai die'! - Zigrīda pavisam satrūkās. - Mēs visas tās panckas, ko Jēčos atradām, jau sadedzinājām. Bez vārdu skaitīšanas. Varbūt vēl tagad varētu? Kādi tie vārdi ir?

-  Skaļi teikt nedrīkst. Aiziešu kādu dienu pie jums, paskatīšos. Varbūt var līdzēt.

-   Blusām vislabāk uzpūst aerosolu, es tikai aizmirsu nosaukumu. Veikalos var dabūt visādus. Kad atnācām dzīvot Rudzīšos, lēkāja pa visām malām. Tagad nevienas vairs nav, - bilda jaunā.

-   Nē, ar ķīmiju nedrīkst, - Kārlis stingri noteica, pamādams uz puisēna pusi. - Blusām virsū pūzdama, trāpīsi šim vanadziņam.

-   Es taču nerīkojos ar indi, kad bērns istabā! Pēc tam visu izvēdināju, grīdas izmazgāju.

-  Vienalga. Kaut kas tomēr palika. Tūlīt nekādas sekas nejūt. Bet kā būs vēlāk? Kādēļ cilvēki tik ļoti slimo?

-   Nu gan tu, Kārli, pārspīlē, - iesmējās Marģers, kurš bija pienācis viņu pulciņam. - Redziet, kaimiņi, kāda štel- le - gribu cūku aploku uz jaunu vietu pārcelt. Aprīļa pēdējā sestdienā. Lūdzu visus talkā! Līvij, - viņš pievērsās vecākajai sievietei, - aicini arī Jāni manā vārdā.

Tā tūlīt noprasīja, vai šņabis būs.

-      Būs, būs, kā nu bez šņabja, - Marģers apsolīja un de- r ās prom. Viņam no bodes nekā nevajagot.

-      Autoveikals brauc, brauc! - puisēns bija pirmais sa- Jausljis tālumā dūkoņu un skaļi, priecīgi pavēstīja isiem. Pēc brīža no putekļu mākoņa iznira spilgti zils lusiņš. Šoferis atvēra sānu durvis, pārdevēja ķērās pie ava darba. Drīz visas somas un tīkliņi bija piepildīti.

Pie nelīdzena, grambaina lauku ceļa, kur stabam bija iestiprināts dēlītis ar uzrakstu "Rudzīši", mazais pul- iņš pašķīrās. Abi jaunie cilvēki un puisēns aizgāja uz sa- ām mājām, tālāk Zigrīda un Elvīra devās divatā. Pie ēču ceļa gala viņas šķīrās. Zigrīda gāja tālāk.

Indulis pašlaik ar lāpstu kapāja cietās velēnas Jēču ārzā. Pērnā rudenī zeme nebija apvērsta, sagūlusies pa- isam cieta.

-     Zini, dēls, sestdien aizbrauksim uz pilsētu, - Zigrīda ;ica, viņam pieiedama. - Tajā autoveikalā ir tikai pārti- as preces. Mums vajag pāris spaiņus, naglas, otru lāpai, vēl šo to saimniecībai.

Indulis atlieca muguru taisni un nomurmināja kaut ko ssaprotamu. Kopš bērnības rāts un neskaitāmus aizrā- jumus saņēmis, viņš mātes klātbūtnē aizvien jutās kls, kā sasaistīts.

2.

Lauma gulēja uz muguras, pakausi dziļi iespiedusi lilvenā. Tieši pretī atradās logs, viņa varēja vērot, kā zi- jās debesīs peldēja baltas mākoņu laivas. Tikko bija aiz- ijusi māte. Laumu baidīja šī tikšanās. Kaut nepieminē- Valdi, kaut nevaicātu, kādēļ viņa atradās pie gatera, ivs bija ieradies jau pirmajā dienā, pacietīgi gaidījis, ka- ēr kājai izdarīs rentgena uzņēmumu un pēc tam to ie- psēs. Galva jau bija sakopta un pārsaitēta, pie tās medi- ķērās vispirms.

- Nebūtu galvu satriekusi, bez samaņas gulējusi, varē- vest tevi mājās, - viņš stāstīja, kad Lauma bija apgul- ;a palātā. - Ar satricinātu smadzeņu podu kustināt ne- īkstot. Veselas desmit dienas, - viņš smaidīdams piebil-

un noglaudīja Laumas vaigus.

- Labi, meitiņ, ka vēl tā, ka tikai vienu stilba kaulu pārlauzusi. Gan vēl dancot varēsi.

Labais tētis! Neviena pārmetuma par pārgalvību, neviena lieka jautājuma.

No viņa plecīgā, padruknā auguma plūda rāms, apvaldīts spēks, un Lauma bija viņam pateicībā uzsmaidījusi.

Laumu pārsteidza mātes neparastā savaldība. Apvaicājusies, vai Laumu pārāk nemoka sāpes, mierināja, gan pamazām norims. Viņa, klusiņām iesmiedamās, stāstīja, kā gūstījusi Dūju. Noķert izdevies, pati nākusi klāt, kad ar maizes gabaliņu pielabinājusi. Bet, kad gribējusi tikt seglos, jutusi, kas par svarīgu personu kļuvusi pēdējo gadu laikā. Zemes pievilkšanas spēks turējis ciet.

Dūja palikusi nepacietīga, raustījusi pavadu. Beidzot izdevies aizvest līdz prāvam akmenim. Kad uz tā pakāpusies, tad gan tikusi augšā. Dūja mēģinājusi viņu nopurināt, bet tas nav izdevies. Mājās laidusi lēkšiem, vēl iemaņas neesot gluži izgaisušas. Vēlāk gan kājas sāpējušas. Viņa piekrāva Laumas skapīti ar dažādiem našķiem, salika tualetes piederumus, veļu, skaļi nomutēja un aizlīgoja prom.

Laumai ārsts neļāva ne staigāt, ne grāmatas lasīt. Viņa arī nevēlējās, galva joprojām truli sāpēja, it kā to kāds urbinātu. Kāju sajuta kā smagu bluķi, kas piestiprināts ķermenim. Viņa gulēja, brīžam ieklausījās pārējo slimnieču klusinātās sarunās, bet vairāk gan raudzījās laukā pa logu, mākoņos. Brīžam tie bija viegli un pūkaini kā zosu dūnas, citreiz samilza pelēki un paslēpa sauli. Vēl viņa varēja vērot, kā vējš šūpo priežu zarus.

Domas bieži aizklīda prom no šīs telpas, pilnas zāļu smakām un cilvēku miesas izgarojumiem. Viņa atkal bija pērnajā vasarā…

Viss sākās pavasarī. Lauma gatavojās vidusskolas beigšanas eksāmeniem. Piepeši vienā pievakarē bija tāda sajūta, ka galvā iemontēts ventilators, kas nemitīgi dūc. Viņa nometa grāmatas un izgāja uz ielas. Pūta spirgts austrenis, dzīdams mākoņus uz jūras pusi. Gluži nejauši viņa sastapa Daigu, meiteni, kuras vecāki dzīvo kaimiņmājās Lūrikos. Abas bija mācījušās vienā pamatskolas klasē, reizē beigušas. Daiga strādāja veikalā. īsā, spīdīgā bruncītī, kas tikko apsedza sēžamvietu, platu, kuplu jaku mugurā, gariem, brūniem matiem, kas plīvoja mugurai pāri gandrīz līdz jostas vietai, Daiga nāca pretī divu puišu pavadībā.

-   Čau, Lauma, - viņa priecīga uzsauca. - Kur iedama? Nāc bariņā. Mēs uz kafūzi, tepat aiz stūra.

Lauma piebiedrojās. Tiešām derēja kādu brīdi atslēgties no mācībām un gvelzt tukšus niekus. Par augumā garāko, runīgāko puisi Daiga teica: mans brālēns Valdis. Otrs bija Gunārs, ko visi sauca par Gunču. Viņi drīz noskaidroja, ka Lauma mācījusies otrajā vai trešajā klasītē, kad tie beiguši devīto, tādēļ neatcerējās.

-    Lauma toreiz uz puikām vēl neskatījās, - smējās Daiga.

-   Bet tagad? - galdiņam pārliecies, Valdis cieši ieskatījās viņai acīs. Lauma juta, ka vaigos iesitas karstums. Neatradusi trāpīgu atbildi, viņa samulsa. Bija tīkami sajust šos skatienus.

Viņi visi četri bija izauguši vienā pagastā, mācījušies vienā skolā, viņiem bija kopīgi paziņas, sarunu pavediens ritēja viegli. Tērgāja, skaļi smējās. Lauma dzēra kafiju, ēda kūciņas, bet konjaka glāzītei baidījās pieskarties. Tikai, kad Daiga pazobojās, ka mamma laikam Laumiņu joprojām turot stingros grožos, saspītējās un steigšus iztukšoja glāzīti. Stiprais, neierastais dzēriens pasvilināja rīkli, acīs sasprāga asaras. Otro glāzīti viņa dzēra lēnāk, uzmanīgāk. Šis nebija tēva pašraudzētais ābolu vīns vai alus, ko dažkārt bija iebaudījusi.

Tad viņi aizgāja līdz upes malai, vēroja kuģus, pļāpāja. Lauma mācījās smēķēt un tomēr neiemācījās, pārāk stipri bija jāklepo. Kad Valdis, zem rokas saņēmis, aicināja nākamā sestdienā kultūras namā uz dejām, viņa labprāt piekrita. Pēc balles Valdis viņu pavadīja caur šauro ieliņu režģi līdz namiņam, kur vecāki pensionēta jūrnieka ģimenē viņai īrēja istabiņu. Namiņu no ielas atdalīja augsts dēļu žogs. Lauma jau pastiepa roku, lai piespiestu vārtiņos iestiprināto zvana pogu, kad Valdis strauji pievilka klāt un cieši noskūpstīja. Tieši uz lūpām. Tas bija īsts skūpsts, ne tāda pabučošanās, ko viņa dažreiz atļāvās ar puikām.

Izlaiduma dienā skolas durvju sardze Laumai nodeva lielu pušķi baltu rožu, teikdama: kāds jauns cilvēks tās atnesis. Sirds sāka tik stipri dauzīties, ka viņa nobijās - kaut citi to neizdzirdētu! Tepat blakus stāvēja māte. Viņa vēroja, kā Lauma atplēš aploksni, uz kuras bija rakstīts "L. Dreimanes jaunkundzei". Iekšā skaista kartiņa ar dažiem vārdiem: "Laimīgas gaitas turpmāk! Valdis." Arī māte izlasīja, saknieba lūpas vēl plānākas, taču neko neteica. Ar tām puķēm rokās viņa vēlāk, pēc svinīgā akta, nofotografējās. Mazliet skumji, ka Valdis šajā dienā nebija ar viņu kopā. Lauma neuzdrošinājās sūtīt ielūgumu, māte būtu kliegusi, kam viņai cietumnieks vajadzīgs. Lauma jau zināja, Valdis tikai šajā ziemā atgriezies no apcietinājuma. Bet vai tādēļ, ka cilvēks vienreiz aizgājis pa slidenu ceļu, visu mūžu jānosoda?

Tad nāca vasara, viņu vasara. Bet tagad? Kādēļ viņš nerādās? Zina, ka Laumu aizveda uz slimnīcu, pats redzēja. Droši vien darba dēļ nevar tikt. Šodien taču brīvdiena! Gan ieradīsies, viņa sevi mierināja, apmeklētājiem paredzētais laiks vēl nebija beidzies. Viņa sasprindzināja dzirdi, ieklausījās soļos gaitenī. Tie bija sīki, žigli solīši, kas apstājās pie palātas durvīm, žigls atvēriens, ielūkojās kāda sieviete ar baltu aubīti galvā, noprasīja, vai šeit ir Lauma Dreimane. Saņēmusi apstiprinošu atbildi, viņa teica: "Jums ciemiņi."

Lauma paslējās uz elkoņa, pagriezās ar seju pret durvīm. Sirds krūtīs bija spēji salēkusies. Ciemiņi? Kādēļ daudzskaitlī? Kādēļ viņš nenāca viens?

Tie bija Zigrīda un Indulis. Meitene vīlusies atslīga atpakaļ. Ar pilnu iepirkumu tīkliņu rokā Zigrīda nostājās blakus gultai, Indulis ieņēma vietu kājgalī.

-   Ak, bērniņ, kā tas gadījās? - Zigrīda iesaucās, un Lauma viņu domās pārmēdīja: "Puišos jāju, māmuliņ."

-   Māsiņa teica, kāja lauzta, smadzeņu satricinājums, brūce galvā, kaut kas traks! Tas taču ļoti sāp, vai ne? Mēs mazu cienastiņu atnesām, - viņa no tīkliņa izcēla banānus, apelsīnus, kompota burciņu, konfektes un cepumus. - Varbūt vēl ko vajadzēja? Saki droši, nekautrējies! Kādu interesantu grāmatu?

-   Paldies, nē. Ir viss. Mamma šodien atveda. Man neļauj daudz runāt un lasīt. Atvainojiet… - viņa pievēra acis.

Zigrīda nopētīja pārējās slimnieces, apvaicājās, kā te ēdina, un saņēma atbildi, ka labi. Viņas nesūdzoties. Indulis stāvēja klusēdams un, acu nenovērsis, raudzījās Laumas sejā, kura bija kļuvusi tik bāla, gandrīz kā marles pārsējs ap viņas galvu. Tad viņi aizgāja.

Viņas palātā bija četras. Tieši pretī pie otras sienas gulēja vecāka sieviete laipnu balsi un vēl laipnākām acīm. Viņa piecēlās sēdus un noteica:

-  Vai, cik smuks puisis tev bija ciemos atnācis! Bet māte gan īstena žagata. Šo nemaz pie vārda nelaida. Tu uzmanies ar tādu vīramāti.

-  Kāda vīramāte! - Lauma dusmīgi atcirta. - Tikai kaimiņiene. Tas puisis… man viņš galīgi nepatīk.

-   Tā nerunā. Tie lēnīgie priekš dzīves ir vislabākie. Tikai pakomandēt vajag. Bet vīramātei neļauj sev uz galvas kāpt.

-   Lidijas tant, - Lauma pievērsās pusmūža sievietei, kura vienīgā šajā palātā spēja staigāt, kaut uz spieķa balstīdamās. - Lūdzu, paņemiet visu, kas te salikts, un izdaliet!

-   Bet kas pašai paliks?

-   Man taču mamma atveda. Nu, vienīgi daļu konfekšu paturēšu, - Lauma noteica, atplēsdama paciņu.

Kaut negribēdama, Lauma sev atzinās, ka Indulis tiešām glīts. Bet pārāk smalki vaibsti. Viņai patika cietākas, vīrišķīgākas sejas. Kā Valdim.

Veltīgi Lauma gaidīja Valdi. Viņš neieradās ne tajā dienā, ne nākamā, viņš vispār neparādījās. Tad sirdī iekrita sīka naida sēkliņa un viņai pietika laika audzēt kuplu un dzelkšņainu krūmu. Šādu nevērību viņa Valdim atmaksās. Gan viņš kā suns smilkstēs un luncināsies, bet viņa nevērīgi paspers tam ar kāju. Domas apstājās pie Induļa. Jāsāk mīlīgi uzsmaidīt, gan staigās Laumai pakaļ kā valgā piesiets. Viņa pierunās Induli, lai aizved uz Māliņcie- mu, kādu ieganstu izdomās. Ies garām gaterim ar Induli zem rokas. Lai Valdis redz un pamokās greizsirdībā. Gan nāks un nolūgsies. Viņa vēl paspīdzinās, līdz beidzot žēlīgi piedos.

Būtu Indulis atbraucis viens pats! Viņš laikam bez mātes nedrīkst? Nekas, redzēsim, kas notiks, kad viņa būs mājās un atkal uz divām kājām.

Kad brūce galvā bija aizdzijusi, sāpes norimušas, Marģers nopirka kruķus un ārsts atļāva meitu vest mājās.

Koki bija salapojuši, saulgozi dārzā uzziedējušas narcises, dzeltenās un baltās. Smaržīgās, kuras dēvē par dzejnieku puķēm, Aldona bija nogriezusi un ielikusi vāzītē uz

…viņa sēdēja pie virtuves galda, grieza sīkos kubiciņos speķi rausīšiem, mizoja sīpolus, putoja olas, sakūla sviestu.

galda Laumas istabā. Dažādas kairinošas smaržas strāvoja no lielās virtuves un izplatījās pa visu māju. Aldona cepa plātsmaizes un raušus. Nākamajā dienā bija paredzēta lielā aploku pārvietošanas talka. Katru pavasari viņa tam gatavojās kā svētkiem. Vienam šā gada bullēnam bija jāzaudē dzīvība, ledusskapī sakrautas galerta bļodiņas, pusdienu galdā Aldona cels teļa cepeti. Iepriekšējā gadā, aizņemta ar mācībām, Lauma nebija piedalījusies ne talkā, ne tās sagatavošanā. Tagad viņa sēdēja pie virtuves galda, grieza sīkos kubiciņos speķi rausīšiem, mizoja sīpolus, putoja olas, sakūla sviestu.

Vakarā tīksmīgi izstiepās uz sava dīvāniņa ar iegulēto bedrīti viducī. Tīrie, saulē un vējos žāvētie palagi dvesa svaigumu, skurbi smaržoja narcises. Beidzot viņa bija pavisam viena. Kaut palātas biedrenes bija klusas, saticīgas sievietes, viņu bija traucējusi nemitīgā svešu cilvēku klātbūtne. Laikam esmu baigā individuāliste, Lauma par sevi nodomāja. Nedod Dievs kādreiz nokļūt cietumā, kur nav ne mazākās iespējas pabūt vienatnē, kur apkārt nemitīgi beržas un trinas citi cilvēki. Viņa gan nedomāja, ka izdarīs ļaunprātību un tiks cietumā. Bet varēja taču uz aizdomu pamata, kā Valdi. Ak, šis Valdis. Viņa laikam netiks vaļā no domām par viņu. Pienācis laiks rīkoties. Rīt viņa mīlīgi uzsmaidīs Indulim, iesaistīs viņu sarunā, dos dažus mājienus. Ka varētu abi aizjāt līdz jūrai, Kārļa onkulis zirgu neliegs. Protams, kad viņai abas kājas būs veselas, bet tik ilgi var paciesties. Galvenais - piesaistīt viņa uzmanību.

3.

Sestdienas rīts atausa padzestrs, bet saulains. Tikko Aldona un Marģers paguva lopiņus sakopt, kad Puisiku pagalms sāka pildīties ļaudīm. Cēzars pat nemēģināja apriet, labi tos pazina. Bija sapulcējušies gandrīz visi ciema iedzīvotāji, vienīgi Elvīra palikusi mājās. No Lūrikiem savā mašīnā Līviju un Jāni atvizināja viņu dēls Elmārs, jauns puisis šaudīgu skatienu. Melisai un Vilim līdzi atte- cēja Raitis. Arī abi vecie vīri Sergejs un Kārlis bija klāt. Kad Zigrīda posās uz talku, Indulis iebilda, ko viņa tur darīšot? Viņš cerēja Laumu satikt, meitene droši vien pārvesta no slimnīcas. Kaut acu skatienu uzmest, dažus vārdus pateikt. Mātes klātbūtne, kā parasti, traucēs. Bet Zigrīda nebija atrunājama, viņai taču jāredz viss, kas tuvākā apkārtnē notiek. Tā viņi abi devās uz Puisikiem.

Pirms darba sākuma Aldona aicināja brokastīs. Veltīgi Indulis raudzījās apkārt, Laumas nebija. Viņš izjuta pateicību mātes ziņkārei, kad tā noprasīja Aldonai, kā meitai ar veselību.

-   Paldies Dievam, labi, - Aldona atteica. - Galva vairs nesāp. Saaugs arī kauli. Mācās uz kruķiem lēkt. Vienīgi žēlojas, ka māsiņa, brūci tīrīdama, galvas vidū matus iz- cirpusi. Būšot vai parūka jāgādā. Es teicu: ķemmē šķērsām pāri vai sien drāniņu.

-   Jauniem cilvēkiem lūzumi ātri sadzīst, - Zigrīda apstiprināja. - Gan kāzās varēs dancot.

-   Kas zina, kad kāzas būs. Dancos pirms tām. Lauma par studēšanu domā. Tūlīt pēc vidusskolas neaizgāja tālāk mācīties, teica, gribot smadzenes atpūtināt.

To, ka Valdis bija prātu sajaucis, Aldona noklusēja. Tas Zigrīdai nav jāzina.

Pēc brokastīm Marģers ierādīja darbus. Vecie aploka stabi jāizrok, jāpārnes uz citu vietu, kur tos atkal raka zemē. Iepriekš noņēma dzeloņstieples, satina rituļos, uzkrāva ratiņiem un aizstūma uz jauno vietu. Tur atkal pienaglos.

Tie bija smagi darbi, ko strādāja vīrieši. Sievietēm Marģers uzdeva cūkām vasaras mītnes iekārtot, atvestos salmus pa būdām sadalīt. Rokas viņām kustējās ātri un mēles arī.

-   Ir gan Puisiku saimnieks gudrinieks, - teica Zigrīda, atnesto salmu klēpi izlīdzinādama. - Sacīja, veco aploku uzaršot un tajā audzēšot lopbarības kāpostus. Zemi cūkas krietni samēslojušas.

-  Jā, kas tādam nekait, - nīgri novilka Līvija. - Pašam divi traktori. Vecais beloruss vēl tīri labs, bet vajadzēja to importa! Kad ar tehniku pilna sēta, tad var gudrs būt. Mācēja no kolhoza to labāko pievākt. Pajas no vecīšiem par sviestmaizi atpirka.

-   Kas tev liedza? - iejaucās Melisa. - Jūs ar Jāni savas pajas šņabī pārvērtāt, aiz stūra iztecinājāt.

-   Ūja, ko nu kod kā tāda lapsene. Pati esi labā! Es fermā vairs nestrādāju, nevarēju labākās govis sev pievākt kā tava māte. Tās tika tev. Bet ko tas deva? Tikpat Vilis tavu saimniecību putina laukā. Dzeršana nav lāga lieta, tas tiesa. Bet slinkums vēl ļaunāks. Dzērājs izguļ pohas, ir atkal skaidrs un strādā tālāk. Bet no slinkuma mūžam vaļā netiks. Ko tu viņu pieturi?

-   Tev viegli runāt, - Melisa nopūtās. - Laukos bez vīrieša tikpat kā bez rokām. Tā nav, ka viņš neko nedara. Siltumnīciņu uztaisīja. Būs mums šogad savi tomāti. Nāca Marģeram palīgā šīs pašas būdas pārvietot, drusku nopelnīja, Marģers nav skops.

-   Siltumnīcu sen varēja. Es pērnvasar tomātus uz tirgu vedu.

-   Jā, kad Jānis no zagtiem logiem tev to siltumnīcu saslēja, tad vari būt lielīga, - Melisa iedzēla, tad pagriezās uz Zigrīdas pusi, - Dzirdēju, jūs Jēču mājai jaunus logus taisījuši. Būtu aizgājuši uz Lūrikiem, tur atrastu vecos.

-   Nemuldi tik daudz! - Līvija nikni uzsauca. - Mums tā ķirmju barība nebija vajadzīga. Siltumnīca jau vairākus gadus. Jānis tikai no poligona ņēma. To, kas nevienam nepieder.

Zigrīda klausījās šajā vārdu maiņā. Nāca prātā Elvīras teiktais par Lūriku ļaudīm, ka Jānis un Elmārs pa poligonu vien ganījušies, stiepuši no tā visu prom. Varbūt viņi paņēma Jēču logus, varbūt kādi garāmbraucēji. Neies uz Lūrikiem vecos logus meklēt. Viņai bija jauni, koši baltiem rāmjiem, spodriem stikliem. Marģers tos bija pārvedis no galdniecības.

Sagadījās, ka tieši tajā pēcpusdienā atnāca Bišu Kārlis ar medus burciņu kabatā un vēlēja saldu dzīvi Jēčos. Viņš palīdzēja Indulim jaunos logus iestiprināt. Zigrīda domās pasmīnēja, atcerēdamās, kā Kārlis blusas dzina laukā. Viņš salūkoja pieliekamā kambarī vecu lupatu, panesa gabaliņu no mājas tālāk un aizdedzināja. Zigrīda gribēja uzzināt blusu vārdus, un Kārlis vēlāk iečukstēja ausī, ka trejdeviņas reizes jāskaita: "Es blusas dedzinu, es blusas dedzinu…" Viņš lika pagatavot stipru pelnu sārmu, to liet klāt grīdas mazgājamam ūdenim. Telpas izstaigāja ar degošu kadiķa zaru rokā. Tas sprakšķēdams izplatīja tīkamu smaržu.

Vakarā Zigrīda teica Indulim, ka nu varēs pārgulēt zem jumta, jo grīdas izberzusi. Indulis pasmējās: varbūt tā negatīvā enerģija prom, bet blusas gan palikušas. Viņš palūgšot Marģeru, lai pilsētā nopērk kādu indi. Pirmīt nejauki ieniezējusies kājas potīte. Paskatījies un ieraudzījis trīs apaļus sarkanus punktiņus. Tā nešķīstība laikam grīdas spraugās dzīvo.

Indulis izsmidzināja aerosolu, māju pamatīgi izvēdināja, Zigrīda vēlreiz berza pelēcīgās grīdas. Kad tās nožuva, Indulis laida pāri košu gaišbrūnu krāsu. Pirmo reizi viņš tādam darbam pieķērās, taču izdevās tīri labi. Ja arī palika kāds plankums, nemanīs, kad novietos grīdsegu un mēbeles. Jābrauc drīzumā uz Rīgu savākt iedzīvi.

Domās iegrimusi, viņa nevēroja, ko blakus tērgā Līvija un Melisa. Salmus izklājušas, sievietes bija nosēdušās piesaulītē aiz pēdējās būdas. Zigrīda satrūkās, kad Līvija viņai noprasīja, vai šai neesot bail Jēčos dzīvot.

-   Bail? Kādēļ jābaidās? - Zigrīda neizpratnē vaicāja.

-   Tur tādas nelabas lietas pagājušā rudenī notika. Veco Žani atrada beigtu. It kā esot nomušīts.

Plati ieplestām acīm Zigrīda skatījās Līvijā. Vai tā taisnība? Laikam gan, viņa vairākkārt bija manījusi, ka, pieminot Žaņa vārdu, stāstītājs apraujas. Pat Elvīra solījās visu pateikt, bet nav to izdarījusi. Varbūt tādēļ viņa runāja par negatīvo enerģiju, un Kārlis nāca to izsvēpināt?

-   Pietiek par veco Žani! - Melisa pārtrauca. - Lai guļ Dieva mierā. Ejam vīriem palīgā!

Vīri locījās pie stabiem. Elmārs strādāja pārī ar Vili, Kārlis ar Jāni, Sergejs pieturēja rokamos stabus, Marģers ritināja dzeloņstieples. Kad sievietes pienāca, viņš katrai iedeva pāri brezenta cimdu: viņu darbs bija stieples pieturēt, kamēr vīrieši pienaglos. Drīz Zigrīdai bija jāstājas Kārlim blakus, un strādājot viņi pārmija dažus vārdus. Kārlis gribēja zināt, vai blusas pazudušas. Viņa apliecināja, ka neviena melnā lēkātāja nav redzēta. Kaut Indulis neizpļāpātos, kā no tām tika vaļā. Taču, pazīdama dēla mazrunību, viņa nomierinājās. Teica, drīzumā vedīs mantas šurp, un Kārlis piedāvājās izpētīt, kur zem Jēču mājas ūdens āderes. Nedrīkst uz tām gulēt, no tā rodas vēzis, viņš apgalvoja.

Zigrīda grieza valodu uz veco Zani, viņai gribējās uzzināt, kā viss noticis. Kārlis brīdi klusēja, tad strupi attrauca, ka pērn viņu ciemā bijusi laupīšana un slepkavība. Vainīgie neesot atrasti. Droši vien to izdarījuši kādi uzklī- deņi. Zigrīdai nevajagot baidīties, Žanis ar Dieva vārdiem apglabāts, viņa dvēsele apkārt nemaldoties.

Bija agra pēcpusdiena, kad darbu beidza. Aldona visus aicināja lielajā istabā pie bagātīgi klāta galda. Roku mazgāšanai viņa uz garā sola mājas priekšā bija nolikusi divas bļodas, spaini ar siltu ūdeni, ziepes, dvieļus. Marģers stāvēja, pret ēkas sienu atspiedies, pateica pa vārdam talciniekiem un laida apkārt skatienu. Beidzot pienāca Melisa. Viņa nometa darba cimdus, ielēja bļodā tīru ūdeni un iemērca tajā plaukstas. Marģers paspēra soli tuvāk un iegremdēja savas rokas.

-   Vai, cik melnu ūdeni tu sataisīji, - viņa smiedamās rājās. - Skic! Re, tur otra bļoda. Mazgā savas ķetnas tajā!

-   Bet es gribu te, - viņš atteica, zem ūdens satverdams viņas pirkstus.

-   Marģer, neaušojies, - viņa nočukstēja, izvilka rokas un žigli saziepēja. Kad iegremdēja vēlreiz, viņš tik spēcīgi saspieda Melisas plaukstas, ka viņa izdvesa paklusu: "Ai!" No Marģera plūda mazliet rūgtenā alus smarža. Vīri atelpas brīžos bija dzesējuši slāpes, un Marģera galvā bija iesities viegls skurbulītis. Viņš pieliecās tuvāk un klusiņām teica:

-   Melisa, tu esi tik skaista. Un kārdinoša. Kā zemeņoga. Apēst gribas.

-   Labu apetīti! - viņa iesmējās, spēji izrāva rokas no bļodas un sāka slaucīt. Viņš satvēra otru dvieļa galu. Viņa mazliet parāva augšup kreiso plecu un pagriezās sāņus. Viņš šai mirklī sajuta spēju iekāri. Apskaut maigos, apaļīgos plecus, pieplakt ar muti sārtajām, pilnīgajām lūpām. Bet vaļējās durvīs bija nostājusies Aldona un mudināja ātrāk nākt iekšā. Viņš gāja un stājās Aldonai blakus, viņš bija te saimnieks un viņa saimniece. Melisa skaļā balsī sauca Raiti, lai nāk mazgāties, vai netīriem pirkstiem maizi ņems? Puisēns tūlīt atspurdza, viņš zem ce- riņkrūma bija rotaļājies ar kaķēnu. Ēst negribot ies,

Viņa smiedamās rājās. - Škic! Re, tur otra bļoda.

Mazgā savas ķetnas tajā!

Aldonas tante pirmīt iedevusi lielu gabalu salda rauša. Melisa teica, būs arī citi gardumi, un pēc brīža viņi abi kāpa pāri slieksnim. Vairākkārt viņa uztvēra Marģera ciešo skatienu. Melisa nolaida pār acīm garās skropstas, un Marģeru tas vēl vairāk iekvēlināja. Kaut varētu kādu brīdi ar viņu pabūt divatā. Bet apkārt murdēja cilvēku balsis un daudzas acis viņus vēroja.

Kad Aldona gāja uz virtuvi, lai papildinātu traukos ēdamo, Melisa trūkās no krēsla un metās palīdzēt. Nu viņas bija blakus, un Marģers ar savādu netīksmi uzlūkoja sievas plato seju, kas spīdēja, sviedros norasojusi, smagnējo augumu. Melisa raibu, košu džemperīti mugurā šķita kā viegls tauriņš, ak, ja to drīkstētu satvert rokās!

Lauma, pietvīkušo seju slēpdama, noliecās zemāk pār šķīvi. Tas bija viņas, ne Melisas, pienākums pie galda apkalpot. Tikai mātes pierunāta, viņa bija nākusi talcinieku pulkā. "Ko es, klibiķe, pie veselajiem darīšu?" viņa centās atrunāties. Aldona dusmīgi bija pateikusi: tu biji vesela un būsi atkal, nevajag tēlot svēto mocekli. Melisa pasmiedamās piedāvāja Indulim vismīkstāko gaļas gabaliņu, tādu viņš ar čaklo darbu nopelnījis. Indulis izskatījās

samulsis. Ko viņš atbildēja, Lauma nedzirdēja. Viņš sēdēja galda viņā galā, blakus Bišu Kārlim.

Marģers atkorķēja pudeles, piepildīja glāzītes. Aicināja iedzert par to, lai cūciņām jaunajā mājvietā būtu veselīga dzīvošana. Lauma ievēroja, ka Indulis tāpat kā Bišu Kārlis savai glāzītei tikai ar lūpām pieskaras un noliek atpakaļ.

Sākās runas par dažādiem saimniekošanas paņēmieniem. Sūrums, dakšiņu ar uzdurtu gaļas gabaliņu pa gaisu vicinādams, apgalvoja, tāda cūku turēšana salmu būdās ir tīrā aplamība, viņš tā nekad nedarīšot. Cūkai jādzīvo kūtī. Marģers vispirms pasmējās, viņš esot par slinku, lai katru dienu aizgaldus tīrītu, tad nopietni centās pierādīt savu taisnību, beigās noteica: - Nav brīnums, ka tu uz priekšu netiec, ar divām govīm un četrām cūkām tikai tāda nīkuļošana, utis drīz tevi apēdīs. Tu paskaties rudenī, kādi rukši nāks no manām būdām laukā. Dzīva nauda, es tev teikšu. Un bez lielām pūlēm.

Viņš bija mazliet ieskurbis, runāja skaļā balsī.

-   Kuš, nestrīdieties! - Aldona apsauca. - Katrs dzīvo, kā prot. Mums visiem ir savs zemes gabaliņš, un paēduši, paldies Dievam, esam. Bet kā tiem centrā, tais daudzstāvu mājās? Tad nav brīnums, ka bēdas šņabī slīcina.

-   To tu, Aldon, pareizi pateici, - Sūrumiene viņai piekrita. - Lūžnavas centrā tiešām švaka dzīvošana. Vislabāk pilsētā. Bet ne visi tur var vietu dabūt. Maniem bērniem gan laimējies. Daigiņa tik smalkā bodē. Tikai pašlaik dulla muša iekodusi, grib visu mest pie malas un precēties.

-    Laikam kādu biezo nogrābusi? - ieprasījās Melisa. - Tad tev arī savs labumiņš atlēks.

-   Ja tā būtu! Bet šī grib skriet uz zagsu ar Valdi.

-   Ar Valdi? - Aldona iepleta acis izbrīnā. - Kā tas iespējams? Viņš taču brālēns.

-   Tikai pa pusei. Mēs ar Ligitu pusmāsas.

-    Ak tā? Tad jau gan…- Aldona gari novilka. Viņa tīšām neskatījās uz to pusi, kur sēdēja Lauma. Š^ļā mirklī Elmārs pajautāja, vai viņi dzirdējuši anekdot i par jaunajiem krieviem. Kad neviens nezināja, izstāstīja. Visi smējās, tikai Laumai bija cieši sakniebtas lūpas Vīna vairs necentās pāri galdam uztvert pelēku acu skatienu, zagšus pasmaidīt. Indulis nebija pavēris muti, it kā tā domāta vienīgi ēšanai. Arī Zigrīda runāja maz, tikai ieklausījās. Viņa juta, cilvēki, kas visapkārt, piederēja svešai pasaulei, būs grūti tajā ieiet. Vairākkārt viņa uzlūkoja Laumu. Meitene izskatījās bēdīga, nomākta. Laikam grūti, ja nevar pastaigāt. Zigrīda paņēma savu šķīvīti un apsēdās Laumai blakus, palūgusi, lai Elmārs pavirzās mazliet tālāk. Gribot parunāties, dzirdējusi, ka Laumai varen veicoties ar vistiņām. Viņa baidoties pirkt mazus cālīšus, ne- pratīšot tos kopt. Stāstīdama par barošanu un gaismas režīmu, Lauma pabīdīja sāņus domas par Valdi. Ar Elmāru pļāpāt viņai netikās, tā joki šķita pārāk sekli un muļķīgi. Tad labāk ar Zigrīdu. Lauma ieteica iegādāties jau paaudzētas jaunās vistiņas un katrā ziņā uztaisīt ar tīklu nosegtu aplociņu. Šajā apkārtnē dzīvojot ļoti nekaunīgi vanagi.

Tikai īsu brīdi izdevās atvairīt domas par Valdi. Varbūt viņš bija tuvs ar Daigu jau pērnajā vasarā? Bet kādēļ brauca šurp, atmodināja viņā mīlestību? Varbūt nemeloja, bet atsala aizvadītajā ziemā? Daiga viņu bija cietumā apmeklējusi, rūpējusies, viņš taču tiesas zālē paldies pasacīja. Bet Lauma kādu laiku pat ticēja ļaužu valodām, ka viņš nobeidzis Zani. To Valdis laikam nespēja piedot.

Saule sliecās uz vakara pusi, kad talcinieki cēlās no galda un sāka izklīst. Viņi bija ēduši, dzēruši, stāstījuši dažādus redzētus un dzirdētus gadījumus, smējušies, beigās pat uzvilkuši pa dziesmai. Pirmie aizbrauca Sūrumi. Kad Līvija jau sēdās mašīnā, piesteidzās Aldona ar krāsainu plastikāta maisiņu un to sniedza, vēlreiz tencinādama par čaklu darbu. Ziņa, ka Valdis precēs Daigu, bija atmaidzinājusi Aldonas sirdi. Pārstās meitēns par to nelieti domāt, pēc viņa ilgoties.

Arī Melisai viņa iedeva prāvu maisiņu, tikai piekodināja, lai bļodiņas, kad aukstā gaļa apēsta, ar Raiti atsūta atpakaļ.

Vilis cēlās augšā grīļīgām kājām, kaut ko nesakarīgu murminādams, izstreipuļoja laukā.

- Kā tu viņu mājā dabūsi? - Marģers noskatīdamies zobgalīgi noprasīja.

-   Vai tad jādabū? - Melisa atsvieda. - Lai pūst tepat, kādā Puisiku žogmalā.

-  Vai, cik tev ļauna sirds!

-   Ko tu zini par manu sirdi? - viņa atvaicāja, valšķīgi pasmaidīdama. Runādamies viņi bija izgājuši ārā un apstājušies pie ceriņkrūma ar lieliem, piebriedušiem pumpuriem. Marģers paspēra soli tuvāk, bet Melisa strauji atrāvās, skaļi pasauca puisēnu un abi aizgāja, negaidīdami Vili. Pēc brīža viņš aizklunkurēja pa taciņu nopakaļ.

"Ko tu zini par manu sirdi?" viņa bija teikusi. Savāda pieskaņa bija Melisas balsij. Varbūt viņš drīkst uzzināt ko vairāk? Eh, ja varētu aiziet uz Rudzīšiem! Bet Aldona jau nāca, uzsvārci uzvilkusi, un sauca, lai arī viņš dodas pie saviem lopiņiem, visi grib vakariņas.

Lai gan Aldona bija iebildusi: "vēlāk es pati", Zigrīda žigli vāca nost no galda traukus, Lauma vanniņā tos mazgāja. Indulis pētīja grāmatas lielajā sekcijā. Zigrīda, to pamanījusi, apvaicājās Laumai, vai neesot kaut kas par lauksaimniecību.

-   Galvenokārt tādas vien mūsu mājā ir un vēl dažādi žurnāli, kaut kas no literatūras atrodas manā istabā. Varbūt parādīt?

-   Nē, nē, mums vajag par zemes kopšanu un kaut ko tamlīdzīgu. Arī par lopkopību. Elvīra man sola telīti. Sivēnu arī pirkšu.

-   Es iedošu jums lauksaimniecības enciklopēdiju. Četras biezas grāmatas. Tur visas gudrības iekšā, - Lauma apsolīja.

Pēc pusstundas Apogi aizbrauca. Aldona ienākusi apvaicājās, vai kaut ko no talkas labumiem iedevusi līdzi. Lauma teica, prāvu gabalu biezpienmaizes un rausīšus. Viņa cerot, māte neņemšot ļaunā, ka iedevusi arī viņas grāmatas, lai mācās zemi kopt.

-   Ak, svētā Dievmāte, tie tak visīstākie bruģa zemnieki! - Aldona sāka smieties. - Nostāsies vagas galā ar grāmatu rokā. Prasi, vai miezi no kvieša māk atšķirt!

Vēlāk viņa to atkārtoja Marģeram, piebilzdama, ka Melisai ir tēvs un māte, tomēr put laukā, ar vecāku padomu vien nepietiek, jāprot pašam strādāt.

-  Ja Vilis nedzertu, Melisa neizputētu, - Marģers iebilda. - Man viņas žēl.

-   Vai žēl vien? - Aldona kodīgi noprasīja. Marģers neatbildēja. Tas nebija tikai žēlums, tas bija kaut kas cits, daudz satraucošāks, viņš to bija aptvēris mirklī, kad abu pirksti zem ūdens saskārās. Kā elektriskās strāvas trieciens izšāvās cauri augumam.

4. nodala

»

1.

Bija gaišs, cīruļu dziesmu pieskandināts rīts, kad Kārlis gāja uz Rudzīšiem. Gāja un domāja, ka vārds vairs neatbilst mājām. Acis nepriecēja rudzu lauka košais zaļums kā viņa bērnības pirmajās atmiņās. Tagad rudzus šaipu- sē nesēja, vienīgi Puisiku zemē bija kupli sazēluši ziemas kvieši. Rudzīšu laukos jau parādījušās ušņu robainās lapiņas. Vasarā violetajos ziedos dūks bites. "Nav ļaunuma bez labuma," Kārlis nodomāja, un viņa mute savilkās rūgtā smīnā.

Tajā tālajā pavasarī vecāki, braukdami uz dievkalpojumu, paņēma līdzi mazo Kārlīti. Zirgu viņi atstāja pie tēva māsas Irmas Rudzīšos, uz saiešanas namu gāja kājām. Vienīgais, kas zēnam palika atmiņā, bija skaistā dziedāšana. Sludinātāja teikto viņš nesaprata. Pēc pusdienām tante viņu sūtīja laukā, lai paskraida. Rūdolfs, viņas dēlēns, tikko mācījās savām kājelēm staigāt, tas vēl nebija rotaļu biedrs. Aiz lielā šķūņa zēns ieraudzīja līdzenu, zaļu lauku, ko klāja mīksta zālīte. Tā tīkami kņudināja basās pēdiņas, kad viņš, nometis jaunās kurpītes, kas nedaudz spieda, palēkdamies skraidīja. Viņu bija pamanījusi māte un dusmīgi uzsauca:

-   Kārlīt, nāc šurp! Pa maizīti nedrīkst kājām bradāt.

Maizīte? Bērns raudzījās apkārt, pūlēdamies ieraudzīt

kukulīšus. Tādu tur nebija.

Mājup braucot, māte stāstīja tēvam, kā Kārlis blēņojies, un tēvs viņam nopietni skaidroja, ka rudzu stiebri izdzīs vārpas, briedīs graudi, pēcāk tos izkuls, samals miltos, lai izceptu maizīti. "Vasarā visu to vērosim," tēvs solīja. Varbūt'bijušas arī citas sarunas, viņš atcerējās vienīgi šo. Vēl pēc tik daudz gadiem.

Vasarā Kārlītis vēroja citu zemi, kur nebija ne rudzu lauku, ne tēva, kas rādītu un stāstītu. Kādā naktī vīri ar šautenēm plecos, runājot svešā, nesaprotamā valodā, lika steigā ģērbties, saiņot drēbes. Viņš laikam nobijies raudāja, bet vecākiem nebija vaļas mierināt. Tad brauciens smagajā mašīnā, bezgala daudz cilvēku, vagons, zem kura dunēja sliedes. Kur palika tēvs? Māte vēlāk stāstīja, viņi izšķirti Torņakalna stacijā, tēvs iesēdināts citā vagonā.

Izsalkums, cilvēku ņudzeklis, basas, sasprēgājušas kājas līdz pat ziemas salam, tādas bija bērnības atmiņas. Pēc pieciem gadiem viņš tika mājās. Mājās? Tādu vairs nebija. Līdz izsūtīšanai viņi bija dzīvojuši pagastnama otrajā stāvā, kur tēvam, rakstvedim, bija dzīvoklis. Tante Irma atbrauca viņam pretī uz Rīgu, kad latviešu bērniem ļāva atgriezties pie saviem piederīgajiem. Māte palika Sibīrijā, un pēc trim gadiem viņš atkal nokļuva tur, kopā ar tantes ģimeni. Tikai divus gadus Kārlis bija paspējis skolā mācīties. Labi, ka nebija aizmirsis krievu valodu, rudenī tika trešajā klasē. Varēja palīdzēt Rūdim, kurš krieviski vēl nebija iemācījies, bet skolas laiks pienācis. Viņi atgriezās pēc septiņiem gadiem. Rudzīšos neļāva apmesties. Te esot pierobežas zona, kur tādiem kaitīgiem elementiem nav atļauts dzīvot. Tā pateikuši pagastmājā, kas bija pārdēvēta par ciema padomi. Kārlis vēl šobaltdien nevar saprast, kādēļ.

Lūžnavas pagastā kopš aizlaikiem bijuši septiņi ciemi, septiņas apdzīvotas vietas. Cilvēki bija sabūvējuši mājas klajumos starp mežiem. Daļa Puisiķciema atradās jūras tuvumā, tur savulaik dzīvoja zvejnieki. Lielceļam tuvāk bija zemnieki, cits bagātāks, citam rocība šaurāka, bet iztikuši bija visi.

Kārļa mātei bija radi Vidzemē. Kad drīkstēja atgriezties, aizbrauca pie tiem un sauca arī dēlu turp. Māte savulaik bija Kaucmindes skolu beigusi, prata dažādus rokdarbus un lepnus ēdienus gatavot. Viņu labprāt aicināja godībās par saimnieci. Pensiju viņa nesaņēma, neesot savā mūžā sabiedriski derīgu darbu strādājusi. Tādu atbildi dabūja, kad iesniedza pieprasījumu. Tie gadi Sibīrijas kolhozā neskaitījās. Viņa mudināja Kārli mācīties tehnikumā, pati dažādi piepelnījās, lai varētu atbalstīt. Viņa agri nomira, un Kārlis devās uz dzimto pusi. Tolaik bija kolhozs "Nākotnes kalēji", tautā vienkārši saukti par "Kalējiem". Vajadzēja biškopi, un Kārli pieņēma darbā. Rūdolfs bija izmācījies par traktoristu un nosvinēja kāzas ar ļoti skaistu meiteni Mirdzu. Viņa bija slaucēja Kauliņu fermā, jaunajā lopkopju mājā abi dabūja dzīvokli. Tur izauga viņu divi bērni - Melisa un Vilnis.

Kad sākās zemes reforma un kolhozs izjuka, atklājās, ka Rāviņu ģimenei tiesības uz divām mājām - Rūdolfam piederēja Rudzīši, bet Mirdzai - Irbītes, pāris kilometrus aiz Lūžnavas centra. Rūdolfa vecāki miruši, viņš vienīgais dēls, bet Mirdzas māsa dzīvoja Rīgā. Irbītēs viņa ieradās tikai vasarās, atvaļinājumu pavadīt, sauļoties, ogas salasīt. Netīkoja ne māju, ne zemi, tikai vienu istabu sev vēlējās. Pavecajai dāmai nebija ģimenes.

Melisa beidza pedagoģisko skolu, strādāja pilsētā bērnudārzā par audzinātāju. Kad dārziņu slēdza, palika bez darba. Rūdis vēlējās, lai viņa nāk uz tēvatēva mājām, sagādāja sēklas labību, Mirdza savukārt lopus. Melisa ieradās ar mazo dēliņu un draugu Vili. Bija pilsētā sapazinušies. Bet ar saimniekošanu viņai tā neveicās, kā vecāki bija cerējuši.

Visu to Kārlis atcerējās un pārdomāja, rāmā gaitā soļodams uz Rudzīšiem. Rokā viņš turēja spožu alumīnija kanniņu. Pelēkajai kazai Trīnei šajā pavasarī bija gadījušies trīs bērniņi. Viss piens bija tiem jāizdzirda. Pārdienām viņš gāja pēc rīta slaukuma piena. Tā naudiņa, ko reizi mēnesī samaksāja, Melisai ļoti noderēja.

Nebija Kārlis ienācis pagalmā, kad pretī skrēja Raitis, skaļi saukdams:

-   Kārļa onkul, mums nelaime! Tētis pazudis.

-   Kā tā - pazudis? - Kārlis pārsteigumā apstājās. - Vai sen ? - Puisēns pieskrēja klāt un stāstīja, ka vakar bijis jau vēls, kad tētis izgājis laukā. Viņš gaidījis, tētis vienmēr vakaros noliekot pie viņa gultas uz krēsla radio, lai pasaciņu varētu dzirdēt. Bet nenācis. Viņš prasījis mammai, kur palicis. Viņa atteikusi, lai skrien, un aizslēgusi ārdurvis.

-   Vai viņi strīdējās?

-   Jā. Mamma vakar briesmīgi kliedza uz tēti. Es biju ārā, dzirdēju. Saprast gan nevarēju. Tad tētis aizgāja. Uz kurieni?

Šajā brīdī pāri pagalmam nāca Melisa. Kārlis padeva labrītu un vaicāja, kur Vilis palicis. Raitis stāstot, ka pazudis.

-   Kā lai es zinu? - viņa nevērīgi parāva augšup kreiso plecu, tad uzsauca Raitim: - Puisīt, pagrāb no mucas zaļajā spainītī graudus un paber vistām! Citādi tūlīt būs puķu dobē.

Zēns aizskrēja, un Kārlis vēlreiz atkārtoja savu jautājumu.

-   Ņēmu un padzinu! - Melisa atcirta. - Man viņš līdz kaklam un vēl tālāk.

-   Tagad, pavasarī, pašā darba laikā? Vai tas bija prāta darbs, Melisa? Kā viena tiksi galā?

-   Atvedīšu no pilsētas kādu bezdarbnieku. Par to tu, Kārli, nebēdā. Tā ir mana problēma, - Melisa atteica, paņēma kanniņu un gāja to pieliet. Šajā mirklī pieskrēja Raitis.

-   Kārļa onkul, kad iesim uz jūru? Viņdien tu solīji, kad būs jauks laiks. Šodien saulīte spīd.

-   Tiešām, būs jāaizstaigā, priežu pumpurus gribu salasīt. Ja mamma tevi laidīs līdzi. Tikai vispirms aiziesim uz manu māju, ieturēsim kārtīgas brokastis.

Melisai iebildumu nebija, viņa labprāt palaida Raiti. Zināja, no Bišu Kārļa tikai labu var mācīties.

Saule bija pakāpusies augstāk, smaržīgais gaiss iesilis, kad Kārlis ar Raiti devās uz jūras pusi. Kārlis iedeva tīkliņu Raitim nest, viņš skrēja, to vicinādams. Pretī Ceriņiem aiz ceļa bija krūmājs, tam blakus augstu, slaiku bērzu birze. Tie auga arī gar ceļa malām, kas veda uz poligona klajumu. Viņi pagāja garām vairāku ķieģeļu ēku drupām. Kārlis, rādīdams uz ieplaku aiz tām, teica: - Te jāatnāk vakarā, kad varžkrupji dzied.

Pirmo reizi izdzirdis brīnījies, kas tie par putniņiem. Raitis arī gribēja dzirdēt, un viņi norunāja kādu vakaru paklausīties. Drīz viņi nonāca uz platā, iebrauktā tanku ceļa. Kur tas meta spēju līkumu uz labo pusi, aizvīdamies līdz balto smilšu karjeram, beidzās cietā, noblietētā zeme. Viņi devās taisni. Kājas līdz potītēm grima irdenā smiltī, un viņi pakāpās augstāk, kur auga sīka, asa zālīte un vietām zem priedītēm pletās tumšzaļš miltenāju klājums.

-   Manā bērnībā te bija skaists sils. Mēs ar tanti Irmu vienreiz atnācām brūklenēs. Bet vēlāk te bija aizliegtā zona. Kā silu nomaitāja, es neredzēju. Ne tikai es, neviens te nedrīkstēja nākt.

-   Vai onkuļi te spēlēja karinu? - zēns noprasīja. Iepriekšējā vasarā poligonā notika zemessargu mācības. Iz- dzirdis šāvienu blīkšķus, Raitis bija vaicājis tētim, kas tur notiek. Vai medības? Tētis atbildēja - tur onkuļi spēlē karinu.

-    Patiešām, spēlēja, - Kārlis pasmīnēdams atteica. - Neviens viņiem pat nedomāja uzbrukt. Ar savām iedomām karoja. Un mūsu Dievzemīti izpostīja. Kad izaugsi liels, sapratīsi. Bet tagad ieklausies! Vai dzirdi jūru?

Raitis nevarēja saklausīt, un Kārlis noteica: domājis, vainīgas viņa vecās ausis. Jūra tiešām šodien klusa, jo pūš zemes vējš, austrenis. Te jāatnāk rudenī, kad zēģelē sāmenis un jūra vārās, tad gan ko redzēt un dzirdēt. Pret krastu triecas bangas diža vīra augumā.

Ceļa malā stāvēja no baltiem ķieģeļiem mūrēta būdiņa ar uzkrāsotiem spilgti sarkaniem krievu burtiem. Raitis gribēja zināt, ko tie nozīmē. Kārlis apstājās, lai izlasītu, piepeši viņam nāsīs iecirtās sīva deguma smaka. Pavisam netālu gaisā pacēlās zilu dūmu strūkliņa.

-   Atkal kāds nelietis uguni sausai zālei pielicis, - Kārlis nopukojās. - Te taču aug jauns mežs. Paskat', kā prie- dītes jau pastiepušās.

Viņi sāka iet uz dūmu pusi. Nedega zāle. Kāds cilvēks, žagarus savācis, bija smiltīs iededzis ugunskuru. Pats sēdēja uz neliela betona kluča, rokas pret liesmiņām pastiepis.

-   Tētis! Re, ku' tētis! - Raitis priecīgs iekliedzās un metās sēdētājam klāt. Piegāja arī Kārlis. Tas tiešām bija Vilis.

-   Sveiks, Vili! - Kārlis uzsauca. - Ko tu te dari?

-   Pats redzi. Sildos, - uzrunātais nelaipni novilka.

-   Šodien tak saulīte pa zemes virsu ripo. Kur tā pagu- vi nosalt? - Kārlis brīnījās.

-   Būtu tu nakti gulējis tukšā bunkurā, arī trīcētu un drebētu. Labi, ka man, pīpmanim, vienmēr sērkociņi kabatā. Smēķu gan vairs nav. Tev prasīt nav vērts, tu tak nepīpo.

-   Tas tiesa. Savu veselību nebendēju. Biju šorīt Rudzīšos, man Melisa teica…

-   Ko tad šī dziedāja? - Vilis strauji pārtrauca. - Par tiem sūda latiem? Man arī pienākas.

-   Neko par latiem neteica. Tikai, ka tevi aizdzinusi. Vili, neņem galvā! Sieviete dusmās var nezin ko sarunāt. Celies un ej atpakaļ. Ja vainīgs esi, nolūdzies.

-   Tēti, nāc, iesim mājās! - Raitis pieķērās Viļa rokai. Priekā par atrasto tēti viņš bija piemirsis jūru.

-   Kas es tev par tēti. Mamma pagādāšot citu. - Vilis zēnu lēni atstūma.

-  Man citu tēti nevajag, - Raita balsī ieskanējās asaras.

-   Klausies, Vili, - Kārlis noteica. - Te tu palikt nevari. Nāc pagaidām pie manis. Kazarmā rūmes daudz. Tad pagudrosim, ko tev tālāk darīt.

-   Atstāj mani mierā! Man negribas nekur iet. Ne pie tevis, ne citur… Dzīvot vairs negribas. Ja es tāds nederīgs cilvēks… Iešu uz liedagu, pameklēšu kādu izskalotu striķa galu. Vakar bija par tumšu, saskatīt nevarēju.

Kārlis ar lielā zābaka zoli nikni izmīņāja uguntiņu, sarausa oglītēm virsū smiltis, tad sapurināja Vili pie pleca:

-   Beidz ņaudēt kā kaķene pēc pazudušiem bērniem! Riebjas klausīties. Celies kājās, ejam!

-   Iesim, tēt, pie Kārļa onkuļa, - Raitis neatlaidās, un Vilis gausi, negribīgi slējās augšā.

-   Uz jūru atnāksim citudien, - Kārlis vēl piebilda, bet zēns viņa vārdos neklausījās. Viņš gribēja zināt, vai tētim naktī ļoti sala un vai nebija no vilkiem bail.

-   Dažreiz no cilvēkiem vairāk jābīstas, - Vilis noteica. Šos vārdus puisēns nespēja izprast. Cilvēki taču neskrēja virsū un nekoda. Bet par ļaunajiem zvēriem visas pasakas stāsta. Pērnziem Marģera onkulis teica, ka poligonā vilka pēdas redzējis. Braucis pēc malkas un ieraudzījis.

Viņi atgriezās Ceriņos. Kārlis tūlīt pielaida uguni gāzes plīts deglim, uzlika ūdeni kafijai, salūkoja maizi un sviestu, uzcepa olas, tad aicināja Vili un Raiti, lai nekautrējas, ķeras klāt.

Pēc brokastīm Kārlis teica Raitim:

- Tēti, nāc, iesim mājās! - Raitis pieķērās Viļa rokai.

-   Tu, puisīt, teci uz mājām. Tikai neej pa lielo ceļu, var trāpīties kāds dulls braucējs. Ej pa mazo taciņu pāri pļavai uz Puisikiem, tālāk ir taka uz Rudzīšiem.

-  Jā, zinu, - Raitis atsaucās. - Mamma pa to ar riteni krējumu uz Puisikiem ved. Pateikšu mammai, ka tētis atradās. Un pie Kārļa onkuļa dzīvos.

-  Tikai nestāsti, ka es nakšņoju bunkurā, - Vilis piekodināja. Raitis nesaprata, kādēļ nedrīkst teikt. Tētis tik drosmīgs, no vilkiem nenobijās.

Raitis bija prom. Vilis pagramstījās kabatā, taču nevienu cigaretes galiņu neatrada. Nopūtās, visas pagājušajā naktī bija nokūpinājis. Sēdējis, domājis par savu dzīvi. Kādēļ tā tik nelaimīga? Beigās iesnaudies. Pamodies nosalis stīvs. Gribējis iet uz jūras krastu kādu striķi meklēt. Bet jutis, ne tikai rokas, arī smadzenes sastingušas. Nolēmis vispirms uguni iekurt, sasildīties. Tad uzkūlies Kārlis ar puiku.

-   Kāpēc jums tas naids sanāca? Kādēļ teici, ka Melisa Raitim jaunu tēvu gādās?

-   Viņa tādus vārdus izmeta. Lai nedomājot, ka vienīgais vīrietis pasaulē. Kad mani uz Rudzīšiem aicināja, bija tik mīlīga, mēlīte kā ar medu izsmērēta. Tolaik biju bez darba. Šī teica, strādnieku vajagot. Solīja algu maksāt, brīvu uzturu. Ēst deva, nenoliedzu. Bet ar to algu… Kad

kādu lopiņu pārdeva, man bišķi atmeta. Smēķu un šņabja tiesai. Pa reizei kādu kreklu un bikses humpalās nopirka. No teļa naudas kā apsmieklam vienu latu atmeta. Es paņēmu desmit. Par to šai spuras gaisā. Saki, Kārli, vai man nekas nepienācās?

-   Nevaru spriest. Padzīvo tagad pie manis. Akurāt cilvēks vajadzīgs. Bites jāpārceļ uz tīriem stropiem, vecie jāmazgā, jādezinficē. Vienam grūti paveikt. Tev kādas mantas ir?

-   Tikai drēbes, maģis un mocis.

-   Pēcpusdien iesim visu savākt. Nāc, es tev parādīšu tukšu istabu. Varēsi tajā iekārtoties.

-   Paldies, Kārli! Tu gan esi zelta cilvēks. Zini, kā man žēl? Tā puišeļa. Kaut tas Melisas uzsitējs nedarītu viņam pāri! Piemini manus vārdus, drīz Rudzīšos būs kāds tēviņš - Melisa ir pārāk seksīga, lai bez tā iztiktu.

-   Turēšu acis vaļā. Ja Raitim slikti klāsies, pateikšu Melisai stingrāku vārdu. Ar radinieka tiesībām. Ak tu saki, seksīga? Var jau būt. Agrāk tādu vārdu nelietoja. Bet viņas mātei, smukajai Mirdzai, jaunās dienās puiši apkārt vien tinās. Arī man viņa patika, es pat biju greizsirdīgs uz brālēnu Rūdi. Bet nu pietiks par sieviešiem, ir darba diena.

Kad viņi pēcpusdienā ieradās Rudzīšos, Viļa drēbes bija sabāztas maisos, magnetofons stāvēja uz galda. Atlika vienīgi izdzīt motociklu no šķūnīša. Kamēr Vilis ar to darbojās, Kārlis noprasīja, kas tie par desmit latiem.

-   Ak tad izklačojās gan! Nabaga nevainīgais cietējs! Viņš sivēnu naudu izplenderēja, - Melisas balsī bija rūgtums. - Klausies, kā viss notika. Pārdevu šā pavasara telēnu, aizrunāju Marģeram divus sivēnus. Jaunnedēļ jānes mājās. Aizvakar uzkūlās Lūriku Jānis. Lai Vilis šo ar moci aizraujot uz Māliņciemu, vienu folleri vajagot. Vilis tūlīt gatavs braucējs. Izčīkstēja no manis latu. Kāda es stulbene, kāda aita! Varēju tak maku kabatā iebāzt, nūjā, man mugurā brunči un tiem kabatu nav. Ieliku turpat atvilktnē atpakaļ. Tikai ap pusnakti Vilis pārradās galīgi mīkstiņš. Kā nebija grāvī nosities. To, ka desmitnieks no maka pazudis, atklāju vakar, kad uz bodi taisījos. Tad gan lamāju viņu no panckām laukā. Kādām acīm tagad Puisikos rādīšos? Kā ubadzei jālūdzas, lai to desmitnieku pagaida. Kamēr no krējuma naudas sakrāšu. Sivēni tak vajadzīgi. Kur to vājpienu grūdīšu?

-  Jā, viegli tev nav, - Kārlis piekrita. - Bet ko Vilis runā, Raitim jauns tētis būšot? Tev kāds padomā?

-   Gatavais muldoņa, nekas vairāk! Jā, es teicu, tāpat kā tev. Braukšu uz pilsētu nolīgt kādu bezdarbnieku. Ja tu, Kārli, domā, ka tev no Viļa būs kāda jēga, ņem pie sevis. Varbūt tu, vīrieša cilvēks, tiksi ar to slinkuma maisu galā. Liec pie darba un turi tālāk no Lūrikiem. Slikts pēc dabas viņš nav.

Savu mantību Vilis bija sakrāvis blakusvāģi, Kārlis apsēdās aizmugurē. Pamājuši atvadu sveicienu Raitim, viņi aizrūcināja prom.

No krievu armijas laikiem kazarmā bija saglabājušās dažas dzelzs gultas un matrači. Tikai palagu un segu Vilim nebija, Kārlis iedeva. Grīdu izmazgājis un istabu iekārtojis, Vilis sēdās uz motocikla. Pēc pusstundas bija atpakaļ, stāstīja, ka no Sergeja aizņēmies trīs paciņas cigarešu. Kad varēs atdot, pats nezinot.

-   Rīt ķersimies pie dravas darbiem, - Kārlis noteica. - Daudz maksāt tev nevarēšu, pašam no pensijas jāiztiek. Došu par nostrādāto dienu divus latus. Plus ēšana. Ar mieru?

-  Jā, vairāk es neprasīšu, - Vilis bija priecīgs. Viņi strēba Kārļa izvārīto piena zupu, klāt piekozdami maizi. Pēc vakariņām Kārlis nomazgāja traukus, bet Vilis izgāja laukā un apsēdās uz augstā betonētā pakāpiena pie durvīm. Pienāca pelēkā vilcene Džesija un pavēdināja kuplo asti. Kad Vilis gribēja paglaudīt, atrāvās sāņus, nogūlās zemē un modrām acīm vēroja svešo cilvēku, kuru saimnieks neļāva apriet. Vilis aizsmēķēja cigareti, lēnām, bez steigas pūta dūmus gaisā. Koki meta garas ēnas, vakars bija klāt. Vai tiešām viņš šorīt bija domājis sev galu padarīt? Laikam gan, dzīve šķita tik neatraisāmi samezglojusies. Citu māju vairs nebija, vienīgi Rudzīši. Bet no tiem Melisa iztrieca.

-   Jāpadzenā odi, - viņš teica Kārlim, kurš pašlaik nāca no otra ēkas gala, nesdams mazā spainītī olas.

-   Tos dūmus būtu labāk uzpūtis manai ķēvei, - Kārlis pasmējās. - Nabadzīti knauši ēda nost, bija nolipuši galīgi pelēka. Ievedu zem jumta.

-   Tu tajā kazarmas galā esi kūti iekārtojis?

-   Jā, telpā, kur kādreiz zaldātiņiem mazgātava bijusi. Tur bija grīdā caurums, pa kurieni ūdeņi tecēja uz kanalizāciju. Tagad tur aiztek virca. Cik nu viena ķēve var satecināt. No kaziņām un vistām tā nerodas.

-   Vai cūku tu neturi?

-   Nē. Es gaļu uzturā nelietoju. Jau daudzus gadus. Kā redzi, esmu spirgts un žirgts.

Vilis domīgi pagrozīja galvu. Viņš tā nevarētu, bez stingrāka kumosa.

2.

Vēsts, ka Melisa padzinuši Vili un tas mitinās pie Bišu Kārļa, ātri izplatījās pa Puisiķciemu. Pirmie to uzzināja Elvīra un Sergejs, kad Vilis ieradās smēķus lienēt. Nākamajā ceturtdienā, autoveikalu gaidot, visas sarunas ap to vien saistījās. Somu plecā iekārusi, uz kruķiem balstīdamās, atlēca Lauma. Līvija, ieraudzījusi Melisu, tūlīt noprasīja, vai taisnība, ka vīru padzinuši.

-   Kas šis man par vīru! - Melisa atcirta. - Apnika to dzērāju un slaistu ēdināt un dzirdināt. Tagad strādniekus var dabūt pēc izvēles. Pirmdien biju pilsētā, vienu sarunāju. Pajaunu, dūšīgu vīrieti. Jaunnedēļ būs klāt.

-  Vai pazīstams cilvēks? - gribēja zināt Elvīra, un Melisa atteica, ka galīgi svešs, caur darba biržu sameklējusi.

-   Nē, tas tomēr riskanti. Ņemt svešu cilvēku mājā! Ja tevi apzog? Vai vēl ļaunāk - kā ar veco Zani…

-   Kas mani sitīs nost? Naudas tak man nav, - Melisa smējās.

Pienāca Kārlis, un valodas aprāvās. Arī veikals tūlīt piebrauca. Melisa smīkņāja, kad Kārlis nopirka vairākas paciņas cigarešu un trīs no tām iedeva Sergejam.

-   Tu laikam pīpēt sācis? - Melisa zobojās. Kārlis, izlicies dzēlienu nemanām, savilka nopietnu seju un atteica: pēdējais laiks! Citādi nomiršot un neuzzināšot, ar ko tā velna zāle tā savaldzinājusi cilvēkus. Kārlis bija nopircis arī konfektes, iedeva tās Raitim un pavaicāja, vai nākšot šim līdzi. Zēns pavērās mātē, un viņa teica, lai ejot vien pie Kārļa onkuļa, ceļu uz mājām tak zinot.

Visi izklīda. Lauma bija palikusi pati pēdējā. Melisa pagaidīja, kamēr viņa pieklibo, tad gāja blakus, pieskaņodamās meitenes gausajiem soļiem.

-   Man jāaprunājas ar tavu tēvu, - Melisa sacīja. - Par lauka kultivēšanu kartupeļiem. Vai viņš mājās?

-  Jā. Droši vien pie sivēnmātēm. Viņš teica, vienai gaidāmas radības. Mēs kartupeļus jau sastādījām. Vakar.

-   Kādēļ mani neaicināja talkā? Būtu nākusi.

-  Mamma domāja, tev pašai daudz darba. Sanāca Ģīgu un Jēču ļaudis, arī Kārlis un Vilis bija. Un Līvija.

-   Kā tev ar kāju? Vai vēl ilgi kā zvirbulis lēkāsi?

-    Nezinu. Jaunnedēļ tēvs vedīs uz slimnīcu. Ģipsi ņems nost. Tad jau manīs. Zini, ko man visvairāk gribētos? Uzsēsties Dūjai mugurā. Tas laikam būs pirmais, kad no šā smaguma, no tā spāniešu zābaka tikšu vaļā. Skaties, Indulis nāk mātei pretī. Varēja ar mašīnu atlaist. Laikam benzīna žēl. Kāds tev viņš liekas?

-   Man? Neesmu domājusi. Savu kreņķu pietiek, lai par ciema puišiem vēl domātu. Tāds mūjābels vien rādās. Ne bū, ne bē pateikt nevar.

-   Tev laikam taisnība, - Lauma piekrita, un viņas šķīrās. Lauma pazuda istabas durvīs, Melisa gāja pāri pagalmam uz kūti. Cūkas bija pārvietotas uz būdām jaunajā aplokā, kūts šķita neparasti plaša un gaiša. Vienā aizgaldā liela, balta sivēnmāte gulēja uz sāniem un smagi elpoja. Blakus tukšā aizgaldā uz salmu ķīpas sēdēja Marģers. Melisai ienākot, viņš strauji piecēlās. Izdzirdis, kāda vajadzība, apsolījās, ka rīt varēšot, nekādi lielie darbi neesot ieplānoti.

Runādamās Melisa bija piegājusi cieši klāt, pieglaudusi plecu viņa krūtīm. Galvu atliekusi, elpodama viņam tieši sejā, Melisa teica: "Paldies, Marģer! Tu esi tik labs. Es tevi rīt gaidīšu. Ļoti." Viņas gaišzilās acis bija tuvu, tās savādi spīdēja, sārtās, pilnīgās lūpas smaidīja. Viņš piepeši abām rokām apskāva sievieti, pievilka cieši klāt, pieplaka viņas mutei ilgā skūpstā. Viņš sajuta, kā mutē kustas lokanā mēlīte. Pārņēma tik traka iekāre, ka tikko novaldījās, viņu nenogrūdis zemē tepat, salmos.

-    Ko tu dari ar mani? - viņš aizsmacis čukstēja, atbīdīdams Melisu tālāk.

-   Un tu - ar mani? - viņa tāpat atjautāja, spiezdamās klāt.

-    Melisa, neprātīgā! Te mēs nevaram. Cūka… tūlīt dzemdēs. Un Aldona… var ienākt.

-    Labi. Es gaidīšu. Līdz rītam. Puišeli aizsūtīšu pie Kārļa, - viņa ātri izgrūda, pakampa savu somu un metās prom. Nevarēja šeit vairs kavēties. Citādi notiktu tas, ko viņi abi vēlējās. Rīt viņš būs Rudzīšos un kaut īsu laiciņu piederēs viņai. Bija pēdējais laiks Vili padzīt. Pēc kandžas smirdēdams, līda viņai klāt, tikai sakairināt spēja, neko vairāk. To trako tieksmi pēc Marģera viņa bija sajutusi talkas dienā, kad abu pirksti saskārās, vienā bļodā rokas mazgājot. Jaunais strādnieks? Lai Vilis murgo, ko grib, viņš būs tikai darbaspēks. Viņas jaunā, karstā miesa kaisa pēc Marģera.

Melisa aizgāja, viegli šūpodamās gurnos. Marģers tikai pamazām spēja nomierināties. Tad pamanīja, ka cūkai sākas radības, un metās aizgaldā. Tā nebija jauna cūka, jau vairākkārt devusi sivēnu metienus. Taču bez uzraudzības atstāt nedrīkstēja. Ja neuzmanīgi pagriezīsies, nospiedīs kādu kuslo radībiņu. Tie tik vārgi. Marģers nerēķināja šajā brīdī sivēna vērtību latos, tie bija vienīgi mazas, sīkas dzīvībiņas.

Lauma nespēja priecāties par pavasari, kas bija atnācis tik silts un saules gaismas piestarots. Nekur viņa netika. Pat līdz birzei baltos vizbuļus salasīt. Pēc gājiena uz autoveikalu veselās kājas muskuļos iemetās krampji, pārāk tā bija nopūlēta, visa auguma svaru noturot. Naktī viņa klusiņām vaidēja.

Otrā dienā tikai pāri pagalmam līdz vistu aplokam Lauma spēja aizlēkt. Tur tagad bija viņas vismīļākā vietiņa. Viens aploka stūris ar stiepļu pinuma žogu nodalīts cālīšiem. Tajā viņu atrada Zigrīda. Teica, gribot aplūkot, kā aug mazie čiepstiņi, un Lauma palepojās: neviens nav nonīcis, visi žirgti un veseli.

-   Bet grūti taču izaudzēt bez klukstes?

-   Nē, kad iemanās, nav grūti. Patiesībā es pirmo gadu ņemos ar tik maziem cālīšiem. Mēs citos gados pirkām tādas paaudzētas jaunās vistiņas. Bet aizpērn gan smalki izdevās! Bija atbraucis viens vīrs ar sarkanu vieglo mašīnu, pie katras mājas piestāja, piedāvāja skaistas, baltas vistiņas, mēnesi vecas. Diezgan dārgi prasīja. Mēs te ciemā bijām trīs pircēji, katrs paņēmām pa ducim. Cāļi auga labi, bet pēc laiciņa skatījāmies - aug arī sekstītes. Tikai diviem mūsu cāļiem galviņas bija gludas. Tā mums izauga desmit gaiļi un tikai divas vistiņas. Tas cāļu tirgonis mūs pamatīgi apšmauca. Mamma domāja, viņš kādā putnu fabrikā sapircies gailīšus. Tos no vistiņām atšķir diennakti vecus ar aparātu. Iznīcina vai pārdod par santīmiem. Gadās arī kļūdas - starp gailīšiem kāda vistiņa. Trakākais bija Kārļa onkulim, viena pati vistiņa! Viņš bija galīgā izmisumā, ko ar gailēniem darīt? Tētis mūsējos rudenī apkāva, Sergejs tāpat. Kārļa onkulis dažus pārdeva Miķeļdienas gadatirgū, citus samainīja ar Melisu pret viņas vecajām vistām. Aprunājieties ar Kārļa onkuli, varbūt viņam kāda klukstīte.

-   Paldies par labu padomu! Bet tas gan blēdis! Laumiņ, kad tiksi vesela, atnāc uz Jēčiem ciemos. Nu varēšu tevi istabā ievest. Redzēsi, kā mēs iekārtojušies. Jaunus logus salikām. Bet kur tie vecie īstenībā palika? Elvīra saka, neko neesot manījusi. Talkas dienā Melisa tā savādi izteicās. Par Lūrikiem.

-  Var būt, ka tur. Vecais Sūrums uz tādiem darbiem nadzīgs. Bet Elvīras tante jums neko nestāstīs. Viņa nav spējīga par otru cilvēku ļaunu vārdu pasacīt.

-   Jā, tiešām, laipna un izpalīdzīga. Man telīti apsolīja. Trešo govi neaudzēšot. Maksu arī tūlīt neprasa. Tikai jāpagaida, kamēr zāle īsti saaugs, tad vedīsim uz Jēčiem.

Viņas runādamās bija sēdējušas uz apgāztas kastes. Nu Zigrīda cēlās kājās, vēlreiz piekodināja viņu apciemot un devās prom. Lauma apsolījās, tikko būs uz abām kājām, ierasties Jēčos. Ar šo sievieti varēja papļāpāt. Bet ar viņas dēlu? Pareizi Melisa viņu raksturoja. Mūjābels. Vairs nebija vēlēšanās viņu savaldzināt. Tikai, Valdim spītējot, bija to gribējusi. Bet Valdim vienalga, ko viņa domā un jūt. Ja tā - jācenšas aizmirst. Aizmirst? Vai tas būs iespējams?

5. nodaļa

1.

Marģers cēlās agri, lai līdz brokastlaikam spētu savu cūku saimi sakopt, pabarot. Šajā rītā viņš pasteidzās. Kad ienāca mājā, Aldona pašlaik cepa olas. Bija mazliet jāuzgaida. Marģers salūkoja tīras drēbes un pazuda mazajā kambarītī. Tur viņš bija ierīkojis nelielu mazgātavu. No krāna tecēja vienīgi auksts ūdens, siltais bija jānes spainī no virtuves. Noskuvis bārdas rugājus, nomazgājies, Marģers vērīgi aplūkoja sevi spogulī. Viņš vēl bija izskatīgs vīrietis. Gaišie mati kupli, seja gluda. Tikai ap acīm, kas saulē aizvien jāsamiedz, sīkas krunciņas ievil- kušās, liecinādamas, ka pirmā jaunība aizgājusi.

-   Tu jau uzcirties kā brūtgāns, - Aldona pazobojās, tad noprasīja, vai Melisa naudu degvielai iedevusi.

-    Naudu? - viņš atvaicāja. - Nē, neiedeva. Man bāka pilna, cik tas kartupeļu gabaliņš viņai liels! Pat pushekt- ārs nebūs. Man šķiet, Melisai ar naudu švaki. - Ka palikusi parādā par vienu sivēnu desmit latus, viņš noklusēja. Tā bija puse cenas.

-  Viņai būtu krietni vairāk, ja jēgtu strādāt. Visus laukus atmatā aizlaidusi. Tātad tu, tā teikt, par skaistām acīm?

Marģers neatbildēja. Ko sacīt, Aldonai taisnība. Bet ne tās spožās, neganti spīdošās acis vien viņu valdzināja. Viņš alka iegūt Melisu visu.

Aldona būtu teikusi vēl kādus kodīgus vārdus, taču Laumas klātbūtne lika apvaldīties. Meitai nebija jāzina, ka viņas vecāku laulībā, kas šķita kā biezs, pamatīgs mūris, radusies tikko manāma plaisiņa.

Kad Marģera traktors ierūca Rudzīšu sētsvidū, tur stāvēja Melisa kailiem stilbiem, īsu, raibu, priekšā pogājamu kleitiņu mugurā. Blakus dīdījās Raitis ar divlitrīgu piena kanniņu rokā.

-   Nu tu redzēji, kā Marģera onkulis atbrauca. Vēl viņš nesāks strādāt, vispirms padzers kafiju. Teci nu žigli uz Ceriņiem. Lai nav Kārļa onkulim jālauza savas vecās kājas, šurp nākot.

Puisēns vilcinādamies, atskatīdamies sāka iet projām, tad sīkais augumiņš nozuda aiz kārklu puduriem.

-   Nāc! - Melisa satvēra Marģeru aiz rokas. Tikko durvis aizvērās, pieplaka kaislīgā skūpstā.

-   Kafiju, to vēlāk, - viņa čukstēja, aizšaudama ārdurvju bultu. - Mums maz laika. Pēc stundas puika būs atpakaļ.

Istabas logam nebija atvilkti biezie aizkari, pustumsā rēgojās nesaklāta gulta. Melisa atpogāja kleitiņu, zem kuras bija tikai kails, balts augums, un atkrita guļus uz muguras. Marģers nepacietībā drebošiem pirkstiem rāva nost drēbes. Tās nošvlkstēja, uz grīdas nokrizdamas. Tad viņš juta zem sevis apaļās, stingrās krūtis, noskūpstīja tās. Melisa tīksmē piemiedza acis un ievaidējās, kad viņš ienira karstajā klēpī. Tik skurbinošu baudu Marģers sen nebija izjutis. Elsodama, kā čūska locīdamās, Melisa vijās viņam apkārt.

Tad viss bija garām. Brīdi Melisa gulēja kā sastingusi, tad lēca kājās, uzrāva mugurā kleitiņu un metās uz virtuvi kafiju vārīt. Viņš ģērbās gausāk, tikai pēc brīža viņai sekoja.

-   Marģer, ko mēs iesāksim? - viņa čukstēja, un viņš redzēja - kleitiņa tikai viduklī aizpogāta, pie katras kustības pavīdēja gan baltie krūšu apaļumi, gan brūnās spro- dziņas. - Es varētu ar tevi tā… visu dienu mīlēties. Un nakti piedevām. Mēs taču neesam trusīši - čik, čik, un gatavs.

-   Nezinu. Kaut kas jāizdomā, - viņš atteica, atkal juzdams iekāri.

-   Es zinu. Satiksimies mežā. Tagad taču silts. Tu pabrauksi gabaliņu ar mašīnu, es ar riteni. Atradīsim jauku vietiņu.

-   Aldona var pamanīt…

-   Darīsim tā, lai nemana. Še, iedzer kafiju! - viņa salēja krūzītēs brūno, smaržīgo šķidrumu, pabīdīja tuvāk cukurtrauku. Marģers domīgi maisīja kafiju, iemalkoja, tad teica, ka viņas ideja par tikšanos mežā nav slikta.

-   Marģer, mīļais, mums vēl mazliet laika, - viņa klusiņām noteica, nolika savu krūzīti un apsēdās viņam klēpī, piespiedās viņa krūtīm. Marģers parāva kleitiņu augstāk, zem tās bija iztvīkusi miesa, kas alkaini tvēra viņējo. Cik ilgi tas turpinājās, viņš nezināja, laika rēķini nojuka.

Bija tik bezgala labi. Piepeši Melisa, logā raudzīdamās, pamanīja, ka Raitis tuvojas mājai.

-   Marģer, mums jābeidz! - viņa satrūkusies iesaucās. - Puika nāk. Ej, darbini traktoru! - viņa metās pie durvīm, atbultēja.

-   Melisa, ragana, kādu indi tu manās asinīs ielēji? - viņš klusiņām teica, kārtodams savu apģērbu. - Es vairs nevarēšu bez tevis. Tev taisnība, mums jātiekas. Kaut mežā, kaut ellē.

Visapkārt skanēja putnu dziesmas, netālu klaigāja ķīvīte. Aizaugušajos Rudzīšu laukos starp pērnās kūlas kuplajiem ciņiem tai bija ligzdiņa. Putniņš lidodams sauca un vilināja Raiti prom. Bet zēns pat neievēroja ķīvīti. Viņš palēkdamies dieba šurp. Bija jāredz, kā Marģera onkulis iedarbinās traktoru.

-  Vai tu mani pavizināsi? - viņš jautāja, gluži aizelsies.

-   Bērnus ar traktoru vizināt nedrīkst, - Marģers stingri atteica.

-   Bet opītis rudenī mani vizināja. Kad zemi ara.

-   Opītis ir opītis. Es tikai kaimiņš. Ja ar tevi notiks nelaime, ja izkritīsi? Tad es būšu vainīgs. Nē, to negribu.

Sapūties mazais aizvilkās prom. Varēju paņemt kabīnē sev blakus, Marģers nodomāja. Bet ja puika sāk draisko- ties un tiešām izveļas laukā? Tad būtu nepatikšanas pāri galvai. Ka ņēmis traktorā bērnu, pie tam svešu. Svešs? Tas bija Melisas bērns. Ko līdz šim zināja par Melisu? Ka viņai glīta sejiņa, lokans augums un neveicas ar saimniekošanu Rudzīšos. Viņa bija kā puķe cita dārzā, acis drīkstēja patīksmināt, ne noplūkt. Viņa piederēja Vilim. Nu viņa bija brīva. Bet viņš? Aldona to nedrīkstēja uzzināt. Kaut kas jāizgudro. Inde viņa asinīs bija pārāk salda, viņš ilgojās to baudīt vēl un vēl.

Marģers pa tīrumu braukāja krustu šķērsu, sakultivē- ja mīkstu kā pūpēdi. Kad darbu beidza, Melisa aicināja otrās brokastīs. Raibo kleitiņu viņa bija nomainījusi pret īsiem svārciņiem, kas atsedza kājas tālu virs ceļgaliem. Caur plāno blūzīti varēja samanīt krūšu izcilnīšus. Viņai nebija ne krekla, ne krūštura. Ja tepat tuvumā negrozītos zēns, Marģers nespētu savu iekāri savaldīt, paņemtu viņu tepat, uz virtuves grīdas. Viņš grieza acis sāņus, tomēr skatiens lodāja gar Melisas kājām aizvien augstāk.

Marģers domīgi maisīja kafiju, iemalkoja, tad teica, ka viņas ideja par tikšanos mežā nav slikta.

Melisa bija atgriezusi šprotu kārbiņu, šķīvī salikusi maizes šķēles. Viņa ienesa krūzi ar viegli skābenām bērzu sulām un teica, nekā stiprāka šoreiz neesot.

-   Es tāpat esmu noreibis, - viņš klusiņām atteica, un puisēns pajautāja, vai no tā, ka traktors uz riņķi vien gājis. Marģers žigli paskatījās uz Melisu un smiedamies atteica, protams, no tā.

Kad viņš jau sēdās traktorā, Melisa pienāca klāt, pastiepās uz pirkstgaliem.

-  Marģer, man vēl viens lūgums. Vai nevarētu svētdienas pievakarē kartupeļiem vagas izdzīt? Es tevi ļoti, ļoti gaidīšu, - smaids ielocījās lūpās. Vējš bija pieplacinājis blūzīti, no augšas raugoties, viņš redzēja krūšu galiņus, tvirtus, piebriedušus.

-   Būšu katrā ziņā, - viņš solījās. - Bet kā ar puiku?

-  Viņš vakaros ātri iet gulēt. Augšstāvā ir neliela istabiņa. Pirmdien mans strādnieks būs klāt. Mums palicis tikai šis svētdienas vakars. Kā es pēc tevis ilgojos, mīļais.

Viņa pastiepa roku, viņš to saņēma un ilgi neatlaida.

Svētdien Marģers Puisikos atgriezās vēlu, gandrīz pusnaktī. Aldona, filmu televizorā noskatījusies, bija nolikusies lielā istabā uz dīvāna un tur piemiguši. Satrūkās, iz- dzirdusi Cēzara riešanu un traktora rūkoņu. Pēc brīža noklaudzēja ārdurvis un Marģera soļi gaitenī. Viņa pavēra durvis un uzsauca: - Vai vakariņas gribēsi?

-  Nē, Melisa dod ne tikai darbu, bet arī paēst, - viņš atteica, nozuzdams viņu istabā.

-   Un padzirdina arī, vai ne? - Aldona noprasīja, ienākdama viņam nopakaļ. - No tevis nāk tāda kā šņabja smaka.

-   Jā, pudeli viņa uzlika, - Marģers atzinās. - Kad darbu beidzu. Tā taču pieklājas. Arī mēs talciniekus pacienājam.

-   Ak, tu biji talkā? Varbūt ne tikai kartupeļu gabalā? Cik vagu viņai bija, ka tik ilgi dzini? Varbūt kādu citu vagu arī?

Aldona ienākdama bija ieslēgusi lielo griestu lustru. Viņa redzēja, ka Marģers tumši pietvīkst. Tātad kauna jūtas vēl saglabājušās, viņa nodomāja, bet mute teica citus vārdus:

-   Tavi vepri nobļāvušies līki.

-   Vai tu viņus vakarā pameti nebarotus? - Marģers pēkšņi trūkās kājās un gribēja mesties laukā, tumsā. Vieglais reibums bija izgaisis.

-  Nomierinies. Ar kustoņiem viss kārtībā. Viņi nav vainīgi, ja saimniekam jādzen nezin kādas vagas, - Aldona pagāja Marģeram garām, lai saklātu guļasvietu. Marģers izģērbās un palīda zem segas. Šī saruna viņam nepatika. Bet ko citu bija gaidījis? Ka Aldona priecāsies par viņa ilgo prombūtni?

Viņa bija krietna saimniece, kas vienmēr rūpēsies par lopiņiem, neatstās tos nebarotus. Vai tie viņai nebija kļuvuši tuvāki kā pašas vīrs? Vai Marģeru ir tā noglaudījusi un apmīļojusi kā mazos teliņus? Varbūt ļoti sen, kad bija karsta un lokana kā tagad Melisa. Ak, Melisa, Melisa… Kā iekārtoties, lai varētu biežāk tikties? Vai viņš kādreiz spēs apmierināt savu salkumu?

Marģeru no miega iztraucēja Aldona. Viņi gulēja blakus uz platā dīvāna, katrs savā segā ietinušies. Aldonai palaikam sāpēja kājas, viņa bieži grozījās. Aizvien retāk viņi palīda zem vienas segas. Šonakt tā notika. Viņš sajuta cieši blakus Aldonas lielās, mīkstās krūtis, apaļo vēderu un pavirzījās tālāk. Bet viņa spiedās vēl tuvāk. īsu mirkli viņš saspringa. Tā bija viņa sieva, viņai pienācās sievas tiesa. Bet viņš jutās iztukšots, vīrestības spēks bija palicis Melisas klēpī. "Esmu ļoti, ļoti noguris," viņš nočukstēja un uzgrieza viņai muguru.

Aldona apsviedās uz mutes, iekodās ar zobiem spilvenā. Tikai neraudāt! Neparādīt savu vājumu! Viņa izraus savu vīru no tās maukas tīkliem! Aldona talkas dienā bija redzējusi, kā tie abi vienā bļodā mazgāja rokas, cik valšķīgi Melisa smējās, kā izaicinoši grozīja plecus un gurnus.

Viņa atcerējās Zigrīdas stāstīto pirmajā tikšanās dienā. Zigrīda bija jautājusi, ko Aldona darītu, ja savu vīru pieķertu ar citu sievieti. Toreiz tas likās neiespējami, viņa bija tik pārliecināta par Marģera uzticību. Bet ja tiešām, ja nevarēs tos izšķirt, tad - lai vācas prom! Tāds kā stāv! Neko no Puisiku mantas viņš nedabūs! Māja un zeme pieder viņai. Vai Marģeram pietiks ar vienu pliku mīlestību? Vai tā mīlestība? Otrā jaunība, smiekls nāk! Pamazām Aldona nomierinājās. Nekas nopietns vēl nebija noticis. Atstūma viņš šonakt? Varbūt patiešām mazliet iedzēris, noguris?

2.

Laumas teiktais, ka Kārlim klukstētājas vistas, bija labs iegansts, lai Zigrīda ierastos Ceriņos. Viņa nāca kājām. Benzīns dārgs, un viņas ietaupījumi gandrīz izsīkuši. Bet vajadzības auga ar katru dienu. Marģers maksu par sivēniņu bija solījis gaidīt līdz pensijas dienai. Elvīra bija iedevusi telīti, kas ziemā nākšot slaucama. Viņi ar Sergeju nosprieduši trešo govi neaudzēt. Pamazām Zigrīda samaksāšot. Gan viņa iedzīvosies Jēčos, tikai sākums grūts. Zemi kartupeļiem un miežu lauciņam apara un no- kultivēja Marģers. Labības sēklu aizdeva Sergejs. Kā viņa dzīvotu, ja apkārt nebūtu tik izpalīdzīgi ļaudis?

Kad Zigrīda pa bērzu gatvi nokļuva Ceriņos, riedams metās pretī prāvs pelēks suns. Viņa sastinga. Neviena cilvēka tuvumā nemanīja. Tad paspēra solīti, labinādama suni, kam nezināja vārda. Suns žigli piegrūda purnu Zigrīdas rokai, apošņāja, pavēdināja asti, atkāpās sāņus un palaida garām. Viņa ienāca pagalmā un tūlīt juta no krūmu puses plūstam vieglu, saldenu dūmu smaržu. Tur laikam Kārlis ar bitēm darbojas, viņa nodomāja un devās tālāk. Suns apgūlās mājas priekšā pie durvīm.

Divi cilvēki locījās gar rindā saliktiem stropiem. Abiem mugurā balti uzsvārči, galvā bitenieku cepure. Zigrīda pagājās tuvāk. Kāda bite nodžinkstēja tieši gar ausīm, viņa metās atpakaļ, pietupās aiz kupla kārklu krūma, kas pilns dzelteniem, pūkainiem pūpoliem un bišu dūkšanas. Kā tāda jauna meita, kailu galvu, viņa sevi rāja. Vairākkārt skaļi uzsauca, līdz beidzot Kārlis bija sadzirdējis un paskatījās uz šo pusi.

-  Tuvāk nenāciet! - viņš brīdināja. - Bites šodien sirdīgas. Ejiet uz istabu. Es drīz nākšu.

-   Suns mani nelaidīs iekšā.

-  Viņa nav nikna. Pasauciet tikai vārdā: Džesij! Parunājiet laipnā balsī.

Zigrīda atgriezās pagalmā. Viņa aplaida apkārt pētīgu skatienu. Tā bija gara, zema ēka ar veselu rindu logu, dažiem parasto stiklu vietā zaļganie sīkrūšu blociņi. Māja balstījās uz augstiem pamatiem, pie durvīm ziemeļu galā un pašā viducī cementā lieti pakāpieni, visgarām veda betona flīžu celiņš. Dienvidu galā visas ēkas platumā piebūve ar vienslīpuma jumtu. Virs stāvā jumta pacēlās divi skursteņi.

Ēkai iepretī garš prāvu akmeņu krāvums, aiz tā neliels šķūnītis un tievu kārtiņu žogs ar uzspraustām gaišzaļām, spīdīgām pudelēm. Virs žoga vējā plivinājās tumšzaļi lēveri, iekšpusē staigāja bariņš vistu un liels, sarkans gailis. Zigrīdu ieraudzījis, kareivīgi sasita spārnus un skaļi iedziedājās.

-   Manu vistu dārzu apbrīnojat? - nemanot bija pienācis Kārlis. - Tos krūmu pudurīšus tīšām atstāju iekšpusē, lai putniņiem patvērums no saules un vanagiem. Šķūnītī viņu vasaras mītne.

-   Bet tas zaļais, kas pāri? Tīkls, ne tīkls.

-   Tas kādreiz bija tīkls. Maskēšanās. Nu jau daļēji sa- iris. Pirms dažiem gadiem poligonā bija visādas labas mantas.

-   Elvīra stāstīja, jūsu māja senāk bijusi kazarma. Ļaudis vēl tagad tā dēvējot.

-   Jā. Bet man tas vārds nepatika. Poligonā pie kādas mājas drupām atradu ceriņus. Izraku tādus jaunākus, sastādīju un savas mājas nosaucu par Ceriņiem. Tas jauki, ka atnācāt ciemos. Tikai tāda nevaļas diena. Un roku nevarēšu dot, visi pirksti ar propolisu nolipuši.

-   Propoliss? Kas tas tāds? - Zigrīda brīnījās.

-   Jūs nezināt? Bišu līme, ar ko tās kleķerē visas spraugas ciet. Aptiekās pārdod propolisa ziedi. Tā laba ievainojumu dziedināšanai. Bet es gatavoju pats.

Pabīdījis malā Džesiju, viņš uzveda Zigrīdu pa kāpnītēm, tad cauri plašai telpai otrā, kas viņam bija virtuve. Pie vidussienas bija iemūrēta plīts. Pamanījusi centrālapkures radiatorus, Zigrīda pavaicāja, vai viņš spējot tik lielu ēku apsildīt, daudz kurināmā vajag. Kārlis pasmīnēja un atteica, tie radiatori ir butaforija, tikai pāris telpās saglabājušies. Kad viņš te ieradies, visa apkures sistēma bijusi izpostīta, no katlumājas tikai skurstenis palicis. Skursteni, plīti un krāsni viens amatnieks, viņam piepalīdzot, uzmūrējis. Vismaz divas siltas telpas viņam ir, kur ziemu pārlaist.

-  Vareni! - Zigrīda iesaucās. - Krievu armijas kazarmu pārvērst par dzīvojamo māju.

Kārlis bija sameklējis plauktā nelielu stikla trauciņu, sniedza to Zigrīdai, teikdams, lai ņem, tā viņa paštaisītā ziedīte, noderēs rokām, kas, zemes darbus strādājot, top asas un cietas.

Zigrīda atskrūvēja vāciņu, pacēla pie deguna. Dzeltenā smērīte izdvesa tīkamu vaska smaržu. Kad viņa to pateica Kārlim, tas iesmējās. Vaskam neesot ne smaržas, ne krāsas, tas pavisam balts, smaržu dodot propolisa piemaisījums.

-   Vai, cik interesanti! Es tiešām nezināju. Man par bišu lietām maza izpratne. Vienīgi medus garšo. Bet es pie jums nācu vistiņu dēļ. Gribu tās turēt. Lauma teica, jums esot klukstītes. Varbūt varu kādu aizņemties?

-   Viena pašlaik sēž uz olām. Pēc nedēļas šķilsies cālēni. To jums varētu uzdāvināt. Bet tagad, lūdzu, mani atvainojiet, jāpabeidz iesāktais darbs dravā. Rīt jāiet palīgā Melisai kartupeļus stādīt.

-   Arī mūs aicināja talkā. Tad jau tiksimies. Viņas vīrs tagad pie jums?

-   Jā, kaut kur cilvēkam jāpaliek, - Kārlis īsi atteica. - Nāciet, pavadīšu. Džesijai tāds niķis, iekšā laiž, bet ne laukā.

Pateikuši viens otram "uz redzēšanos rītdien", viņi šķīrās. Mazā sieviete bija nedaudz aizkavējusi, bet bija tīkami ar viņu parunāties. Viņš patiesībā bija tik vientuļš.

Vilis, apsēdies uz tukšas magazīnas, pūta gaisā dūmu mutulīšus, kad Kārlis pienāca un padusmīgs aizrādīja: pa šo laiku varējis savākt inventāru vienkopus. Visa drava piemētāta ar kūdras plāksnītēm un lielajiem spilveniem. Dūmeklis arī izdzisis, praulus tajā papildināt aizmirsis. Vilis cēlās un sāka gausi locīties. Slaists un sliņķis, Kārlis pie sevis nopukojās, nav brīnums, ka Melisa viņu padzina. Ja vēl naudu no maka izceļ. Vairāk jābrīnās, ka četrus gadus spējusi paciest. Te viņam darbs kādai nedēļai. Kārlis vēl jūtas stiprs, viņam puisis nav vajadzīgs. Viņš bija vaicājis, ko Vilis darīs tālāk. Tas tikai paraustīja plecus. Beigās izmeta, meklēšot darbu pilsētā. Ja atradīs, kur apmesties. Māsai kupla ģimene, tur vietas neesot. Gan jau kaut kā…

Varēja palikt Rudzīšos kopā ar Melisu, Kārlis turpināja savu domu. Salaulāties, radīt un audzināt bērnus. Māja pietiekami liela, tikai salabot vajadzēja. Bet tad būtu čakli jāstrādā, nevarētu stundām ilgi blenzt televizorā. Viņš bija ievērojis, ka Vilim tīk dīka sēdēšana pie ekrāna. Vairākkārt bija Vili vakaros izdzinis no savas istabas, kur atradās tālrādis. Pateica, ka grib avīzi izlasīt, tas burk- šķis traucē. Ziņas redzēji? Tad pietiek? Laiks gulēt. Šeit bija viņa māja, viņš bija noteicējs. Melisa laikam tā nevarēja.

3.

Kad pirmdienas rītā mazais busiņš apstājās pieturas . vietā, no tā izkāpa garš, kalsns vīrietis ap gadiem četrdesmit. Brīdi vērojis apkārtni, viņš lielo, piestūķēto somu cēla mugurā, aizāķēja siksnas un veicīgi sāka soļot virzienā, kur aiz busiņa bija novērpusies putekļu grīste. Saimniece bija teikusi, tikai uz priekšu metrus trīssimt, tad būs ceļa rādītājs: Rudzīši. Viegls, dzestrs vējiņš purināja cirtainus brūnus matus. Viņš bija ļoti glīts, augstu pieri, gaišzilām acīm, pagaru degunu, smalki veidotām lūpām.

Varbūt tieši tādēļ no visiem gaidītājiem darba biržas telpā skaistā, spriganā saimniecīte izvēlējās tieši viņu, Raimondu Jursonu? Viņš taču atklāti pateica: lauku darbus nav strādājis. Bet es iemācīšos, jau nākamā teikumā viņš solīja, un balss skanēja tik pazemīgi. Raimonds vairāk nekā pusgadu bija bez darba. Izdzirdusi, ka viņš pēc specialitātes šujmašīnu mehāniķis, saimniece kļuva mazliet domīga. Tur bija vīri ar rupjāk veidotām sejām, platākiem pleciem, lielākām plaukstām. Viņa laida apkārt vērtējošu skatienu, un atkal tas apstājās pie Raimonda. "Ziloni var iemācīt dancot, vai cilvēks neiemācīsies ar dakšām strādāt?" viņa bija pasmējusies.

Grāvja abās pusēs smaržodami ziedēja kārkli, dūca bites, gaisā trallināja cīruļi, apkārt bija tik idillisks miers, kādu Raimonds sen nebija izjutis. Vai vasara, ko aizvadīs svešajās mājās, būs tikpat skaista un gaiša? Gribējās tā domāt, cerēt, ka līdz ar ziemas saltumu un drēgnumu atkāpušās viņa nedienas. Viņš taču atkal strādās, pelnīs, būs savas ģimenes apgādnieks.

Pie norādītā stabiņa viņš nogriezās pa bedrainu, izdangātu zemes ceļu. Nesen te bija braucis traktors, risēs pavisam svaigas. Viņš tuvojās pelēcīgām ēkām, kas slēpās zem lieliem, vareniem kokiem. Dobjā balsī ierējās suns, un Raimonds sastinga. Tad parādījās puisēns, viņš sauca, lai nebaidās, Džīna piesieta. Tūlīt nāca saimniece pati, apsveicinājās un vedināja iekšā. Viņš kāpa pāri augstam slieksnim.

- Mēs, jūs gaidīdami, neesam brokastis vēl ēduši, - Melisa čaloja, ievezdama Raimondu virtuvē. - Lieciet to somu zemē, sēdieties pie galda! Pēcāk parādīšu jums istabu. Tā otrā stāvā.

Melisai bija kājās zilas garās bikses, kas cieši apspīlēja apaļīgos gurnus. Raimonds neviļus pasmīnēja, šāds apģērbs, viņaprāt, piestāvēja tikai garām, slaidām sievietēm. Bet laukos tā laikam bija ērtāk.

Jumta istabiņas vienā kaktā atradās vecs, plats ar rūtainu segu pārklāts dīvāns, zem loga neliels galdiņš.

-   Šī būs jūsu mājvieta šovasar, - Melisa teica. - Raitiņ, atnes onkulim vienu krēslu! Vēlāk paskatieties bēniņos kādu kasti, kur savas drēbes salikt. Apkures te nav, ceru, jums nesals.

To teikdama, viņa pasmaidīja. Ko tas nozīmē? Varbūt sevi piesolīs par sildītāju? Glīta sieviete, jauna, bet ne tādēļ viņš te ieradies. Viņam ir Ance. Ance un mazā Vineta.'

Melisa teica, pirmais darbs būšot kūts tīrīšana. Veselu mēnesi mēsli krājušies, nav viņas spēkos tos ar tačku izstumt laukā. Lai viņš pārģērbjas un kāpj lejā.

Kūtī bija sešas, pašlaik tukšas govju stāvvietas un divi aizgaldi. Vienā mīņājās mazs, brūns teliņš, otrā rukšķēja divi raibi sivēnteļi. Ap lielo mēslu kaudzi kaktā džinkstēja mušu mākonis. Pretī sitās silta, sasmakusi dvaka. Melisa parādīja dakšas, tačku un kur aiz kūts jāsamet čupā. Darbs bija smags, neierasts, rokas sāka gurt, uz pieres izspiedās sviedru lāsītes. Pirmo reizi Raimonds nožēloja, ka nesmēķē. Tad būtu iemesls apsēsties, atpūsties, kā citi vīri dara. Viņš apsēdās uz malkas cērtamā bluķīša. Šķūnelis bija piebūvēts kūts galā. Ienāca puisēns ar vecu zilu spaini rokā. Durvis palika vaļā, un Raimonds ievēroja - tās karājas tikai vienā eņģē. Raitis lasīja spainī sprunguļus. Raimonds uzslavēja, ka mammai dūšīgs palīgs.

-   Kādam taču jāpalīdz, - puika nopietni atbildēja un, sāniski saliecies, stiepa spaini.

Arī laukā malkas krājumus neredzēja. Aplūkojis ēkas un nesakopto apkārtni, Raimonds nodomāja - te ilgāku laiku trūcis vīrieša roku. Saimniece laikam atraitne. Pajautāt bija neērti, gan uzzinās. Viņš cēlās, lai atgrieztos pie sava darba.

Smeldza rokas, smagums bija iegūlies visā augumā, bet kūts bija tīra, kad Melisa sauca pusdienās.

-    Pēcpusdienā pārlasīsim un šķirosim kartupeļus, - Melisa teica. - Rīt būs stādīšanas talka. Varat kādu stundiņu atpūsties. Man vēl kustoņi jāpārsien, jāaizved līdz dīķim padzirdīt.

Atlaidies uz dīvāna, Raimonds bija acumirklī aizmidzis. Viņš uztrūkās no sīkas, smalkas balstiņas, kas kaut ko teica. Kur te radusies Vinetiņa? Atvēris acis, viņš redzēja mazo Raiti, kurš pūlējās viņu uzmodināt.

-   Esat gan dižgulētājs, - Melisa zobojās, kad viņš ieņēma savu vietu pagrabā. - Raiti pa divi lāgi sūtīju jūs modināt.

-   Tas tā šodien, - viņš nomurmināja. - Agri cēlies. Stiprais lauku gaiss, neesmu radis.

Bija kauns izrādīties par vārguli, ko mēslu tačkas nokausējušas.

Melisa parādīja, kā kartupeļi šķirojami, kurā kastē liekami tie ar asniem. Citiem, pašiem lielākajiem, jālauž nost, tos bērs atpakaļ apcirknī.

Strādājot viņi pārmija pa vārdam. Raimonds uzslavēja Raita čaklumu, pastāstīja par savu meitiņu. Otro klasi beigusi. Tad pavaicāja, vai viņai tik vien malkas, cik šķūnītī.

-   Nokurinājām, - viņa atteica. - Ziema bija auksta, māja veca, pa visām šķirbām auro vējš. Man tas vīrišķis paslinks bija, vairāk nesagādāja. - Tad viņa sarunu grieza uz citu pusi, apvaicājās, kas pilsētā jauns.

Laiks skrēja nemanot, kastes bija piepildītas. Aizsūtījusi Raimondu un Raiti pēc lopiem, Melisa ķērās pie saviem virtuves darbiem.

Vakariņās Melisa bija izvārījusi piena zupu, uzlikusi sviesta trauciņu un maizi. Viņš grieza vienu riku pēc otras, zieda virsū biezu kārtu. Brīnums, kur tik neparasta ēstgriba radusies.

-  Vai neiesim istabā televizoru paskatīties? - Melisa ieminējās. - Drīz būs Hameleonu rotaļas.

-   Nē, paldies. Ziemā citu nedarīju kā tikai televizorā lūrēju. Tad nebija jādomā. Par dzīvi. Saimniec, gribu aprunāties. Par algu.

-   Es jums viņreiz teicu, vairāk nevarēšu maksāt kā minimālo. Ēdiens par brīvu.

-  Vairāk arī neprasīšu. Pats redzu, te nav bagāta māja. Bet darba līgums jānoslēdz. Pagastmājā. Ar visiem parakstiem un zīmogiem. Lai būtu likumīgi, lai vēlāk nerastos pārpratumi.

-  Jā, tā laikam vajadzēs, - viņa gausi piekrita. - Agrāk kā piektdien nevarēsim aizbraukt. Kad būs autobuss.

Man cita transporta nav, tikai velosipēds. Abiem uz tā vietas nepietiks, - viņa iesmējās.

- Labi, brauksim piektdien, - viņš piekrita, sacīja paldies par vakariņām un izgāja laukā.

Raimonds Ancei bija paziņojis, ka salīdzis par strādnieku lauku mājās. Saimniece dzīvojot viena ar savu dēliņu. Ance nobrīdināja, lai nekavējoties noslēdz darba līgumu. No vientuļām sievietēm jāuzmanās. Varbūt sadomās atlīdzināt savā gultā? Viņš bija apgalvojis, ka tas nenotiks. Viņš nav niedrīte, ko katrs vējiņš var locīt. Viņam pietiek ar savu mīļo Anci. Līdz šim saimniece nebija mēģinājusi lipināties klāt. Bet tikai viena diena te aizvadīta. Darba līgums tiešām nepieciešams.

Bija silts vakars. Gaisā sijājās odu mākonītis, bet tie nebija asinssūcēji, no šiem nevajadzēja vairīties. Suns, atlaists no ķēdes, pienāca klāt, paskatījās brūnām acīm. Džīna, Džīna, viņš laipni uzsauca, apmezdams loku ap ēkām. Aiz kūts viņā galā bija samesta liela lūžņu kaudze. Tur rēgojās aprūsējuši dzelzs gabali, veci spaiņi, kabeļu gali, alumīnija kannas, laikam cauras, vesels lērums konservu kārbu, burciņas, stikla un plastmasas pudeles. To nederīgo drazu vajadzēja norakt bedrē, lūžņus varēja pārdot, viņš nodomāja. Ko pirmīt saimniece teica? Tas vīrišķis bijis paslinks. Kur tas paslinkais palicis? Bet kāda viņam daļa! Darīs, ko saimniece liks. Vienīgi siltumnīciņa mājas dienvidu galā izskatījās kārtīga ar šajā pavasarī uzklātu plēves jumtu.

Zem logiem gara puķu dobe, dārzā dažas vecas ābeles ķeburainiem, sūnu apaugušiem zariem, pudurītis ķiršu, daži lieli, veci jāņogu krūmi. Tālāk laikam sakņu dārzs. Viņš bija diezgan redzējis, jākāpj augšā un jāliekas gulēt. Rīt atkal būs stingra darba diena.

4.

No rīta Rudzīšos pulcējās talcinieki. Kaut visi aizbildinājās, ka brokastis mājās ieturējuši, Melisa aicināja pa krūzītei kafijas mundrumam iedzert. No tās neviens neatteicās. Virtuve tīkami smaržoja. Raimonds un Raitis sparīgi koda maizes rikās, citi ieknābāja pa cepumiņam. Raimonds uztvēra ziņkārīgus skatienus un jutās neērti.

Apskata kā izstādes eksponātu, viņš domās ironizēja un steidzās ātrāk paēst.

Melisa uzdeva Raimondam un Indulim iznest no pagraba kastes, iecelt rokas ratiņos un vest uz tīrumu. Zigrīda, Elvīra un Kārlis paņēma vecus spaiņus un ķočus, lai varētu stāties vagās. Pat Raitis, iegrābis bumbuļus mazā zilā spainītī, sāka mētāt tukšā vagā. Kārlis, blakus iedams, parādīja, kādā atstatumā kartupeļi liekami. Viņš teica: nomēri trīs pēdiņas, iesēdini rācenīti, atkal trīs pēdiņas, atkal rācenītis tupenītis. "Rācenītis, tupenītis," puisēns atkārtoja, tad apvaicājās, ko tētis šodien dara. Kārlis teica, viņš kurinot uguni zem lielās mucas, kurā vārās bišu rāmīši. Raitis nevarēja saprast, kādēļ rāmīši jāvāra, vai tie tiks mīkstāki? Kārlis pasmējās, rāmīši neesot rāceņi, vāra tādēļ, lai nonāvētu visādu slimību baciļus. Raitim gribējās uzzināt, kas tie baciļi, un Kārlis ņēmās vienkāršiem vārdiem izskaidrot. Viņam patika puisēns, viņš mazliet atgādināja paša dēlu bērnībā.

Raimondam ar Induli, kopā strādājot, izraisījās saruna. Raimonds uzzināja, ka jaunais cilvēks tikai šajā pavasarī ieradies no Rīgas un tagad gudro, kur pilsētā dabūt darbu.

- Muterei visi ietaupījumi pie beigām, - viņš stāstīja. - Drīz būs zobi vadzī jākar. Man jātiek kādā robā.

Zigrīda, Elvīra un Kārlis paņēma vecus spaiņus un ķočus, lai varētu stāties vagās. Pat Raitis, iegrābis bumbuļus mazā zilā spainītī, sāka mētāt tukšā vagā.

-   Kāda tev specialitāte?

-   Esmu enerģētiķis. Trīs gadus nošansēju. Tad manu rūpnīcu aizklapēja. It kā tagad privatizēšot. Uz mani tas vairs nekasājetsja. Varu iet par elektriķi, ja tikai cilvēcīgi maksā.

-   Tu šanci noteikti dabūsi. Man čābiskāk. Vairāk nejēdzu kā šujmašīnas remontēt. Arī pulksteņus. Bet tagad visiem elektroniskie. Kā viens čupā, tā par latu nopērk citu. Kādiem pāris trīs vecīšiem ziemā buģiļņikus sataisīju. Vienas tantes vecmāmiņas Singeram iedvesu dzīvību. Tas viss. Zini, krievu laikos bija labāka dzīve. Man cieta alga. Sieva šuvēja motoriste, prēmijas saņēma. Tagad laimīga, ja dabū par maksu bērneli paauklēt vai kādā kantorī grīdu izšrubēt. Ko tā brīvā Latvija mums devusi? Komunālos nespējam samaksāt. Man, vīrietim spēka gados, jālūdz nabadzības apliecība. Līdz šim kaut kā izsitāmies, sieva savus gredzenus par pusvelti aizlaida prom.

-   Sava taisnība tev ir, - Indulis piekrita. - Bet zini, ja inženieris ar augstāko izglītību saņem mazāk nekā gruš- čiks, kas knapi piecas klases nolauzis, arī bija aplam. Es tolaik vēl nestrādāju, bet fāters mūžīgi gremzās.

Kastes lauka malā saveduši, arī viņi ķērās pie stādīšanas. Mātes tuvumā nebija, beidzot Indulis uzdrošinājās skaļā balsī izteikt savas domas. Viņš pažēlojās Raimondam - tā bijusi muteres fīksā ideja, uz laukiem nākt. Salasījusies vecu laiku grāmatas, saklausījusies nostāstus par Ulmaņa Pirmā laikiem! Cik laukos jauki, kāda tur idille valda! Māsa baigi noņirgusies, atradušies īstenie latvieši. Ar pastaliņām kājās to brīvo Latviju celšot. Bija tāds sauklis pirms dažiem gadiem. Māsai viegli smieties. Vīram pilsonību nedod, viņš saka, nospļauties, nevajag! Kādi viņam apgriezieni, oi! oi! Sācis ar humpalu lupatām, ķīpām vedis mājās tās vislētākās. Pēdējos draņķus sapir- cies uz svara. Māsa tās mazgājusi, pletējusi, lāpījusi. Šis sitis augšā. Visādus dzelžus vācis. Tagad pašam bode un smukas skuķenes aiz letes, māsa dāmu tēlo. Māju taisīšot.

-  Jā, neko darīt, - Raimonds nopūtās. - Kaut no zemes mēs atrāvušies, par pilsētniekiem tikuši, zemnieka smag- nējību no kauliem laukā dabūt nevaram. Nav mums tādu apgriezienu. Nepratām juku laikos kapitālu iesist. Tikai rukāt melnās miesās mēs mākam.

-   Un nodzerties arī, - Indulis piebilda.

-   Es vēl turos, - atteica Raimonds. - Pa retai reizei, jā, bet ne vienmēr. Tās neesošās naudas žēl. Laikam skops esmu. Bet tu?

-   Cenšos no tā grēka izvairīties. Vienreiz baigās ziepes sanāca. Negribas atcerēties. Es tev labāk jokus pastāstīšu, - pieklusinājis balsi, Indulis izstāstīja, kā Kārlis ar kadiķu zariem un burvestības vārdiem dzinis no Jēčiem laukā blusas. Tikai, kad šis uzpūtis ķīmiju, tā nešķīstība pazudusi. Kārlis vēl šodien domājot, tas viņa nopelns. Mutere salielījusi par stiprajiem vārdiem, un vecītis ņēmis par pilnu.

Abi smējās, tad pameta bažīgus skatienus uz Kārļa pusi: vai nav dzirdējis? Nē, viņš gāja pa vagu salīcis, kaut ko Raitim klāstīdams. Aiz viņa līkņājās Elvīra un Zigrīda. Abām sievām bija savas valodas. Viņas sprieda, ka Melisas strādnieks pārāk smuks un smalks prastiem zemes darbiem. Vai tikai Melisa nav atvedusi sev sānu sildītāju.

-   Bet viņam zelta riņķis uz pirksta, - iebilda Elvīra, - tātad precēts.

-   Kas par to? Man Melisa rādās varen medīga. Acis zib kā kaķei.

Visi strādāja čakli. Kad Melisa nāca pusdienās aicināt, Kārlis lepni pavēstīja, ka rācenīši zemē, viņi ņēmuši sešas vagas uzreiz. Kad Melisa pabrīnījās, Kārlis uzlielīja Raiti, ka tas turējies lielajiem līdzi. To noklusēja, ka vagu galus, kad mazais bija krietni atpalicis, viņa vietā piedēstī- ja.

Pusdienās Melisa bija sacepusi gaļu un olas, izvārījusi kartupeļus, netrūka ar krējumu pārlietu salātu. Galda viducī bija sarindotas sešas alus pudeles.

-  Skat, tev tik lieli salāti, - pabrīnījās Elvīra. - Man vēl paknapi. Šogad vēls pavasaris, negrib augt.

-   Tētis agri iesēja. Siltumnīcā, - Raitis pateica, un pie galda iestājās savāds klusums. To pārtrauca Melisa, pavaicādama Kārlim, vai varēs dabūt no viņa zirgu vagu aizaršanai.

-   Zirgu vari dabūt, - Kārlis atteica, tad noprasīja Raimondam, vai šis protot vagas aizdzīt. Raimonds atteica, tādu darbu nav darījis. Ari Indulis atbildēja, ka arklu savās rokās nekad nav turējis.

-   Švaki tev tie jaunie ērgļi, - Kārlis pasmējās. - Atsūtīšu Vili. Ar visu zirgu.

-   Nē, Vili ne! - Melisa iesaucās. - Rausīsim ciet ar grābekli.

-   Tas galīgi aplam. Jāņem pašam Dūda pavadā un jānāk šurp. Cik vairs tālu vakars. - Kārlis izdzēra alus glāzi, cēlās kājās. Zigrīda mudināja Induli, lai darbina mašīnu, pametīs līkumu un aizvedīs Kārli mājās. Elvīra visiem atgādināja, ka svētdien stādīs kartupeļus Ģīgās, un aiztipināja gar laukmalu.

Melisa virtuvē šķindināja traukus, tos mazgādama, Raimonds apsēdās laukā uz soliņa ar izļodzītām kājām. Vajadzētu salabot, bet viņš nezināja, kur šajā mājā meklēt āmuru un naglas. Alus nekāds stiprais dzēriens nav, tomēr viņš juta vieglu noreibumu. Gribējās ar kādu parunāties. Tuvumā bija vienīgi Raitis, kurš darbojās ar nobružātu spēļu mašīnīti. Viņš pavaicāja, kas tas par Vili, kādēļ mamma negribēja, ka viņš te nāktu. Vai ļauns cilvēks?

-   Tētis nav ļauns, - Raitis atteica. - Viņš ar mammu saplēsās. Tagad dzīvo pie Kārļa onkuļa. Es dažreiz turp aizeju.

-   Vai tu skolā jau ej?

-   Nē. Man ziemā palika septiņi gadi. Rudenī gan iešu. Man būs jādzīvo pie omītes un opīša. Tas ir tālu, Lūžna- vā.

Nāca Melisa, viņa parādīšot, kur arkls nolikts, lai Raimonds aiznesot uz lauka. Raitim viņa uzsauca, ka tūlīt būs multenītes, lai ejot skatīties. Zēns aizdrāzās uz istabu.

Drīz ieradās Kārlis, vezdams pavadā lielu, tumšu zirgu. Viņš to iemetināja arklā, iedūra lemesi vagas galā. Zirgs paskubināts sāka vilkt, un Kārlis vieglā gaitā gāja nopakaļ, balstus pieturēdams. Vagas galā zirgs apgriezās un nāca atpakaļ. Raimonds stāvēja un skatījās. Kārlis uzsauca:

-   Nāc nu, puis, ķeries krābiņam pie ragiem! Dūda veca, gudra ķēve, iet bez vadāšanas. Tomēr paņemšu pie galvas, kamēr tu iemanīsies.

Raimondam bija grūti arklu novaldīt. Brīžam tas iedūrās dziļi, brīžam nošļūca pa zemes virsu. Tad Kārlis kāpināja zirgu atpakaļ, lika dzīt vēlreiz. Drīz Raimondam ne tikai piere kļuva mikla, viņš juta, ka krekls pielipis mugurai.

Saule jau laidās aiz meža galiem, kad viņi beidza darbu, un Raimonds atvieglots uzelpoja. Kārlis teica, vasarā šis lauks trīs reizes būs jāvago. Vēl trīs šādas mocības? Viņš jutās kā samalts, smeldza mugura, rokas, kājas šķita kā svina pielietas. Latvieši, arāju tauta, bija teicis Ēvalds Valters. Aršana tik velnišķīgi grūta. Bet Kārlis aiz arkla soļoja žigli, tikai nedaudz salīcis. Kā viņš to spēja? Laikam taisnība, ar katru paaudzi cilvēki kļūst vārgāki. Arī Vinetiņa bieži slimo, vairāk nekā viņš bērnībā.

Tikai dažus kumosus norijis, Raimonds kāpa augšstāvā. Bija viena vēlēšanās - ātrāk atlaisties guļus.

Kad Raimonds otrā rītā ienāca virtuvē, tur rūca separators, Melisa mala pienu. Plītī ap pagalītēm lodāja mazas jautras uguns liesmiņas, lielā katlā sildījās ūdens.

- Labrīt, saimniec, - viņš skaļi uzsauca. Viņa pamāja ar galvu. Kad separators noklusa, viņa teica, lai nesaucot par saimnieci, viņa tā nav radusi. Lai uzrunā vienkārši par Melisu. Veikli salēja krējumu burciņās, aizvākoja, salika lielā somā. Esot ļoti jāsteidzas, par brokastīm lai abi vīrieši parūpējas paši. Raitis visu parādīs. Vēl guļ. Separators un piena trauki jāizmazgā. Viņa varbūt aizkavēsies, gribot poligonā skābenes salasīt.

Pēc brīža Melisa sēdēja uz velosipēda, kājas žigli mina pedāļus. Virs kupliem, rūtainiem svārciņiem un gaišas, plānas blūzītes bija uzģērbta gaišzila vējjaka.

Marģers pašlaik krāva mašīnā kannas, uz aizmugures sēdekļa lika olu plātnes, kad aizelsusies piebrauca Melisa. "Es tevi gaidīšu tankodromā," viņa tikko paguva pačukstēt, kad nāca Aldona. Vai viņa brauks līdzi? Nē, viņa tikai pateica, kādi iepirkumi jāatved. Marģers bija Melisu sapratis, viņš nemanot, Aldonai aiz muguras ieknieba Melisai gurnā. Karsta šalts izšāvās caur viņas augumu.

Mašīna aizdūca, un Aldona Melisai pavaicāja, kāds rādoties jaunais strādnieks. Melisa atteica, vēl grūti spriest, bet rādās diezgan sakarīgs. Viņa gribot aizskriet līdz poligonam skābenes salasīt.

-   Tās tev varu iedot. Man aug dārza, - Aldona pieda- vāja.

-   Nē, paldies. Man labāk garšo zupa no lauka skābenēm, - Melisa atteicās. Tas bija izgudrēm sacīts, ja Aldona iedomātos paskatīties, uz kuru pusi viņa aizbrauc.

Aldonai nebija laika vērot, kurp dodas Melisa. Viņa tikai nodomāja, ka varēja pati dārzā iesēt skābenes. Kādus darbu kalnus Rudzīšos gāzīs divi jauni, stipri cilvēki? Elvīra un Sergejs veci, tiek ar visu galā pašu spēkiem. Vienīgi siena laikā un zemenes nolasīt sabrauc radu bērni. Bet izravē Elvīra viena pati. Varbūt ne dienas, bet nakts darbiem tas strādnieks Melisai vajadzīgs? Jo labāk. Ne- plīsies virsū Marģeram. Tikai Melisa vainīga pie vīra atsaluma. Viņš pēdējā laikā izturējās tā, it kā blakus gulētu koka gabals, nevis dzīva sieviete. Viss griezīsies uz labo pusi, viņa sevi mierināja un gāja ikdienas gaitās. Kad laiks nāca uz pusdienas pusi, aizvien biežāk paraudzījās pulkstenī. Kur Marģers šodien kavējas?

Skābenītes vēl pasīkas. Dažas saujas Melisa salasīja maisiņā, nosprieda, ka vienai zupai pietiks, sēdās uz divriteņa un drāzās prom. Kad Marģers iegrieza mašīnu tan- kodroma ceļā, viņš priekšā redzēja riteņbraucēju.

Melisu panācis, apturēja auto, teica, lai sēžas iekšā, velosipēdu iecelšot bagāžniekā. Aiz lielās tankodroma ēkas viņš piestāja, satvēra Melisu abām rokām, pievilka sev klāt.

-   Mana saldā meitenīte, - viņš klusiņām teica. - Es tak baiļojos, domāju, tev tagad vīrietis mājās, ar mani tikties vairs negribēsi.

-  Vīrietis! - viņa iesmējās. - Ak tu, greizā sirsniņa! Raimonds tikai strādnieks. Kā es varētu ar viņu. Es tak mīlu tevi. Jau sen. Bet tu tāds auksts biji.

-   Tu man vienmēr esi patikusi. Es Vili pat apskaudu, - viņš pieplaka Melisas lūpām, tad kļuva rosīgs. Izcēla laukā kannas, atgāza sēdekļus. Nebija tik ērti kā Rudzīšos uz platā dīvāna. Taču arī šeit Melisas kairais augums kļāvās klāt. Ilgi viņi nedrīkstēja baudīt viens otra tuvumu. Tiklīdz pirmais skurbums bija garām, steigšus sakārtoja apģērbu un mašīnu. Šajā siltajā pavasara dienā mežā varēja ieklīst arī cits pārītis, viņus ieraudzīt. Tas nedrīkstēja notikt.

-    Marģer, mīļais, - Melisa čukstēja glāsmainā balsī, - kaut mēs varētu biežāk tikties!

-    Tas nav iespējams, mīlulīt. Tikai pēc nedēļas. Šeit pat, bija gan tev gaiša galviņa. - Viņš noglāstīja Melisas matus, tad noliecās un no pilnā iepirkumu maisiņa izcēla kādu papīra tūtiņu. - Pagaidām saldini dzīvi ar tām!

Viņa izcēla vienu šokolādes konfekti, ieslidināja mutē, pārējās iebāza kabatā. Turpat iebāza samurcīto papīrīti. Netālu no poligona ceļa Marģers apstājās, izcēla velosipēdu.

-   Kur šodien tik ilgi aizķēries? - Aldona pikti noprasīja.

-   Gribēju satikt Skujenieku, iegriezos departamentā. Gaidīju un nesagaidīju. Par subsīdijām vajadzētu aprunāties. Manas cūciņas taču šķirnes lopiņi. Varbūt kaut kas pienākas, - viņš meloja.

-   Kur mūsu saimniecīte pazuda? - arī Raimonds taujāja. Abi ar Raiti viņi sēdēja uz salabotā soliņa.

-   Poligonā palasīju skābenes. Biju arī Jēčos pie Zigrīdas. Mazliet aizpļāpājos. Sestdien stādīsim viņai kartupeļus. - To, ka par talku jau iepriekš sarunāts, viņa noklusēja. - Tas tev, - Melisa pasniedza tūtiņu puisēnam.

-   Ai, konfektes! Paldies! Kas tev iedeva? - Raitis bija pārsteigts un priecīgs.

-   Visu gribēsi zināt, ātri vecs paliksi.

Saņēmis Raita sniegto konfekti un pateicies, Raimonds ierunājās, ka gribētu sestdienas rītā no Melisas patapināt divriteni, aizbraukt uz pilsētu savu ģimeni apciemot. Nē, šimbrīžam to nevarēšot, viņa atteica. Piešķiršot viņam brīvu dienu jaunnedēļ. Tagad parādīšot darbu, aploka labošanai kārtis jāsacērt. Vienā pļavas galā jaunas, slaidas apsītes izaugušas. Paņēmis mazo cirvīti, Raitis aiztecēja līdzi.

Garāka un nopietnāka saruna viņiem izraisījās piektdienas pēcpusdienā, kad bija atgriezušies no Lūžnavas. Darba līgums bija noslēgts, viņi to parakstījuši, tas apstiprināts. Melisa bija uzzinājusi, ka viņai ne tikai katru mēnesi jāmāksā alga Raimondam, bet arī sociālais nodoklis. Viņa kļuva domīga. Kur salasīt tos latus? Visu, ko izdevās ieņemt par krējumu, viņa tērēja maizei un citiem produktiem. Nolēma ar Raimondu prātīgi aprunāties.

Galdā uzlika Lūžnavā nopirkto baltmaizi, aknu pastēti, divas pudeles alus, Raitim limonādi un aicināja launagā.

-   Raimond, tu redzi, Rudzīšos ar saimniecību neiet, kā vajadzētu, - viņa iesāka, kad abi bija pa glāzei alus izdzēruši. Viņš piekrizdams palocīja galvu.

-   Es viena ar darbiem galā netieku. Palīgs bija vajadzīgs. Tikai… jāsaka atklāti, man pašlaik nav naudas, ko algu maksāt. Rudenī pārdošu bullēnus, tad būs. Vai tu varēsi tik ilgi pagaidīt?

-   Es nezinu… man ir ģimene, par to jāgādā.

-   Ja ļoti vajadzēs, pārdošu mazo teļu. Es domāju, tev labāk saņemt visu uzreiz, nevis pa kriksīšam.

-   Labi, Melisa, pagaidām neko neprasīšu. Vienīgi, kad meitiņai uz skolu būs jāiet, tad gan vajadzēs kādu daļu. Pagudrosim abi, kā tagad pie naudas tikt. Aiz kūts tev liela lūžņu kaudze. Es to varētu izšķirot. Vērtīgāko aizvestu un pārdotu. Man ir viens čoms, kas ar tādām lietām noņemas.

-   Patiešām, to var. Sūrumu Elmārs, kabeļus rakdams un dedzinādams, sev mašīnu nopelnīja. Es Vili arī mudināju, - viņa iesāka un aprāvās. Viņš bija pateicis, neesot nekāda slieka, kas pa zemi ložņās. Runājot par Vili, viņa nezināja, kā to dēvēt. Vīrs viņš nebija. Kas īsti? Piedzīvotājs? Tas izklausījās piedauzīgi, gandrīz kā "piegulētājs".

-   Apskaties, kas tajā kaudzē derīgs, - viņa beidzot noteica. - To sametuši cilvēki, kuri te mitinājās kolhoza laikā. Tēvs atguva māju un zemi ar visu to drazu.

Jēčos viņi kartupeļus sastādīja ātri, Zigrīdai lauciņš mazs. Vienu maisu sēklas iedeva Melisa, divus - Elvīra. Kārlis sprieda, ka diez kas pavasara arumā neizaugs, tomēr vairāk kā nemaz. Jēčos viņš izdzina vagas, aizart mācīja Induli. Beigās noteica, švaks pulveris tu esi, Raimonds uzreiz iemanījās. Cik Raimondam pēc tam bija grūti, viņš taču nezināja.

Pievakarē Melisa aizsūtīja Raiti, lai aiztek caur krūmiem un pavēro, vai kaimiņu pirts skurstenis kūp. Puisēns atnācis pavēstīja, ka nekūpot.

-  Acīmredzot nekurina, - Melisa noteica. - Iztiksim bez mazgāšanās. Mūsmājās pirts nekad nav bijusi, vienmēr esam gājuši uz Ģīgām. Tur ir īsta lauku pirts no veciem laikiem, tāda jauka pēršanās, - viņa stāstīja Raimondam.

Raimonds ierunājās, ka gribētu sestdienas rītā no Melisas patapināt divriteni.

Viņš ieminējās, derētu avīzi palasīt, nezinot, kas pasaulē pa šo nedēļu noticis. Bet plauktā tikai pagājušās piektdienas rajona avīzīti atradis.

-   To atnesu no Ģīgām. Televīzijas programmas dēļ. Viņiem nāk divas avīzes, lielā un mazā. Pensionāri to var atļauties. Man nesanāk. Iztieku ar televizoru.

Raimonds gan domāja, drukāts vārds ir vērtīgāks, tas ilgāk paliek atmiņā, var atgriezties vēl un pārdomāt. Viņš ziemā gāja pārdienām uz bibliotēku avīzes lasīt, kad nevarēja sagrabināt santīmus pirkšanai.

Svētdien Elvīrai bija palīgi no pilsētas - māsas meita Vita ar ģimeni. Vita, dūšīga auguma sieviete, tuvu piecdesmit gadiem, skaļi stāstīja, ka gandrīz netikuši šorīt šurp. Edvīns nevarējis iekustināt autiņu. Viņu vecais za- piņš tāds stumjams un velkams. Citi ļaudis pērk lepnus ārzemju vāģus, viņi kratās ar vecu klaberkasti, taisni kauns un apsmiekls.

-   Bet Robim viņa audi jau nospēra, - Edvīns iebilda. - Divus mēnešus vien dabūja pabraukties. Manu autiņu neviens neņems, kaut pakaļ mestu.

Viņiem bija pusaudzes meitas Rudīte un Skaidrīte. Rudīti Elvīra paturēja mājā, vajagot palīdzi ķēķa darbos, arī mazo Raiti. Puisēns bija priecīgs, dabūs ar gardumiem panašķēties.

Sergejs savu talcinieku pulku veda uz lauku. Teica, prāvs gabals apstādāms, gandrīz hektārs, vagas vakar Marģers izdzinis. Viņš arī solījies aizart.

-   Grēka darbs tas ir, svētā dienā strādāt, - noteica Kārlis. - Cerēsim, ka Dieviņš mums to piedos.

-   Mēs labu darbu darām, ne sliktu, - iebilda Vita. - Veciem cilvēkiem palīdzam. Par to Dievam jāpriecājas.

Viņi locījās žigli, tikai vagu galos apstādamies. Aizvien šaurāks saruka neapstādītais gabals. Tad parādījās Elvīra ar grozu rokā, Rudīte nesa paprāvu kanniņu. Elvīra aicināja otrajās brokastīs, citādi sākšot vēderi kurkstēt, kur no tāda trokšņa glābšoties. Sergejs neapmierināts noburkšķēja: kāda tagad ēšana? Tikai pāris stundām vēl darbs. Uzpīpēt gan vajagot.

-   Tu būtu kalpu izdzinējs, ja vecos laikos par saimnieku ticis, - Elvīra pasmējās. - Re, cik saule jau augstu, drīz virs galvas. Neko dižu neatnesu, tikai maizi, ceptu gaļu, speķa rausīšus. Kārli, ņem šos, tie ar biezpienu! Rūdīt, do šu' kannu! Te divas glāzes. Nekāds stiprais alus nav, tikai, lai kumoss rīklē neķeras.

Tāpat gar virsdrēbēm notrinuši pirkstiem pielipušās smiltis, talcinieki sēdās lauka malā un ieturējās. Pa kārtai padzērās. Alus bija nedaudz saldens un garšīgs. Sergejs un Edvīns nosmēķēja pa cigaretei, tad visi atkal ķērās pie darba.

Pusdienās Elvīra cēla galdā kairinoši smaržīgu truša cepeti. Kārlim viņa nolika šķīvīti ar sagrieztām siera šķēlītēm un ar krējumu pārlietām vārītu olu pusītēm.

-  Kā tu bez gaļas vari iztikt? - Sergejs brīnījās, un Kārlis smaidīdams atteica: kā redzi, pavisam labi.

-   Vai zivis jūs ēdat? - noprasīja Edvīns, liels, dūšīgs vīrs.

-   Nekādā ziņā! Līķus es mutē neņemu. Kustoņus kaujot, tiem vismaz asinis notecina. Bet zivis nosmacē. Nu diezgan. Paldies Dievam, rācenīši zemē. Tagad jāgaida rudenī zemestrīce, kas izbirdinās laukā. Tā aizvien teica mans onkulis, vecais Rāviņš. Jums labi, kartupeļu gabals zemākā vietā, bet tiem, kam sausākā, gan vajadzēja skubināties. Nāks sausa, karsta vasara, visas pazīmes rāda. Manējie jau sanākuši, tāpat kā Puisikos.

Viņu pārtrauca Sergejs, teikdams, ka ar sausām mutēm nav ne ēšana, ne runāšana, un piepildīja visiem glāzītes. Kārlis un meitenes atteicās, Indulis, uzmetis savādu skatienu mātei, savējo ātri iztukšoja. Lai nemēģina viņu te, citu cilvēku klātbūtnē, atkal audzināt.

Zigrīda piepeši trūkās kājās, teica paldies par garšīgo cienastu, Elvīra savukārt par čaklo darbu. Tad Zigrīda pamāja Indulim: "Brauksim mājās!" Nelīdzēja pierunāšana. Viņi gāja laukā, kur klētsgalā bija piebraukts žigulis.

-   Tās vienas šņabja glāzītes dēļ ņēma un aizrāva dēlu prom. Ir nu gan māte, - pabrīnījās Vita.

-   Par laimi, man te nav ne mātes, ne sievas, - iesmējās Raimonds, celdams pie lūpām otru glāzīti.

-   Bet te tava saimniece. Ja viņai tas nepatiks? - ieprasījās Kārlis. Raimonds pasmīnēja. Bija pamanījis, ka viņa neatsakās iedzert un acis sākušas spīdēt. Nudien, skaista sieviete. Ja viņam nebūtu Ances… Nē, tālāk viņš nedomās. Pasaule bija tik jauka, cilvēki mīļi un labi. Viņam bija laimējies, uz Rudzīšiem atnākot.

-    Senie latvieši teica, kad ēsts un dzerts, tad dziesma jāuzsāk, - ierunājās Edvīns, un, kamēr viņi gudroja, kuru dziesmu visi zinās, negaidot atskanēja Sergeja balss:

"Ja ļublu tebja, žizņ, čto samo po sebe i ņe nouo…"

Viņam piebalsoja Elvīras vēl skanīgā balss:

"Ja ļublu tebja, žizņ, ja ļublu tebja snovo i snovo…"

Visi pieklusuši klausījās šo duetu, Raimonds mēģināja vilkt līdzi, taču viņš nezināja vārdus. Savā jaunībā bija šo dziesmu bieži pa radio dzirdējis.

Kad dziesma bija izskanējusi, Sergejs paskatījās, ka pudele tukša, un atnesa vēl vienu. Melisa un meitenes dziedāja: "Kamdēļ skumjas tavās acīs šovakar, mans draugs…" Raimonds prata gan melodiju, gan vārdus, viņiem pievienojās Kārlis un Vita. Edvīns izgāja laukā uzsmēķēt, bet tūlīt bija atpakaļ, teikdams, ka nāk traktors uz šo pusi.

Kad Marģers kāpa pāri slieksnim, viņš redzēja Melisas smejošās acis, sārtās, pavērtās lūpas. Tikko bija izskanējuši dziesmas pēdējie vārdi, šķita, vēl gaisā vibrē: "Jaunība, jaunība, sārtais vīna trauks…"

Viņš pārmija dažus vārdus ar Elvīru un Sergeju, kaut ko ēda, kaut ko dzēra, skatienu bija grūti atraut no sejiņas galda pretējā pusē. Cik tālu trešdiena! Tad viņš cēlās, vakars tālu, jāpaspēj vagas aizart.

Melisa vairs ilgāk negribēja kavēties. Pēkšņi bija noplakusi jautrība, viņa atcerējās savus lopiņus, kas visu dienu nostāvējuši kūtī.

-   Raimondi - viņa uzsauca savam strādniekam. - Iesim mājās. Mums vēl daudz darāmā.

Negribīgi viņš piecēlās, kājas piepeši bija kļuvušas pavisam neklausīgas. Kad Sergejs piedāvāja vēl vienu ceļakāju, neatteicās, kaut Melisa dusmīgi pazibsnīja acis. Melisa ar Raiti aizsteidzās pirmie, Raimonds gausi tenterēja nopakaļ. Vēlāk viņš neatminējās, kā bija ticis istabaugšā.

Melisa skrēja teciņiem, pamazām atkāpās noreibums. Vairs nebija nozīmes govis vest ganībās, tām jāsapļauj zāle, kas vēl īsiņa, knapi ar izkapti aizķerama. Melisa pārsēja un padzirdīja buļļus, izslauca govis, iegāza daļu piena sivēniem silē, suņa un kaķa bļodiņās. Kad beidzot ienāca istabā, Raitis jau bija ielicies savā gultiņā. Izgājusi laukā, viņa ieklausījās. Apkārt valdīja vēla vakara klusums. Marģera traktors vairs nerūca. Kur viņš palika? Aizbrauca uz Puisikiem vai iegāja Ģīgās talkas dienu nosvinēt? Sergejam dzeramā netrūka.

Atgriezusies istabā, viņa ieslīdēja zem segām. Juta, miesa kaist pēc vīrieša glāstiem. Uzkāpt augšā pie Raimonda? Marģers to neuzzinās. Kādu uzticību viņš drīkstēja prasīt? Pats katru nakti liekas sievai blakus. Bet kā Raimonds ģenģerēja šurp. Viņš taču pilniņš. Vēl dzīvā atmiņā, kā Vilis viņai dzērumā līda klāt, gribēja un nevarēja, tikai sakairināja. Viņa gaidīs trešdienu, tos īsos, skurbos mirkļus. Gan Marģers piederēs viņai vienai, tikai mazliet jāpaciešas.

6. nodala

»

l.

Saule debesīs ik dienas kāpa augstāk, un pāri Puisiķ- ciema laukiem vējš nesa saldenu ceriņu smaržu. Balti un violeti tie bija saziedējuši pie visām mājām, arī tie divi vecie Jēču logu priekšā. Indulis izzāģēja sausos, nokaltušos zarus, Zigrīda izgrāba satrunējušās lapas un atklāja zem krūmiem zeltstarītes. Kad viņa palaida skatienu uz poligona pusi, šķita, augsta violeta siena apņēmusi kādu zaļu saliņu klaja lauka vidū. Viņa izpētījusi, tajā atrodas vecs dārzs ar ķeburainām, sūnu klātām ābelēm. Pelēku laukakmeņu četrstūris iezīmēja kādreizējās mājas vietu. Ceriņi joprojām tur auga un ziedēja, un Zigrīdai bija jādomā par cilvēkiem, kuri tos stādījuši. Viņa pavaicāja Elvīrai, kāds bijis to liktenis. Elvīra zināja, ka mājas sauktas par Teteriem, bet, kur cilvēki palikuši, nezinot. Varbūt kara gados aizklīduši un nedrīkstēja atgriezties. Te bija slēgtā zona. Arī Vidiņu Žanim jau ziņa dota, lai meklē citur dzīvesvietu. Taču krievu karaspēku izveda un Žanis palika savos Jēčos.

Zigrīda tajā rītā aizgāja uz Teteru veco dārzu, salauza pilnas rokas smaržīgu zaru un nesteigdamās, domās iegrimusi, atgriezās Jēčos. Nu viņa saprata, kādēļ tie tik nekopti, nolaisti, nav iestādīts neviens augļu kociņš, neviens ogulājs. Te dzīvojuši cilvēki bez nākotnes izjūtas, gaidīdami, kad pavēlēs aizvākties. Bet arī Rudzīšos viss izskatījās panīcis. Elvīra stāstīja, tur ilgus gadus mitinājušies lopkopji, tepat netālu Puisikos bijusi govju ferma. Vai tādi īslaicīgi dzīvotāji kops māju un apkārtni? Tie bieži mainījušies, nākuši un gājuši. Postījuši uz nebēdu. Lielo šķūni malkā nokurinājuši. Rāviņi māju saņēmuši bēdīgā izskatā.

-   Vai Puisiki nebija papostīti? Tur viss tik skaists un tīrs.

-   Protams, ka bija. Bet Marģers un Aldona citas dabas cilvēki. Meitu arī pie darba radinājuši.

Jēčos uz durvju pakāpiena sēdēja Kārlis, un viņam pie kājām bija divi grozi.

-     Labdien, saimnieci - viņš uzsauca pieceldamies. - Kur staigā apkārt? Māju var tukšu iznest.

-   Durvis tak aizslēdzu, - viņa attrauca. - Indulis pilsētā. Biju Teteros pēc šā krāšņuma. - Viņa atvēra durvis, ienesa zarus. - Drīz man būs mājas sargs. Aizrunāju Ģīgās smuku sunīti. Man labāk būtu paticis vilciņš. Jūsu Dže- sijai laikam bērnu nav?

-   Nav nekādas vainas krancītim. Es savu Džesiju sargāju. Pirms diviem gadiem bija kucēni. Melisa paņēma un izaudzināja Džīnu. Citus ar grūtībām pārdevu, pāris atdāvināju. Neceļas roka nomaitāt nevainīgas dzīvībiņas. Labāk pasargāju savu dāmu no grēka. Ja nu reiz par suņiem sākuši, es jums izstāstīšu jokus. Bet vispirms nokārtosim šos, - viņš norādīja uz groziem. - Vienā klukste, otrā desmit cālīši. Pirms trim dienām izšķīlās. Kur palaidīsim?

-   Viens aizgalds tukšs. Domāju, tur varētu, - Zigrīda veda Kārli uz kūtiņu. - Šis, pie loga, gaišākais. Otrā, kā redzat, sivēniņš.

-   Pagaidām vistu var tur ielaist. Bet steidzīgi jātaisa kāds aizžogojums. Lai ne vista, ne cālīši netiek pie tā cūk- lopa. Šis vēl mazs, bet daba visiem vienāda. Vai zināt, kopš kura laika nevaru ciest cūkas? Kad redzēju, kā vistu no aizgalda malas norāva aiz kājām, saplosīja, pusdzīvu aprija. Nabadzīte bija tur uzlaidusies.

-   Vai tādēļ neēdat gaļu? - Zigrīda pavaicāja.

Jēčos uz durvju pakāpiena sēdēja Kārlis, un viņam pie

kājām bija divi grozi.

-   Daļēji tādēļ un vispār… tā pilna ar pirmsnāves šausmām, spēcīgu negatīvu enerģiju. Nevēlos to saņemt. Iztieku tīri labi. Audzēju visādus dārzeņus, pākšaugus. Trī- nīte dod trīs litrus piena dienā. Mazos vairs nedzirdinu, viss paliek pašam. Pat biezpienu varu sasildīt. Piens trekns, garšīgs.

-   Paldies, labais kaimiņ! Par klukstīti un cālīšiem. Re, kā tekalē! Tūlīt padošu ēst. Bet ko?

-   Paņēmu līdzi pirkto cāļu barību. Vismaz iesākumam būs. Salūkojiet kādu šķīvi vai citu lēzenu trauciņu.

Pēc brīža ar Kārļa palīdzību bija iekārtota barotava un dzirdinātava. Zigrīda aicināja Kārli uz istabu kafiju iedzert. Tikai lai neaizbildinoties ar augstu asinsspiedienu.

-   Nudien, nekādu spiešanu neesmu manījis, - Kārlis smējās. - No kafijas neatteikšos. Bet vai mēs nevarētu atmest to oficiālo "jūs"? Esam tak viena pagasta ļaudis un, kā rādās, apmēram vienos gados.

Zigrīda ielēja ūdeni elektriskajā kanniņā, uzlika vārīties, salūkoja kafijas kārbu, tasītes, cukuru un pavaicāja, kāda viņam patīk - melna, balta, salda vai rūgta?

-   Melna, stipra un salda kā grēks, - viņš atteica, un Zigrīda piepeši juta vaigos karstumu. Tādus vārdus sen neviens nebija teicis. Vai viņa vēl spētu grēkot? Varbūt tā tikai vārdu spēle? Bet viņš nāca šeit, izrādīja nepārprotamu labvēlību. Elvīra bija teikusi, Kārlis labs, izpalīdzīgs. Laikam aiz šīs frāzes nekas neslēpās. Viņa vērsa sarunu citā virzienā, ieprasīdamās, kādi joki bijuši ar tiem suņiem.

-   Kad te atnācu, man sava suņa nebija. Bet visādi šaubīgi subjekti ložņāja apkārt, man gaišā dienas laikā elektrības kabeli norāva. Kā viņus strāva nenosita? Tolaik padomju armija vācās prom. Viņu robežsargiem bija apmācīti suņi. Nopirku divgadīgu kucīti Džesiju, labi izdresētu. Viņa bez komandas neuzbruks, bet ja es došu - tad lai sargās! Turēs noziedznieku ciet un vaļā nelaidīs. Sākumā nesaprata ne vārdiņa latviski. Bet es konsekventi ar viņu nerunāju krievu mēlē. Vienīgi komandas, bet tās starptautiskas. Un tici vai ne - pēc pusgada Džesija saprata latviski. Būtu valoda bijusi, runātu. Kad teicu: "Ej, atnes bļodu!", paņēma zobos un atnesa, lai ieleju ēdienu. Suns var iemācīties pusgada laikā valodu, bet migranti

, nespēj četrdesmit gadu laikā, vai par to nav jāsmejas?

-   Viņi to negrib. Un kādēļ jāgrib, ja mēs visi runājam krieviski?

-    Latvieša mīkstais mugurkauls. No vergu laikiem mantots.

Zigrīda izgāja priekšnamā, kur bija atstājusi ceriņus, salūkoja lielu vāzi, ielika zarus un novietoja uz galda. Viņus apņēma saldenā smarža.

Zigrīda sāka stāstīt, Indulis sadomājies par darbu pilsētā. Iztikšana viņiem te knapa. Viņa lasījusi avīzē par sievieti, kura noņemas ar kazām un gūst prāvus ienākumus. Varbūt arī viņai pamēģināt ar tām? Iegadāties pāris kaziņu?

-   Ar pārīti nepietiks. Es skatos, tie, kas ar sīkumiem ņemas, nekur uz priekšu netiek. Jāstrādā ar vērienu.

Dreimaņi tā cenšas, un viņiem samērā labi sanāk. Man visu dzīvei vajadzīgo sanes bitītes. Būtu tikai divas trīs saimītes, nekas pārdošanai neatliktu. Man ir vairāk nekā piecdesmit. Pietiek pašam un varēšu palīdzēt dēlam. Nākamgad beigs studijas, atgriezīsies Latvijā.

-   Tev tikai viens dēls? - Zigrīda pavaicāja. Viņa gribēja par Kārli kaut ko tuvāk uzzināt.

-   Jā, dēls man viens. Bija arī meitiņa Antra… Nav un nekad vairs nebūs. Tāpat kā mana dzīves drauga, - viņš ilgi klusēja, vērdamies logā. Pāri līdzenajiem laukiem aiz poligona zilgmēja mežs. - Viņas gāja bojā auto avārijā. Viens dzērājs mums uztriecās virsū. Nu jau man vieglāk. Vasarā rūpes par spārnainītēm, ziemā grāmatas, televizors, dravas inventāra gatavošana. Neesmu viens, ar mani kopā Džesija. Kad pēc cilvēkiem sailgojos, aizeju uz Puisikiem. Pie autoveikala satieku citus ciema ļaudis. Nekad vairs nevienai mašīnai pie stūres nesēdīšos. Tādēļ nopirku zirgu. Ar Dūdu esmu uz pilsētu braucis, ne tikai uz kapiem savas mīļās apciemot. Bet par to vairs nerunāsim. Es tev ieteiktu sākt ar zemenēm. Atbraukšu kādu dienu, uzaršu gabaliņu zemes. Es skatījos, aiz kūts kaudze satrunējušu mēslu. Līdz augustam sataisīsim vietu. Dēstus dabūsi no Elvīras, viņai liels gabals. Bet nu man laiks uz mājām. Uzdevu Vilim sagādāt zirņiem maikstis. Jāsprauž zemē.

-   Vai tas bija prāta darbs - savu vīru padzīt un ņemt strādnieku? - Zigrīda nenocietās, viņai gribējās patenkot.

-   Gan Melisa zināja, ko dara, - Kārlis atmeta ar roku, atsveicinājās un devās prom, abus grozus savācis.

Viņš aizgāja, un Zigrīdai bija jādomā par šo vīru. Vēl stalts, nesalīcis. Cits, ģimeni zaudējis, būtu meklējis mierinājumu pudelē. Stiprs cilvēks, izturīgs. No viņa plūda savāds, miera pilns spēks. Vai tā būtu pozitīvā enerģija? Viņš ieteica audzēt zemenes, un viņa tā darīs. Pilsēta nav pārāk tālu, gan izdosies izdevīgi pārdot. Bet tas būs pēc pāris gadiem. Līdz tam laikam jāknapinās. Cerams, Indulis darbu dabūs. Viņai pietiks ar savu pensiju.

Arī Kārlis iedams domāja par Zigrīdu. Viņam patika, ka mazā, uzņēmīgā sieviete nežēlojās par grūtībām, bet meklēja izeju no tām. Zigrīdai viņš katrā ziņā palīdzēs.

Pusdienas laikā Kārlis atgriezās Ceriņos. Vilis sēdēja malkas šķūnīša priekšā un pīpēja. Zemē gulēja klēpītis sacirstu jaunu bērziņu. Tikai kādiem desmit bija apdarināti zari, atstājot tos dažu centimetru garumā, kur stīgām apvīties. Citiem vēl pat lapas klāt.

-   Vai maikstis saspraudi? - Kārlis noprasīja.

-   Tad nē. Kamēr kociņus sacirtu, atstiepu…

-   Ak, posts ar tevi! - Kārlis dusmīgs iesaucās. - Tik vien padarījis. Varbūt pusdienas gatavas?

-   Nezināju, ko gatavot.

-   Pagrabiņš pilns kartupeļu, ledusskapī biezpiens. Paklau, Vili, vai negribi paskatīties darbu pilsētā? Pirmīt Jēčos dzirdēju, Indulis aizbraucis darbu meklēt.

-    Indulis… Viņš inženieris, elektriķis. Tādi vienmēr būs vajadzīgi, pie visām valdībām. Bet es…

-   Jā, ko tu agrāk darīji? Mēs par to neesam runājuši.

-   Celtniecībā šansēju, - Vilis gausi novilka. - Bija savs kaktiņš kopmītnē. Sākumā betonētājs, vēlāk stropētājs.

-   Man rādās, tu drīzāk biji dropētājs, - Kārlis pasmējās. - Nu, labi, ej pēc kartupeļiem. Nodarināšu tās maikstis pats. Vēlāk atnesīsi vēl. Šovakar jāiesprauž. Citādi, ja uznāks lietus, visi zirniņi būs gar zemi.

"Labāk pats būtu gar zemi, vecais zirņēdāj," Vilis nīgri pie sevis nopurpināja. Ceriņos viņš nejutās paēdis. Pirmajās dienās labi garšoja maize ar medu, bet drīz apnika. Tikai piena zupas, biezputras ar sviestu, kartupeļi ar biezpienu, zirņi un pupas, dažreiz olas. Un bezjēdzīgi daudz marinētu dārzeņu, pēdējā laikā salāti un sīpolloki. Neviena gaļas vai zivs gabaliņa. Melisa viņu padzina kā bezpajumtes suni. To nieka desmit latu dēļ. Tagad viņai Raimonds. Vilis bija redzējis, ko visu Melisa sapirkās autoveikalā. Sastūķēja lielajā somā ne tikai maizi, cukuru un kafiju, bet arī pāris desas līkumu un žāvētas skumbrijas. No smaržas vien mutē saskrēja siekalas. Līvija noprasīja, vai šī naudas podu no zemes izrakuši. Melisa smējās, Raimonds lūžņu kaudzē to atradis.

Ar kādām tiesībām Raimonds pa lūžņiem bija jaucies, tos pārdevis? Arī Vilis tur bija šo to piesviedis klāt, tie piederēja viņam. No Raimonda jātiek vaļā! Jāsatiek Elmārs, gan viņš zinās padomu.

Pievakarē Vilis izčīkstēja Kārlim dažus latus. Viņam taču pienākas par darbu dravā. Gribot aiziet līdz Lūrikiem. Tie cilvēki Kārlim nepatika, bet ko viņš varēja iebilst? Lai iet.

Vilim laimējās, šajā piektdienā Elmārs bija atbraucis pie vecākiem. Lūriku sētsvidū stāvēja tumši violets ope- lis. Vilis atcerējās, pirms dažiem gadiem Elmārs tāpat kā viņš kratījās uz motocikla. Toreiz Elmārs poligonā raka un rāva laukā kabeļus. Transformators bija demontēts, strāva vairs neplūda. Elmārs tina nost izolāciju, dedzināja, kamēr ieguva tīru varu. Ņēma arī alumīniju. Vienu nedēļu Vilis viņam palīdzēja. Kad Elmārs savu guvumu pārdeva krāsaino metālu uzpircējam, arī Vilim tika sava tiesa. Viņš nopirka labas kurpes, Melisai gaišzaļu jaciņu. Darbs bija grūts, apnicīgs, netīrs. Kad Vilis atteicās, Elmārs ņēma palīgā savu tēvu. Rudenī Elmārs pārdeva motociklu, iegādājās lietotu moskviču un pārcēlās uz pilsētu.

-   Sveiks, Elmār, - Vilis teica, vecajam paziņam roku sniegdams. - Kā labi skrien? Skatos, glaunu vāģi esi nopircis.

-   Nekādas vainas. Bet kā tu kājniekos? Vai moča vairs nav?

-   Ir gan. Tikai nav tās zupas, ko liet iekšā. Par velti pat pērienu nedod.

-   Vai vecais knīpstanga Kārlis tev algu nemaksā? Mu- tere teica, tu pie šā šansējot. Nu mūsu ciemā esot divi bišu tēviņi. Kas tev ar Melisu sanāca?

-   Eh, netīk runāt… Cik šitā mašīnīte velk? - viņš piedūra plaukstu spoži lakotajām durtiņām.

-   To lēti dabūja. Kas māk, tam nāk. Bet ko mēs te stāvam kā divi bābieši pie akas? Iesim iekšā. Rādās, kāds trauciņš man vēl aizķēries. Tu laikam sausā?

-    Galīgi. Trīs lasēnus Kārlis žēlīgi atmeta. Tiešām knīpstanga. Vārds vietā.

Elmāram bija neliela istaba ar ieeju no koridora, abas pārējās atradās aiz virtuves. Elmārs ielika magnetofonā jaunu kaseti, tad no skapīša izcēla brendija pudeli, uzlika divas paprāvas glāzītes.

Stiprais dzēriens izsvilināja rīkli, Vilis novaibstījās. Pavērās durvis un ieslīdēja Līvija, rokā šķīvi turēdama. Tajā bija sagrieztas maizes šķēles un desas ripulīši.

-   Ņem nu, Vilīt, uzkod, - viņa mudināja. - Man rādās, Kārlis tevi galīgi badā pamērdējis, tāds plāniņš esi palicis.

-   Badā ne badā, - Vilis novilka. Desas smarža kairināja nāsis, viņš steigšus uzdūra dakšiņai vienu ripiņu. - Kaut ko ēst dod. Piena pļorzas, kartupeļus.

-   Vai die' akurāt kā es saviem sivēniem, - Līvija pasmējās. Viņas šaurās ačeles žigli aptekāja Viļa augumu, apstājās pie negludinātā krekla. Tad viņa, apmierināta ar redzēto un dzirdēto, izgāja laukā un Vilis atvieglots uzelpoja. Viņas klātbūtnē negribējās runāt. Viņš sāka aplinkus, apvaicādamies, ko Elmārs pilsētā īsti dara.

-   Es? Oho! Jumtus lieku.

-   Vai mani nevari tur iefīrēt? Man ir papīrs, ka drīkstu augstumā strādāt. Tiesa, desmit gadus vecs, bet varbūt derēs?

-    Ak, Vili, jēra dvēsele! Mana firma ar citādiem jumtiem noņemas. Par piemēru, mēs piebraucam pie vienas bodes, aprunājamies ar īpašnieku. Prasām, vai šim jumts ir? Ja saka, ka nav, piedāvājam uzlikt. Daudz mēs neplēšam, bet par to viņam drošība. No zagļiem un VIDa. Es teikšu, viņi labprātīgi maksā. Ja kas gadās, mēs ātrāk tiekam galā nekā policija. No mums raustās. Ja kas - pif, paf, un cauri! Saproti pats, tu mūsu brandžā nederi.

-   Tas tiesa. Es arī negribētu. Bet vienu gan. Zini, Melisa atvedusi no pilsētas tādu Raimondu. Kas viņš par putnu? Ja to varētu noskaidrot. Redzējis esmu, runājuši neesam. Uzvārdu nezinu.

-   Tas ir uzdevums ar simts nezināmiem, - Elmārs pasmējās, tad atkal piepildīja glāzes. - Pilsēta Raimondu pilna. Būtu jāapskata savām acēm. Par šanci tev, rādās, varēšu izlīdzēt. Parunāšu ar šefu. Liekas, vienā firmelī vajag sargu. Ar kuru varētu sastrādāties. Tu būtu ar mieru?

-   Protams! - Vilis priecīgs iesaucās.

-   Tad sit saujā! Un dod tos lasēnus, laižam pie Dailas. Bet ar to Raimondu… Man tas purns jāredz. Varbūt pazīstams. Apspriedīšos ar muteri, lai šī izdomā vajadzību Rudzīšos.

Līvija ātri atrada iemeslu. Viņai izauguši samteņu dēsti. Aizvedīs arī Melisai. Salnas garām, var dobē izstādīt.

Viņa pacēla gandrīz tukšo pudeli pret gaismu, paskalināja un noteica, ka tā lāsīte jāatstāj tēvam.

-   Tēvs dabūs pilnu folleri, - Elmārs apsolīja. - Mēs pēc tam aizlaidīsim uz Māliņciemu pie Dailas. Vili, dod lasē- nus un gaidi mūs atpakaļ. Gaidi mani atkal mājās, tad, kad ievas ziedos plauks… - viņš jautri iedziedājās, jo pašlaik no kasetes skanēja šī kara laika dziesma.

Melisa par atvestajiem stādiņiem bija priecīga un tūlīt sauca Raimondu, lai mājas galā uzrok vēl vienu dobīti puķēm. Raitis skrēja uz šķūnīti pēc lāpstas un grābeklīša. Elmārs pienāca pie Raimonda, piedāvāja uzsmēķēt. Tas teica, šo niķi atmetis. Sākumā pārmija dažus nenozīmīgus vārdus, tad Elmārs noprasīja: - Kur tu agrāk strādāji? Liecies dikti redzēts.

-    «Rīgas adītāja» filiālē. Esmu smalkmehāniķis, remontēju šujmašīnas.

-   Ā, tajā biksiņu cehā. Uz Lielās ielas. Bet redzējis tevi noteikti esmu. Mani sauc Elmārs Sūrums. Un tevi?

-   Raimonds Jursons. - Viņi sarokojās, tad Elmārs ieblieza sev pa pieri. - Jā, nu es zinu! Tu tak apprecēji to mazo melno Larisu no pasta. Un dzīvo Pētera ielā.

-   Galīgi aplam. Tu kaut ko jauc. Manu sievu sauc Ance, viņa bija šuvēja mūsu cehā, nekad nav pastā strādājusi. Mēs dzīvojam Avotu ielā, kur tās jaunās mājas.

-   Jā, tiešām esmu saputrojis, - Elmārs atzinās. - Bet šito trako līdzību. Arī tas ir Raimonds. Uzvārdu gan nezināju. Mēs tādi lāga čomi bijām.

Viss bija noskaidrots, un Elmārs uzsauca Līvijai: - Mu- terīt, laižam tālāk!

Pēc stundas viņš klāstīja Vilim par Raimondu:

-   Es tev teikšu, ar pirkstu taisīts. Ja gribi iegriezt, varu sadabūt šā laulenes adresi. Aptuvenas koordinātes tagad ir. Aizspersim vēstulīti, tādu itin mīlīgu. Lai zina, kādiem darbiem vīriņš nolīgts. Es galvoju, aizraus prom, ka zili dūmi nokūpēs…

-   Nē, tu tik esi puika! - Vilis priecīgs iesaucās. - Ja tiktu atpakaļ Rudzīšos, nekādas sarga vietas man nevajag.

-   Tas tev bišķīt maksās, - Elmārs zīmīgi patrina rādītāja pirkstu pret īkšķi.

-   Nebēdā, parādā nepalikšu. Melisai divi buļļi, sitīsim gaisā.

Klunkšķēdams glāzēs lija dzēriens, kam uz etiķetes bija rakstīts "Kristāldzidrais". Vai tas tiešām dzidrs kā kristāls, Vilis negudroja. Viņu bija pārņēmis sen neizjusts tīkams siltums un viegls noreibums. Cik labi, ka atnāca pie Elmāra. To Melisas uzsitēju izsvēpinās kā prusaku.

2.

Beidzot Lauma tikusi no slimnīcas laukā. Šis laiks, ko viņa pavadīja, kamēr noņēma ģipsi kājai un izdarīja dažādas procedūras, vairs nelikās tik garlaicīgs. Galva nesāpēja, viņa lasīja līdzi paņemtās grāmatas. Uz viena kruķa atbalstīdamās, varēja pastaigāt. Lauzto kāju vēl nedrīkstēja stingri piespert zemei. Nebija arī kur iet. Pasēdēja slimnīcas priekšā uz sola. Ceriņiem ziedi jau nobiruši, pašlaik kā baltas kupenas visapkārt pacēlās vilkābeles.

Ārsts teica, kauls saaudzis pareizi, kāja būšot vēl stiprāka. Drīz māsiņa pavēstīja, ka atbraucis tēvs, Lauma steidzās pārģērbties, atvadīties no palātas biedrenēm.

-   Jāiegriežas Statoilā, jāuzpildās, - noteica Marģers, kad Lauma bija nosēdusies viņam blakus.

Degvielas uzpildes stacijā pašlaik piebrauca kāds gaiši pelēks moskvičs. Gara auguma vīrietis, no tā izkāpis, nostājās pie kases lodziņa. Kad viņš pagriezās iesāņus, Lauma pazina Valdi.

-   Tēt! - viņa satraukta iesaucās. - Te ir Valdis. Man jāparunājas, - viņa jau vēra vaļā durtiņas.

Pēc brīža Marģers redzēja viņu stāvam ielas malā blakus moskvičam. Valdis bija pagriezis muguru, viņa seju saskatīt nevarēja, bet Lauma izskatījās bikla un apjukusi. Beigās, jau projāmejot, viņa cieši saknieba lūpas.

-   Labdien, Lauma! - Valdis bija sacījis vēsi, pieklājīgi, kad viņa bija tam uzsaukusi:

-   Cau! Pagaidi! Man kaut kas sakāms.

-   Nu, kas sirsniņu spiež? - viņš smīnēdams noprasīja. - Es skatos, tu jau uz savām kājām. Toreiz pamatīgi žā- vies no zirga. Tāda varena jātniece.

-   Valdi, tu tiešām precēsi Daigu? - viņa centās runāt nevērīgi, bet balss nodevīgi iedrebējās.

-  Iespējams. Viņa ir foršs skuķis. Gribi, lai kāzās lūdzam? Es tevi varētu paraut kādu gabaliņu, mums pa ceļam.

-   Nē, mums nav pa ceļam, - Lauma beidzot bija atguvusies, pagriezās un nesteidzīgi attālinājās.

-   Tēt, brauksim! - tas bija viss, ko viņa pateica. Marģers uzmeta Laumai ašu skatienu. Acis bija skumjas, lūpu kaktiņi noslīguši lejup.

Viņam kļuva žēl meitas. Aldona aizvien pukojās, ka Lauma ar cietumnieku pinusies. Bet mīlestība nevaicā, kāda tam cilvēkam pagātne, ko citi par viņu spriež. Tā nāk kā viesulis, sagrābj tevi, paceļ gaisā, virpuļodams rauj sev līdzi. Kritiens zemē pēc tam sāpīgs. Piepeši viņš aptvēra, tā vairs nav bezrūpīga meitene, bet jauna sieviete, pirmā mīlestības viesuļa izplosīta.

Arī viņu viesulis pašlaik sagrābis, bija ļāvies mīlestības nevaldāmajam spēkam. Melisa… Ne tikai īsi baudas mirkļi, instinktu apmierināšana. Bija kaut kas vairāk. Ar nepacietību viņš gaidīja trešdienas. Sirds iedunējās spēcīgāk, mute pati vilkās smaidā, kad viņa Puisikos ieripoja uz velosipēda, atvezdama savas krējuma burciņas. Kad viņš Melisai pateica, ak, būtu pirms divdesmit diviem gadiem sastapis viņu, nevis Aldonu, Melisa sāka smieties. Gan jau redzējis, kad māte viņu vedusi uz bērnudārzu, bet vai tādu knīpu ievērojis? Viņai tolaik bijuši seši gadi- ņi.

Marģers zināja, šie iknedēļas braucieni drīz beigsies. Lūžnavas vecajā krejotavā iekārtots jogurta ražošanas cehs. Katru rītu mašīna brauks savākt svaigo pienu. Aldona jau rūpējās par analīzēm, un nebija šaubu, viņu govju piens saņems visaugstāko novērtējumu.

Aldonai taisnība, šie braucieni bija laika šķērdēšana. Bet kā turpmāk tikties ar Melisu? Atlika cerēt, ka viņa kaut ko izdomās.

Puisikos iebraucot, Lauma klusiņām palūdza, lai mātei nestāsta par tikšanos ar Valdi, un viņš pamāja galvu.

Aldona priecājās, nu būs viņai vieglāk. Pārāk liels darbu kalns pēdējā laikā sagruvis virsū, viņa jutās nogurusi. Lauma govis rītos aizdzīs uz ganībām un vakaros mājās. Naktis kļuvušas siltas, zāle saaugusi kuplāka, drīz varēs govis pa nakti atstāt laukā, atkritīs mēslu mešana vagonetē. To gan veica Marģers, bet viņam savu darbu pāri galvai. Varbūt tādēļ atsalis pret Aldonu? Bet ja viņam pilsētā kāda sieviete? Kādēļ trešdienās tik vēlu atgriežas un vienmēr kāda diezgan ticama aizbildināšanās? Pret Melisu viņa vairs greizsirdību neizjūta. Varbūt viss bija tikai viņas iedomas? Melisa atveda krējumu un žigli pazuda. Aldonai nebija laika vērot, uz kuru pusi.

Pāris dienas cītīgi pastrādājusi mājās, Lauma gaišā, skanīgā rītā segloja Dūju un devās uz Jēčiem. Indulis pašlaik bija piemetis pirmo mēslu vezumu, paskubināja Dūdu, lai velk, kad ķēve piepeši pacēla galvu un skaļi, gari nozviedzās. Tūlīt no poligona puses atskanēja atbilde. Pāri atmatai šurp auļoja zirgs, tā mugurā meitene gaišiem, vējā plīvojošiem matiem. Puisis juta, sirds spēcīgāk iedu- nas. Pagalmā tikusi, Lauma uzsauca:

-   Sveiks, jaunsaimnieki Veiksmi darbā!

-   Paldies, daiļā amazone! - viņš atsaucās.

-   Indul, jūdz Dūdu nost! Dosimies izjādē līdz jūrai. Var bez segliem, tikai salūko kādu deķīti, ko uzsiet. Citādi pēcpusi atdauzīsi.

-   Jā, es labprāt, - viņš metās Dūdai pie galvas. Šajā mirklī no mājas iznāca Zigrīda un piesteidzās klāt.

-   Tas jauki, Laumiņa, ka mūs apciemo. Kāp zemē, piesien zirdziņu un nāc istabā! Indulis nevar tev līdzi jāt. Ne izpriecai, bet darbam Kārlis zirgu šodien iedeva. Indulim tie mēsli jāizved. Rīt vairs nebūs vaļas, jāsāk strādāt. Es tajā lauciņā gribu zemenes stādīt.

-   Ražojiet veseli! Vairāk netraucēšu! - Lauma pameta ar roku, un vieglā, līganā gaitā Dūja viņu nesa pāri laukam uz jūras pusi. Indulis saīdzis paraustīja Dūdas grožus. Kaut jupis tās zemenes! Pat ar tīkamu meiteni viņš nevarēja pabūt kopā. Mūžīgi mātei jājaucas starpā. Nekas, sāks strādāt, tiks no viņas tālāk. Gan atradīs sev kādu istabiņu. Viņam tos Jēčus nevajag.

Nokļuvusi uz plata, grantēta lielceļa, kas šķērsoja poligonu, Lauma izjāja cauri nelielam mežam ar augstiem, veciem kokiem un pagriezās, kur iebrauktais tanku ceļš veda uz jūras pusi. Abās tā pusēs dziļas, dūksnainas, meldriem aizaugušas gravas. Vietām pavīdēja zils ūdens laukumiņš, tur bebri izveidojuši dambi, uzpludinājuši dīķīti. Aprāvās tanku ceļš, tālāk bija baltās smiltis. Dūja brida pa tām taisni uz jūru. Abās ceļa pusēs ziedēja dzeltenas puķes, kam Lauma nezināja vārda. Pirms pāris gadiem viņa dažus cerus izraka un iestādīja Puisiku dārzā.

Bet puķes nonīka. Tām laikam vajadzēja sāļgano augsni, tāpat kā jūrmalas vībotnēm.

Sudrabotām lapiņām tās te auga visapkārt. Uz pakalniem savus violetos zvaniņus bija pacēlušas silpurenes. Jūra klusēja, par tās tuvumu liecināja vienīgi īpatnējā, sāļganā smarža. Dūja mierīgiem soļiem izgāja caur ķeburainu priežu šiliņu, un skatienam atklājās zilais ūdeņu klaids, kas tikko manāmi viļņoja. Pavērusies uz pilsētas pusi, viņa tālumā redzēja kuģi.

Lauma grieza zirgu atpakaļ, kaut negribējās tūlīt mājās doties. Viņa bija noilgojusies pēc jauniem cilvēkiem, saviem vienaudžiem. Viņu bija nomākusi slimnīcas gaisotne, pilna vaidu, ciešanu un zāļu dvakas, un mājās vecāki, savās rūpēs iegrimuši, bija aizmirsuši pasmieties. Kaut Melisa Induli nosauca par mūjābelu, viņš te bija vienīgais, kas derētu par biedru. Kaut dažus gadus vecāks, viņi tomēr bija no vienas paaudzes, gan atrastu kopīgu valodu. Tā Lauma bija domājusi, kad ieradās Jēčos. Viņa gribēja Indulim parādīt Stāvo krastu. Pirms dažiem gadiem kopā ar klases biedriem viņa bija kājām veikusi ceļu no pilsētas gar pašu jūras krastu. Tad viņi to atklāja. Ar kādām pūlēm, viens pie otra ķerdamies, bija rāpušies augšā. Indulis droši vien līdz Stāvajam krastam nav bijis. Viņa būtu parādījusi. Bet tam memmes dēliņam sūdu vezums pirmā vietā! Tādu viņa, slimnīcas bezdarbībā nīkstot, bija iedomājusies savaldzināt. Pirms meiteni uzdrošināsies nobučot, viņš paprasīs mammai atļauju.

Lauma spēcīgi iecirta papēžus zirgam sānos, un tas lēkšiem aizdrāzās pa līkumoto meža ceļu garām smilšu karjeram uz tankodroma pusi. Lauma kopā ar mammu bija tur braukusi ogās. Paskatīsies, vai negantās pavasara salnas nav nokodušas melleņu ziediņus, vai ogas aizmetušās. Pretī vērās plašs klajums ar baltu ķieģeļu ēku bez logiem un durvīm. Lauma piesēja Dūju pie koka un tālāk gāja kājām. Izmeta mazu līkumiņu silā. Pie melle- nāju mētrām kā sīkas zaļas krellītes spīdēja tikko aizmetušās odziņas. Viņa devās tālāk, varbūt brūklenes jau zied.

Piepeši meitene sastinga. Šaipus tankodroma ēkai stāvēja koši zaļš žigulis, tam blakus zemē nomests sarkans sieviešu velosipēds. Mašīna likās pazīstama. Vai tiešām tēva? Bija par tālu, lai varētu numuru saskatīt. Tas taču nebija iespējams! Vai mazums tādu automobiļu ripo pa ceļiem un arī mežā iegriežas! Nevienu cilvēku tuvumā nemanīja. Viņu pārņēma savāda ziņkāre. Aiz priedītēm slēpdamās, Lauma lavījās tuvāk. Pagāja prāvs brīdis, pavērās durtiņas, pa tām izkāpa… Melisa. Viņa kārtoja īsos, saņurcītos bruncīšus. Tad parādījās tēvs, atvāza bagāžnieku, iecēla tajā velosipēdu, abi iesēdās un mašīna aizslīdēja lejup pa asfalta klājumu uz lielceļa pusi.

Lauma iecirta zobus savilktajā dūrē, valdīdama kliedzienu. Kaut bijis tuvumā akmens, kāds pusķieģelis, triektu mašīnā. Viņa vairs nebija maza meitene, viņa saprata, ko tie abi darījuši. Tāds viņas tēvs!

Lauma aizgāja pie Dūjas, aplika roku tās kaklam, pieglaudās. Zirgs sapurināja galvu, tam mācās virsū sīkās mušiņas, līda nāsīs un acīs. Lauma zirgu atraisīja, uzsēdās mugurā. Negribējās atgriezties mājās, kas pilna melu un nodevības. Ko darīt? Atklāt mātei, ko redzējusi? Kas mainīsies? Māte raudās, bēdāsies, bet tie abi atradīs citu vietiņu, kur drāzties. Viņa pat domās nevarēja izrunāt vārdu "mīlēties". Tāda nebija mīlestība. Mīlestība bija jauniem cilvēkiem, viņai ar Valdi, kaut palikušas vienīgi smeldzīgas atmiņas. Šajā brīdī Laumas smadzenēs sarosījās kāda doma, kāds plāns. Vēl tas labi jāapsver. Viņa paskubināja zirgu, lai ātrāk tiktu mājās.

-   Kur tu pazudi? - Aldona rājās. - Es te viena pušu raujos ar darbiem. Tēvs arī vēlu pārbrauca.

-    Mammu, nedusmojies! - Laumas balsī skanēja lūgums. - Es jādelēju pa poligonu, biju līdz jūrai. Apskatīju mežā ogu vietas. Šogad būs mellenes. Ja tu zinātu, cik jauki, kad zem sevis jūti četras kājas. Nevis vienu pašu kā visu pavasari.

-   Labi jau labi, saprotu. Aizej uz dārzu, sašķin ziemas sīpolus. Tūlīt ēdīsim pusdienas.

Ne tikai Melisa un Marģers gaidīja nākamo trešdienu. To gaidīja arī Lauma. Savu plānu apsverot, viņa vairākkārt mainīja detaļas, beidzot nolēma rīkoties pēc apstākļiem.

Viņa čakli ravēja sakņu dārzu. Kuplo, sulīgo virzu un balandas sameta aplokā vistām. Arī tām zaļbarība vajadzīga, ne tikai tēva cūkām. Ar tēvu viņa izvairījās runāt, arī pret māti bija vārdos skopa. Katrā brīvākā brīdī iegrima grāmatās. Cik daudz skolā mācītu gudrību aizmirsusi! Iestāju eksāmeni jāiztur, no Puisikiem projām jātiek. Ja vecāki nespēj savus darbus pieveikt, lai ņem strādnieku.

Trešdien Marģers veikalā nopirka ne tikai produktus mājās vešanai, bet pārlaida skatienu plauktiem, kur sarindotas pudeles raibām un zeltītām etiķetēm. Kas Melisai vislabāk garšotu? Protams, kāds liķieris, un viņš izvēlējās "Svētku". Tad palūdza pārdevējai lielo "Laimas" šokolādes konfekšu kārbu. Uz vāka tai bija sarkanas rozes. Ja Aldona vēlāk manīSj ka viņš mazliet iedzēris, teiks, satiku pilsētā draugus. Šodien viņi ar Melisu svinēs atvadīšanos. Uz cik ilgu laiku, tas nebija zināms.

Tiklīdz tēva mašīna bija nozudusi ar visām krējuma kannām un burciņām un Melisas divritenis aizripojis, Lauma metās uz ganībām pēc Dūjas, žigli apsegloja un trenca auļos. Pa ceļu viņa nedrīkstēja, Melisa pamanītu zirga pēdas, viņai rastos aizdomas. Pa tanku ceļu, gar smilšu karjeru, un viņa jau bija lielajā silā, kas apņēma tankodromu. Klajums pie baltās ēkas bija tukšs, ne cilvēkus, ne mašīnas Lauma neredzēja. Viņa bija paspējusi pirmā! Lauma apvaldīja Dūjas soļus un palika stāvam jaunaudzītes malā, kur starp priedītēm bija izstiepušies šmaugi bērziņi.

Tad parādījās riteņbraucēja. Ceļš veda pret kalnu, viņa nokāpa un stūma divriteni pie rokas. Lauma skaidri redzēja, tā bija Melisa. Noliekusies gar zirga kaklu, Lauma pastiepa roku, nolauza jaunu bērziņu, žigli tam nobraucīja lapas, tad paskubināja Dūju. Ķēve lēkšos metās uz priekšu, Melisa izbailēs rāvās sāņus, kad zirgs ar jātnieci brāzās tieši virsū. - Še tev, mauka, še! - Lauma kliedza. Švīkstēja rīkste, sāpīgi cirtieni ķēra Melisas plecus un galvu. Iekliegdamās viņa nosvieda velosipēdu un metās bēgt priedīšu biežņā. Drēbes ķērās zaros, plīsa stirkšķē- damas. Melisu bija pārņēmušas bailes. Kaut nedzītos pakaļ, kaut nesamīdītu zem zirga kājām!

- Eh tu, kuņa! - tas bija viss, ko Lauma vēl uzsauca. Viņa bija izdzirdusi auto dūcam, tuvojās zaļais žigulītis. Ieraudzījis Laumu zirgā sēžam, Marģers pārsteigts nobremzēja. Ko viņa šeit dara, kādēļ atjājusi?

-   Tēv, ej savāc krūmos savu brūti! - Lauma viņam, uzbrēca. - Kāvienu vajadzēja ari tev. - Viņa nikni nosvieda zemē žagaru.

-  Vai māte… to zina? - sausu muti Marģers nočāpstinā-

ja.

-   Pagaidām vēl ne. Jauka vietiņa, vai ne? Cik tas riebīgi, riebīgi, - viņa juta, ka asaras aizžņaudz balsi. Tikai neraudāt! Lai raud Melisa.

-   Meitiņ, nesaki, - Marģers izmocīja, - pažēlo! Viņai sāpēs.

-    Kādēļ pats nežēlo? - Lauma atsvieda. Viņa noskatījās, kā tēvs, piepeši sagumis plecos, iesēžas mašīnā, pabrauc gabaliņu uz priekšu, lai apgrieztos, tad mašīna attālinājās. Pie Melisas krūmos tomēr nelīda. Tad viņa vadīja Dūju uz lielā ceļa pusi.

Tie abi bija prom, gļēvais Marģers un viņa kauslīgā meita, beidzot Melisa uzdrošinājās izlīst klajumā. Viņa pacēla nomesto divriteni, sēdās uz tā un žigli mina pedāļus. Tātad viņreiz tiešām bija saklausījusi zirga pakavu dipoņu. Brīdī, kad Marģers bija visciešāk sev piekļāvis. Vēlāk viņa domāja, tas bijis dzirdes māns, Marģeram par to neieminējās. Kur mežā varēja zirgs gadīties? Par Drei- maņu skuķi bija piemirsusi. Jādelē apkārt, laikam nav ko darīt. Izlutinājusi Aldona vienīgo meitiņu, pat zirgu šai sagādājusi.

Marģera un Laumas īsā saruna, ko Melisa bija dzirdējusi, atklāja, ka viņš baidās no savas leitenes. Bet ko varēja pārmest? Nebija solījies ne mūžīgi mīlēt, ne precēt. Pati nezin ko iedomājusies. Viss notika bez liekiem vārdiem, it kā pats no sevis. Nē, viņa tik lēti neatkāpsies! Nepriecājies par agru, nelietīgā Lauma, tu nezini, kā tavs tētiņš iededzies.

Rudzīšos Melisu nepacietīgi gaidīja Raimonds. Viņš bija govis ievedis kūtī.

-   Saimniec, tie lopiņi bija ļoti nemierīgi. Gribēju pārsiet, šie izrāva ķēdes no rokām. Palaidu, lai skrien. Ko ar bullēniem darīt? Dunduri dauzās apkārt. Vai, kas tev noticis? - viņš bija ieskatījies Melisai sejā. - Tādas garas, sarkanas švīkas pāri vaigam.

-   Es… man… - viņa samulsa. - Nelaime notika. Ieķērās ritenis žagaros, kritu, saplēsos.

- Še tev, mauka, še! - Lauma kliedza. Švīkstēja rīkste, sāpīgi cirtieni ķēra Melisas plecus un galvu.

- Kurā vietā tas bija? - Raimonds gribēja zināt, bet Melisa izlikās nedzirdējusi. Tikai noteica, lai ieved bullēnus aplociņā un pamet visiem lopiem priekšā zāli.

Melisa nomazgāja seju, aplūkoja sevi spogulī. Švīkas pamatīgas, tās arī sūrstēja. Kā acis nebija izsitusi? Viņa salūkoja krēmu, iezieda.

Raimonds atvēzējies cirta izkapti zālē, kas beidzot pastiepusies garumā. Vēl pirms dažām dienām Kārlis bija pukojies, ka drīz Jāņi, agrais siena laiks klāt, bet zāle pavisam sīciņa. Kārlis mācīja pļaut, bet šis darbs Raimondam neveicās. Brīžam izkapts gals iedūrās zemē, brīžam noslīdēja pār stiebriem, tos neaizķerdams. Tomēr zaļbarību lopiņiem viņš kaut kā sapļaustīja.

Raimonds bija ieminējies Melisai, varbūt viņa sieva un meitiņa varētu atbraukt šurp. Sieva līdzētu ravēt, un Raitim būtu rotaļu biedre. Melisa bija strupi atteikusi, ko tad šī pati darīšot? Biešu gabals neesot tik liels, lai ravētāju aicinātu. Vēlāk, siena laikā, viņas varētu ierasties, kādu nedēļu padzīvot. Raimonds Melisu joprojām godāja par saimnieci, kaut viņa vairākkārt atgādināja, lai uzrunā vārdā. Bija kāda neredzama robeža, ko viņš centās nepārkāpt.

Kad pirmoreiz Melisa trešdienā, krējumu aizvedusi, atgriezās vēlu un stāstīja, ka lasījusi skābenes un ciemojusies Jēčos, viņš noticēja. Arī par konfektēm nebrīnījās, droši vien kāds iedevis, lai atved bērnam. Arī nākamā nedēļā viņai bija šokolādes konfektes un savāds, aizplīvurots skatiens, lūpās ielocījies smaids. Raimonds saprata, viņa kaut kur tiekas ar vīrieti. Melisu viņš neiekāroja, viņam bija Ance. Kādu laiciņu neredzēta, tā likās vēl mīļāka. Paretam viņš apciemoja savu ģimeni. Aizveda Melisas iedotos piena produktus.

Kādu nedēļu Raimonds cītīgi cirta alkšņus un sīkstos kārklus, iztīrīja aizaugušu pļavas stūri. Melisa no Kārļa aizņēmās zirgu, viņi saveda kokus un žagarus mājās, sagāza blāķī. Nu vajadzēs sasmalcināt, un Raimonds nodomāja, beidzot būs kārtīgs vīrieša darbs.

Krūmus pieveicis, viņš galvenokārt noņēmās ar lopiem, veda ganībās un atpakaļ, pie lielā grāvja dzirdīt. Raitis visur tekalēja līdzi, bet Melisa līkņājās biešu vagās.

Melisas teiktajam par iekrišanu žagaru čupā viņš neticēja. Velosipēdam neviens spieķis nebija izlauzts, ne arī pieķēries kāds zariņš. Bet Melisai bija saplēsta jaciņa un sarkanas švīkas. Laikam dabūjusi kāvienu. Skaļi viņš neuzdrošinājās teikt, jo kāda kalpam daļa par saimnieci, kur viņa iet un ko dara.

Piektdienas rītā, kad Melisa nāca ar pilnu slauceni pāri pagalmam, Džīna, nikni riedama, metās uz ceļa pusi. Suni atsaukusi un piesējusi, viņa redzēja tuvojamies jaunu sievieti ar meiteni, gadus deviņus vai desmit vecu. Padevusi labrītu, sieviete vaicāja pēc Raimonda. Viņai bija smalks augums, maigi sejas vaibsti, zilpelēkas, platas acis un gaiši mati. Melisa nodomāja: tā katrā ziņā vairākkārt pieminētā Ance. Nekas, tīri glīta, Raimondam laba gaume. Atteikusi, ka Raimonds tūlīt nāks, viņa aizveda ganībās govis.

Ance teica, viņas tepat pagaidīšot.

Ance uzmeta Melisai vērīgu skatienu. Patiešām skaista, kaut ģērbusies apvalkātās drānās. Taisnība jaunajam cilvēkam, kurš teicās esot kaimiņš, tāda spēj iekārdināt vīrieti. Nebūtu brīnums, ja Raimonds ar viņu salaistu. Bet viņa nesāks ar pārmetumiem. Jaunais cilvēks, Elmārs vārdā, bija stāstījis, zinot firmu, kurai pašlaik vajadzīgs sargs. Kad Ance aizgāja pārliecināties, uzzināja, tā taisnība. Darbā jāstājoties nekavējoties. Tā viņa Raimondu bez lieka skandāla un izskaidrošanās viegli dabūs prom no Rudzīšiem.

Raimondu ieraudzījusi, meitenīte metās pretī. Viņš pievilka klāt, noglaudīja bižaino galviņu, tad nāca pie Ances, sasveicinājās un jautāja, kā viņa sadomājusi ciemos atbraukt. Ar pēcpusdienas autobusu pats būtu devies pie viņām, saimniece atvēlējusi divas brīvas dienas.

-   Tu laikam viņai cītīgi pakalpo? - Ance zobgalīgi pavaicāja.

-   Cenšos. Iet visādi. Lauku darbi nav strādāti, tie jāmācās. Siena laikā jūs abas varēsiet atbraukt šurp. Es ar saimnieci jau runāju.

-   Siena laikā… - Ance iesāka, tad ātri izstāstīja jaunumu.

-   Nu, vai zini… es par sargu. Tas tāds večuku darbs. Bez tam esmu te līdzis darbā līdz rudenim.

-    Rudenī tādu vietu vairs nedabūsi. Tai firmai vajag jaunu, spēcīgu cilvēku. Noliktavas jāsargā. Visādi garnadži apkārt vazājas. Pat ieroci solīja. Darbā jāstājas jau pirmdien. Vai saimniece tev algu par pirmo mēnesi samaksāja?

-   Nē, viņa solīja rudenī. Kad bullēnus pārdos. Viņai pašlaik liekas naudas nav, es zinu. Krējumu arī nevarēšot tā pārdot kā līdz šim.

-   Nu, tā ir viņas problēma, ne mūsu, - Ance spīvi noteica. - Ejam ar saimnieci runāt.

Melisa pašlaik ar žagariņiem bija iekūrusi plīti, un Ance ieprasījās, vai karstā laikā nav ērtāk uz gāzes. Viņa bija pamanījusi balto divriņķu plītiņu vienā virtuves kaktā.

-   Ērtāk jau būtu, - Melisa attrauca. - Tikai bez naudas balonu nedod. Mums laukos pašlaik vistukšākais laiks.

-   Bet mums tas tukšs vienmēr, visu gadu. Kad darba nav. Nupat Raimondam radusies lieliska izdevība, - un viņa vēlreiz izstāstīja par piedāvāto sarga vietu, beigās piebilzdama: - Jūs citu strādnieku dabūsiet ātri. Bet Raimondam šī vienīgā iespēja. Garām palaist nevar. Negribu, ka atkārtojas pagājusī ziema. Bērns prasa ēst, bet nav, ko dot. Jums ir piens, krējums, sviests, kartupeļi un gaļa…

-   Tikai naudas nav, - Melisa viņu pārtrauca. - Ja tā, kā sakāt, es Raimondu neaizturēšu. Kaut viņš lauž darba līgumu.

-   Bet alga par nostrādāto laiku viņam jāsaņem, - Ance neatlaidās. Melisa pasmīnēja: augumā sīka, bet dūša varena. Lai vācas prom ar visu savu Raimondu. Varēs Marģeru kādu vakaru ataicināt, gan iemesls atradīsies.

Pateikusi Raimondam, lai par brokastīm sev un Raitim rūpējas pats, viņa žigli ielaida izkāstā piena kannu akā, paņēma divriteni un aizbrauca uz Ģīgām. Elvīra pašlaik baroja aplokā cālēnus. Nometusi divriteni pie žoga, Melisa steidzās pie viņas, pat nepasacīja parastos ievada vārdus par smukajiem pūkainīšiem, bet nobēra:

-    Elvīras tante, man briesmīgi liels lūgums. Aizdod man četrdesmit latus. Līdz rudenim. Kad bullēnus pārdošu, atdošu. Šorīt atskrēja Raimonda laulene. Tūlīt, jau šodien pat šim jābraucot prom. Esot labu šanci sagādājusi. Prasa algu izmaksāt. Bet man mājās tikai santīmi. Mums ar Raimondu bija runāts, gaidīs līdz rudenim. Pēcpusdien viņš gribēja uz pilsētu braukt. Es būtu pienu izmašīnēju- si, krējumu līdzi iedevusi. Tagad pigu dabūs! Kāda muša

Viņa redzēja tuvojamies jaunu sievieti ar meiteni, gadus deviņus vai desmit vecu.

šai iekodusi? Galīgi dulla. Raimonds tāds lēnīgs, bet šī spindzele.

-        Varbūt tur arī tava vaina? - Elvīra uzmanīgi paskatījās Melisā. - Ļaudis runā, tu ar to Raimondu… Ka tādēļ Vili padzini.

-       Ļaudis! Tā čūska Līvija varbūt melš. Dieva vārds, Elvīras tante, ne viņš man virsū kāpis, ne es šim apakšā gūlusies. Pat knakstījušies neesam. Viņš vienmēr tāds pieklājīgs, ieturēts. Saimniec un saimniec, ne reizi vārdā nenosauca.

-   Ja tādas tās lietas, raudzīšu līdzēt, - Elvīra nopurināja no priekšauta maizes drupačas cāļu silītē un gāja meklēt Sergeju. - Man pašai vairāk par piecīti nav. Jāprasa Sergejam. Viņš savu pensiju pietaupa. Taisās rudenī pie bērniem braukt, tas tagad dārgi maksā.

Elvīra juta, Melisas sašutums ir īsts, viņa nešaubījās. Nabaga Melisa, ko viņa viena iesāks ar saimniecību?

Raitis sauca Vinetu govis skatīties, bet viņai no tādiem lieliem ragaiņiem bija bail. Teliņš un sivēni gan patika. Ance bija uzkāpusi augšstāvā savākt Raimonda drēbes. Rūpīgi nopētījusi lielo dīvānu, viņa neatrada nevienas pazīmes, ka tur nakšņojusi arī sieviete. Raimonds bez_ vainas, tās tikai tenkas, ko jaunais cilvēks saklausījis? īstas pārliecības nebija, tādēļ viņa par to klusēja. Taču sarga vieta bija jādabū.

Melisa pat negrasījās ēdienu paraudzīt. Iedeva Raimondam naudu, aizgāja uz biešu lauku un ietupās vagā. Kad Raitis teica Raimondam, ka derētu ieēst, tas lika pašam kaut ko sameklēt. Viņam negriboties.

-   Zini, Ance, nebija smuki, kā tu izdarījies un izrunājies, - viņš pārmeta, kad trijotne gausiem soļiem vilkās uz lielceļa pusi. Uz autobusu jāgaida līdz pēcpusdienai, viņi cerēja, kāds garāmbraucējs paņems un aizvedīs. - Man tagad kauns Melisai acīs rādīties. Viņa pret mani tik labi izturējās.

-    Man šķiet, pat pārāk labi, - Ance beidzot iedzēla. Krietns brīdis pagāja, kamēr viņš saprata šo vārdu jēgu. Ak tu, dumiķe, viņš nopūtās. Ja nevilinātu iespēja tikt pastāvīgā darbā, viņš grieztos atpakaļ, atvainotos.

Jursoni bija prom. Melisa atlieca muguru un skrēja mājās, lai aizkavētos priekšpusdienas darbus paveiktu. Kad Raitis iečinkstējās par tukšo vēderu, viņa izvilka no akas piena kannu, atnesa, pielēja krūzi, sagrieza maizes kukulīti šķēlēs, noteikdama, divi vien tā varot iztikt.

-   Kādēļ Raimonda onkulis aizbrauca? - bērns nevarēja saprast, un Melisa atteica: iekoda dulla muša, tāpēc aizskrēja.

Pievakarē atnāca Kārlis. Vai Melisa varot šim aizdot riteni? Gribot rītdien uz kapiem aizbraukt, bet netīkot

Dūdu dzenāt. Melisa teica, viņai nekāda braukšana nav paredzēta, lai ņem.

Izdzirdis, ka Raimondu sieva piepeši aizrāvusi prom, Kārlis kļuva domīgs, tad pateica:

-   Zini ko, Melisa, ņem Vili atpakaļ. Viena pati tu iznīksi. Viņš ir turējies godam, tikai vienu reizi bija aizklīdis uz Lūrikiem iešņabot. Bet otrā dienā bija atpakaļ. Dažreiz piemin tevi, saka, mīlot no visas sirds. Piedod viņam vēl šo reizi!

-   Bet tā būs pēdējā, - Melisa cieti noteica.

7. nodala

»

1.

Laumai šķita, vienīgi viņa visā Puisiķciemā spēj priecāties par vasaras atnākšanu. Visi citi iegrimuši savos rūpestos kā dūksnājā, kur tumši, lipīgi dubļi ķepē pie kājām, nav laika un spēka pacelt galvu augšup un pavērties debesīs. Lakstīgalas jau pieklusušas, tikai dzeguzes pa laikam vēl nozvana. Vēlu vakarā, birzē ieejot, pretī plūda saldi kairā naktsvijoļu smarža. Nebēdādama par ērcēm, Lauma līkņāja zem kokiem, bradāja pa zāli, baltos, pus- plaukušos ziediņus lasīdama.

Visapkārt valdīja zaļā krāsa, ko vietumis atdzīvināja baltie, ziedošie pīlādži, Elvīras tantes saukti par puce- niem.

Ar vecākiem Lauma sarunājās maz, tie mūždien aizņemti. Viņa uzjautrinājās, atcerēdamās dienu, kad Melisa saņēma pērienu. Tēvs kā parasti aizstiepa uz istabu iepirkumus, bet Laumai radās vēlēšanās pārmeklēt mašīnu. Atrada krāsainā plēves maisiņā liķiera pudeli un konfekšu kasti. Brīdi viņa pārlika, ko tagad darīt? Tad, maisiņu paņēmusi, pagāja garām tēvam un skaļā balsī sauca:

-   Mamm, nāc skaties, ko tētis mums atvedis! Paldies, tētiņ! - viņa izlikās neredzam skābo grimasi Marģera sejā.

Pirmajā mirklī Aldona gribēja rāties, kam šāda izšķērdība, noglabāt atvesto bufetē, bet Lauma jau bija izņēmusi trīs glāzītes, atvērusi kārbu un našķējās ar konfektēm.

Vēlāk Aldona čivināja, cik jauki, ka iedomājies atzīmēt "viena posma noslēgumu mūsu saimnieciskajā darbībā".

Ko tēvs domāja, Lauma nezināja. Viņai gribējās smieties, vērojot tā saīgušo seju. Bet, izdzēris pāris glāzītes, viņš atmaiga. Ko viņi ar māti runāja, Lauma neklausījās. Viņai pietika ar vienu glāzīti saldā, lipīgā dzēriena, sauju konfekšu un apziņu, ka Melisa pārmācīta.

Ceturtdien Aldona attapās, ka pēdējā kafijas kārbiņa tukša, Marģers aizmirsis nopirkt. Viņa atnāca uz autoveikalu. Sūrumu Līvija pašlaik žēlojās, ka nezinot, kur naudu ņemt. Labi tiem, kam ģimenē kāds pensionārs, ik mēnesi pastniece naudiņu piegādā. Viņas tēvs smilšu kalniņā, māti pievācis brālis. Jāņi pie durvīm. Kā tos godam nosvinēt, ja makā vējš auro?

-   Līvij, ja tev naudu vajag, nāc kādas dienas pastrādāt pie manis, - ierunājās Aldona. - Lopbarības kāposti jāstāda. Mēs ar Laumu divas vien galā netiekam. Jā, vēl kas. Ar pirmdienu uz mūsu ciemu brauks mašīna pienu savākt. Tam jābūt atdzesētam, augstākās kategorijas. Vajadzīgas analīzes no laboratorijas un vetārsta izziņa par govju potēšanu.

-   Tas viss prasa naudu, - Līvija žēli novilka.

-   Jā, bet atmaksājas. Man visi papīri kārtībā. Jums abām arī derētu parūpēties, - Aldona pievērsās Elvīrai un Melisai. - Marģers krējumu uz pilsētu vairs nevedīs.

-   Ko nu es, - Elvīra atmeta. - Radu bērniem krējumu, sviestiņu vajaga. Rudīte pašlaik pie manis dzīvo, pa vasaru.

Melisa apvaicājās, vai akā izdzesēts piens derēs. Aldona to nezināja, visu izšķirs analīžu rezultāti. Viņa pievērsās Līvijai, noprasīdama, vai rītdien nāks. Jā, Līvijai nekādu citu darbu nebija, bet Zigrīda un Elvīra solījās pa- rītdien.

Sadrūvējusies Melisa sēja pilno somu uz bagāžnieka. Vilis bija iedevis naudu, teikdams, Kārlis par darbu samaksājis. Ja taupīgi dzīvos, kādu laiciņu iztikt varēs. Bet tālāk? Ja akā dzesētu pienu neņems pretī? Viņa nevarēja dabūt to zemo temperatūru, ne arī apmaisīt.

Par Viļa atgriešanos īsti priecājās vienīgi Raitis. Melisai viņš bija parasta, pelēcīga ikdiena bez jebkāda spilgtuma. Arī viņam tāpat kā visiem Melisa stāstīja par nelaimīgo kritienu žagaru čupā, kad nobrāzusi seju. Gultā liekoties, vispirms izdzēsa gaismu, viņš nedrīkstēja redzēt sarkanās švīkas uz pleciem. Kad sāka prašņāt par Raimondu, kā ar to grēkojusi, Melisa apvainota pagrieza muguru un neatbildēja. Vilis ilgi šo kokaino, pēkšņi sasprin- gušo muguru glaudīja, čukstēja ausīs mīļvārdiņus, līdz viņa atmaiga. Tomēr viņš juta, nebija kā agrāk, Melisa bija kļuvusi svešāda, vairs dedzīgi nekļāvās klāt.

Piektdienas rītā Marģers un Aldona devās uz pilsētu, lai nokārtotu pēdējās saistības ar veikalu. Aldona bija zemnieku saimniecības Puisiki likumīgā īpašniece. "Kas esmu es?" - Marģeram piepeši uzmācās jautājums. Sagādnieks, ekspeditors, varbūt pušelnieks? Mājupbraucot viņš uzmeta ašu skatienu šaurajam asfaltam, kaut zināja, neviens tur negaida. Bija mazliet skumji. Aldona tērzēja par saimniecības lietām, viņš atbildēja vienzilbīgi. Viņam gribējās domāt par Melisu. Vai tā bija mīlestība, vēlīna kā vasaras otrā pusē uzziedējusi puķe? Gribas viņu redzēt, apskaut, glāstīt. Bet to nedrīkstēja. Viņš juta, aug īgnums pret sievieti, kura sēdēja blakus.

Tā šaurā zelta stīpiņa, kas rotāja viņas pirkstu, bija stiprāka par visresnākajām važām. Ne viņa spēkos pārraut.

Pamanījusi vecākus piebraucam, Lauma bija klāt. Stāstīja, abas ar Līviju dūšīgi rāvušās, katra piecas vagas piedēstījusi. Līvija vēl palikusi laukā, viņa steigusies mājās pusdienas paraudzīt.

-  Vari saukt Līviju, tūlīt sardelītes izvārīšu, - Aldona noteica. - Paēdīsim, un arī es iešu stādīt. Tikai pārģērbšos. Rīt būs arī Zigrīda un Elvīra. Līdz Jāņiem ar šo darbu jātiek galā. Marģer, tev darbs aplaistīt. Kabini traktoram klāt dižo mucu!

To viņa varēja nesacīt. It kā pats nezinātu, kas darāms. Laikam bez komandēšanas nemācēja dzīvot, Marģers nodomāja. Kā pierada kolhoza laikā, tā visu mūžu, arī savā ģimenē.

Līvija vēlāk ieprasījās, vai lopu bietes šogad nav sējuši. Viņa tak gaidījusi, kad aicinās ravēt. Kā citus gadus.

-   Nē, lopu bietes vairs neaudzēsim, - Aldona atteica. - Neatmaksājas tas darbs. Ravēšana, retināšana, rind- starpu rušināšana, virsmēslojums, rudenī novākšana.

Labāk kvalitatīva skābbarība, kacenkāposti. Līdz jaunam gadam var izbarot svaigā veidā. Ārzemēs neviens ar bietēm vairs nekrāmējas.

-   Nu jā, tu uz to Eiropu skrieni, - Līvija ieķiķināja, un Aldona atteica: jāskrien ir, lēniņām tipināt nevar.

Smaida atblāzma pavīdēja Līvijas sejā. Aldona sen bija ievērojusi, ka Līvijai smaida vienīgi mute ar plānajām lūpām, acis ir aukstas, bez mirdzuma. Viņai Līvija nepatika, bet, ja citu darba roku nav, tad jāpiecieš. Aldona nav aizmirsusi to gadījumu Kauliņu fermā, kad Līviju pieķēra, no piena kannu virsām krējumu nosmalstot. Toreiz Līvija zvērēja, tas neatkārtosies, lūdzās, lai pažēlo, vaimanāja par trim izsalkušiem bērniņiem. Jānis savu algu noplenderējot, viņai vienai jāgādā. Mājās tikai melna maize un kartupeļi. Savas govs tolaik Līvijai nebija, un Aldona apžēlojās, nelika atlūgumu rakstīt, neziņoja kolhoza valdei.

Aldonas atmiņas pārtrauca Līvija, teikdama, nu jā, tu visu pa jaunam. Skatos, govis pusdienās mājās nedzen. Vai nav žēl atstāt dunduriem par barību?

-   Mums aploka viņā galā tas vecais šķūnis. Kad tiek par karstu, paglābjas tur. Es slaucu tikai divreiz dienā. Ja būtu pārvietojama elektrostacija, varētu slaukšanu ganībās iekārtot. Tad vasarā vispār kūtī nedzītu. Tikai no viena aploka otrā. Tagad milzīgs laika patēriņš. Vakarā pēc slaukšanas jādzen atpakaļ.

-  Vai pa nakti lopi stāv laukā? - Līvija pabrīnījās. - Nav bail tā atstāt? Purvā vilki manīti.

-  Aplokā tikai lielās govis, tās sevi nosargās.

-   Jā, tu jau esi gudra, - Līvija gari novilka, un viņas balsī Aldona saklausīja skaudību. Viņa pasmējās, kāda tur gudrība, vienkārši slinkums, netīk kājas lauzīt, govis dzenājot.

Naktī uznāca spēcīgs lietus, un arī dienā pirms Jāņiem visu laiku sīki smidzināja. Kāpostu laukā locījās vienīgi Līvija un Lauma. Marģers viņām bija iedevis gumijotas jakas ar kapucēm. Viņš bija priecīgs, jo atkritīs laistīšana. Sievietes steidzās, netērēja laiku pļāpāšanai. Laumai netikās ar Līviju runāt, tās meita viņai bija atņēmusi Valdi. Pusdienas laikā darbu beidza. Marģers, atnācis paskatīties, uzslavēja, zaļie stādiņi stāvot taisnās rindās kā zaldātiņi.

Aldona Līvijai par darbu ne tikai naudu iedeva, bet arī prāvu siera rituli un galerta bļodiņu. Līvija izplūda pateicības vārdos, slavēdama Aldonas labo sirdi un devīgās rokas.

Tajā naktī cēlās vējš, izdzenāja pelēkos mākoņus, no rīta vietām pavīdēja zila debess, un ap pusdienas laiku atspīdēja saule. Lauma sāka čīkstēt, ka vakarā jābrauc uz Mežotni, tur tā lielā ziņģēšana. Aldona bija pretī. Mašīna pārāk nodzenāta, un kas brauks? Ne viņa, ne tēvs to nedarīs. Kārlis aicina pie sevis līgot. Ja kādi tālāki ciemiņi neuzradīsies, ies turp. Laumu vienu viņa nelaidīs. Lai sakuļot sviestu, viņa ietaupījusi mazliet krējuma.

Lauma grieza ķērnes rokturi. Tas bija gauss, apnicīgs darbs. Lauma domās aizklīda pērnajā Līgo vakarā. Ar kādu prieku tam posās, kā gaidīja! Valdis bija uzaicinājis uz ziņģu svētkiem, mašīnas viņam vēl nebija, uz pilsētu brauca ar satiksmes autobusu. Pēc koncerta dejoja līdz rīta gaismai, tad Valdis vadīja mājās. Viņi bija sastapuši Valda radiniekus, jaunos Sūrumus, visi pieci gāja kājām, smiedamies, dziedādami, ceļmalas puķes un vībotnes plūkdami, ar tām cits citu apmētādami. Cik īsi likās tie desmit kilometri līdz Puisikiem! Soļojot brīžam ar Valdi bija sadevušies rokās, un meitene tad izjuta savādu strāvojumu izskrienam cauri visam augumam. Valdis pagriezās uz Lūrikiem, uzsauca: "Uz drīzu redzēšanos!" Mājā viss bija klusu, tēvs ar ciemiņiem gulēja. Tikai māte rosījās kūtī, jau dūca kompresors. Lauma metās palīdzēt. Viņa jutās tik priecīga, negulētā nakts nebija spējusi nogurdināt. Pēc dažām nedēļām Valdis ieripoja Puisikos ar lietotu, bet vēl tīri labu gaišpelēku moskviču. Viņš aicināja Laumu pavizināties. Līdzi bija abas māsīcas Daiga un Linda. "Izmālējušās raibas kā Lieldienu olas. Bruncīši knapi vāverītei pāri," tā vēlāk par viņām izteicās Aldona. Tomēr neiebilda, kad Lauma taisījās braukt. Meitenes bija skolasbiedrenes, tikai Linda pāris gadus ātrāk beigusi.

Valdis aizvfeda līdz vietai, kur kādreiz jūras tuvumā atradās raķešu karaspēka bāze. Mežā, granti izgrābjot, bija izveidojies prāvs dīķis. Viņi apmetās krastā. Valdis pagājās tālāk, kur bija saglabājušās izdemolētu ēku paliekas, salasīja sausus dēļu galus, tapešu skrandas un iededza ugunskuru. Meitenēm somā bija ēdamais, Valdim pudele vīna. Viņi cepa desiņas, klāt piekozdami maizi un svaigos gurķīšus, dzēra pa kārtai visi no vienas glāzes, tad izpeldējās paseklajā dīķī. Meitenes spiedza, krūmos ģērbdamās, kad Valdis panāca uz viņu pusi. No mašīnas magnetofona plūda dziesmas. Bija jautri. Beidzot Lauma pajautāja, ko Linda pilsētā dara, vai kādā veikalā strādā tāpat kā Daiga.

-   Naudas maisus no lieka smaguma atbrīvoju, - Linda īsi izmeta, un Lauma nesaprata, ko tas nozīmē. Viņa arī necentās izdibināt.

Nākamreiz Valdis ieradās viens un viņiem bija cits maršruts - cauri poligonam, kur saulē sasilušie ziedošie mārsiliņi medaini smaržoja. Dīķmalā apkārt murdēja cilvēku balsis, ūdenī šļakstinājās peldētāji, kāds pārītis vizinājās gumijas laivā. Te viņi bija divi vien ar zaļiem milte- nājiem noaugušā uzkalniņā. Viņa ļāvās Valda skūpstiem, un tur, zem zilām vasaras debesīm, mazliet nobijusies un sakautrējusies, viņa pirmoreiz izjuta vīrieti. Tā bija sācies. Nu beidzies. Bet vai tādēļ viņai jātup mājās, jāvēro vecāku skābenās sejas vai jāiet pie vecā Kārļa? Kāda tur līgošana? Ja vēl būtu kāds Jānis!

Sviestu sakūlusi, Lauma noraisīja priekšautu un aizgāja pēc Dūjas. Drīz zirga pakavi iedipa Jēču pagalmā. Viņa nolēca zemē, piesēja Dūju pie žoga. Ieraudzījusi, ka Indulis tikko no poligona atvilcis rokas ratiņus, pilnus jauniem bērziņiem, smiedamās noprasīja, vai viņš visu māju domājot ar tiem apspraudīt. Nē, Indulis atteica, sev paturēšot tikai dažas meijas, citas vedīšot uz Ģīgām. Sergejam vajagot pirts slotām, viņš teicis, Jāņu vakarā grieztām tas īstais spēks.

Pa vaļējo logu plūda saldena smarža. Parādījās Zigrīda, aicināja Laumu ienākt, paraudzīt, kādas izdevušās maizītes un pīrādziņi.

-   Jā, tūlīt, Induļa mamm, - meitene atsaucās, tad pievērsās Indulim, teikdama, ka derētu šovakar aizlaist uz Mežotni.

-   Jā, es labprāt, tikai… ja māte ļaus ņemt mašīnu. Tā pieder viņai.

Lauma mielojās ar kanēļmaizītēm slavēdama. Ienāca Indulis, nolika vienu meiju kaktā un kautrīgi ieminējās par braukšanu uz Mežotni.

-   Nē, nē, kas tās par iedomām! - Zigrīda bija pretī. - Benzīns dārgs. Jau tā daudz nodedzini, katru dienu darbā braukdams. Laumas vecākiem arī autiņš, brauciet ar to!

-   Mūsējam riepas nodilušas, - Lauma rūgti izmeta.

-   Mūsējam tāpat. Metiet, bērni, tādas domas no galvas laukā. Salasi, Laumiņ, puķes, nopin vainagus! Iesim šovakar pie Kārļa līgot. Viņš taču aicināja.

Lauma pagriezās un izgāja laukā, Indulis tūlīt sekoja. Kad viņa raisīja vaļā zirga pavadu, pienāca cieši klāt.

-  Lauma, nedusmojies. Es tik labprāt brauktu, bet… tu pati redzi…

-  Jā, redzēju gan, - viņa īsi attrauca, domās piebilzdama: "Tu esi memļaks, nekas vairāk." Viņa aizjāja uz poligonu, kur pīpenēm pašlaik vērās vaļā ziedi.

2.

Kārlis posa savu māju, cik labi spēdams. Grīdas izmazgāja, kaktus ar bērzu un pīlādžu zariem izspraudīja. Veikalā bija nopircis prāvu siera gabalu, dažādus cepumus. Pavasarī, kad izskaloja pērnā medus kāres, pielika saldajam ūdenim raugu. Nu bija norūdzis varens miestiņš. Derētu rausīši ar biezpiena vai ievārījuma pildījumu, bet viņš nemācēja izcept. Tādam darbam vajadzīgas sievietes rokas. Aizvien retāk domas kavējās pagātnē. Vienīgi meitas Antras dēļ sirds sāpēja joprojām, sevišķi uzlūkojot Laumu. Antra būtu tagad tādos gados, toreiz bija pusaudze. Nesen viņš saņēma vēstuli no dēla. Gatis rakstīja, ciemos nebraukšot, atradis labu darbu, kur vasarā piepelnīties. Bija grūti samierināties ar domu, ka dēls, vienīgais, kas palicis no viņa ģimenes, nebūs arī šajos svētkos ar viņu kopā.

Pērnie Jāņi viņam bija skumji. Savlaicīgi bija aizbraucis ar Dūdu 1iz kapsētu, aizvedis savām mīļajām puķes. Līvija bija atgādinājusi, ka viņas mājā Jānis, bet Kārlis pat nesolījās aiziet. Tajā dzērāju barā viņam nebija ko meklēt. Puisikos un Ģīgās savi ciemiņi, Rudzīši tukši,

Melisa ar savējiem aizgājusi uz Lūrikiem. Kad sāka tumst, Puisikos uzplaiksnīja ugunskura liesmas. Kārlis vēlreiz jūdza ratos Dūdu un brauca uz Jēčiem pie Žaņa. Viņš bija ielējis kanniņā medus alu, paņēmis līdzi siera gabaliņu. Abi pamazām sūca alu, runāja par bērnības un jaunības laikiem, pieminēja savas aizsaulē aizgājušās dzī- vesbiedrenes. Tik bēdīgus Jāņus Kārlis otrreiz vairs negribēja piedzīvot, tādēļ aicināja ciema ļaudis uz Ceriņiem, brūvēja alu, gādāja cienastu.

Izdzirdis automašīnas dūkoņu, Kārlis steidzās pagalmā. Tie bija kaimiņi. Pie stūres Indulis, viņam blakus Zigrīda, aizmugures sēdeklī iespiedusies Dreimaņu ģimene. Plati smaidīdams, Kārlis gāja saņemt. Vienu brīdi bija uzmākušās bažas - ja viņa aicinājumu neviens nebūs uzklausījis?

- Labvakar, Jāņa tēvs, / vai gaidīji Jāņa bērnus, - Zigrīda uzsāka augstā, skanīgā balsī, un pārējie piebalsoja: - Jāņa bērni samirkuši, / Jāņu zāles lasīdami.

Lauma viņam uzlika galvā kuplu ozolzaru vainagu, sievietes spieda rokās puķes, viņš tikko jaudāja saņemt abām rokām. Tad lūdza visus nākt istabā, kur lielajam galdam bija pārklājis baltu, no ilgas stāvēšanas skapī mazliet iedzeltējušu galdautu. Aldona lūkojās, kur šķīvji, viņiem visādas uzkodas līdzi. Lauma aprūpēja puķes, sameklēja traukus, kur ielikt. Marģers uzlika galdā pudeli ar spožu, krāsainu etiķeti, un Aldona vaicāja, kur glāzes. Kārlis atteica, viņam tikai alus glāzes, neko stiprāku nelieto, jāiztiek ar tām pašām.

Ievērojis, ka Lauma un Indulis pēta uz mazā galdiņa noliktās kasetes, Kārlis teica, tās un magnetolu izvilcis no dēla mantām. Domājis, jaunie ļaudis gribēs padejot. Ugunskura vietai blakus esot līdzens placītis.

Šai mirklī Džesija ierējās, un pagalmā iespurkšķēja motocikls. Ne tikai Kārlis, arī Marģers izgāja laukā viesus saņemt. Tātad Melisa šonakt būs šeit! Viņa sēdēja Vilim aiz muguras puķainu, kuplu kleitu un gaišzaļu jaciņu mugurā. Viņa veikli nolēca, paņēma no blakusvāģa kuplu vainagu un gāja pie Kārļa. Raitis, ietupināts starp puķēm un vainagiem^ trausās laukā, lielu pušķi pīpeņu rociņās tecēja šurp. Švīkas no Melisas sejas nozudušas, tā atkal bija skaista, gaiša un smaidīga. Kad lika Kārlim

-  Labvakar, Jāņa tēvs, / vai gaidīji Jāņa bērnus, - Zigrīda

uzsāka augstā, skanīgā balsī, un pārējie piebalsoja: - Jāņa bērni samirkuši, I Jāņu zāles lasīdami.

galvā vēl vienu vainagu, viņš smējās, ka aiz tās zaļās lapotnes neko saskatīt nevarēšot.

-   Kas tev daudz jāredz Jāņu nakti? - Melisa jautri attrauca. - Atstāšu pie tevis Raiti. Uz pāris stundiņām. Mēs ar Vili aizšausim uz Lāriķiem. Jānis tak jāaplīgo.

Runādama viņa raudzījās Kārlim garām, un Marģers uztvēra ciešo skatienu. Tad viņa skriešus metās pie motocikla, ko Vilis nebija apslāpējis.

-   Smuks sievišķltis tas mans radu bērns, - Kārlis noteica. - Tikai ar vīriem nav veicies. Paklau, Marģer, es tā kā dzirdu līgošanu no ceļa puses. Laikam nāk šurp Ģīgu ļaudis.

Tiešām pēc brīža tuvojās cilvēku pulciņš, dziedādami ielenca Kārli, un Elvīra čaloja:

-   Kaut tu nav Jānis, nācām ar saviem ciemiņiem šurp.

Tur bija Vita ar Edvīnu, Skaidrīte un Rudīte. Atkal

Kārlim rokas puķu pilnas. Vainagu, ko Vita gribēja likt galvā, viņš atvairīja, lai dodot Marģeram, tam nav neviena. Sergejs turējās mazliet malā. Kaut vairāk nekā divdesmit gadus Latvijā nodzīvojis, viņš nespēja iemācīties līgo dziesmām vārdus.

Aldona bija paspējusi saklāt galdu, uz kura netrūka ēdamā. Mazliet ieskurbis no pāris glāzēm miestiņa, Kārlis ieslēdza televizoru, noteikdams, mazliet jāpaskatās, kā šovakar Mežotnē ziņģē un līgo. Kamdēļ viņš pieminēja Mežotni? Laumai šķita, ass dzelksnis sirdī ieduras. Kā gribējās būt tur! Tas nekas, ka viņi ieraudzīja virs skatītāju galvām atplestus lietussargus. Kārlis priecājās, ka virs viņiem skaidra debess, vējš visus mākoņus iztrenkā- jis. - Varēs jaunie papardes ziedu meklēt, - viņš piebilda, zīmīgi pamirkšķinājis Indulim. Puisis piepeši samulsa.

-   Ko te sēžam iekšā kā piepes! - Kārlis uzsauca, Sergeja atnesto pudeli nevērīgi pabīdīdams sāņus. - Iesim laukā. Degsim jāņuguni. Man ir sausa malciņa sagādāta un vesels blāķis egļu zaru. Ziemā ar tiem stropi bija nosegti. Laidīsim guni klāt, lai deg švirkstēdami. Lai visus mošķus atbaida.

Ugunskuram Kārlis bija izraudzījies vietu atstatu no ēkām lielā novadgrāvja malā, zem īsās zālītes vietumis varēja manīt granti. Tur bija galdiņš un pāris garu solu. Drīz palsajās debesīs uzšāvās liesmas. Kārlis nolika uz galdiņa lielu alus krūzi un glāzes, Zigrīda šķīvi ar šķēlēs sagrieztu sieru.

-   Nu, jaunie, kurš lēks pāri gūnij? - Kārlis uzsauca. Lauma saminstinājās. Vai viņas kāja jau pietiekami stipra?

-   Kaimiņien, varbūt mēs rādīsim priekšzīmi? - Kārlis pievērsās Zigrīdai, bet viņa atteica, kājas par īsām.

-  Vienam mazam vīriņam acis līp ciet, - Aldona bija ievērojusi stūrītī sakņupušo Raiti. - Kārli, vajadzētu bērnu apguldīt. Melisa laikam te šonakt nerādīsies.

-   Melisa uzkāpusi uz korķa, - Lauma indīgi izmeta.

Kārlis to apstrīdēja. Melisa dzērāja neesot. Pāris glāzītes kompānijā, to varbūt, ne vairāk. Viņš pacēla aizmigušo puisēnu un ienesa istabā. Indulim teica, lai nāk līdzi, savāc magnetolu un kasetes, pašiem gribēsies padancot. Pēc brīža viņš atgriezās, un Aldona paklusu ierunājās, ka jūtas nogurusi, aizgājuši tie laiki, kad varēja līgot līdz rīta gaismai. Viņa iešot taisni pāri pļavai uz mājām. To bija izdzirdusi Zigrīda.

- Nē, kur tu viena pati! Ar tādām plānām kurpēm pa rasainu zāli! Indulis tevi atveda, viņš mājās nogādās. Tikai ļausim viņam ar tavu meitu šito danci nolēkāt.

Kad mūzika pieklusa, Zigrīda pasauca Induli, lai Laumas mammu aizved mājās. Lauma aizgāja viņiem līdzi, ko viņa viena iesāktu. Tikai veči un divas tīnes, kuras, galvas kopā sabāzušas, par nezin ko ķiķināja. Vismaz dejot Indulis prata.

Marģers vairākkārt ieklausījās, vai nedzirdēs motociklu rūcam, taču veltīgi. Laikam Vilis paspējis tā pielieties, ka nespēj Melisu atvest šurp. Viņa taču zina, ka te gaida. Aldona prom, Lauma būs aizņemta ar savu kavalieri, Kārlim savs alutiņš, arī šņabi tie vīri atnesuši līdzi. Un viņam būtu Melisa. Bet viņa nerādījās.

Meitenes bija nomainījušas kaseti, pār laukumiņu pie ugunskura nolija skanīga, ritmiska mūzikas šalts. Marģers piecēlās, piegāja lielākajai meitenei Rudītei un palocījās. Nu atklājās, ka viņš neprot modīgās dejas soļus, Rudīte centās ierādīt, un drīz viņš lēkāja kā jauneklis, kamēr straujais ritms aizsita elpu. Dejai beidzoties, viņš kā īstens kavalieris aizveda meiteni līdz garajam solam un paklanījās. Kaut te būtu Melisa! Saņemt dejā viņas tvirto vidukli, skatīties skaistajā sejā! Viņš pagāja sāņus ārpus ugunskura gaismas loka. Te valdīja maiga, iezaļgana puskrēsla. Tās pāris šņabja glāzītes un Kārļa miestiņš bija mazliet noreibinājuši, viņš izjuta spēcīgas alkas pēc Melisas tuvuma. Marģers straujiem soļiem devās pa no- gāzīti lejup, kur pāri lielajam grāvim Kārlis uztaisījis pamatīgu laipu, un tālāk pa tikko manāmo taku. Aiz pļavas bija ceļš un tā malā Puisiki. Visi logi tumši, laikam Aldona gulēja.

Marģers soļoja uz purva pusi. Vieglais austrumu vējš nesa šurp mūzikas skaņas. Tur bija jautri, priecīgi ļaudis, pats galvenais - tur bija Melisa. Nemanot soļi kļuva aizvien garāki un gaita straujāka.

3.

Aldona aizvēra ārdurvis, bet Lauma vēl kavējās sēsties mašīnā. Viņa uzmanīgi ieklausījās suņa rejās, kas skanēja no tālā meža puses.

-   Tā ir Ģīgu Rika, - sacīja Lauma. - Ko viņa tur rej?

-   Droši vien garlaicīgi vienai pašai, - vienaldzīgi noteica Indulis.

-   Nē, tad viņa vaukšķētu tā vienmuļi. Viņas balsī niknums.

-   Varbūt kāds zvērs tuvumā staigā? - Indulis sprieda.

-   Man tā riešana nepatīk. Induli, kāp laukā, klausies! Dzirdi? It kā kauciens.

Šajā mirklī dobji ierējās lielais Cēzars, skraidīdams žoga iekšpusē. Rikas balss tālumā vairs nebija dzirdama.

-    Tur kaut kas noticis! - Lauma satraukta iesaucās. - Induli, brauksim uz Ģīgām!

-   Labi, ja tu tā vēlies, - Indulis labprāt piekrita. Viņam ilgāk gribējās pabūt meitenes tuvumā, kur neuzrauga mātes skatieni.

Aizbrauks uz Ģīgām, ja viņa tā vēlas. Droši vien kāda lapsa ieskrējusi sētā, mežs taču blakus. Varbūt tieši tur viņš varēs sadūšoties un Laumu noskūpstīt? Līdz šim bija trūcis izdevīga brīža.

Spožie autostarmeši pāršķēla krēslu. Gabaliņu aiz Ģīgu ceļa pašā grāvmalā bija piebraukta vieglā mašīna. To pamanījuši, viņi nosmējās, to laikam pametis pārītis, kas pašlaik krūmos papardes ziedu meklē. Pagalmā zem kokiem bija sabiezējusi tumsa. Visapkārt savāds, biedējošs klusums. Kur modrā Rika? Lauma pagājās uz viņas būdas pusi un piepeši šausmās iekliedzās - Rika gulēja zemē izstiepusies, zem sašķaidītās galvas melnēja asinis. Turpat blakus bija nomests dzelzs stienis.

Indulis piegāja durvīm, tās bija cieši noslēgtas. Bailīgi viņš līda mājai apkārt, līdz ieraudzīja vienu logu tikai pievērtu, zem tā bija izmīņāta puķu dobe. Mugurai pārskrēja trīsas. Ja bandīts, kas tur iekšā, bruņots? Viņš steigšus atkāpās līdz mašīnai. Tai piespiedusies, stāvēja Lauma. Meitene drebēja, nespēja parunāt.

-    Braucam, zvanām policijai! - Indulis ātri izgrūda, mezdamies pie stūres. Lauma saguma aizmugures sēdeklī. Viņai ļodzījās kājas, kad Puisikos gāja piesiet Cēzaru. Samiegojusies, garu baltu naktskreklu mugurā Aldona vēra durvis, izdzirdusi skaļu, neatlaidīgu klaudzināšanu un Cēzara skaļo balsi. Izbrīnēta viņa raudzījās Indulī un Laumā. Meitene bija pilnīgi bāla.

-   Ģlgās zagļi, suns nosists, jāzvana policijai, - Indulis ātrumā izgrūda.

Aldona iededza lielajā istabā gaismu, parādīja, kur aparāts. īsa saruna ar dežūrdaļu, tad Indulis metās prom. Aldona gribēja izjautāt Laumu, bet tā nespēja parunāt. Aldona salūkoja cukurūdeni, baldriāna pilienus. Glāze dzerot sitās Laumai pie zobiem, sīki trinkšķēdama. Aldona apsēdināja meitu uz dīvāna, apņēma roku viņas pleciem, pievilka sev klāt. Tikai pēc prāva brīža Lauma spēja nomierināties un runāt.

-   Rika, nabaga Rika! - Lauma šņukstēja. - Ko sunīte ļaunu darījusi? Mamm, tas bija briesmīgi… Rikiņa… galviņa asiņains gabals…

-   Žēl. Bija skaists suns, kupla, rūsgana. Nevienam neuzbruka. Tikai ļoti skaļi rēja. Kam viņiem, projām ejot, vajadzēja piesiet? Kuces apkārt nedauzās. Ne kā mūsu Cēzars. Kādi briesmīgi cilvēki pasaulē! Pašā Jāņu naktī.

Ceriņos ugunskurs dega gaišām liesmām. Kārlis tikko bija uzsviedis klēpi sauso egļu zaru, dzirksteles kā bites uzspietoja augstu gaisā. Neviens vairs nerunāja par lēkšanu pāri. Kārlis dejoja ar Zigrīdu, muguru kūkumā saliecis, jo Zigrīdas augums viņam tikai līdz pleciem sniedzās. Bet kājas viņai vēl bija veiklas, lokanas. Elvīra klusiņām runājās ar Vitu, bet Sergejs un Edvīns divatā tukšoja šņabja pudeli, strīdēdamies par politiku un vienbalsīgi lamādami valdību. Abas meitenes spriedelēja, ka nāvīga garlaicība, nav neviena forša čaļa. To pašu Induli Lauma nogrābusi, nezin kur abi palikuši. "Tie meklē papardes ziedu," noķiķināja Rudīte.

Mūzika neļāva saklausīt auto dūkoņu. Visi piepeši satrūkās, ieraudzījuši Induli. Viņš piegāja magnetolai un nospieda slēdzi. Piepeši iestājās klusums, tikai sausie zari degdami sprakšķēja.

-  Elvīras tant, - Indulis īsi pateica, un viņa seja bija neparasti nopietna. - Ģīgās ielauzušies zagļi. Es izsaucu policiju. Aizvedīšu jūs mājās. Visus, cik varēšu paņemt. Arī mammu. Pēc citiem atbraukšu vēlāk.

-  Jā, es savu mašīnīti šoreiz iestumt nevarēju, - noteica Edvīns. - Ieradāmies ar autobusu.

-  Vai die', vai die'! - Elvīra vaimanāja. - Pat Jāņu naktī nelieši apkārt vazājas. - Par nosisto suni Indulis nebilda ne vārda. Kam lieki uztraukt, drīz pati uzzinās. Zigrīda vaicāja, vai Jēčos viss kārtībā, un Indulis atteica, tur nav iegriezies.

-   Kur Marģera onkulis palika? - Rudīte vaicāja Kārlim.

-   Man šķiet, Dreimaņu ģimeni pirms kādas stundas Indulis aizveda uz Puisikiem.

-   Nē, viņš neaizbrauca. Mēs vēl dancojām.

-   Tad būs aizgājis kājām. Cik te tālu, ja taisni pāri pļavai.

Marģera vārdu viņi vairs nepieminēja. Meitenes līdzēja nokopt traukus. Speķa pīrāgus un gaļas salātus Kārlis sakrāva vienā bļodā, noteica, tās būs Džesijai brokastis.

Indulis, pēc meitenēm ieradies, bija mazrunīgs. Tik vien pateica, ka zagļi pazuduši, mājā skapja un galdu atvilktnes izvandītas. Vai kas nozagts, viņš nezinot. Gaidot policijas ierašanos.

Visi bija prom. Tikai Kārļa istabā, ar segu pārklāts, gulēja mazais Raitis. Kāpēc Melisa neieradās, kā solījās? Kur palika Marģers? Kārlis bija ievērojis, ka tie abi saskatās. Vai viņiem nav kas svešām acīm slēpjams?

Tad domas pārsviedās uz Ģīgām. Varbūt vainīgs ļaundaris, kurš pērnruden aplaupīja un nobendēja Zani? Kā viņš varēja zināt, ka Ģīgas šonakt tukšas, bez cilvēkiem? Baisi iedomāties, ja tāds tepat tuvumā mitinās. Bet par sevi viņš jutās drošs. Apkārt mājai pirms pāris gadiem sastādīja pīlādzīšus, tie jau sakuplojuši. Šie koki visdrošākais sargs pret ļaunumu.

4.

Ienākot Lūrikos, Marģeram vispirms nāsīs iecirtās apsvilušas gaļas smārds. Ap ugunskuru gariem dzelzs irbuļiem rokās bija satupušies vairāki vīri. Melisa sēdēja uz zemē paklātas segas un ar pirkstiem lupināja no irbuļa šašlika gabaliņus. Marģeru ieraudzījis, piestreipuļoja Vilis un uzsauca:

-   Ē, kaimiņ! Vai pie tā baptista tev apnika?

-  Viņš nav baptistu ticībā kristīts, pats man to stāstīja. Kārlis esot dievturis, - pavisam nopietni atteica Marģers.

-   Dieva vai velna turis, tas nu vienalga, - smējās Līvija, pienākdama ar pudeli un glāzīti rokā. - Bet tāds, kas gaļu neēd un šņabi nedzer, riktīgs nav. Par to, ka tik vēlu, tev pienākas soda sitiens! - viņa drebošiem pirkstiem lēja iedzeltenu šķidrumu. - Rauj tukšu, neskaties, ka maz. Elmārs tūlīt būs klāt.

Marģers iztukšoja konjaka glāzīti vienā elpas vilcienā un apsēdās blakus Melisai.

-   Se zacene! - viņa ar pirkstiem sniedza gaļas gabaliņu. Viņš paliecās un viegli zobos satvēra viņas pirkstu galiņus. Pat trūcīgajā gaismā, ko meta dziestošais ugunskurs, manīja Melisas spējo pietvīkumu.

-   Melis, iesim prom, - viņš čukstēja.

Vilis bija pagājis tālāk, Līvija uzgriezusi viņiem muguru.

-   Jā, es drīz aizslīdēšu, - viņa tāpat klusiņām atbildēja. - Tu uzkavējies, lai nav uzkrītoši. Vilis pieļurbājies, tikpat ar moci aizvest nevarēs.

-   Kur tas Elmārs iekritis? - skaļi auroja kāds melnīgsnējs jauns vīrietis. - Kā brauca pēc šņabja, tā izgaisa.

-   Kuš, kuš, Omār! - viņu apsauca Līvija. - Tūlīt Jānis nesīs laukā alus kannu. Labāk ej viņam palīgā.

-   Tas ir Lindas čalis, - Melisa pačukstēja Marģeram. - Pirmīt Elmārs aizšāva uz Māliņciemu. Ir gan cilvēki,

Par to, ka tik vēlu, tev pienākas soda sitiens! - viņa drebošiem pirkstiem lēja iedzeltenu šķidrumu.

Jāņus rīko, bet dzeramo laikus nesagādā. To konjaciņu Omārs atveda. - Raibajā kleitiņā un zaļajā jaciņā viņa Marģeram šķita kā krāšņs vasaras zieds. Izmantojot brīdi, kad visi pievērsās alus kannai, Melisa nemanīta nozuda.

Marģers iztukšoja glāzi alus, apēda vēl vienu šašlika gabaliņu, uzkozdams speķa rausīti, nodziedāja ar visiem kopā dziesmu, tad lēnām pagāja uz dārza pusi. Neviens pakaļ neraudzījās. Ceļa malā gaidīja Melisa.

-   Ja Vilis vēlāk pārmetīs, ka aizgāju, teikšu, govis taču jāslauc. Drīz būs rīts. Pielējies pilns kā mārks. Marģer, kā man apnicis tas pļēgurs! Vīrietim jābūt tādam kā tev - iedzert var, bet jāzina mērs.

-   Tomēr tu viņu paņēmi atpakaļ…

-   Es nevarēju savādāk. Tu taču zini, mans strādnieks izkūpēja kā rīta rasa saulītē. Patiesībā no viņa lielas jēgas nebija. Pat kartupeļus izvagot nemācēja.

Marģers pievilka Melisu, noskūpstīja. Lūpas bija siltas, mazliet valgas, taču skūpstam viņa neatsaucās. Tālāk viņi gāja nesteidzīgi, rokās sadevušies. Gaisā bija jūtama madaru un āboliņa smarža. Melisa ieminējās, ja pretī brauks mašīna, viņa slēpsies grāvī. Elmārs nedrīkst viņus kopā ieraudzīt. Bet ceļš bija tukšs un kluss.

Austrumu pusē debesis krāsojās iezaļganas, gaismas svēdra pletās aizvien plašāka. Drīz parādīsies saule, īsā Jāņu nakts būs pagājusi.

-    Eh, būtu kāds zārds pa ceļam, - Marģers izmeta. - Varētu atlaisties mīkstā, smaržīgā sieniņā. Bet pat čaklais Kārlis šogad vēl neko nav nopļāvis.

-   Atnāc man līdzi! Uz Rudzīšiem. Mēs tur būsim divi vien. Pēc puisēna aiziešu vēlāk, vēl viņš guļ. Un Vilis… Dievs vien zina, kad tas pārvilksies.

-    Labprāt, mīlulīt. Tikai… ja Aldona mani sadomā meklēt pie Kārļa? Pati varbūt ne, bet viņa var sūtīt Laumu. Zini, kāda viņa ir.

-   Jā, to es viņai vēl pieminēšu. Nu labi, ja nevēlies, es tev neuzbāzīšos, - viņa spēji izrāva plaukstu no Marģera saujas un paātrināja soļus. Viņš uzsauca: kur tu skrien, pagaidi, iesim reizē! Paiešu savai mājai garām, kas to redzēs? Visi līgo pie Kārļa, bet Aldona saldi šņāc. Pāris stundas laika man ir.

Viņi tuvojās Puisikiem. Pametuši skatienu sāņus, viņi nemanīja no Ceriņu puses uguni atspīdam, arī neviena skaņa no tās puses neatplūda.

Pagājuši vēl mazliet, viņi sastinga. Vārtiņiem bija piebraukta policijas mašīna. Kaut kas bija noticis šajā naktī. Marģers steigšus metās uz savu māju, bet Melisa cirtās sāņus. Viņa skrēja pa šauro taciņu uz Ceriņiem. Tur bija palicis viņas bērns. Gluži bez elpas ieklupa Kārļa istabā. Ieraudzījusi puisēnu mierīgi guļam, iespieda seju spilvenā blakus gaišmatainajai galviņai un izplūda asarās. Tad viņa juta uz galvas Kārļa roku, kas noglaudīja.

-   Neraudi, krustmeit, - viņš laipni sacīja. - Mums te viss kārtībā. Nelaime šonakt piemeklējusi Ģlgas. Tur zagļi bijuši.

īsos vārdos viņš izstāstīja, ko no Induļa bija uzzinājis. Melisa satrūkās.

-   Kārļa onkul, Rudzīši arī palika tukši šonakt! - viņas balsī bija patiesas bažas. - Es skriešu mājās. Raitis lai pagaidām paliek pie tevis. Vienu pašu projām nelaid. Pa televizoru nesen ziņoja, ka mazs puisītis pazudis. Man bail.

-   Kad viņš izgulēsies, aiziesim abi, - Kārlis apsolīja.

8. nodala 1.

Saule jau pārmetuši debesīm visaugstāko loku. Dienas nemanāmi raucās ik pa minūtei īsākas. Pāri Puisiķcie- mam siltais vasaras vējš nēsāja vīstošās zāles smaržu. Bija iestājies siena laiks. Saule rīta agrumā cēlās no purva, vakaros vēlu tā ieslīdēja jūrā, krāsodama mākoņus sarkanus. Pērngad Raitis nespēja saprast, kur saulīte naktī paliek. Tētis viņam skaidroja, naktī, kamēr visi guļ, saulīte pa zemes apakšu attek atpakaļ. Šajā vasarā Kārļa onkulis viņam parādīja lielu, raibu bumbu, teica, tā ir mūsu Zeme. Viņa nav plakana, kā tu domā, bet apaļa, un viņa griežas, bet Saule stāv uz vietas. Tam Raitis nespēja noticēt. Ja Zeme tiešām grieztos, noreibtu galva tāpat kā Lieldienu šūpolēs. Viņš labi atcerējās, tas notika šajā pavasarī.

Mamma bija izprasījusi no Kārļa onkuļa zirgu, silti viņu saģērbusi, un viņi ratos brauca uz Irbītēm pie opīša un omammas. Mamma bija dusmīga uz tēti, sakliedza, ka viņš visu benzīnu rīklē salējis, nevar ar moci ciemos aizvest. Raitis teikto bija sapratis tā - tētis to benzīnu izdzēris. Vai tas garšīgāks par šņabi?

Raitis vienreiz palaizīja šņabja glāzīti, pēc tam ilgi spļaudījās un skaloja muti ar aukstu ūdeni. Viņš apjautājās mammai par benzīna garšu un kādēļ tētis to dzēris. Vai saldens? Nē, mamma pavisam iztrūkusies iesaucās, ne pašu benzīnu viņš dzēris.

-   Tas ir indīgs. Naudiņu, kas bija paredzēta benzīna pirkšanai, šņabim iztērēja. Nemēģini dzert benzīnu, nomirsi, man vairs nebūs dēliņa!

Raitis apsolījās to nedarīt.

Irbītēs bija arī citi ciemiņi un bērnu vesels bars. Kāds lielāks puika Raiti iecēla šūpolēs un laida tās tik augstu, ka viņam sametās bail. Viņš neatminējās, kā ticis zemē. Gulēja uz muguras, un viss apkārt griezās, šūpojās. Pat sēdus piecelties nevarēja, pavēlās sāņus un vēma. Tad atnāca mamma, viņa paņēma Raiti uz rokām un ienesa istabā.

Ja taisnība Kārļa onkulim un zeme griežas, viņam katru dienu būtu nelaba dūša. Kaut visi apgalvo, Kārļa onkulis ir gudrs, Raitis vairāk ticēja tētim. Viņš bija pārnācis mājās, vairs nedzīvoja pie Kārļa onkuļa. Bet viņš reti parunājās ar puisēnu, bija kluss, saīdzis. Arī mamma staigāja sakniebtām lūpām, reti pasmējās.

-   Vili, mums ir vakars uz ezera, - vienu dienu Melisa pateica. - Veltīgi pēdējo naudu par piena analīzēm izgrūdu. Neatbilstot standartam. Mūsu pienu nepirks. Kur liksim? Sivēniem pa abiem galiem liesim iekšā? Ar sviestu mocim riteņus smērēsim? Kur ņemsim naudu? Elektrība trešo mēnesi nemaksāta. Pēdējos pāris latus izdevu autoveikalā. Es domāju, jāparunā ar Līviju. Kur vina pienu liek?

Vilis sēdēja nodurtu galvu, it kā grīdas šķirbā būtu atbilde izlasāma. Teica, varētu aizbraukt uz Lūrikiem, bet nav tak benzīna. Elmārs tik vien ielējis, lai mājās tiktu.

-   Es aizskriešu ar riteni. Tu, ja brauktu, diezin vai šajā gadu tūkstotī atpakaļ tiktu.

Vilis atkal nolieca galvu. Kā viņa dzēla, niknāk kā lapsene! Kā Jāņos sācis līgot, tā tikai pēc Pēteriem mā ā atvilcies? Tā nebija tiesa, nu, uzkavējās pāris dieniņas, vai tāpēc augām dienām jāgrauž? Lūrikos ap viņu bija jautri, valodīgi cilvēki, tīkams noreibums. Alus vesela dižā kanna. Jāņu dienā pārradās Elmārs, tam bija līdzi daži pusstopi. Viņš taisnojās, ātrāk nevarējis. Māliņciemā Daila teikusi, ka viņai kapitāls sausums. Laidis tālāk uz Lūžna- vu pie Kadegiem, tur iestrēdzis. Arī Valdis bijis pie večiem. Sadzērušies un nolūzuši, tad uzkrituši policisti.

Jā, Līvija apliecināja, bijuši arī Lūrikos, taujājuši pēc Elmāra. Viņa teikusi, ka aizbrauca uz Lūžnavu, Māliņcie- mu un Dailu baidījusies pieminēt, ka neizpurina to viņas točku. Bet ko no Elmāra gribējuši? Viņš teica, neticis gudrs. Ņēmušies tincināt, kur bijis Līgo naktī. Kadegi un viņu kaimiņi liecinājuši, Elmārs bijis pie šiem. Taujājuši par Ģīgām. Viņš tik ātri pašāvies garām Ģīgu ceļam, ka neko nav ne redzējis, ne dzirdējis. Varbūt suns tur rēja, gailis dziedāja vai varde kurkstēja, viņš to nav dzirdējis un kāda viņam daļa.

Melisa paņēma tīrās drēbes un aizgāja uz dīķi nomazgāties. Ūdens saulē tīkami sasilis, kaut tikai priekšpusdiena. Siltajās naktīs tas nepaspēja atdzist. Atgriezusies istabā, spogulī skatīdamās, sukāja matus un tīksminājās par savu attēlu. Mazs deguntiņš šaurām nāsīm, platas, gaišas acis garām, pelēkām skropstām, tādas pašas šaurās, puslokā izliektās uzacis. Seja drīzāk apaļa nekā garena, maigi veidotas, mazliet pilnīgas lūpas, neliels, uz priekšu izvirzīts zods. Ja uzkrautu sev virsū kosmētiku, varētu startēt kādā miseņu konkursā. Arī augums labs. Neviļus Melisa paskatījās uz savām kājām. Nē, par mise- ni viņa nederēja, tām vajag garas, tievas kājas, bet viņai divriteņa sēdeklis nolaists līdz pašam rāmim, lai varētu aizsniegt pedāļus. Bet Marģeram viņas kājas patika, viņš aizvien tās noglāstīja, tikai tad roka slīdēja augstāk.

Marģeru Melisa nebija sastapusi kopš Jāņiem. Viņš augām dienām sēdēja uz traktora, pļāva un vāloja āboliņa laukus. Uz autoveikalu iepirkties atnāca Lauma. Todien bija lielā spriešana par zādzību Ģīgās. Elvīra stāstīja, no rokassomiņas pazuduši trīsdesmit lati. To īsto naudas slēptuvi nelietis nebija atradis, laikam jaunie cilvēki iztraucēja, mucis prom. Ar cimdiem rīkojies, policisti pirkstu nospiedumus neatrada, varbūt arī nemeklēja, tūlīt pateica, ka sīka lieta. Varēja tak pārbaudīt tās pēdas, kas puķu dobē iemīņātas.

Kādu nedēļu iepriekš Ģīgās ar riteņiem iebraukuši divi jauni puiši. Pēc izskata spriežot, čigāni, kaut skaidri latviski runājuši. Piedāvājuši kūpinātas reņģes pret krējumu un olām. Viņa vēl nopriecājusies par izdevīgo maiņu. Varbūt tie vainīgi? Iepriekš visu izlūrēja. Tā arī policistiem teikusi.

-   Manuprāt, tu maldies, - iebilda Kārlis. - Čigāni ar velosipēdiem nebraukā. Tiem tagad visiem mašīnas.

-   Kā tad - tūlīt citi vainīgi! - Sergejs dusmīgs izmeta. - Čigāni vai krievi. Latviešiem pašiem visādu svoloču da- voļno.

-   Mēs ar Induli redzējām grāvmalā aiz Ģīgām tumšu mašīnu, - ierunājās Lauma. - Un dzelzs stieni. Vēlāk tā vairs nav bijis. Nūja, sīka lieta…

-   Sīka? - Elvīra sāka raudāt. - Mana Rikiņa, mans mīļais sunītis. Nav žēl tās naudas, bet kādēļ sunītim dzīvību atņēma? - viņa šņukstēja, lakatiņa stūrī acis slaucīdama.

Melisa klausījās klusēdama. Viņa atminējās savas spējās bailes, policijas mašīnu ieraugot. Kādēļ likās, noticis ļaunākais viņas bērnam? Vienā mirklī izgaisa ieskur- bums, un viņa skrēja uz Ceriņiem. Elvīrai bērnu nebija. Viņas neiztērētā mīlestība bija piederējusi ne tikai abām radu meitenēm Rudītei un Skaidrītei, bet arī Rikiņai, to Melisa bija piepeši sapratusi, un viņai kļuva Elvīras žēl. Kādēļ tieši viņai, tik sirsnīgai un izpalīdzīgai, kāds nelietis sagādājis ciešanas? Viņa piesēda Elvīrai uz soliņa ciešāk klāt un apņēma roku kaulainajiem pleciem. Viņām nevajadzēja vārdu.

Braukdama garām Puisikiem, Melisa redzēja Aldonu, kura pie akas vannā skaloja drēbes, uzsauca skaļu labdienu. Pret Aldonu viņa īstu naidu neizjūta, drīzāk tā bija skaudība. Kādēļ viņai, tādai pavecai, neglītai, piederēja Marģers? Tas šķita netaisnīgi.

Ceļš veda garām nokoptai pļavai. Kā lieli, zaļpelēki lāči tajā satupināti siena ruļļi. Visas iepriekšējās dienas viņa bija dzirdējusi tur dārdinām tehniku. Marģers pļāva un vāloja, tad no Bārnes ciema ieradās Līdaku Andris ar siena presi. Marģeram bija nauda, ko par darbu maksāt. Otrā ceļa pusē rēgojās Kārļa sakrautie zārdi. Kaut kur tālajā pļavā pie pašas Ģīgu robežas rūca traktors. Grāvmalas krūmi aizsedza skatienu, Melisa neredzēja pļāvēju, taču zināja, tas ir Marģers. Atpakaļ braucot, viņa to uzmeklēs, jāparunājas. Rudzīšu pļavās vējš joprojām līgoja smilgas.

Traktora izkapts grieza platus vālus. Marģers vēroja, ka nepļautais lauka viducis pavisam sarucis. Pēdējais laiks apstāties. Nolēcis lejā, viņš brida pa ziedošo āboliņu, rokas plaukšķinādams un skali saukdams: "Janci, Janci, bēdz! Bēdz!"

Divi pelēki garauši aizļepatoja pāri noguldītajiem vāliem, pēc brīža uz krūmu pusi aiztipināja irbe ar pe- lēkbrūnu cālīšu pulciņu. Marģers vēl paklaigāja, pārliecinājās, ka visa dzīvā radība prom, un turpināja darbu. Pusstunda notērēta, bet tas bija viņa laiks. Nebija šeit kolhoza, kur vajadzēja pildīt plānu, nogriezt dienā tik un tik hektāru. Tolaik neviens nebēdāja par dzīvnieciņiem, kurus sakropļoja izkapts asmeņi. Kolhoza laikā Marģers ar traktoru netika strādājis, bet viņš zināja, ka tā notika.

Sis bija viņa lauks, šie bija viņa zaķīši, irbītes un stir- niņas, viņš bija atbildīgs par to dzīvībām. Patiesībā Puisiku zeme bija piešķirta Aldonai. Te viņa dzimusi, augusi, pirmdienu rītos kopā ar citiem bērniem vesta uz Lūžnavas skolu un sestdienu pēcpusdienās atpakaļ. Tikai vēlāk, pēc studijām, Aldonai centrā piešķīra dzīvokli. Tēvs bija nomiris, māte pārcēlās pie otras meitas Danu- tas uz Jelgavu.

Vēl nebija kolhozs pilnībā izjucis, kad viņi atnāca uz Puisikiem un viņus dēvēja par Breša zemniekiem. Puisiku kūts, kur kādreiz mita slaucamās govis un teles, stāvēja tukša. Māliņciemā bija uzcelts jaunais komplekss, visi lopi pārdzīti tur, arī iemītnieki no mājas aizgājuši. Kā viņi pirmajā gadā visu mēza un tīrīja! Pat Lauma, tolaik sīks skuķēns, stiepa ūdens spaiņus no akas.

Pirmie gadi bija smagi, nu kļuvis nedaudz vieglāk. It sevišķi, kad iegādājās šo traktoru. Par to vēl jāmaksā, parāds itin prāvs. Nekas, rudenī pārdos barokļus, nauda būs. Te bija laba, auglīga zeme, kas deva ienākumus.

Ne kā Vidzemē viņa dzimtajā pagastā. Tēva mājās Uzkalniņos saimnieko jaunākais brālis Ojārs. Sen nav ziņu no viņa. Diez kā veicas ar tām cidonijām? Pērnvasar, kad ciemos bija atbraucis, priecīgs stāstīja, tik daudz auglīšu krūmiņiem jaunajā plantācijā aizmeties, būšot bagāta raža. Slavēja savus ziemeļu citronus, lēsa, ka varēs drīz atmaksāt parādu. Pirms trim gadiem Ojārs paņēma bankas aizdevumu, sapirkās stādus, maksāja algas strādniekiem. Viņš bija ieķīlājis Uzkalniņus, bet tai vecajai būdai vērtība maza. Ieradies pie Marģera, lūdza palīdzību, nespējot segt visus izdevumus. Vienīgā iespēja - ņemt aizdevumu. Aldona sākumā pukstēja, tad piekrita, ka ieķīlā Puisiku dzīvojamo māju. Saņemto naudu atdeva Ojāram. Termiņš drīz beigsies. Pērngad Ojārs procentu nomaksai naudu atveda, šogad - ne latu, ne vēstuli. Varbūt kāda liksta gadījusies? Vajadzētu aizbraukt, apskatīties, bet kā pamest saimniecību tagad, pašā karstākajā darba laikā?

Viņš atvairīja raizīgās domas un aizklīda pagātnē.

Tajā pavasarī atgriezās no dienesta armijā. Izlasīja avīzē, ka vienā Kurzemes kolhozā vajadzīgs veterinārais feldšeris, un brauca šurp.

Priekšsēdis, aplūkojis tehnikuma diplomu, uzdevis dažus jautājumus, paaicināja galveno zootehniķi un teica:

-   Šis jauneklis vēlas strādāt mūsu saimniecībā. Iepazīsties un izlem, vai vari uzticēt cūku veselību jaunajā kompleksā. Strādājis praktiski nav.

-   Nāciet uz manu kabinetu, parunāsimies, - laipni aicināja jaunā sieviete. Augumā mazliet garāka par vidēju, slaida, tumšiem matiem, brūnām acīm, paplatu seju, plānām lūpām - tāda izskatījās galvenā zootehniķe. Rūpīgi aplūkojusi diplomu, izvaicāja Marģeru par vecākiem, tad teica, ka vidzemniekam te būs grūti iedzīvoties. Bet viņai vajag darbinieku, kurš pēc pusgada neskries projām. Viņš nesaprata, kas te savādāks.

-    Kurzemē cilvēki nav tik atvērti, - viņa brīdināja. - Paiet gari gadi, kamēr pieņem par savējo. Pat es, te dzimusi un augusi, brīžam jūtu, nav manas saknes šajā zemē, esmu ienācēja.

Kad viņš jautājoši paskatījās, viņa īsi noteica:

-   Esmu lietuviete.

-   Es tomēr gribētu pamēģināt, - viņš mazliet kautrīgi bilda. - Ceru ar cūciņām atrast kopēju valodu. Tāds tādu taču saprot.

Viņa piepeši eksplodēja smieklos, un viņš, paraudzījies drošāk, ievēroja, cik viņai skaistas, samtainas acis.

-   Nu, labi! Rakstiet iesniegumu. Mani sauc Aldona Be- ļūna. Trešajā mājā jums paredzēts dzīvoklis. Pagaidām vienistabas. Cerams, ģimenes vēl nav?

-   Nav un tik drīz nebūs, - viņš atteica, ar rūgtumu atcerēdamies Ingu, savu pirmo mīlestību tehnikuma laikā. Gandrīz gadu viņa rakstīja vēstules, solījās sagaidīt no armijas, tad apklusa. Mājās pārnācis, viņš uzzināja, ka Inga precējusies, jau auklē dēliņu. Tieši tādēļ gribēja tikt pēc iespējas tālāk, lai nav jāsastopas.

Viņš kļūdījās, teikdams, ka tik drīz ģimenes nebūs. Jau rudenī bija viņa un Aldonas kāzas. Viņš bija jauns, alka pēc sievietes mīlestības, un brūnace prata valdzināt. Tā sešu gadu starpība likās nieks. To viņš piepeši izjuta šajā pavasarī, kad acis sāka kavēties pie Melisas smuidrā augumiņa un skaistās sejiņas.

Līvija pašlaik uz auklas karināja palagus, kad izdzirda Melisas labdienu un vaicājumu:

-    Vai visām mūsu ciema sievām šodien veļas diena? Puisikos arī redzēju saimnieci pie vannas lokāmies.

-  Jauks, saulains laiciņš, jāpamazgā. Ak tu saki, Aldona pie vešas vannas? Viņai tak mašīna ar visādu automātiku.

-  Jā, Aldonai ir viss, - Melisa nopūtās. - Arī piena dzesēšanas iekārta. Tad var sūtīt uz jogurta cehu. Bet man tikai sekla aka. Tādēļ sliktas analīzes, pienu neņem pretī.

-    Ko nu par Aldonu runāt! - Līvija apsviedās riņķī, nikni nošņāca. - Tā mācēja sagrābties kolhoza labumus. Abi ar savu Marģeru. Traktors tāds, ka acis žilbst skatoties. Tas vecais par prastu. Pat pilsonību šī no valdības dabūjusi. Leišu laukstrādnieki vecie Beļūni bija, te atkū- lās Ulmaņa laikos. Piemini manus vārdus, putēs tā Aldonas bagātība. Mainīsies laiki un valdība, būs atkal teikšana mums, mazajiem cilvēkiem. Kas nekaitēja kolhozā! Bet tādus Dreimaņus - pie baltajiem lāčiem! Budži, asinssūcēji!

-   Nu, nu, Līvij, tas par traku! Ko šie tev izsūkuši? Labāk pasaki, kur tu liec savu govju pienu.

Melisa par politiku nemēdza runāt, tā likās tāla un sveša, prātam neaptverama. Kāda valdība ir, ar tādu jāiztiek. Vēlēt Dreimaņiem ceļu pie baltajiem lāčiem viņa negribēja.

-  Man tikai viena govs palikusi, - Līvija attrauca, izlikdamās pēdējos Melisas vārdus nedzirdējusi. Veļa bija izžauta, viņas apsēdās ēnā uz diviem akmeņiem. - Ziedaļu pirms Jāņiem aizlaidu prom. Meitēnam bodē gadījies iztrūkums. Ne tikai viņai, visām pārdevējām lika maksāt. Lielie zog, mazajiem jācieš. Pa reizei kādu krējuma burciņu Elmārs iztirgo saviem čomiem. Tak bez kapeikas dzīvot nevar. Ko tie pensionāri mūždien aurē, cik viņiem slikti. Ja man valdība katru mēnesi naudiņu dotu, slavētu rītā un vakarā. Bet man būs jāgaida līdz pilniem sešdesmit gadiem. Ja nenosprāgšu.

-   Pērn tev bija trīs govis, - iebilda Melisa.

-  Vienu pārdevu, kad vajadzēja Elmāram priekš autiņa piestiķēt. Ar jauno goteni nelaime notika. Kāju nolauza, kad pavasarī pirmoreiz laukā dzinām. Bija jāliek nazis pie rīkles. Tu tak atceries, kā bija? Lūgšus lūdzu Marģeru, lai ļauj gaļu saldētavā salikt, viņam tā dižā. Šis, lāga cilvēks, bija ar mieru. Bet sāka tā čūska bļaut, diezin kādu zarazu ievazāšot. Beigās Elmārs uzpircēju dabūja, par pusvelti aizgāja. Nav vērts ar govīm krauties. Tikpat nezini, kur pienū likt. Labāk bullēnus audzēt. Jā, dažas burciņas krējuma pa nedēļu tev Elmārs iztirgos. Atved svētdienas vakarā. Vai iedod Vilim.

-   Nē, labāk es pati, - Melisa noteica.

Marģers joprojām pļāva. Viņš bija iebraucis otrā, tuvākajā laukā un laida apkārt pirmos vālus. Āboliņš un ka- molzāle te bija vēl biezāki. Lai rītdien paguļ zemē, saule apvītinās, parīt laidīs virsū vālotāju. Viņš piepeši ieraudzīja, ka gar grāvja kanti nāk šurp Melisa, un apturēja traktoru. Tajā rūkoņā nevarēja vārdus pārmīt. Vai tikai vārdus? Nokāpis zemē, Marģers pagājās pretī, aplika roku Melisas pleciem, pievilka klāt un cieši noskūpstīja.

-   Marģer, man liels lūgums, - Melisa bija ļoti lietišķa, izraisījās no apskāviena. - Vai tu nevarētu rīt nogāzt manu pļavu?

-   Rīt? - viņš pārprasīja. - Nē, rīt nevarēšu. Esmu apsolījies pļaut Ģīgās. Arī parīt ne, te man pašam darbs. Vienīgi aizparīt.

-   Ja tikai neuznāktu lietus.

-   Lietus nebūs. Paskaties, kādas debesis. Koši zilas ar baltām švīkām. Kā ar žagaru slotu saskrāpētas. Kārlis saka, tāda slota visus lietus mākoņus aizdzenā. Bet pietiek par laiku runāt. Nāc! - viņš satvēra Melisas roku. - Ir pusdienas laiks. Atpūtīsimies!

-   Nē! - viņa strauji izrāvās. - Es negribu tā… pa krūmiem bakstīties. Nāc pie manis! Aizparīt.

-   Bet Vilis? - Marģers mēģināja iebilst.

Melisa atcirta, ka tā viņas problēma.

Viņa aizsteidzās, un Marģeram šķita, liels, raibs tauriņš aizplīvo pāri pļavai. "Ak tu, vellata, tikai asinis uzsi- ti!" viņš nomurmināja un iekārtojās krūma ēnā, lai ķertos pie līdzi iedotām pusdienām.

2.

-   Brauc, brauc! Marģera onkuļa traktors nāk šurp! - mazais Raitis gavilēja. Viņš ilgāku laiku bija pacietīgi stāvējis pie mājas stūra, uz ceļa pusi raudzīdamies. Melisa gāja pretī. Kad rūkoņa noklusa, aicināja Marģeru pusdienās.

-   Paldies, Melis! Bet es nupat no Jēčiem. Zigrīda jau pacienāja. Ilgi noķēpājos. Nebija viegli Jēčos pļaut. Vietām Vilis pērn pļaustījis, vietām pametis. Usnes cilvēka augumā. Prasts siens būs Zigrīdas gotenei.

-   Tādēļ tālāk nepļāvu, - Vilis teica pienākdams. - Man tās usnes nevajadzēja.

-    Pilnīgi pareizi, atstāji sēkliniekus. Tādi kā tu visu Latviju ar to kokvilnu piedraņķējuši, - Marģers norūca, tad aicināja Melisu, lai rāda, no kuras vietas jāsāk.

Marģeram bija grūti šo lauku dēvēt par pļavu. Tā īstenībā bija atmata, gadu desmitiem nestrādāta zeme. Kuplās, augstās zirgu kumelītes pacēlās virs sīkām, tievām smildziņām, sarkanīgiem skābenīšu stiebriem. Uz šīs liesās, noplicinātās zemes vajadzētu gāzt virsū kūtsmēslus kravu pēc kravas, uzkaisīt minerālus, arī nokaļķot. Apart, apsēt. Kolhoza laikā te bija ilggadīgie zālāji, kas sen iznīkuši. Vilis un Melisa zemītei auglību neatdos, ne viņi to spēja, ne gribēja. Ja viņam piederētu šie lauki, zinātu, kā tos atkopt! Puisikos katra zemes pēda izmantota, labprāt sētu vairāk ziemas kviešu, bet nebija lieku platību.

Kaut vāli gūlās plāni, irdeni, lauks bija liels, tikai vakarā Marģers varēja traktoru ieripināt sētsvidū. Pie vakariņu galda Melisa vairākkārt sacīja paldies, smaidīja mazliet valšķīgi, blūzītei divas augšējās podziņas bija vaļā, kad viņa pieliecās, pavīdēja balta krūšu bedrīte un divi maigi apaļumi. Viņš zināja, ka Melisa krūšturi nenēsā.

-   Vilis ātri nolūzīs, par to parūpēšos, - viņa bija paspējusi iečukstēt Marģeram ausī, kamēr viņš mazgāja rokas. - Augšstāvā ir istabiņa un plats dīvāns…

Uz galda bija bļoda kartupeļu, ceptas olas, sviesta trauciņš, jaunie gurķīši, bet pašā viducī - degvīns "Nikolajs", tam blakus kokakolas pudele. Bija jāiedzer, lai saulīte spīdētu un siens ātri žūtu. Marģers pazobojās, Rudzīšu pļavā tik reta zālīte, ka sienāži var tāllēkšanas sacensības rīkot. Nākamgad vispār vairs nebūs ko pļaut.

-   Nākamgad… Kas to zina, kā būs nākamgad, - Melisa gari novilka, arī Vilis kaut ko nomurmināja. Marģers neklausījās, acis vēroja Melisu. Aiz Viļa muguras viņa paņēma no plaukta lielo tējas glāzi un kādu spožu plāksnīti, žigli no tās izlupināja divas baltas tabletītes un iemeta tās glāzē. Tad piepildīja no lielās pudeles un sniedza Vilim:

-   Ņem, kamēr vēl šūmains. Uzrauj virsū tam krievu šņabim. Stiprs, ka bail, man elpu aizsita. Visu, visu, līdz dibenam. Lai sauss laiks.

Marģers uzjautrināts vēroja, kā Viļa gāmurs cilājās uz augšu un leju pie katra dzēriena klunkšķa. Tad viņa glāzi nolika sāņus, uz otra galdiņa. Ak tu, slīpētā Melisa! Tās droši vien bija kādas miega zāles. Patiešām, pēc trešās šņabja glāzītes Vilim galva sāka klanīties un valoda kļuva šļupstīga.

-   Raiti, - Melisa uzrunāja zēnu. - Es skatos, tu jau paēdi. Vairāk kolu nedzer, lai paliek rītdienai. Aizskrūvēšu vāciņu. Iesim, apguldīsim tēti. Redzi, viņam acis veras ciet. Tev arī laiks likties gultiņā.

Viņi izgāja, un Marģers palika viens. Vajadzētu celties, braukt mājās. Bet to var mazliet vēlāk. Puisiki nekur neaizbēgs. Ko Melisa pirmīt teica par augšstāva istabiņu? Tur esot plats dīvāns. Viņš pielēja sev glāzīti, strauji izmeta, uzkoda gurķīti. Pārņēma tīkams siltums, un piepeši garās dienas nogurums kā smagums uzgūlās visam augumam. Gribējās atlaisties, izstiept kājas.

-    Marģer, nesnaud! - viņš juta uz pleca Melisas roku. Nāsīs iesitās spēcīgs saldenas smaržas aromāts. Tā kā rozes, tā kā naktsvijoles. Viņš pacēla noliekto galvu. Viņa bija tik tuvu, un pirmais, ko viņš pustumsā samanīja, bija baltās, apaļās krūtis. Blūzītei visas pogas vaļā. Viņš pārlaida pirkstus tvirtajam izcilnītim, pieskārās ar lūpām un juta, kā tas saspringst. Viņu pārņēma spēcīga iekāre, aizmirsās domas par mājās braukšanu. Gan pagūs. Kad Melisa čukstēja: "Nāc!", viņš cēlās un sekoja pa šaurām, tumšām kāpnēm augšup. Melisa turēja viņu pie rokas, viens viņš ceļu uz bēniņiem neatrastu.

Pirmoreiz viņš bija ar Melisu kopā visu nakti. Tā bija skurbinoša nakts. Melisa locījās kā čūska, viņa elsoja un baudas mirkļos pat iekliedzās. Viņa bija nenogurdināma. Palaikam viņa arī runāja. Par mīlestību, par apnicīgo dzīvi laukos, lūdzās, lai Marģers nopērk viņai mazu dzīvoklīti pilsētā. Viņš teica jā, jā, īsti neieklausījies viņas vārdos, neizpratis to jēgu. Viņam patika klausīties Melisas dūdojošā balsī. Tikai uz rīta pusi viņi norima un iekrita miegā.

Spilgts saules stars, iespīdēdams acīs, pamodināja Marģeru. Pirmā mirklī viņš nespēja attapties, kur atrodas. Tad starp savandītām segām un palagiem pamanīja Melisas augumu un visu atcerējās. Laikam jau vēls. Pulksteņa nebija. Mocīja spēcīgas slāpes, mēle šķita izžuvusi. Viņš steigšus vāca kopā drēbes, ģērbās. Šajā mirklī Melisa pavēra acis, plati pasmaidīja, nožāvājās un iečivinājās:

-   Tu jau iesi prom? - Un divas kailas, siltas rokas apķērās kaklam. Viņš tās lēnām atbīdīja, piecēlās. Nebija vaļas Melisu skūpstīt, apmīļot. Viņai acīs saskrēja aizvainojuma asaras, bet tās viņš vairs neredzēja.

Pagalmā gar traktoru grozījās Vilis. Viņš uzmeta Marģeram nīgru skatienu, sapīcis izgrūda:

-   Velns rāvis to krievu šņabi! Galvu plēš pušu. Tev ari?

-  Jā, jā, - Marģers īsi attrauca. Piesmēla no akas ūdens spaini, ilgi dzēra, tad ar saslapinātu delnu pārlaida acīm, kā gribēdams pagājušo nakti noskalot. Ko tagad teikt Aldonai? Viļa vārdi par stipro šņabi bija iedevuši labu domu…

3.

Vakarā Aldona ilgi gaidīja Marģeru. Visi darbi paveikti, Cēzars atlaists vaļā no ķēdes. Laumas logā nodzisusi gaisma, meita nolikusies gulēt. Tikai viņa nespēja mieru rast. Apsēdās mājas priekšā uz soliņa, ieklausījās nakts skaņās. Skurbinoši smaržoja vēlīnie jasmīni. Līdz pat vakaram viņa bija dzirdējusi tālumā traktoru rūcam, zināja, tur Marģers strādā. Jau labu laiku tas noklusis. "Tagad viņi ietur vakariņas, droši vien Melisa uzlikusi galdā pusstopu," Aldona nodomāja. Laiks pamazām ritēja, bija jau satumsis, bet Marģers nerādījās. Kaut neiedzertu pāri mēram, neiestūrētu grāvī, viņa baiļojās. Varbūt traktoru atstājis un nāk kājām? Viņa paies gabaliņu pretī. Tikpat nav iespējams gulēt, satrauktās domas neļaus iemigt. Savāda nelaimes nojausma viņu bija pārņēmusi.

Aldona salīgi nodrebinājās, aizpogāja jaku, stingrāk savilka lakatiņa stūrus zem zoda un izgāja uz ceļa. Tas balsnīja zem satumsušām debesīm. Apkārt bija klusums, tikai sienāži sisināja, vēstīdami sausu, karstu nākamo dienu. Kāds vēlīns dundurs ietriecās tieši pierē, viņa to notrauca. Iegriezās Rudzīšu ceļā, tuvojās mājām. Džīna dobji ierējās, paskrējās pretī. Pazinusi kaimiņmājas saimnieci, laipni paluncināja asti.

Visi logi tumši. Pagalmā stāvēja kaut kas liels. Piegājusi klāt, Aldona pazina Marģera traktoru. Bet kur viņš pats?

Klusiņām viņa gāja mājai apkārt, ieklausījās. Viņa bija nonākusi tieši zem jumta izbūves loga, kad saklausīja neskaidras balsis, vīrieša un sievietes. Aldonai saļodzījās kājas, viņa pieslējās sienai, lai nenokristu. Ko iesākt? Nē, viņa nesviedīs akmeni logā, viņa nebungos pie durvīm. Viņa nepazemosies.

Gausi Aldona vilkās atpakaļ. Viņa atcerējās pirmo sarunu ar Zigrīdu, kad tā stāstīja par savu dzīvi. Aldona toreiz teica, ka viņas vīrs tādu cūcību nedarītu. Bet ja… tad viņa to padzītu. Zigrīda pati no vīra aizgāja. Aldona neies nekur, viņai ir sava māja. Lai iet Marģers pie tās maukas, lai dala ar Vili to saldo caurumiņu. Caurumšvāģeri, viņa rūgti pie sevis iesmējās. Aldona ar savu saimniecību neizputēs, strādniekus var dabūt pēc izvēles.

Pārnākusi Puisikos, Aldona sameklēja zāļu skapītī ripiņas nervu nomierināšanai, izdzēra divas un drīz iemiga. Viņa mazliet aizgulējās. Lauma līdzēja govis izslaukt, lai paspētu pienu aizsūtīt. Pēc tam abas teciņiem skrēja pie cūkām un vistām, nebija laika kādu vārdu pārmīt. Divatā viņas klusēdamas apsēdās pie brokastgalda.

Lauma nevaicāja, kur tēvs, viņa visu saprata. Nebija līdzējis Melisai tas kāviens. Izstāstīt mātei notikumu mežā? Kādēļ sāpināt vēl vairāk? Viņa taču redz, cik mātei šorīt pelēka seja un nespodrs acu skatiens. Ar tevi, mā- siņ, es pati tikšu galā! Kamēr vēl neesmu aizbraukusi uz Jelgavu.

Lauma aizgāja uz savu istabu, bet Aldona joprojām sēdēja, truli blenzdama šķīvī ar iekostu, bet neapēstu gaļas šķēli. Viņai šorīt ēstgribas nebija. Tad izdzirda traktoru ducinām, skaņas nāca tuvāk, līdz apklusa. Traktors bija iebraukts vietā. Tūlīt viņa pateiks Marģeram, lai vācas. Tāds, kā stāv. Vienīgi drēbes varēs paņemt. Viss, kas Puisikos, pieder viņai. Arī jaunais traktors, par to vēl nav samaksāts. Bet vispirms paklausīsies, kādu dziesmu šis dziedās, viņa nodomāja ar savādu, ļaunu prieku.

- Velns, kas tais Rudzīšos bija par šņabi, - viņš atkārtoja Viļa vārdus sveiciena vietā. - Vēl tagad galvu plēš pušu. Nolūzām kā skali. Par mājās tikšanu vakar ne domāt. Pēc etiķetes spriežot, krievu "Nikolajs", bet sazin kāda krutka pudelē iepildīta.

Marģers pagāja Aldonai garām, pacilāja tukšo kafijas kannu, ielēja tajā ūdeni un uzlika uz gāzes plītiņas. Tad apsēdās pie galda, nogrieza prāvu maizes riku, pievilka sev tuvāk ceptās gaļas bļodiņu. Redzot, cik viņš sparīgi kustina žokļus, Aldona neticēja tām galvassāpēm. Viņa savām ausīm bija dzirdējusi balsis Rudzīšu jumta istabiņā. Viss Marģera izskats liecināja par uzdzīvē pavadītu nakti. Seja bāla, zem acīm maisiņi, ap muti ievilkušās rievas. Vaigus klāja nenoskūtas bārdas rugāji. Izdzēris krietnu krūzi stipras kafijas, aizsmēķēja cigareti. Pirksti viņam drebēja.

-  Vecīt, es skatos, švaks pulveris tu kļuvis, - Aldona iedzēla. - Vairs nespēj pļaut dienu un nakti. It sevišķi to melno pļaviņu. - Viņa nejauki pasmīnēja.

Marģers piepeši saguma plecos. Ne vārda neteicis, izgāja laukā.

Lauma sēdēja savā istabā pie galda un šķirstīja kādu kladi.

Aldona paņēma otru krēslu un apmetās viņai pretī.

-   Meit, gribu ar tevi izrunāties, - Aldona iesāka. - Pavisam nopietni. Tu esi pieaudzis cilvēks, sapratīsi. Saki, ko tu domā par Induli? Kādas jūsu attiecības?

-    Mūsu attiecības? - Lauma izbrīnēta iepleta acis.

-   Nekādas. Varētu teikt, biedriskas, un viss. Mamm, ja tu domā, ka es un Indulis… tu ļoti maldies. Tādi dievgosniņas nav manā gaumē.

-   Žēl gan. Patīkams cilvēks. Ne dzer, ne pīpē…

-   Ne meitas mīlē, - Lauma smiedamās viņu pārtrauca.

-   Kādēļ tu par Induli tā interesējies?

-   Meit, tu redzi pati, kas mūsu mājā notiek. Visi pamati šķobās un brūk. Tēvs ar to Melisu… Man gribas viņu padzīt. Bet ko iesākt ar saimniecību? Tad es iedomājos, ja tu apprecētos, ja te nāktu iegātnis…

-   Mamm, tā ir utopija! Pirmkārt, Indulis no lauksaimniecības neko nejēdz. Otrkārt, es vispār neprecēšos, gribu studēt. Mūsu ienākumus un izdevumus rakstot, kalkulējot, kas izdevīgāk, kas labāk atmaksājas, iepatikusies ekonomika. Pērn tāda skaidra mērķa vēl nebija. Un treškārt - sit to Melisu pušu! Ja tēti aizdzīsi, pašai būs vēlāk žēl. Tu vēl neesi veca. Tikai briesmīgi nolaidusies gan. Aizbrauc pie frizieres, sacirto un nokrāso matus. Tavos gados vēl sirmums nepiestāv. Nopērc skaistu drēbi, Zigrīda tev līdz kapu svētkiem uzšūs jaunu kleitu. Lai visi skauģi redz, kāda ir Puisiku saimniece. Tici man, tētim atvērsies acis. Es vienā grāmatā lasīju, vīrieši mīl ar acīm un sievietes - ar ausīm. Mūs patiešām var glaimi samulsināt. Bet vīrieti mulsina sievietes izskats. Domā, nebūtu

Melisai tas smukais purniņš, tēvs uz viņu skatītos? Vai viņš par Melisu tev ko teicis?

-   Nē. Vakarrīt vienīgi sacīja, kaimiņiem jāizlīdz. Indulis atveda degvielas kannu. Kad prasīju, ko Melisa par pļaušanu dos, palika atbildi parādā. Šorīt tāds kaunīgs. Kā suns, kas blēņas izdarījis, iežmiedz asti starp kājām un kaut kur nolien. Stiprais krievu šņabis esot vainīgs. Jā, varbūt tev taisnība. Visam varu atrast laiku, tikai ne priekš sevis. No kurienes tev, tik jaunai, tāda gudrība?

-   Grāmatās izlasīta, - Lauma atteica. - Tu mani dažreiz rāji, ka katru brīvu brītiņu deguns grāmatā.

-  Jā, es romānus lasīju tikai agrā jaunībā, - Aldona teica. - Un arī maz. Laiku paņēma mācības. Man nebija viegla galva, bet es ļoti centos. Vēlāk bija kolhoza darbs, piemājas saimniecība. Kad tā padomā, divas slodzes esmu strādājusi. Vienīgi kādā avīzē vai žurnālā pa reizei ieskatījos. Nudien, kamēr tu vēl mājās un vari manus soļus atvieglot, ņemšu un aizbraukšu uz pilsētu. Tagad visādi skaistumkopšanas saloni. Varbūt arī tādā iegriezties?

-   Nenāktu par ļaunu, - Lauma pielika punktu viņu sarunai.

Aldona izlēma Melisas vārdu pagaidām Marģeram nepieminēt. Jātiek no viņas vaļā.

Bet Laumas padomam viņa tiešām paklausīs.

9. nodala

»

l.

Uz skaistumkopšanas salonu Aldona tomēr negāja, pietika ar frizētavu, lai pārmainītu izskatu. Izbrīnēta viņa raudzījās spogulī. Vai tā tiešām viņa? Pelēkie, iesirmie mati, kurus pēdējā laikā, lai nekristu acīs un nekņudinā- tu kaklu, mēdza pakausī saņemt pušķī ar tievu, melnu gumiju, atguvuši brūno krāsu un nu lielos, skaistos viļņos apņēma seju. Uzacis kļuvušas tumšākas un šaurākas, melni krāsotās skropstas ietvēra acis. Kuplie mati sniedzās tikai līdz pusausij, noslīdējušie vaigi šķita pacelti augšup. Tikai sarkanīgie, vējā un saulē ārdētie vaigi viņai nepatika. Jānopērk kāds krēms, kas balina ādu. Aldonai nebija izpratnes par kosmētiku, gan pārdevēja ieteiks īsto.

Viņa aizstaigāja arī līdz audumu veikalam. Pēc ilgas pētīšanas un salīdzināšanas izvēlējās tumši sarkanu pabieza zīda drānu ar sīkām baltām zvaigznītēm. Tieši tāda derēs, lai uzšūtu vasarā nēsājamu kostīmkleitu.

Mājupbraucot Aldona pie autobusa sastapa Līviju, abas apsēdās blakus. Līvijas šaurās ačeles aptekāja Aldonas galvu, tad skanēja paskaļš jautājums, cik tagad maksā ilgviļņi un krāsošana. Aldona klusiņām pateica, Līvija tūlīt novaidējās, viņa gan to nevarētu atļauties. Labi, ka sausai maizītei pietiekot naudas. Bijusi pie Daigas, tā dažus latus iedevusi.

Aldona pašķielēja uz maisiņu, ko Līvija turēja rokā. Rādījās tajā nevis klaipiņi, bet pudeles, tādēļ noprasīja, vai tā maizīte šķidrā veidā?

-    Pāris aliņus paņēmu, - Līvija žēli izdvesa. - Tāds karstums. Jābeidzas vai nost. No tā plikā ūdens atdzerties nevar.

-  Mūsmājās slāpes remdina ar skābputru, - Aldona noteica, bet Līvija izlikās to nedzirdējusi.

No busiņa viņas izkāpa sakarsušas. Aldona noslaucīja miklo pieri, palūkojās Līvijā un piepeši viņu pārņēma vēlēšanās palielīties. Lai tai skauģenei žults pārplīst, viņa klusībā pasmējās, taču mute runāja pavisam nopietni:

-  Līvij, paskaties, kādu drānu sev nopirku! - viņa izņēma no somas paciņu, attina čaukstošo iesaiņojumu. - Nesīšu Zigrīdai, lai uzšuj. Ceru, līdz kapu svētkiem gatavu dabūs.

-  Ak, sev pašai? - Līvija aplaizīja lūpas. Viņai nezin kādēļ mute kļuva sausa. - Vai die', cik smuka drāna! Laikam lielu naudu izgāzi? Jā, tu esi bagāta, vari pucēties. Bet kas vainas manai? Par diviem latiem humpalās nopirku. - Viņa saņēma pirkstos vienu raibās kleitas stūri, paplēta to.

-   Nekādas vainas, - Aldona atteica, noglabāja pirkumu, un viņas sāka iet. Tad Līvija ieprasījās, vai Lauma vēl mājās. Daiga teikusies svētdien atbraukt, pie Laumas gribot atnākt. Viņas tak skolas biedrenes. Brīdi Aldona klusēja, apdomādama atbildi. Ko Daiga grib? Varbūt izsmiedama Laumu uz kāzām aicinās? Viņa negribēja

- Līvij, paskaties, kādu drānu sev nopirku! - viņa izņēma no somas paciņu, attina čaukstošo iesaiņojumu.

- Nesīšu Zigrīdai, lai uzšuj. Ceru, līdz kapu svētkiem

gatavu dabūs.

meitai sirdssāpes sagādāt, tādēļ strupi pateica, ka Lauma jau aizbraukusi. Aldona mazliet baiļojās, kaut tikai Lauma neparādītos pagalmā. Viņas nebija, un Līvija aizgāja tālāk savu ceļu. Bet kādēļ viņa tā savādi šķībi pasmīnēja?

-   Mamm, frizūra tev forša, - Lauma atzinīgi novērtēja. - Uzreiz par desmit gadiem jaunāka izskaties. Bet uzacis un skropstas tik tumšas fievajadzēja. Nekas, saulē drīz izbālēs. Tas krēms ir labs, ko nopirki. Oho, un smaržas arī. Bet drēbe vienreizēja! Vakarā, kamēr tētis pie cūkām, paņemsim mašīnu un aizšausim pie Zigrīdas. Tu esi tērējusies ar vērienu.

-   Jā, par skopo leiteni mani nevarētu nosaukt, - Aldona rūgti pasmējās. - Ja tikai tas ko līdzētu.

-   Līdzēs, mamm, līdzēs! - Lauma apgalvoja. Taču, kad vakarā, uz Aldonu paskatījies, Marģers tikai pasmējās, ka mājās viena sprogaina aita uzradusies, viņu pārņēma šaubas. Bet ko viņa gribēja? Ka teiks komplimentus, apkamps, nomutēs? Labi, ka neskrēja uz Rudzīšiem, bet vakarā atgūlās viņai blakus. Ari nākamo dienu piepildīja ikdienas darbi, nebija laika vienam otru vērot. Kad Aldona, pēdējā nomazgājusies dušā, ienāca istabā, Marģers jau bija aizmidzis.

Marģeru uzmodināja Cēzara riešana. Viņš piecēlās un klusiņām izgāja laukā. Cēzars skraidīja gar žogu, lūkodamies uz ziemeļaustrumiem, kur aiz ganībām un šaurās meža joslas bija purvs. Varbūt kādu zvēru saklausījis? Govis šonakt bija atstātas pašā tālākajā aplokā. Vienīgi tur vēl bija zaļa, sulīga zāle. Visos pārējos tā nokaltusi, saules izdedzināta. Izdzirdis pa lielo ceļu aizdūcam kādu auto uz pilsētas pusi, Marģers nodomāja, laikam to Cēzars aprējis, nodrebinājās dzestrumā, atgriezās istabā un ieslīdēja gultā. Vēl bija tumsa.

Aldona sakustējās, kaut ko miegā noņurdēja, bet nepamodās. Svētdienas rītā piena mašīnas nebūs, viņa var ilgāk pagulēt. Garas stundas bija ņēmusies pa virtuvi, raušus un dažādas maizītes cepdama. Tās dos Laumai līdzi, lai aizved Danu tai ciema kukuļus. Marģers pastiepa roku, sataustīja Aldonas cirtaino pakausi. Mazliet savāda viņa piektdien izskatījās, it kā glītāka kļuvusi, jaunāka. Viņš katru dienu bija Aldonai līdzās staigājis, bet tikpat kā nemanījis. Vai tā bija mīlestība, ko viņš juta pret Melisu? Vai tikai, vecās Rāviņietes vārdiem runājot, miesas kārība? Melisa apgalvo, ka mīl. Pēc vārdiem par dzīvoklīti pilsētā viņu pārņēma šaubas. Tagad. Tobrīd viņu skurbināja iedzertais alkohols un Melisas glāstus tvīkstošais klēpis, bija tikai kaisla vēlēšanās iegremdēties tajā. Visam, ko viņa sacīja, viņš piekrita: jā, jā! Domāt Marģers sāka vēlāk, vienatnē strādādams. Ko Melisa īsti gribēja?

Lai viņš tai uzdāvina dzīvokli? Viņam nebija tik daudz naudas. Konfektes viņš varēja nopirkt, neko vairāk. Varbūt Melisai ne viņu pašu, bet to pilsētas dzīvokli vajag?

Aldona, šī labā dvēsele, neko nebija pārmetuši par nakti Rudzīšos. Mazliet pazobojās par melno pļaviņu, un viss. Kaut ko viņa nojauta, tas skaidrs. Lauma acīmredzot neko nav stāstījusi, zelta meitēns. Viņas nedrīkstēja sāpināt. Marģers pastiepa roku, noglauda sprogaino pakausi, tad pacēla otru segu un pievilka cieši klāt silto augumu. Viņa sakustējās, pagriezās viņam pretī. Viņiem nevajadzēja vārdu, viņi bija atraduši viens otru.

Kad kaisles brīdis bija garām, Marģers maigi noskūpstīja sievu un teica, ka gribot vēl pasnaust. Nezin kas Cē- zaram uznācis, ar savu riešanu pamodinājis nakts vidū. Aldona tīksmi izstaipījās un aizmiga. Kad viņa uztrūkās no miega un paskatījās pulkstenī, tas rādīja gandrīz septiņus. Žigli saģērbusies, pieklaudzināja Laumas durvīm:

-   Meitiņ, celies. Ņem Cēzaru un ej atdzīt govis! Es šorīt mazliet aizgulējos.

Marģers juta, ka kāds viņu purina aiz pleca. Pavēris acis, plati nožāvājās, tad pagriezās uz otru sānu. Tik salds bija šis rīta nomidzis, viņš stiga tajā kā milzīgā medus bļodā.

-   Marģer, mosties! Govis pazudušas, - tā bija Aldonas balss. Viņš pietrūkās sēdus. Aldona skatījās baiļu pilnām acīm.

-   Nelaime, govis no aploka izkļuvušas! Laumiņa gāja dzīt uz slaukšanu, pārskrēja brēkdama. Drāts uz pura pusi esot vaļā.

-   Govis… purvā? - Marģers salēcās kā spēju sitienu saņēmis. Tādēļ Cēzars rēja, uz to pusi raudzīdamies. Viņš steidzīgi rāva mugurā drēbes.

-   Saki Laumai, lai tūlīt skrien pie Kārļa! Jo vairāk cilvēku, jo labāk. Lai gaida mani pie bebru dambja. Paņemšu virvi un Cēzaru. Tu paliec mājā. Nevar tukšu pamest. Cūkas jābaro. Kur lielie zābaki?

-   Ak, Jēzus Marija, ak, Jēzus Marija, - Aldona vaimanāja, rokas sažņaugdama, tad metās no istabas laukā Laumu saukt, zābakus meklēt.

2.

Kārlis cēlās rītos agri, kamēr vēl zāli klāja sudrabotā rasa. Tik viegli, gandrīz nemanāmi tā gūlās zem izkapts asmeņa. Šovasar viņš bija jūdzis pļaujmašīnā divus zirgus, Lauma atvēlēja Dūju. Jaunā ķēve pie darba radināma. Pļava, kas pletās starp Ceriņiem un Puisikiem, bija sazārdota, tagad Kārlis izpļaustīja mazos laukumiņus krūmu viducī. Cik skaista zāle tajā saaugusi! Pirmajā vasarā bija tikai daudzus gadus nepļauta vārpata, vecā kūla tinās ap izkapti, darbs veicās gausi. Tagad ziedēja debestiņas un āboliņš.

Dienas vidū, ja nevajadzēja uzmanīt kādu bišu saimi, kura gatavojās spietot, Kārlis gulēja. Pēc pusdienām viņš vālus izārdīja, vakaros sagrāba čupiņās, nākamā dienā vēl pajauca, tad sameta kaudzītēs un pavisam vēlu, kad dunduri bija aprimuši, veda mājās. Laiks pieturējās silts, sauss, siena šķūnis pildījās. Pļavā, bišu dravā Kārlis bija dabas vidū. Šajā pasaulē nebija ļaunuma, viltus, skaudības, nodevības. Viegliem, nedzirdamiem soļiem te staigāja pelēkais pasaku Dieviņš. Vai tikai sentēvi vien to redzējuši? Kārlim bija sajūta, ka viņš ir tepat tuvumā, kokos, zāles stiebros, ne tikai debesu augstumos.

Viendien atnāca Zigrīda. Viņa priecājās, ka Marģers nopļāvis lielo lauku, nu tā bēda no kakla nost. Gan viņa ar grābeklīti sadzīšot vālos, sakraušot čupiņās.

-    Kādēļ tev ar grābeklīti mocīties? - Kārlis vaicāja. - Pie manis stāv Marģera dižgrābeklis. Viņš to vairs nelieto. Iejūdz Dūdu un grāb dziedādama.

-   Vai, es to nepratīšu! - Zigrīda iebilda, un tad Kārlis pateica, lai atsūta pavakarē dēlu, ja viņš tai pilsētā nav pārstrādājies. Kārlis pamācīs, kā ar zirgu jāgrābj. Zigrīda solījās tā darīt un tad sāka stāstīt, ka viņai tāls ceļš paredzams uz Vāciju, draudzene aicinot ciemos. - Ar Hildi iepazinos, kad vēl skolā strādāju. Bija noorganizēta starptautiska modes skate. Manas meitenes dabūja godalgotu vietu. Iepazinos ar vienas firmas pārstāvi Hildi. Vācu mēli mazliet pieprotu. Aizvedu Hildi uz operu, uz Brīvdabas muzeju. Tad sākām sarakstīties. Viņa man sūtīja jaunākos modes žurnālus. Es tak nevaru tos nopirkt. Tagad aicina ciemos. Augusta beigās vai septembrī. Sola pat ceļa naudu atsūtīt. Saki, ko man darīt? Ļoti gribas aizbraukt, pasauli redzēt. Bet kas notiks ar Jēčiem? Indulis augu dienu darbā. Ja kādi nelieši uzzina, ka mājās neviena nav?

-   Dienas laikā zagļi apkārt nevazājas. Brauc droši! Tādu izdevību garām nelaid. Lai Indulis atstāj kustonīšus kūtī, sapļauj gotenītei zāli. Sivēnam pietiks ar strēbekli divreiz dienā. Gan Elvīra tavu māju pieskatīs. Arī es pa reizei acis uzmetīšu.

-   Ja tu tā iesaki, braukšu gan, - Zigrīda bija izlēmusi.

Par Zigrīdu Kārlis domāja, nākdams no krūmaines ar

lielu, svaigi sapļautas zāles nastu pār muguru. Viņa bija dūšīgi strādājusi šovasar Jēčos, pelnījusi atpūtu. Viņam Zigrīda patika.

Dūda rīta agrumā bija izmisīgi bubinājusi, pie aploka vārtiem stāvēdama, un viņš ieveda ķēvīti kūtī. Knauši visu nakti mocījuši. Kaziņu pat neveda laukā, lai stāv ēnā. Saule tikai nelielu gabaliņu paripojusi pa debesu loku, taču svelme jau gāzās lejā. Iedevis zāli, Kārlis izgāja laukā un pavērās uz Puisiku pusi.

Viņš bija pamanījis kādu cilvēku skrienam šurp, šķita, pusaugu puišelis. Tad viņš pazina Laumu. Tumšpelēkas garās bikses kājās, balts krekliņš īsām piedurknēm.

-   Labrīt, Kārļa onkul, - meitene izdvesa aizelsusies. Brīdi viņa strauji elpoja, tad izgrūda. - Nāciet, lūdzu, palīgā! Mūsu govis purvā. Tētis pie bebru dambja gaida.

-  Tūlīt, tūlīt, meitiņ. Tikai ielaidīšu Džesiju istabā, aizslēgšu durvis.

Pēc brīža viņi gar lielā novadgrāvja malu soļoja uz purva pusi. Kārlis bija uzvilcis garos zābakus. Skatīdamies uz Laumas sporta čībiņām, viņš noteica, vajadzēja stingrāku apavu, purva malā var gadīties čūskas. Meitene neviļus nodrebēja.

-   Es tev iemācīšu, kā no tām pasargāties. Nolauz mazu zariņu, re, no šā paša kārkla. Aizspraud aiz jostas un saki: "Lai manas acis neredz, ko nav redzējušas." Atkārto deviņas reizes. Tici man, neviens nešķīstenis neparādīsies. Es tā vienmēr daru, kad eju sēnēs vai ogās. Pa retam gadījies, ka aizmirstu noskaitīt. Tā galva uz vecumu paliek caurāka. Tad tie mūdži zem kājām staipījušies, gandrīz virsū esmu uzkāpis. Labi, ka brīdinot šņāca. Un vēl kas, nedrīkst to čūskas vārdu izrunāt, lai nepiesauktu.

Lauma, Kārlim aiz muguras iedama, klusiņām murmināja čūsku vārdus, pie katra teiciena nolocīdama vienu pirkstu, lai skaits nesajuktu. Tik vienkārši vārdi, bet laikam tiem piepūta maģisks spēks.

Grāvja malā, kur bebri bija uzbūvējuši dambi un uz- pludinājuši dīķīti, viņus sagaidīja Marģers ar Cēzaru. Suns satraukumā skraidīja, pēdas ošņādams.

-   Aplūkoju, kur lopi tikuši laukā, - Marģers sadrūmis stāstīja. - Visas četras dzeloņstieples smuki pārkniebtas un pavilktas sāņus. Uz abām pusēm. Kārli, nāc skaties! Lopi gājuši gar grāvja kanti, kamēr nonākuši te.

-   Kāds dzinis pāri dambim. Brīnums, kā tas izturēja govju svaru, - Kārlis vēroja kāju iespiedumus zemē.

-   Laikam gāja virtenē, viena aiz otras, - Lauma sprieda, sekodama pēdām. Viņa pacēla zemē nosviestu vicu, iz- slēja to gaisā, tad salauzīja un nosvieda, iesaukdamās: - Ar šo te stibu dzītas!

-   Kurš nelietis to izdarīja? - Marģers iekliedzās. - Dabūtu rokā, miltos samaltu, zarnas izšķetinātu! Nolādēts!

-  Marģer, nelādies! Nepiesauc ļaunumu! Iesim ar Dievpalīgu tavus zudušos lopus meklēt! - Kārlis viņu aprāja.

Tikai pašā malā bija redzami daži neskaidri zābaku zoļu nospiedumi. Viņi pārgāja dambim. Krūmiem zari aplauzīti, tajos ieķērušās brūnu spalvu šķipsniņas. Aiz krūmāja sākās plašais purvs ar vaivariņu ceriem, lāceņu audzēm un dzērveņu cinīšiem starp sīkām nīkulīgām prie- dītēm. Lauma uzsauca:

-   Meklē, Cēzar! Meklē Straumi!

Straume bija barvede. Viņa dažkārt grieza Cēzaram pretī lielos ragus, uz šo govi sunim bija nīgrs prāts, viņš labprāt tai ieķertos stilbos un patrenkātu.

Suns piegrūda purnu zemei, paošņāja un pazuda aiz priedītēm. Cilvēki viņam sekoja. Kļuva aizvien karstāks, uz pieres izspiedās sviedru lāses, bet viņi tikai brida un brida. Pagāja ilgāks laiks, viņi nezināja, vai iet pareizā virzienā, tad izdzirda tālumā suņa riešanu. Nu meklētāji zināja, ka jāgriežas uz labo pusi, govis bija iekļuvušas klajumā. Rudeņos Lauma ar māti un Elvīras tanti turp gāja dzērvenēs. Tur neauga pat grīslis, tikai vietām bija manāma baltā spilva, bet viducī laikam sena ezera vietā rēgojās melni akači. Bija bīstami tiem tuvoties.

Ieblakus turēdamies, viņi tika sīko priedīšu audzei garām, jau skaidrāk varēja saklausīt suņa balsi. Vēl josla ar lāceņu mētrām, tad skatienam atklājās plašais klajums. Tā viņā pusē, redzi sasprindzinot, varēja samanīt govis.

-   Tuvosimies ar līkumu! - Marģers uzsauca, pavicinādams rokā striķi. - Metīšu Straumei uz ragiem. Viņa droša, nāks man klāt. Es iešu pa labi, jūs ar Laumu no kreisās puses. Raudzīsim aplenkt. Ja Straumi sagūstīšu, citas nāks nopakaļ kā aitas.

Jo tuvāk govīm viņi tika, jo līganāka kļuva zeme. Cē- zars vairs nerēja, viņš paskrējās Laumai pretī, gaidīdams pavēli. Marģeram tieši priekšā pavīdēja daži tumši akači, viņš uzmanīgi tos apgāja. Kā govis te tikušas pāri? Tad viņš iedomājās, ka virzījušās pa klajuma viņu malu, tur cietāks pamats. Lauma ar suni bija tikusi govīm aizmugurē, Kārlis tuvojās no sāniem.

-   Dzen lēnām! - Marģers skaļi sauca. - Vairāk uz kreiso pusi! Kārli, nelaid govis šurp! Es netieku tālāk. Te ir staignājs.

Laumai izdevās pagriezt govis uz purvmalas pusi. Cē- zars ar skaļo riešanu tās turēja pulciņā, brīžam paskrie- dams uz vienu, brīžam uz otru pusi. Kārlis un Marģers, vairīdamies no lāmām, tuvojās ganāmpulkam. Lauma, rīksti vicinādama, lēkāja pa dzērveņu cinīšiem un dzina govis uz priekšu. Piepeši jaunā gotene Magone nošķīrās, padrāza garām Kārlim un, pirms Marģers paspēja izskriet, metās pie tumša, rāvaina ūdens, laikam slāpes mocīja. Slīkšņa ieliecās zem Magones svara, iestiga abas priekšējās kājas. Marģers piesteidzies ieraudzīja: arī ap pakaļkājām parādās ūdens un tās lēnām grimst. Govs ie- māvās, sāka spārdīties un ar katru kustību iestiga dziļāk. Gaisu satricināja dobjā Straumes maurošana, vecā barvede bija apstājusies, lūkojās šurp.

-   Trenc Straumi ātrāk, uz priekšu! - Marģers kliedza. - Kārli, dzen, nelaid uz šo pusi! Tad nāc atpakaļ. Viens nevaru.

Švīkstēja rīkstes, skanēja bļāvieni, uzkliedzieni, nikni rēja suns, lopu kājas smagi stampāja kūdrāju. Tad skaņas sāka attālināties. Pēc brīža atgriezās Kārlis, krekla piedurknē slapjo pieri slaucīdams, aizelsies.

-   Būtu kādi zari, - teica Marģers. - Vajadzētu mest zem kājām, bet kur te ņemsi! Aplikšu virvi raģeļiem, īsi, cerams, nentfmuks. Mums pa abiem jāpagriež viņas galva uz šo pusi. Tad rausim no visa spēka, līdzēsim kārpīties laukā.

Marģers bija novilcis zābakus un virsbikses. Siltais, brūnais ūdens apņēma kailo kāju pēdas, gaisā uzvirmoja sīki burbulīši. Marģers paspēra vienu soli, otru, jau pastiepa roku no valga izveidotās cilpas uzmešanai. Govs vairs nekārpījās, stāvēja nokārtu galvu un klusiņām īdēja. Ūdens sniedzās līdz vēderam.

-   Tūlīt, tūlīt, Magonīt, drusciņ vēl pacieties, - Marģers maigi runāja, govij tuvodamies. Pēkšņi viņš juta - kājas stieg dziļāk, likās, no apakšas kāds satvēris un rauj bezdibenī. Viņš iegrima gandrīz līdz jostas vietai.

-   Marģer, neizlaid virvi no rokām! - viņš izdzirda aizmugurē Kārļa balsi. - Turi galu stingri! Otru svied man!

Marģers uzmeta žēlu skatienu govij, pagriezās sāniski un meta virvi. Kārlis, līdz potītēm iebridis rāvā, to satvēra. Tad Kārlis sauca, lai laižas garšļaukus un turas stingri abām rokām virvē. Viņš izvilks. Marģers atkrita uz muguras tumšbrūnā dūksnājā. Viens rāviens, otrs, tad Marģers juta, kājas izslīd no ciešā, glumā tvēriena. Pēc brīža viņš gulēja sūnās.

-   Uh, - Kārlis izdvesa. - Purva velns tevi negribēja atdot.

-   Bet Magonīte? - Marģers pietrūkās kājās. No tās bija samanāma vienīgi mugura.

-  Viņai palīdzēt mēs nespējam. Iesim prom! Neskaties, nesāpini sirdi. Cik trūka, arī tu būtu pagalam. Steigsimies, nezin, kā meitēns tiek galā ar visu pulku. Drēbes savāc, zābakus aun kājās!

Saule bija pacēlusies augstu, spēcīgi karsēja. Mušas džinkstēdamas metās uz Marģera kailās, slapjās muguras. Tās atgaiņādams, nokārtu galvu viņš slāja Kārlim aizmugurē. Ceļa virzienu rādīja pēdas, ko bija ieminuši Laumas dzītie lopi. Apkārt tvanēja vaivariņu reibinošā smarža, un Marģers sajuta pierē trulu sāpi. Acīs kodīgi grauza, viņš tās ātri mirkšķināja. Vaigi, uz kuriem dubļi apkaltuši, kļuva atkal mikli.

Lauma, sunim piepalīdzot, bija tikusi pāri dambim. Sīkiem riksīšiem govis tecēja pa aploku uz mājas pusi. Vīri noskatījās tām nopakaļ, tad nometa visas drēbes un ienira dīķītī.

Viņi bija noskalojušies un sēdēja blakus zaļajā zālītē. Marģers satvēra Kārļa roku, to saspieda, pateikdams vienīgi īsu: "Paldies!" Vairāk runāt nespēja, savāda spazma bija aizžņaugusi kaklu. Kārlis saprata. Pateicis: "Es nu iešu," viņš devās atpakaļ uz Ceriņiem.

Marģers pagramstījās bikšu kabatā, izvilka saņurcītu cigarešu paciņu. Arī sērkociņu kārbiņu atrada. Pirksti drebēja, sērkociņi lūza, līdz beidzot aizdedzināja cigareti.

- Tūlīt, tūlīt, Magonīt, drusciņ vēl pacieties, - Marģers maigi runāja, govij tuvodamies. Pēkšņi viņš juta - kājas stieg dziļāk, likās, no apakšas kāds satvēris un rauj bezdibenī. Viņš iegrima gandrīz līdz jostas vietai.

Brīdi viņš sēdēja trulā bezdomu mierā, pūzdams dūmus gaisā, tad nāca prātā Aldona. Kā viņa pārcietīs šo nelaimi? Labi, ka neņēma Aldonu līdzi un aizsūtīja Laumu pēc Kārļa. Aldona pati bristu pēc savas mīlules Magones, viņa cīnītos līdz pēdējam, nepamestu gotenīti purvā. Neklausītu Marģeram, ja viņš stāvētu malā, nepasviestu virves galu… Tālāk Marģers neuzdrošinājās domāt. Viņš neļautu nogrimt, bristu, mēģinātu izvilkt, vai izdotos? Aldona, viņa brūnacīte…

Aldonai tajā rītā darbi neveicās. Kā sapītām kājām viņa klunkuroja pa kūti un cūku aploku. Nesa spēkbarību, bēra silēs, piepildīja ūdens tvertnes. Pie sivēnu aizgalda viņa sadurstījās. Barībai aizvien jauca klāt vājpienu, šorīt ne govis slauktas, ne piens mašīnēts. Viņa atcerējās rūgušpiena katlu lopu virtuvē, gāja pasmelt no tā. Pēkšņi kausiņš izkrita no rokām, likās, kāds to pagrūdis. Līdz pusei piepildītais spainis apgāzās, uz grīdas izpletās balta peļķe. Ak, Dievs, tā ir slikta zīme! Kaut visas gotiņas atrastu! Sivēni var iztikt ar knapākām brokastīm.

Vairākkārt Aldona gāja skatīties. Beidzot tālumā, aploka viņā malā parādījās govis, tās nāca žigli, Cēzara skaļās riešanas un Laumas stibas pamudinātas. Aldona steidzās pretī, cik ātri varēdama.

-   Paldies Dievam, gotiņas nāk mājā, - viņa priecīgi iesaucās. - Bet kur tēvs? Un Kārlis?

-   Viņi palika purvā. Magone… iestiga, - Lauma īsi attrauca.

-    Žēlīgais Dievs! Meitiņ, žigli dzīsim kūtī, piesiesim. Sāc slaukt. Es iešu… mana Magonīte, - Aldonai sadrebēja balss. Magonīte… Pēc mēneša viņai vajadzēja atnesties. Pirmo reizi.

Kā nemaņā Aldona šķērsoja aploku. Tajā galā sakņupis sēdēja Marģers. Viņa redzēja vīra izmisumu, tas pateica skaidrāk par vārdiem. Nelaime bija notikusi.

-   Pagalam? - viņa izdvesa sausām lūpām. Kājas saļodzījās, viņa noslīga Marģeram blakus. - Nevarējāt?

-    Nē, nevarējām, - Marģers pacēla noliekto galvu. - Nebija mūsu spēkos. Bez Kārļa es pats… tur būtu palicis. Apskaties drātis, cik tās smuki pārkniebtas. Tīšām purvā ietriektas, Lauma stibu atrada.

-   Tūkstoškārt nolādēts tas nelietis! - Aldona spalgi iekliedzās, abas sažņaugtās rokas pret debesim paceldama. - Jēzus māte, svētā Marija, novērs no viņa savu skaidro vaigu! Lai viņš purva akacī galu dabū, lai sātans uz elli rauj!

-   Aldona, vai mums mājās ir kāds šņabis? - Marģers pārtrauca viņas lāstus. - Tas bija briesmīgi, to redzēt. Un apzināties savu bezpalīdzību. - Viņam drebēja balss.

-  Jā, atradīsies. Ejam, Marģer! Ko tu tāds pliks? Mušas un aklie nāk virsū mākoņiem.

-   Drēbes visas ar dūņām.

-   Ak, Jēzus Marija! - tas bija viss, ko Aldona spēja pasacīt. Viņa savāca Marģera netīrās drēbes. Vēlāk sasildīs lopu ķēķī ūdeni, izmazgās. Tikai tagad Aldona aptvēra, ka Marģers varēja atrasties turpat, kur Magonīte - zem rāvainā ūdens un neizmērojami biezās dūņu kārtas. Viņa piepeši sāka drebēt.

Mājās tikusi, Aldona salūkoja Marģeram sausas, tīras drēbes, tad no bufetes plaukta tālākās aizmugures izcēla degvīna pudeli. Pielēja prāvu glāzi Marģeram, otru sev. Izdzēra klusēdami, pēc otrās glāzes Marģers aplika roku Aldonas pleciem, pievilka sev cieši klāt.

-   Mana Rudacīte, es pirmīt iedomājos, ja tu bijusi purvā un to redzējusi… nē, mēs par to vairs nerunāsim… - Viņam aizlūza balss. Aldona pieglaudās. Vai tiešām bija jānotiek tādai nelaimei, lai viņš atcerētos seno mīļvārdiņu?

Lauma pirmoreiz viena pati slauca visas divpadsmit govis. Viņai nebija tādu iemaņu kā mātei, darbs veicās gausi. Beidzot piens bija dzesētavā, aparāts izskalots. Izmazgās rūpīgi vēlāk, pašlaik nebija siltā ūdens. Ko darīt ar govīm? Uz ganībām dzīt nevarēja, kamēr nav salabotas stieples. Bija arī pats dunduru laiks. Kurš nelietis iedzina govis purvā? Varbūt Melisa, atriebdamās par pērienu? Bet tas notika sen un govis piederēja nevis Laumai, bet mātei.

Lauma atcerējās vistiņas, gāja raudzīt, vai māte pabarojusi. Tās joprojām bija savā kūtī, māte nebija attaisījusi lūciņu un izlaidusi laukā. Protams, vistas bija izsalkušas, nedzērušas. Steigšus jāielaiž aplokā, jāpakaisa graudi, jāatnes tīrs ūdens. To paveikusi, Lauma metās pie cālēniem, kas sagaidīja ar daudzbalsīgu, izmisīgu čiepstēšanu.

Kur vecāki palikuši? Vai tiešām tēvs nav atgriezies no purva? Spējas bailes un žēlums sagrāba meiteni, viņa juta sirdi ieduramies asu sāpi. Kaut tēvs sapinies ar to nelietīgo Melisu, viņš bija Laumas tēvs, un viņa pēkšņi sajuta, cik ļoti to mīl. Varbūt pat vairāk nekā māti.

Pirms doties vecākus meklēt, Lauma iegāja virtuvē padzerties. Uz galda stāvēja tukša degvīna pudele un divas lielās šampanieša glāzes. Viņi no tām dzēruši. Divi vien. Gabaliņš maizes, tomātu šķēlītes vēl bija uz šķīvja. Tas bija tik savādi. Māte tikai godībās nedaudz iedzēra, nekad no tādas milzīgas glāzes. Arī tēvs dzēra maz, viņš bieži vien aizbildinājās, ka jāsēžas pie stūres.

Lauma pavēra lielās istabas durvis. Tā bija tukša. Viņa klusiņām, uz pirkstgaliem to pārgāja un pa spraugu ielūkojās vecāku guļamistabā. Tur viņi gulēja, galvas uz viena spilvena nolikuši, vaigs pie vaiga. Abiem pāri plānā, rūtainā sega. Lauma nemanīta, kā nākusi, aizgāja. Pēkšņi viņa sajuta izsalkumu. Dūšīgais palīgs Cēzars arī nebija brokastis dabūjis.

10. nodala

1.

Lauma teicās braukt uz Jelgavu pēc nedēļas. Līdz iestāju eksāmeniem vēl laiks, viņa gribējusi padzīvot dažas dienas pie krustmātes Danutas, pavaļoties. Pašlaik bez viņas Puisikos būs grūti iztikt, nevarot arī pamest māti tik satriektu.

-   Taisnība, meit, - Marģers viņai piekrita. - Ko mēs bez tevis būtu iesākuši? Mēs, vecie muļķi, citu nesajēdzām, kā ņemt un piedzerties. Vēl tagad sāja dūša.

Pēc ilgāka laika viņi sarunājās. Kopš Lauma atklāja Marģera sāņu gaitas un nopēra Melisu, viņi pārmija tikai pašus nepieciešamākos vārdus.

Nākamajā dienā tūlīt pēc pusdienām Lauma skubināja māti, lai aizved jauno drānu Zigrīdai, citādi nepaspēs sašūt. Viņa mājas darbus paveikšot.

-   Labi, meit, - Aldona piekrita. - Tikai es nevis vedīšu, bet nesīšu. Gribas vienreiz kājām pastaigāt. Bez steigas.

Aldona piepeši bija sajutusi, kā smaržo liepas. Pa kuru laiku tās uzziedējušas? Viņa pacēla skatienu augšup. Ziediņi lielākoties jau apbrūnējuši, īss šajā karstumā bijis ziedēšanas laiks. Vai Lauma ziedus tējai salasījusi? Viņa nebija pavaicājusi. Kā pustumsā Aldona bija dzīvojusi šajā vasarā, nebija spējusi priecāties par saules spozmi. Izkaltušās ganības, nebeidzamo darbu kalns, kas gūlās virsū, spieda pie zemes, Marģers, Melisa, un šī pēdējā nelaime. Nē, viņa par to nedomās, jārauga atslēgties.

Aldona iegriezās meža ceļā. Tā malās auga augsti koki, galotnes saskārās, un viņa gāja kā pa zaļu, ēnainu tuneli. Priekšā pavīdēja gaišums, tur grantētais poligona ceļš, gabaliņu pa to ejams, tad viņa griezīsies uz Jēčiem. Zigrīdai neko nestāstīs, negribējās vēlreiz, kaut domās, pieminēt aizvadīto dienu.

Mēru noņemdama, Zigrīda uzslavēja Aldonas taisno muguru, augstās krūtis. Tādam augumam esot patīkami šūt.

-   Man ir piecpadsmit lieki kilogrami, - Aldona izmeta ar mazu rūgtumiņu balsī. - Derētu svara vērotājos iestāties, tikai nav laika tādām blēņām.

-   Tu esi liela, tas nav tā manāms. Bet, mīļā, ko lai es saku? - Zigrīda iesmējās. - Tomēr par to nebēdāju. Kaulainās noveco daudz ātrāk nekā mēs, apaļīgās. Līvija teica, viņai vēl nav piecdesmit. Bet pēc skata visi septiņdesmit, ģīmis vienās krunkās.

-   Ļaunums un skaudība tās ievilkuši, - Aldona īsi atteica. Negribējās Līvijas vārdu pieminēt. Viņa atcerējās Līvijas savādo skatienu piektdien, vaicājumu par Laumu, savus melus. Līvija bija pārliecināta, ka Laumas tajā naktī mājās vairs nav. Ja pēc govīm būtu gājusi Aldona pati, vai viņa atgrieztos mājās, sauktu palīgā Marģeru un Kārli? Viņa ar Cēzaru skrietu uz purvu, meklētu, dzītu, un tad… Marģers bija teicis, cik labi, ka tu tur nebiji.

Zigrīda pamanīja, ka ūdens kanniņā uzvārījies, viņa lika galdā tasītes, cukura trauku, šķīstošās kafijas bundžiņu. Aldona atvainojās: sestdien ceptās maizītes nav pirmā svaiguma, bet vakar kaut kā neiznācis laika atnākt. Zigrīda slavēja, ka ļoti garšīgas, tad no skapīša izcēla bļodiņu ar šūnu medus gabaliņiem.

-    To Bišu Kārlis aizvakar atnesa, - Zigrīda stāstīja. - Lai nogaršojot šās vasaras ražu. Tā īstā ņemšana būšot sestdien. Aicināja mūs ar Induli talkā. Vai tu arī iesi?

-   Nē, man no tiem dzēlīgajiem kukaiņiem paniski bail. Kolhoza laikā prasīja, lai es dravas revīzijās piedalos. Kaut kā izlocījos, sūtīju iecirkņa zootehniķi, pati tikai aktus parakstīju. Teicu, man pietiek ar div- un četrkājainiem, ar seškājainiem negribu krāmēties. Bet medus man garšo, - Aldona pasmaidīja, nolaizīdama karotīti.

-    Kārlis apgalvo, ka bitītes viņu turīgu padarījušas. Viņš zinot īstos bišu vārdus.

-   Bišu vārdi? - Aldona pārprasīja. - Blēņas, nekas vairāk. Kad apkārt tāda ziedu bagātība kā šeit, tad medus nāk. Kolhoza drava vairāk uz cukuru turējās. Es pat gribēju, lai likvidē, zaudējumus vien nesa. Agronoms bija pretī. Viņam bites vajadzēja, lai āboliņa laukus apputek- snē. Un Kārļa turība… Par savām pajām knapi varēja kolhoza dravu noprivatizēt. Sieva bija skolotāja, Kārlim vienam maz paju sanāca, dabūja piepirkt klāt. To veco kazarmu no rajona valdes uz nomaksu dabūja. Vēl tagad to pagastā neatzīst par dzīvojamu ēku, mājas grāmatu nedod. Kārlis pie mums, Puisikos, pierakstīts. Pēc Velgas nāves dzīvoklis skolotāju mājā bija jāatbrīvo. Tā, redzi, ar to Kārļa turību.

-   Dēls viņam Amerikā studē…

-   Jā, Gatis. Dažus gadus vecāks par manu Laumu. Nākamgad beigšot. Kas zina, vai atgriezīsies. Mūsu valstī labus speciālistus neprot novērtēt. Paldies, Zigrīd, par kafiju! Kad varu nākt uzlaikot?

-   Ceturtdien. Tātad tu tomēr izvēlējies to vienkāršo modelīti?

-  Jā. Maniem gadiem un augumam visādi kričaku kra- čaki nepiestāv, - Aldona pasmaidīja.

Modes žurnālu pētīšana, sarunas ar Zigrīdu un kafijas dzeršana bija Aldonu mazliet izklaidējušas, attālinājušas no ikdienas rūpēm un briesmīgās svētdienas. Viņai vēl negribējās atgriezties Puisikos. Tur atkal kļūs līdzīga smagā vezumā iejūgtam zirgam. Kad aptrūkst spēka vilkt un gribas apstāties, pāri mugurai noplīkšķ pātaga. Kas viņu trenc, kas viņu dzen? Taču pati, neviens cits, Aldona ar rūgtumu atzinās sev.

Bērziem apstādītā aleja, nogriezušies no dižceļa, veda uz Ceriņiem. Tās vienā pusē aiz kupli saaugušiem kārklu krūmiem un jaunām apsītēm tikko samanāmas sagrautās ēkas. Kādreiz tur bija ēdnīca, noliktavas un dīķmalā pirts.

Kārlis sēdēja uz augstajiem cementa pakāpieniem mājas priekšā un vētīja mellenes, no vienas saujas otrā bārstīdams.

-    Aizbraucu šorīt ogās ar autobusu, - viņš stāstīja. - Tikai pirms kādas pusstundas atgriezos. Visu rīta cēlienu mālos pa mežu. Bet tāds sausums, ka sūnas čab, ogas sīciņas. Paskat, pa pusei sažuvušas. Knapi pāris litrus salasīju, zāļu tiesai.

-   Labi, ka pastāstīji. Lauma runā par ogās braukšanu.

-   Nelon to darīt, - Kārlis noteica.

-   Kārli, - brītiņu paklusējusi, Aldona ievaicājās, - vai tu kādam jau esi stāstījis par notikumu ar maniem lopiem?

-   Nē. Nevienu neesmu saticis. Ne es kur gājis, ne pie manis kāds nācis.

-    Man negribas, ka celtos valodas. Vienam cilvēkam par manu nelaimi būtu liels prieks. Vai, tā bija briesmīga diena! Mēs ar veco piedzērāmies, es raudāju, viņš mierināja, beigās asaras bira abiem. Laumiņa, nabaga bērns, vj^na ar visu saimniecību ņēmās. Tikai uz vakara pusi izgulējušies nācām pie jēgas. Tu vienmēr saki, šņabis, tā ir velna dzira. Bet kādreiz noder. Stresa noņemšanai. Citādi vēl šodien kauktu. Kā domā, kurš nelietis gotiņas purvā ietrieca? Man ir aizdomas, bet neuzdrošinos skaļi teikt.

-   Manuprāt, tie paši, kas Jāņu naktī Ģīgās ielauzās. Droši vien gribēja kādu govi mežā nokaut, bet tās pamuka. Varbūt viņi pat nezināja, ka tālāk purvs, - Kārlis sprieda.

-   Nē, es neticu! To izdarīja viens briesmīga ļaunuma pārņemts cilvēks. Tāds, kuru savā varā sagrābis sātans.

-   Iespējams. Es tevi pamācīšu, kā no tā pasargāties. Tu vēlu vakarā, kad jau gultā ielikusies, piever acis un domās velc uguns apli. Centies, gara acīm iztēloties, kā šaudās sarkanas liesmas ap tavu māju, ap tavu laidaru. Es tā daru, un, paldies Dievam, līdz šim nav ļaunums piemeklējis. Kamēr dzīvoju te, Ceriņos. Viens pats.

-   Tā laikam būs jādara, - Aldona domīgi noteica. Viņai negribējās celties un iet, rāms miers dvesa no šā stiprā vīra. Bet viņš bija ogas izvētījis, un viņai jādodas mājās.

2.

Sestdien no paša rīta Ceriņos ļaužu balsis dūca kā bites stropā. Vilis atveda Sergeju, Melisu un Raiti. Melisa rīta slaukuma pienu salējusi kannā un paņēmusi līdzi. Kārlis parādīja, kur to nolikt vēsākā vietā. Pa taciņu atnāca Lauma, drīz atbrauca Indulis un Zigrīda. Tikai no Lūrikiem Kārlis nevienu nebija aicinājis. Kārlis visiem iedalīja darbus. Lauma būs viņa palīgs pie saimēm, abi jaunie vīrieši, Indulis un Vilis, īsteni spēka mitriķi, stieps prom pilnās spietuves. Abām dāmām būšot darbs pie kāru atvākošanas, bet Sergejam jāgriežot medus sviedes kloķis. Viņam jau no iepriekšējiem gadiem labas iemaņas - ne par ātru, ne lēnu, neviena kāre neesot izlūzusi. Kad akurāt rokas piekusīšot, Melisai viņš būs jānomaina.

Indulis, to visu noklausījies, kļuva domīgs. Nest spie- tuvi ar kārēm? Tad taču jāiet stropu tuvumā, bet tie pilni niknu, dzēlīgu kukaiņu.

-   Kārļa onkul? - viņš kautrīgi ieminējās. - Vai man nevarētu dot citu darbu?

-   Kādu citu? Tu gribi, lai dāmas, tava māte un Melisa, stiepj tādus smagumus? Vai vecais Sergejs? Tu tak nemācēsi medu izsviest. Kāres jāprot grozīt.

-   Indulim bail! - Lauma sāka smieties. - Maza bitīte nokodīs lielu tēvaini, hi, hi, hi!

-   Iešu jau iešu! - Tādu apsmieklu Indulis nevarēja paciest. - Dod to galvā maucamo murdu! Kādi cimdi arī vajadzīgi.

-   Pie bitēm un meitām, puis, iet plikām rokām, - Kārlis pasmīnēja. - Un tas nav murds, bet sejas sargs. Daži sauc arī sietiņu. Abējādi pareizi. Murds tikai zivis ķer.

Lai cik naski Indulis steidzās, pāris bites viņam plaukstu virspusē dzeloņus ielaida. Pēc īsa brīža tās pietūka, kļuva zilgani sarkanas, sāpe skrēja līdz padusei. Pirksti tikko spēja noturēt spietuves siksnas. Lūpas sakniebis, viņš gaidīja, kamēr Melisa ātri izkravāja spietuvi, tad metās atpakaļ uz dravu. Klusiņām, bīdamies, ka Lauma sadzirdēs un apsmies, viņš teica Kārlim - vairāk nevarot, roka kā bluķis.

-   Rādi šurp! Kā tad, trīs dzeloņi. Tos vajadzēja tūlīt izraut. Lauma, uzliec jumtiņu, mazs pārtraukums. Jāsniedz pirmā palīdzība cietušajam bišu frontē.

Dzeloņus izrāvis, Kārlis veda Induli uz māju. Pēc brīža viņš sēdēja Kārļa istabā un skatījās, kā tas no skapja izceļ degvīna pudeli. Licis Indulim pastiept saujas, viņš tās pielēja, lai sarīvējot kārtīgi sadzelto vietu. Tad piepildīja glāzīti, pasniedza: - Izrauj vienā vilcienā! Indei jāliek pretī inde. Tad atlaidies kādu brīdi uz mana dīvāna.

Kārlis teica, Indulis tiešām nevarot bišu tuvumā iet. Lai nākot Melisa kāres nest, viņa jauna, stipra. Viņš iedevis Indulim zāles, lai kādu laiku mierīgi paguļ. Vilis gribēja zināt, kas tās par zālēm, un Kārlis atteica, ka skaidrs šņabis.

-  Biškopji laikam vienīgā profesija, kam darba drošības noteikumos rakstīts, ka jālieto 40% spirts. Ja notikusi saindēšanās ar bišu indi.

-   Bet kad mani pavasarī bites sapotēja, tu šņabi nedevi, - Vilis pārmeta.

-   Tev nebija reakcijas. Pēc dzēlieniem nebija ne pietū- kuma, ne sāpju. Acīmredzot tavs organisms jau bija piesātināts ar alkoholu, bišu inde neiedarbojās, - Kārlis pasmējās.

-   Nu tu lej čugunu! - Vilis atcirta. - Pie tevis dzīvodams, biju skaidrs kā stikliņš.

-   Iespējams, tev vispār nav uzņēmības pret bišu indi, tu esi imūns, - brīdi padomājis, Kārlis noteica. - Ir tādi cilvēki. Tev derētu ar bitēm nodarboties. Varu pāris spietus uzdāvināt. Tikai mājiņas pašam jāuztaisa. Te tāda ziedu pārbagātība, manas bites nespēj visus apganīt.

-   Hm, jāpadomā, - Vilis gari novilka, bet Melisa tūlīt iekrita sarunā: nav ko domāt, lai tikai taisa mājiņas, savas bites viņiem derētu. Tad viņi abi sekoja Kārlim uz dravu.

Pusdienu laikā darbu pārtrauca. Uz galda bija salikti baltas maizes kukulīši, Melisa lēja krūzītēs pienu, Kārlis ienesa lielu medus bļodu, padeva karotes.

-   Balta maize, silts medus, svaigs piens - vai pasaulē lielāks gardums iedomājams? - Kārlis noprasīja, laizdams apkārt skatienu. Sergejs tūlīt piebalsoja. Tad Kārlis ievēroja - ne Zigrīda, ne Indulis pienu nedzer, viņi bija pasmēluši no spaiņa aukstu ūdeni.

Kārlis noprasīja, kas pienam vainas? To šorīt Melisa atvedusi, tīrs govju pieniņš. Savas kaziņas slaukumu viņš pat nepiedāvājot, zinot, ka dažiem cilvēkiem muļķīgi aizspriedumi.

-  Neesmu pie lauku piena vēl pieradusi, - Zigrīda atteica. - Dzeru vienīgi vārītu.

-   Rīgā piens no pudelēm, ne no goves pupa… - Lauma iedziedājās, un Indulis piepeši samulsa. Viņš sēdēja meitenei iepretim, labo, pietūkušo roku klēpī turēdams, ēda ar kreiso. Vēl plauksta tāda stīva esot, bet citādu nelabumu vairs nejūtot.

-   Līdz kāzām būsi vesels kā rutks, - noteica Sergejs. - Tev laiks sievu ņemt. Citādi mūsu ģerevņa izmirs.

Indulis izlikās šos vārdus nedzirdējis, tikai ausu galiņi piepeši iekvēlojās sarkani. Lauma palūdza Kārlim kazas pienu. Viņa taču nedzers to, kuru slaukušas Melisas rokas. Joprojām viņas izvairījās sarunāties, ja vien tas bija iespējams.

Darbu beidza vēlā pavakarē. Vīrieši līdzēja Kārlim novietot kannas tumšā, dzestrā kambarītī, ko viņš dēvēja par pagrabu. Palīgiem Kārlis iedeva medus burciņas, un visi posās prom. Zigrīda palika izmazgāt grīdu un sakopt telpu, kaut Kārlis teica: gan viņš pats pamazām. Lauma devās mājās pa taciņu, un Indulis gāja pavadīt. Kārlis noskatījās viņiem pakaļ.

-   Kāds smuks pārītis. Saprecini tos abus. Pareizi Sergejs teica, mūsu ciems izmirs.

-   Es labprāt, Indulim arī viņa patīk. Bet Lauma… viņa tikai ķircinās. Bez tam viņa ies studēt, - Zigrīda nopūtās.

Vilis vispirms aizveda Sergeju, tad brauca uz Rudzīšiem. Raitis čivināja, cik pie Kārļa onkuļa labi, varēja ēst medu, cik gribas, ar kazlēniņiem rotaļāties, tie tik jocīgi lēkāja. Melisa visu laiku klusēja. Kārļa padoms turēt bites bija labs, bet kas stropus uztaisīs? Nebija dēļu. Kad plēsa nost ēkas poligonā, Sūrumu Jānis aizveda pilnu kravu uz Lūrikiem. Arī Kārlis ar Dūdu veda sausos dēļus kazarmas remontam un citām vajadzībām. Kad viņa ierunājās Vilim, derētu arī mums savu tiesu savākt, viņš atcirta, neiešot rokas smērēt ar krievu armijas pabii ām.

Rudzīšu sētsvidū stāvēja gaišpelēks moskvičs, un viņi tūlīt pazina Kadegu Valda mašīnu. Valdis sēdēja uz soliņa blakus Elmāram, un abi kūpināja cigaretes.

-   Jums to māju var tukšu iznest, - Valdis pasmējās. - Mēs kādu stundu gaidām, bet neviens nerādās.

-   Bijām pie Kārļa medus ņemšanas talkā, - atteica Vilis, sarokodamies ar abiem. Melisa gāja viņiem garām uz kūts pusi, pasaukusi puisēnu līdzi. Govis, visu dienu iekšā noturētas, vismaz pievakarē jāaizved uz ganībām.

-   Nu, kā šim ar medu šovasar? Ir kaut cik? - Valdis ziņkārīgi apvaicājās.

-   Krietns lērums. Kādas astoņas vai deviņas kannas iestiepām pagrabā.

-   Kur to visu liks? Laikam uz kādu bodi vedīs?

-   Nē. Kārlim esot zināms uzpircējs, kas ņem visu uzreiz. Tikai vēl pagaidīšot. Vēl viņš cer no viršiem dabūt. Ja tevi interesē Kārļa medus, aizbrauc un paprasi pats, - Vilis bija saīdzis. Viņš juta, šī runāšana par medu tikai tāda laika vilkšana. Viņiem bija kaut kas padomā, vai citādi kultos šurp. Tiešām, jau pēc nākamajiem vārdiem Vilis to izdzirda:

-   Kad atdosi man parādu? - Elmārs noprasīja.

-   Parādu? Kādu parādu? - Vilis iztrūkās.

-  Vai, cik tev īsa atmiņa! Kas man solīja maksāt par to, ka māju tīru dabūšu? Ka to Melisas strādnieku kā uti no kažoka izdzīšu. Maksā nu ragā, Rudzīšu saimniek!

-    Laikam vajadzēs tavus papēžus bišķīt pakutināt? - noņirdzās Valdis, kad Vilis, pārsteigts un apmulsis, klusēja. - Tā skaties, tumšā naksniņā neuzskrien kādam nazītim.

-   Es solīju naudu rudenī, kad buļļus pārdos, - Vilis taisnojās. - Un tie buļļi, tie, taisnību sakot, pieder Melisai.

-   Kas tad pieder tev? - Valdis rupji iesmējās. - Šitās bikses un tas, kas tajās? Sauc šurp Melisu!

Melisa jau nāca pati, pa gabalu uzkliedza Vilim, lai sapļauj zaļbarību buļļiem, tie aplokā grauž melnu zemi. Viņai nepatika abu brālēnu ierašanās, laikam Vili uz kādu pļēgurošanu grib paraut līdzi.

-   Drusciņ rāmāk, saimniec, - Valdis pagājās viņai pretī. - Gan Vilis visu padarīs. Vai nav, ko iedropēt? Nāvīgi kaltē.

-   Meklē suņu būdā desu! - Melisa atsvieda. - Ja kāda lāsīte būtu, to sen Vilis izlaktu.

-   Neko darīt, runāsim sausām mutēm, - Elmārs noteica. - Man parādiņš no Viļa pienākas. Par ko, lai pasaka pats. Nekas liels nav, tikai viena minimālā aldziņa. Bet šis, gnīda tāds, negrib maksāt. Solījās vienu bulli sist gaisā, tagad nekā - tie esot tavi. Nu ir cita dziesmiņa.

-    Tā, tavi parādi man jāmaksā? - Melisa iekliedzās. - Vācies prom! Uz karstām pēdām! Pārdod moci, tas ir tavs, manus buļļus liec mierā!

-   To bleķa gabalu nevienam nevajag, - Valdis nosmīkņāja. - Un tu, cienītā kundzīt, nebļausties! Var gadīties, ka taviem karsti mīļotajiem buļļiem piemetas kāda sērga. Traki zvēri klīst pa mežiem. Var ieskriet tavā sētā…

Melisai piepeši saļodzījās kājas. Viņa bija pamanījusi, cik ļauni nozib Valda acis, kāds šķībs smīns ievelkas lūpās. Dreimaņiem visas govis purvā sadzītas, viena esot akacī nogrimusi. To Līvija viņai pačukstēja, tiekoties pie autoveikala. Dzirdējusi, kā suns rējis, lopus trenkdams, un paši bļaustījušies. Viņa turpat tuvumā lācenes lasījusi. No Sūrumiem labu nevarēja gaidīt, to Melisa zināja. Viņa apsēdās uz soliņa, spējās dusmas apvaldījusi, un lietišķi pavaicāja, kā to bulli dabūt prom? Naudas patiešām vajadzēja, ne tikai Viļa parāds jāmaksā. Raitim sāksies skolas gaitas, jāpērk apģērbs, apavi, grāmatas.

-    Neuztraucies. Tā būs mana problēma. Bet Vili projām nedzen. Citādi par atpakaļdabūšanu būs atkal dārgi jāmaksā, - Elmārs iedzēla, tad, uz mašīnu iedams, vēl piebilda: - Uzpircēju sagādāšu, vari būt mierīga.

Kad Melisa paraudzījās apkārt, viņa bija palikusi pagalmā viena. Vilis ar izkapti pār plecu pazuda aiz kūts stūra, Raitis ar grābekli rokā tecēja nopakaļ. Kad to parādu Vilis paguva sataisīt? Kādēļ aizņēmās naudu? Nekad nebija minējis. Pamazām viņa iegrima domās. Pārdot vienu bulli un otram pēc pāris mēnešiem meklēt pircēju? Ja vien iespējams, dos prom abus.

Kā pie kājas piesieta vista viņa šos četrus gadus kašājusies pa Rudzīšiem, nekur uz priekšu netikdama. Apnicis. Pilsētā viņa darbu atrastu, tikai - kur dzīvot? Cerība uz Marģera atbalstu pamazām izplēnēja. Nebija viņu pēdējā laikā pat sastapusi. Ar rokām vajadzēja nokopt pļavu. Nu siens stāvēja sakrauts kaudzītēs, tikai šķūnī jāieved. Arī neparastais karstums bija nomocījis, kad termometrs sasila pāri trīsdesmit grādiem un visu izkaltēja. Vienīgi rīta un vakara dzestrumā varēja pastrādāt, dienas vidu viņi nogulēja, logus cieši aizklājuši, lai mušas nemocītu. Pamodušies skatījās televizoru. Tikai Raitis kaut kur ēnā savā nodabā rotaļājās.

3.

Pēc nedēļas Rudzīšos ieripoja smagā mašīna ar visu trapu. Elmārs bija sarunājis ar kādas kautuves īpašnieku abu bullēnu pirkšanu. Melisa aizbrauca līdzi, lai tūlīt saņemtu apsolīto samaksu. To viņa dabūja tikai pievakarē. Ar satiksmes autobusu aizbrauca līdz pilsētai. Izgāja tai cauri un pagriezās uz Lūžnavas pusi. Nesamais bija smags, un viņa cerēja, ka gadīsies kāds braucējs, kas paņems mašīnā.

Viņa bija nosoļojusi nelielu gabaliņu, kad blakus nobremzēja vieglais auto, pavērās durtiņas, un vīrieša balss uzsauca:

-   Sveika, Melisa! Vai tu gargabala distancē trenējies? Nāc, sēdies iekšā! - Tas bija Krauzes Imants.

-   Labi, Imant, ka tevi sastapu! - Melisa pavēra lūpas visjaukākajā smaidā. - Sen gribēju ar tevi aprunāties. Dzirdēju, esot nosolījis cirsmu. Tepat mūsu mežā, aiz Ģīgām. Vai tev nevajag strādnieku?

-   Esmu dabūjis. Brigāde nokomplektēta. Nekāda lielā cirsma tā nav, tikai paša vajadzībām.

-    Bet varbūt gaterī kādu strādnieku vajag? Redzi, no Rudzīšu zemes mēs abi ar Vili pārtikt nevaram. Vienam jāstrādā algots darbs.

-   Būtu man darbs priekš sievietes, tevi labprāt pieņemtu. Bet Vili… Nav man kolhozs, kur ar dzērājiem un slaistiem auklējās.

-   Bet to cietumnieku Valdi tu pieņēmi, - Melisa sarūgtināta izmeta.

-   Valdim visi darbi šķiras. Šņabi dzer tikai brīvā laikā, - Imants cieti noteica. Vairāk viņi par to nerunāja. Pārmija dažus vārdus par ieilgušo sausumu un karstumu, tad pie Rudzīšu ceļa gala Melisa izkāpa, teica paldies par vedumu un aizgāja, lielu iepirkumu somu stiepdama.

Tas slaists varēja vismaz pretī panākt, palīdzēt aiznest, Imants nodomāja. Glīta sieviete, kāpēc ar to pļēguru sapinusies? Tiešām taisnība, mīlestība ir akla. Vai tad neredz, kāds viņš?

Melisa bija pārmetuši par Valda pieņemšanu darbā. Ne tikai viņai, nevienam cilvēkam visā pasaulē viņš nedrīkstēja pasacīt taisnību. Tie puiši, kuri ieradās ik mēnesi pēc zināmas naudas summiņas, bija piedraudējuši - ja Valdi neņemsi, tavas būdas vienā naktī nosvils. Strādnieks Valdis nebija slikts, varēja pieciest. Un naktssargs bija vecais Kadegs, Valda tēvs, ar savu nikno suni. Imants varēja justies drošs par savu mantību.

Melisa uz virtuves galda izkravāja somas saturu. Izņēma banānu saišķi, pīto magoņmaizi, kārbu kafijas, cukuru, pāris desas līkumus, konservu kārbiņas, cigaretes Vilim un dzērveņu liķieri.

-   Vai nekā stiprāka nav? - Vilis neapmierināts noņurdēja, pudeli pacilādams.

-   To pirku sev. Arī man gribas kaut ko garšīgu un rei- bīgu iedzert.

-   Vai man arī dosi? - Raitis noprasīja, banānam mizu lobīdams.

-    Nē, tev vēl krietni jāpaaugas. Tev atvedu limonādi. Tātad tu, Vili, no mana padzēriena atsakies? - viņa vaicāja, no plaukta paņemdama tikai vienu glāzīti.

-   Nu nē, man taču jāzina, ko tu rausi iekšā, - viņš pasmējās, otru glāzīti pirkstos satvēris. - Iepilini nu! Va vel- los, tīri laba manta! Žēl, ka vairāk nepaņēmi.

-   Nevaru ar naudu šķiesties. Tā, te būs tavs parāds Elmāram, - viņa noskaitīja naudu, tad piebīdīja Vilim.

-   Un tas viss? Man par buļļu kopšanu nekas nepienākas? Kas es tev esmu, kalps bez algas, vai? Kas tos buļļus vadāja uz ganiem un atpakaļ? Tev tak bija bail no viņiem.

-   Nu jā, pēdējā laikā tu to tiešām darīji. Par to arī saņem vienu minimālo mēnešalgu. Vai paturēsi sev vai nesīsi Elmāram, nav mana daļa.

-   Tā neesmu ar mieru. Man pienākas puse! - viņš izrāva maku Melisai no rokām, izkratīja uz galda. Naudas zīmes un monētas pajuka uz visām pusēm. Vilis noskaitīja algu sev, tad pārējo dalīja uz pusēm.

-  Bet parāds Sergejam? Vai man vienai jāmaksā? - Melisa iekliedzās, cenzdamās naudu izraut.

-   Tavs parāds, maksā. Ne es to strādnieku nolīgu, - viņš atcirta, naudu saujā cieši sažņaugdams.

Melisa metās pie rokas, bet vīrs pagrūda tik spēcīgi, ka viņa attenterēja pāris soļus un nokrita uz grīdas. Brīdi viņš skatījās, auksti baiļu sviedri izspiedās uz pieres. Vai tiešām pagalam? Raitis sāka visā galvā brēkt un metās Melisai klāt:

-   Mammiņ, mammiņ, tu sasities? Tev sāp?

Melisa gausi piecēlās, paskatījās uz Vili un strupi noteica:

-   Ej! Un atpakaļ vairs nenāc! Nekad.

Brīdi viņš skatījās, auksti baiļu sviedri izspiedās uz pieres. Vai tiešām pagalam?

Laukā notarkšķēja motocikls, viņš bija prom. Melisa krītot bija nobrāzusi elkoni, no tā sūcās asinis. Pateikusi puisēnam, lai sameklē joda pudelīti, viņa savāca izmētāto naudu. Kad atdos parādu Sergejam, maz paliks. Kā dzīvot tālāk? Nevajadzēja to pudeli pirkt. Viņa bija domājusi, pasēdēs abi, pieminēs buļļu dvēseles, kas tagad ganās viņsaules laukos, paēdīs labas vakariņas, kaut dažas stundas aizmirsīs ikdienas rūpes. Kur viņš aizskrēja ar visu naudu? Protams, uz Lūrikiem.

-   Mammiņ, tev stipri sāp? - no domām iztraucēja puisēns. Viņš bija atnesis mazo pudelīti un vates kušķīti.

-    Nē, ne pārāk, - Melisa atteica, apziezdama brūci. - Daudz vairāk man sāp sirds.

-   Mamm, kādēļ tētis tā? Kliedza uz tevi, grūda?

-   Nesauc viņu vairs par tēti. Viņš nav tavs tēvs.

-   Nav? - mazais nesaprata. - Kas tad ir mans tētis?

-   Tu viņu nepazīsti. Viņš dzīvo tālu, tālu. Kad izaugsi, es tev visu izstāstīšu. Bet nu jau vēls, mēs vēl neesam kustonīšus sakopuši. Apēd gabaliņu magoņmaizes un iesim.

Melisa nebija kļūdījusies. Vilis tiešām brauca uz Lūrikiem. Pirms pāris dienām bija izlūdzies Indulim benzīnu. "Pārdosim buļļus, būs nauda, es tev samaksāšu," viņš bija solījis. Nauda pašlaik bija, bet tādu nieku dēļ nekulsies uz Jēčiem. Vispirms jānorēķinās ar Elmāru. Bija piektdienas vakars, Elmārs droši vien ieradīsies pie vecākiem. Viņa pilsētas adresi Vilis nezināja.

Līvija teica, Elmārs noteikti būšot, lai pagaida. Viņa gribēja zināt, kā veicies ar bullēnu pārdošanu, cik dabūjis un vai Melisa viņam ko atmetusi.

-   Nekādu atmešanu negaidīju, - Vilis palepojās. - Paņēmu pats, kas man pienākas.

-   Pareizi darīji, - Līvija uzslavēja, tad viņas balss kļuva klusāka, pieglaimīgāka. - Viliņ, vai tu neaizbrauktu pie Dailas? Viens trauciņš derētu, vecais beidzas nost. Vēlāk no Elmāra dabūšu naudu, tev atdošu.

Vilis atveda ne tikai vienu, bet visus trīs trauciņus. Atvilkās Jānis, izspūrušiem matiem, aizpampušām acīm, trīs dienas neskūtu, iesirmiem bārdas rugājiem klātu seju.

-  Vili, tu tik esi puika! - viņš uzslavēja, drebošiem pirkstiem glāzi satverdams. - Saproties, man baigās pohas. Vakar no Māliņciema atlīda Andžs, velns zina, kādu brūvējumu atstiepa. Šodien galvu plēš pušu.

-   Vai nebija krievu šņabis litrlgā pudelē? - Vilis noprasīja un, sadzirdējis apstiprinājumu, teica, Melisa arī tādu vienreiz nopirkusi. Šis pāris čarkiņas izmetis, tūlīt nolūzis, un otrā dienā tādas galvas sāpes, ka vai gals klāt. Lāga vīrs kaimiņš Marģers teicis, šim tāpat, uz māju nav tovakar ticis.

-   Tu saki, lāga vīrs tas Marģers? - Līvija bija ieklausījusies. - Tu, Viliņ, viņu maz pazīsti. Nagu maucējs un ādas dīrātājs viņš ir. Abi ar savu leiteni. Pērn desmitnieku noplēsa par teļa izvilkšanu no govs.

-   Domā, dakteris no Lūžnavas mazāk prasītu? Bet kamēr tas atbrauktu, teļš būtu pagalam, - iebilda Jānis. - Nē, siev, par Marģeru sliktu vārdu nevar teikt. Viņš krietni nopūlējās.

-   Nu jā, Marģers, - Līvija negribīgi noņurdēja. - Bet tā Aldona! Lepna un lielīga! Par kapeikām pajas dabūja no Jēču vecīšiem. Pusi kolhoza lopu sagrābās. Grūsnu ķēvi pamanījās pievākt. Kas šī tāda ir? No prastiem leišu laukstrādniekiem cēlusies.

Vilis kolhoza laikā še nebija dzīvojis, viņš nezināja, kādā veidā Dreimaņi tikuši pie turības. Kad viņš ieradās Rudzīšos, Puisiku kūts bija lopu pilna un sētā dažādas lauksaimniecības mašīnas. Tolaik Kārlis vēl nebija nopircis Dūdu, tā piederēja Aldonai. Viņa deva ķēvi kartupeļu vagošanai un citiem darbiem. Par to Melisa ravēja Puisiku biešu vagas. Visus šos gadus viņi bija labi satikuši. Bet par Līviju Melisa reiz teica, tai esot ļaunas acis, nedrīkstot ielaist kūtī. Varbūt tās tikai sievietes iedomas? Taču Līvijas runāšana par Dreimaņiem Vilim nepatika.

Vilis bija iztukšojis pāris glāzītes šņabja, klāt piekozdams rupju maizi un svaigu gurķīti. Vajadzētu celties, kamēr nav satumsis, savākt savas divas pudeles un braukt mājās. Atdos to naudu Elmāram citu reizi. Tad iešāvās prātā Melisas niknais kliedziens: "Ej! Un atpakaļ nenāc!" Bet varbūt tomēr atgriezties, nolūgties Melisu? Viņai mīksta sirds, piedos.

Kamēr Vilis prātoja, ko darīt, laukā norūca auto. Bija atbraucis Elmārs ar abām māsām. Kopā ar viņiem bija pastrupa auguma plecīgs vīrietis skūtu galvu. Vilis atcerējās Jāņos redzēto Omāru. Linda bija pieķērusies viņa rokai.

-   Oho, te jau dropīte notiek! - Elmārs iesaucās, palūkojies uz piekrauto galdu. - Vili, tu esi puika uz goda!

-    Atvedu parādu, - Vilis teica, sniegdams naudu. Elmārs to žigli pārskaitīja un iebāza kabatā. Viņi bija izgājuši laukā.

-   Nu ko - kvitā? - Vilis vēl noprasīja, un Elmārs teica, viss kārtībā, šitas joks mums jānoskalo, un viņi atgriezās istabā. Bija izzudusi Viļa vēlēšanās braukt prom. Pēc pāris glāzītēm Vili apņēma maiga, reibīga migliņa. Gribējās smieties, vāvuļot niekus. Viņš pat nemanīja, kā blakus bija gadījusies Daiga. Viņa par katru Viļa izteikto vārdu skaļi smējās. Kad viņš aizkūpināja, viņa paņēma no paciņas otru cigareti, iesprauda starp lūpām un, cieši pieliekusies Vilim klāt, prasīja, lai dod piesmēķēt. Viņu sejas bija tuvu kopā, viņš redzēja tumšpelēkās acis ar zaļganiem punktiņiem, un viņam tās patika. Palaida roku zem galdauta un uzspieda plaukstu Daigas ceļgalam. Viņa ie- ķiķinājās, ņēma pretī pasniegto glāzīti, pieskandināja.

-   Vai Valdis nebūs nikns uz mani? - Vilis čukstēja, apņemdams roku meitenes plecam.

-   Kāda Valdim daļa par mani? - viņa tikai pasmējās, pieglauzdamās Vilim.

-   Tev būšot kāzas ar Valdi. Visā drīzumā.

-   No kurienes tu tādas pasakas grābi? Ja mutere ko muldējusi, tas galīgi šķērsām, tici man. Esmu brīva meitene.

Viņa pieliecās pavisam tuvu, matu šķipsna kutināja vaigu. - Tikai tu esi aizņemts.

-  Ar ko aizņemts? - viņš neizpratnē atjautāja, tad attapās. - Ak tu domā Melisu? Lai viņa iet ratā! Baigā budze- ne. Pietiek ar svešu bērnu auklēties. - Pametis apkārt žiglu skatienu un redzēdams, ka neviens viņus nevēro, uzspieda ātru skūpstu Daigas vaigam. Maiga, zīžaina āda, to nebija ārdējuši saule, vēji un lieti.

Apkārt murdēja sarunas, Jānis uzsāka neskanīgā balsī: Salc zaļais mežs, un visi dziedāja līdzi. Vilim bija tik labi, viņš pat neievēroja, ka Daiga nedzied. Valda pieminēšana viņai atgādināja nepatīkamo sarunu dzimtsarakstu nodaļā. Kāda dāma uzmanīgi pētīja viņu dokumentus, sevišķi tos, kurus bija parakstījis ārsts. Beidzot pateica, ka laulības tuvu radinieku starpā nav vēlamas. "Jums var rasties kropli bērni, ar dažādām iedzimtām patoloģijām." Valdis attrauca, viņiem vispār nebūšot bērnu. Viņiem lika vēl mēnesi apdomāties. Kroplo bērnu pieminēšana Daigai uzdzina šermuļus. Viņa vienu tādu bija redzējusi. No vaļējās mutes tam tecēja siekalas, plati ieplesto acu skatiens truls. Viņš nerunāja, tikai īdēja. Ja tāds piedzimst viņai? Daiga pateica Valdim, ja gribi, sniedz tos dokumentus pēc mēneša viens, es ar tevi neprecēšos. Pajokojāmies, pamīlējāmies, un pietiek. Patiesībā kā joks tas bija sācies. Pēc atgriešanās no apcietinājuma šajā pavasarī Valdis bija teicis paldies par materiālo un morālo atbalstu, tu esi zelta meitene, un es tevi iemācīšu mīlēties. Viņš tik ilgi bija bārstījis mīļvārdiņus un bučojis Daigu, kamēr tas notika. Viņa Valda vainai nekad nebija ticējusi, bija centusies palīdzēt nelaimīgajam cietējam. Bet māte, uzzinājusi, kādas tagad viņu attiecības, sāka plīties virsū ar kāzām. Daiga sākumā neiebilda, Valdi viņa pazina no bērnu dienām, ar viņu kopā bija jautri un patīkami. Gribējās arī mazliet iespītēt tai iedomīgajai pūslenei Laumai. Mīlestība? Tā laikam tikai romānu lappusēs sastopama, dzīvē Daiga nebija redzējusi.

Vilis pamodās, līdz pleciem iegrimis čaukstošā, smaržīgā sienā. Kā viņš tajā ticis? Viņš pastiepa roku, sataustīja sievietes augumu, pārlaida glāstīdams tam plaukstu. Tie nebija Melisas tīkamie apaļumi, viņš zem pirkstiem juta asas, izspiedušās ribas. Tātad tieviņā Daiga ar garajām kājām. Nu viņš sāka atcerēties, kā abi rāpušies augšā pa redeli. Tad laikam noticis tas, ko vīrietis dara ar sievieti. Bet varbūt nē, tūlīt nokrita un aizmiga? Lāgā atcerēties nevarēja.

Viņš izdzirda kaut kur tālāk siena čabēšanu, klusus apspiestus smieklus. Tātad viņi nebija šeit vieni ar Daigu, un Vilis sāka raudzīties, uz kuru pusi lūka. Laukā ticis, viņš aizslāja līdz akai, pasmēla saujā no spaiņa ūdeni un noskaloja seju. Tad dzēra, bet sausums rīklē nekļuva mazāks, likās galvu žņaudz metāla stīpa. Gurdiem soļiem

Vilis ievilkās Lūriku virtuvē un saguma vecā, izļodzītā krēslā. Šajā brīdī ienāca Līvija.

-   Nav labi ap dūšu, vai ne? - viņa noprasīja. Kad Vilis pamāja ar galvu, viņa teica, vajadzētu salāpīties, bet, pagāni tādi, vakar līdz pēdējai lāsītei izpļumpējuši.

-  Viliņ, labulīt, aizskrien līdz Dailai! - viņa runāja pus- čukstus, pieglaimīgi.

-   Nē, nevaru, man rokas dreb. Stūri nenovaldīšu, iedod vismaz kaut ko skābu! Lai aizbrauc Elmārs. Es pāris latus iedošu, - viņš pagramstījās saņurcīto bikšu kabatā, naudas makā vēl bija pietiekami daudz.

Elmāram rokas nedrebēja, viņš aizbraukt varēja. Vilis strēba rūgušpienu un gaidīja viņu atpakaļ. No tām galvas sāpēm jātiek vaļā.

4.

Rudzīšos Vilis pārvilkās pirmdienas rītā. Melisa saņēma naida pilnām acīm un nikniem vārdiem:

-   Kur tu vazājies? Ak, pa Lūrikiem žūpoji? Tā jau domāju. Siens izkaltis sauss kā pulveris, jāved zem jumta. Aizej pie Marģera, sarunā traktoru.

-   Marģers negribēs vest, - Vilis atņurdēja.

-   Kad iedosi naudu degvielai, tad vedīs.

-   Naudu… Vilis pieķēra roku kabatai, izvilka maku. Tikai daži desmiti santīmu, nekas vairāk. Jā, viņš deva latus Elmāram vienreiz, deva otrreiz, tad mazā lapsiņa Daiga bija glaudusies klāt un čīkstējusi, ka veikalā iztrūkums, īpašnieks liekot viņām, pārdevējām, maksāt. It kā šīs vainīgas. Viņai neesot, kur ņemt. Viņa citu vairs nezinot, kā slīcināties. Lai Vilis palīdzot. Viņa birdināja asaras, un Vilim kļuva žēl. Nē, viņai nevajagot, lai dāvina, no nākamās algas atdošot. Vilis iedeva visu, cik bija, taču ar to Daigai vēl nepietika. Tad Omārs teica, viņš zinot cilvēku, kam vajag motociklu, lai Vilis pārdod. Tikpat bez tiesībām nekādas braukšanas nav. Bet dabūt tiesības šajos laikos, oi,oi, ko tas maksā! Viņi visi, Elmārs, Linda, Omārs, ņēmās Vilim apkārt, lai izlīdzot māšelei, slavēja Viļa labo sirdi, un beigās viņš piekrita. Tikpat no tā motocikla lielas jēgas nebija, tālāk par Māliņciemu viņš neuzdrošinājās braukt.

Kad šorīt Vilis pamodās Lūriku staļļaugšā, tur bija viens pats. Kā viņš varēja tik cieši gulēt un nemanīt, ka citi aizgājuši? Sētsvidū bija vienīgi Līvija. Veltīgi viņš žēlojās par galvas sāpēm, viņa pateica strupi:

-   Visi prom. Tev arī jāiet mājās.

Melisa vēroja Viļa saņurcīto, netīro apģērbu, sabristās kurpes, tad attapās, ka viņš nācis kājām un noprasīja, kur mocis.

-    Pārdevu, - Vilis atteica. - Tikpat nekur nevarēju braukt bez tiesībām.

-   Kad tev to vajadzēja, man bija govs jāpārdod, - Melisa aizsvilās. - Tolaik apgalvoji, iesi kursos un tiesības dabūsi. Ja pārdevi, kur nauda?

-    Naudas nav. Aizdevu Daigai. Viņai veikalā iztrūkums.

-   Aizvien labāk! - Melisa eksplodēja un sāka kliegt.

-   Ko tu te vilkies? Plikadīda! Ej pie tās brūtes Daigas, vācies pie velna vecāsmātes!

-    Melisa, mīļā, labā, piedod! - Vilis sāka šņukstēt.

-   Daiga solījās atdot. Kad saņems algu. To sienu… palūgšu Kārlim zirgu, ievedīšu. Pats nesaprotu, kā viss notika. Braucu Elmāram atdot parādu… tur bija Daiga un Linda, un Lindas brūtgāns, tāds Omārs. Visiem mēles kā medū izmērcētas. Melisiņ, es nekad, nekad vairs… - Viņš noslīdēja uz ceļiem, abām rokām aptvēra viņas kājas. Melisa strauji atgrūda.

-   Man riebjas! Celies un ej?

-   Uz kurieni? Man esi vienīgi tu, Melisa!

-   Ej kārties! - Viņa dusmās izgrūda. - Tu man esi apnicis, apriebies. Es tevi negribu redzēt! Raiti, nebrēc, - viņa uzsauca bērnam, kurš bija sācis raudāt. - Nav ko žēlot! Es jau teicu, nav tavs tēvs. Lai iet, kur grib. Uz mežu, purvu, man vienalga. Atpakaļ vairs nenāc!

Lēniem soļiem, nokārtu galvu Vilis vilkās prom. Raitis gribēja mesties viņam pakaļ, bet Melisa cieši satvēra puisēnu pie rokas, pievilka sev klāt, iespieda seju gaišajos matiņos, un viņi raudāja abi. Melisai kļuva sevis žēl. Ritvars bija solījis no viņas dzīves ceļa visus akmentiņus nolasīt, lutināja ar dārgām smaržām un konfektēm. Viņa tikko bija beigusi skolu, sākusi strādāt, tā bija viņas pirmā mīlestība. Kad viņa pateica, ka gaida bērnu, viņš pat runāt negribēja. Vēlāk, vēlāk, tagad neesot laika. Kad viņa atnāca nākamreiz, vecā tante, pie kuras viņš īrēja istabu, pateica, aizbraucis prom. Darbu šajā pilsētā beidzis, tagad pārceļoties citur. Uz kurieni, viņa nezināja. Melisa necentās meklēt. Paraudāja un samierinājās. Puisīti pie sevis paņēma māte. Melisa bieži brauca ciemos. Kad Raitim palika divi gadiņi, iekārtoja bērnudārzā, kur pati strādāja. Tajā laikā auklīte Benita bija iepazīstinājusi ar savu brāli Vili, viņš sāka nākt ciemos. Izdzirdis, ka Melisas vecāki grib, lai viņa saimniekotu atgūtajā mājā Rudzīšos, pieteicās par palīgu. Viņš bija maigs, sirsnīgs, arī mātei sākumā patika. Pēc gada gan sāka pukstēt, Melisa aplam darījusi, tādu cilvēku mājā ievezdama. Slinks un dzērājs, tāds bija mātes spriedums. Melisa Vili aizstāvēja, viņa cerēja, ar laiku pārveidosies. Galvenais, viņš ļoti labi izturējās pret bērnu, atrada kopīgu valodu, un Raitis viņam pieķērās kā īstam tēvam. Bikstāms un skubināms uz darbu viņš tiešām bija, naudu uzticēt nevarēja, tūlīt radās iemesls iedzeršanai. Bet Melisa viņu mīlēja.

Tas trauslais tiltiņš, mīlestība, kas viņus bija saistījis četrus gadus, salūza šajā pavasarī, kad viņš nozaga desmit latus. Tomēr Melisa piedeva, paņēma atpakaļ, kaut vairs neticēja viņam. Tā bija nepieciešamība, nekādu siltu jūtu vairs nebija. Viņa bija iedegusies kaislē pēc Marģera. Nu ceļš brīvs, bet vai viņš nāks? Neko Melisai nebija solījis. Vai izdosies viņu atņemt Aldonai? Varbūt tomēr. Melisa jauna, skaista, karstām asinīm. Kas Aldona? Novecojusi, izblīdusi sieva. Vai brīnums, ka izdevās viegli un ātri Marģeru sakārdināt? Varbūt veiksies arī turpmāk? Pat labi, ka Vilis prom, nu bija iemesls iet uz Puisikiem, lūgt palīdzību.

- Puisīt! - viņa uzrunāja Raiti, ko joprojām turēja cieši apskautu. - Nomazgāsim acis, uzvilksim labākas drēbes un iesim uz Puisikiem. Mums viss sieniņš pļavā, bet raug', kādi pelēki mākoņi sākuši staigāt. Lūgsim Marģera onkuli, lai saved šķūnī.

Izdzirdusi Cēzaru īsi ierejamies un tūlīt apklustam, Aldona saprata, atnācis kāds pazīstams cilvēks, un pavēra lopu virtuves durvis. Sētsvidū stāvēja Melisa ar savu puišeli.

Pieklājīgi pasveicinājusi, Melisa apvaicājās, ko Marģers pašlaik dara.

-   Ved uz ganībām ūdeni. Govis tak jādzirda katru dienu, - Aldona nīgri attrauca. Ko šai no Marģera vajag? Atkal kaklā karināsies? Tas neizdosies! - Dārzs arī kalst laukā. Visi citi darbi pašlaik nolikti malā. Ja tuvākajās dienās neuznāks lietus, būs galīgs posts.

-   Laukiem un dārziem lietu tiešām vajag, - Melisa piekrita. - Bet varētu mazliet pagaidīt. Kaut pāris dienas. Man siens nav ievests. Tāpēc es nācu, cerēju, varbūt Marģers ar traktoru…

-   Veltīgi tu cerēji. Savus darbus Marģers nespēj apdarīt, kur nu citiem. Sienu sen varējāt savest. Kārlis zirgu neliegtu. Pats veda naktīs. Ja viņš, vecs vīrs, to varēja viens, tad jūs, abi jauni, stipri…

-   Kādi abi? Esmu palikusi viena. Ar Raiti. Vili padzinu. Pavisam. Uz visiem laikiem. Lai iet, kur grib. Trīs dienas pļēguroja pa Lūrikiem, kājām pārvilkās, moci notrallinājis.

-   Jā, maz labuma tev no viņa bijis, - Aldona piekrita. - Bet vienai būs grūti. Nekas, tu jauna, smuka, dabūsi citu, labāku.

-   Nevienu citu negribu, man pietiek, - Melisa noteica.

"Bet Marģeru gan tu gribētu, viltniece tāda," Aldona

domās piebilda. Viņa noskatījās, kā Melisa pa taisno taku aiziet uz Ceriņiem, tad atgriezās pie sava darba.

-   Tava brūte bija atnākusi, - pusdienas ēdot, Aldona pastāstīja Marģeram. - Gribēja, lai tu sienu ieved. Tās čupiņās uz lauka vēl tagad balinās. Teica, Vili aizdzinusi, šis naudu un moci Lūrikos notrallinājis. Tur tak ir īstais zaņķis. Es Melisai teicu, tev nav vaļas. Šoreiz pat naudu degvielai piedāvāja.

-  Jā, man tiešām darba pāri galvai, - Marģers gausi novilka.

Melisas pieminēšana atkal uzjundīja visu piedzīvoto. Pēc tās pēdējās trakās nakts viņš visu dienu bija juties kā noreibis. Darbarīki šļuka laukā no rokām, barības spaiņi gāzās apkārt. Kā viņš vakarā iekrita gultā, tā pamodās tikai pēc deviņām stundām, atspirdzis un spēka pilns.

Vēlu vakarā, kad bija apgūlušies, Aldona cieši pieglaudās klāt, no viņas dvesa viegls puķu aromāts, viņa bija nomazgājusies ar vislabākajām ziepēm.

Tumsā viņš neredzēja seju, noslīdējušos vaigus, stāvo rievu starp uzacīm. Viņas augums bija maigs, atdevīgs, bet tā nebija Melisas nevaldāmā kvēle. Tādu sievieti viņš savā mūžā nebija sastapis. Cik gan viņam to sieviešu bijis? Meitene tehnikuma laikā, kas solījās no armijas gaidīt un negaidīja? Ritina no grāmatvedības? Pēc ekskursijas uz Ukrainu, kur Laumas dēļ Aldona netika līdzi, bija jāauklē mazulīte, viņš meklēja un atrada iespēju tikties divatā ar jautro Ritinu. Kad to uzzināja Aldona, viņa neko daudz neteica, vienīgi: "Ej, no kurienes nācis! Tikai es parūpēšos, lai jaunu vietu nedabū. Vismaz savā specialitātē. Varēsi iet par govju ganu vai kūts strādnieku. Šaubos, vai tādu smirdīgu Rita tevi vēl gribēs." Viņš taisnojās, ka nekas nopietns nav bijis, un Aldona nekad nepieminēja šo dēku. Bet tagad? Tā nebija tikai aizraušanās, tā ir mīlestība, atplaukusi kā vēlīns atvasaras zieds. Viņu atkal pārņēmušas ilgas pēc Melisas. Kaut tikai redzēt, parunāties, ar acīm noglāstīt. Ak, Melisa…

11. nodala 1.

Tajā pievakarē Marģers gāja apskatīt ziemas kviešu lauku, vai nebūs drīz pļaujams. Izlobījis no vārpas graudus, pamēģināja to cietību uz zoba. Vēl dažas dienas jānogaida. Nu varētu uznākt krietns lietus gāziens, tikai bez vēja, lai nesagulda veldrē, un atkal saulainas, karstas dienas. Jāmeklē kombains, no maka jāvelk laukā krietns naudas žūksnis. Ja paņemtu aizdevumu, iegādātos savu? Labības platība pārāk maza, un nav vēl atmaksāts parāds.

Viņš pārlaida skatienu Rudzīšu laukiem. Sausa, saulē izdegusi zāle, virs zelmeņa vienīgi usnes ar baltām pogaļām galos. Kad uzpūtīs vējš, tās celsies gaisā un lidos uz viņa tīrumiem. Kāda nozīme pirkt ķimikālijas, nīdēt nezāles, ja no Rudzīšiem kā mākonis lido pāri? Ja viņam piederētu šie lauki, mācētu tajos strādāt. Viņš izspraucās caur kārklu krūmu grāvmalā un ieraudzīja lauka viducī pie gluži saplakušas siena čupiņās piebrauktus ratus.

Melisa ar dakšām meta siena klēpjus vāģos, virs tiem pazibēja balta cepurīte. Mazais Raitis piemīņāja vezumu. Cik tādam circenim svara!

Spējš žēlums ieplūda sirdī. Viņam gribējās pārlēkt grāvim, izņemt dakšas kātu no Melisas rokām. Bet viņš to nedrīkstēja. Mājās gaidīja visi vakara darbi. Kopš Lauma Jelgavā, viņi ar Aldonu divatā tikko spēja tos pieveikt. Marģers nopūtās un gāja prom, bet par Melisu bija jādomā. Kā viena pati ievedīs visu sienu? Kas viņai palīdzēs? Ja viņš to darītu? Ja pamestu Puisikus un ietu pie Melisas? Ietu un paliktu? Atstāt visu, kas garu gadu laikā kopā ar Aldonu sarūpēts? Nē, to viņš nespēja.

Vakarā Aldona norūpējusies žēlojās, ka govis norāvušas pienu. Zaļbarības, ko pļaut, vairs nav. Mistram neaug atāls. Arī aploki gluži sarkani. Jāsāk izbarot siens. Vai nav trakums, pašā vasaras vidū jāķeras klāt ziemas krājumiem?

-   Vajadzētu govis dzīt uz tālo aploku, - Marģers sprieda. - Tur zemāka vieta, zāle izskatās pavisam zaļa. Es tev palīdzēšu šovakar aizdzīt. Pa nakti krietni saēdīsies.

-  Man tomēr bail, - Aldona iebilda. - Tur blakus purvs. Ja atkal kāds pārgriež drātis?

-   Nedomāju gan. Otrreiz nenāks. Zini ko, mums vajadzētu pieņemt kādu strādnieku. Peramies kā zivis pa sausumu, nekur uz priekšu vairs netiekam. Tā lopu dzenāšana uz tālo aploku atkal jauna klapata.

-   Jā, tev taisnība, - Aldona piekrita. - Apklausīsimies pēc krietna cilvēka. Man tikai bail, ka negadās dzērājs. Kā Melisas Vilis.

Viņa neviļus bija pieminējusi Melisas vārdu, bet Marģers piepeši sarāvās kā strāvas sitienu saņēmis, un Aldona to pamanīja. Tātad vīrs vēl domāja par to. Viņa bija pēdējās dienās manījusi Marģera atsalumu, kļuvis pavisam mazrunīgs. No Melisas jātiek vaļā, pēdējais laiks īstenot domu, kas jau ilgāku laiku nodarbināja.

Otrā rītā, kad govis bija izslauktas un aizdzītas atpakaļ, piens nosūtīts, trauki un aparāts tīri, brokastis paēstas, Aldona teica, lai Marģers pārbauda mašīnu, vajadzētu aizlaist līdz Lūžnavai. Marģers gribēja zināt, kādas viņai steidzamas darīšanas, bet Aldona attrauca:

-   Tu man par visām savām gaitām arī nestāsti. Tad nu paliec nezināšanā.

Mirdza un Rūdolfs Rāviņi bija patīkami pārsteigti, ieraudzījuši savā mājā Aldonu, vismaz tā viņi vārdos apliecināja. Aldona teica, braukusi uz pagastnamu nomaksāt nodokli par otro pusgadu, tad pie tā paša gribējusi apciemot vecos kaimiņus, savulaik vienā mājā visi dzīvojuši.

-  Braucu un skatījos, kādi jums tīri, līdzeni labības lauki, - Aldona uzslavēja. - Nevienu usni neredzēju. Ne velti tu, Rūdi, biji kolhozā viens no labākajiem mehanizato- riem.

-  Jā, lauki labi, labība krietni augusi, tas tiesa. Bet kur likšu, nudien nezinu. Grūti pārdot. Par glabāšanu kaltē arī plēš dzīvu naudu. - Rūdolfs sadrūmis noteica.

-   Marģeram līgums ar kombikorma fabriku, - Aldona stāstīja. - Viņš pārdod labību, pretī saņem spēkbarību. Bet raizes tāpat. Segliņu Fricis par kombainu dārgi plēš.

-   Nūjā, Fricis pamanījās to labāko kombainu pievākt. Kā jau galvenais mehāniķis. Tas, ko mēs ar Laimoni uz pusēm pirkām, tāda lamata vien ir. Mūžīgi jāremontē. Bet detaļas grūti dabūt. Es saku, nebūtu Mirdzai tās govis un Lūžnavā jaunais jogurta cehs, ubaga tarba būtu kaklā jākar.

-   Kur tu mūsdienās ubagu ar tarbu esi redzējis! - Aldona iesmējās. - Tiem, kas Rīgā uz ielas stūriem sēž, visiem priekšā cepures. Televizorā redzēju, pati gadiem ilgi neesmu Rīgā bijusi.

-   Nu, tas tāds sakāmais par to tarbu. Bet tiešām, uz govīm vien pašlaik balstāmies. Žēl, ka tikai sešas. Divas atslauksies ziemā.

-   Tad derētu tās divas, kas vēl Melisai atlikušas, - Aldona aplinkus ieminējās. - Kamēr nav aizlaidusi prom. Tāpat kā buļļus, Siena maz, tas pats vēl uz lauka balinās.

-   Kā tad tā? - pārsteigta vaicāja Mirdza. - Divi jauni cilvēki, vai nevarēja šķūnī savest?

-   Nu Melisa palikusi viena pati. Esot Vili patriekusi. Kad nodzēris viņas buļļus.

-   Tad gan traki! - iesaucās Mirdza. - Jāglābj, kas glābjams. Mēs bijām runājuši Raitiņu rudenī ņemt pie sevis, te bērnam skola pasniedzama. Bet, ja tā, tad jāvāc arī Melisa ar visiem lopiem šurp. Saspiedīsimies, gan rūmes

- Tad gan traki! - iesaucās Mirdza. - Jāglābj, kas glābjams. Mēs bijām runājuši Raitiņu rudenī ņemt pie sevis, te bērnam skola pasniedzama. Bet, ja tā, tad jāvāc arī Melisa ar visiem lopiem šurp.

pietiks. Otrā mājas galā Vilnis ar savu ģimeni trīs istabas aizņēmis, vienu lai dod Melisai. Mums pašiem tikai šitā istaba, kas aiz ķēķa, te vecos laikos bijis kalpu gals.

-   Ko Vilnis tagad dara? - Aldona painteresējās par Mirdzas dēlu.

-   Viņš pilsētā strādā. No bāzes uz veikaliem preces izvadā. Vedekla pa māju, man palīdz. Citādi es galā netiktu. Tie garie fermas gadi liek sevi manīt. Sāp mugura, tirpst rokas. Slikti, ka nepiedzimu ātrāk, tad būtu pensijā. Pēc tā jaunā likuma vēl pāris gadi jānovelk.

-   Jā, bet ko darīsim ar Rudzīšiem ? - iebilda Rūdolfs. - Es pavasarī tur miežus iesēju, vairāk gan neesmu bijis. Nesanāca laika. Tā tak mana vecātēva māja. Ja paliks tukša, ātri izdemolēs. Tāpat kā ēkas poligonā.

-   Rudzīšus var izrentēt. - Aldona noteica, bet kad Rūdolfs šaubījās, vai atradīs kādu rentnieku, Aldona pastāstīja par Jēčiem, ka tur šopavasar atnākuši jauni iemītnieki, tātad atrodas cilvēki, kuri grib laukos dzīvot.

Rūdolfs teicās padomāt. Vēl viņi atcerējās vecos kolhoza laikus. Mirdza sprieda, tad bijis vieglāk, katru mēnesi varēja saņemt nopelnīto algu, nebija tādas galvas lauzīšanas kā tagad. Aldona iebilda, ka varbūt ierindas strādniekiem, ne viņiem, galvenajiem speciālistiem.

-   Nāca no augšās visādi stulbi rīkojumi, kas mums bija jāpilda. Pasarg' Dievs, izrādīt savu iniciatīvu! Viss pēc plāna un grafika! Vai atceries, Mirdza, kā slimoja cūkas jaunajā kompleksā? Marģers izmisumā matus no galvas plēsa, bet neko līdzēt nevarēja, sivēni sprāga rindiņā vien. Kārlis, uzzinājis, ka cels pie Zutiņiem tās kūtis, brīdināja, labi nebūs. Tur apakšā vecie mēra laiku kapi. Izņirgājās, viņu par tumsoni un māņticīgo nosauca, ņēma un uzbūvēja. Cūkas nīkuļoja, beigās pati ferma izputēja. Kad sākās privatizācija, neviens to neņēma.

Aldona jau cēlās prombraukšanai, kad palūdza, lai nestāsta Melisai, ka te bijusi. Melisa būs dusmīga, domās, ka aprunājusi, bet tā svēta patiesība, ko viņa stāstīja.

-   Ne vārdiņa neteikšu, - Mirdza apsolīja. - Jaunie domā, ka briesmīgi gudri, tikai viņi māk dzīvot. Bet ar to dzīvošanu šķībi vien iet. Man no sākta gala nepatika, ka viņa ar Vili salikās. No dzērāju ģimenes nācis. Teicu, vai tu kārtīgu cilvēku nevarēji dabūt? Šī tikai gvelza par to karsto mīlestību. Te nu bija! Grāvī ar visu savu mīlestību!

Ceturtdien Marģers izdomāja, viņam pašam jāiet nopirkt cigaretes, Aldona nezināšot īsto marku. Sēdot uz soliņa blakus Melisai un gaidot autoveikalu, paguva tai iečukstēt ausī: "Atnāc sestdienas vakarā uz mūsu ganībām. Kad satumsīs. Gaidīšu tevi tālajā aplokā."

Sestdienas vakarā Marģers rūpīgi nomazgājās dušā, kas bija iekārtota nelielā telpā aiz lopu virtuves, nosku- vās, tad pateica Aldonai: - Man tāds nemierīgs prāts par lopiem. Tu zini, cik bīstamas naktis no sestdienas uz svētdienu. Domāju, vajadzētu padežurēt. Paņemšu līdzi telteni un guļammaisu. Un zāles pret knaušiem.

Aldona neiebilda, tikai pasmīnēja. Lai iet uz aploku svaigā gaisā izgulēties. Viņa bija manījusi ap pusdienas laiku Rudzīšos ieslīdam sarkanu vieglo mašīnu. Tāda piederēja Vilnim. Tātad atbraukuši Melisas radi un diezin vai šovakar dosies prom.

Marģers ilgi sēdēja ārpusē pie telts, ko bija uzslējis sīkajos bērziņos, smēķēja un gaidīja Melisu. Viņa nenāca. Tad acis aizkrita vienreiz, otrreiz, garā darba diena bija nogurdinājusi. Viņš ielīda telti un ieslīdēja guļammaisā. Likās, tikai īsu brīdi nosnaudies, kad izdzirda Aldonas balsi:

-   Celies augšā, lielais guļava. Ne tikai govis, tevi pašu varētu uz purvu aizstiept. Nevarēju ar lopiem šorīt sagaidīt, nācu skatīties, kur palicis.

Aldonai bija jautrs prāts. Tikko piecēlusies, viņa bija pagājusies pa taciņu un redzēja, ka sarkanā mašīnīte joprojām stāv Rudzīšos. Tātad Melisa pie Marģera nav bijusi. v

-   Šodien taču svētdiena, - Marģers izstaipījās, nožāvājās. - Piena mašīnas nebūs. Tad viena alga, govis izslauc stundu ātrāk vai vēlāk. No vakara puses ilgi biju nomodā.

Vakarā Marģers atkal devās uz aploku. Kad Aldona ieminējās, ka viņai bail vienai pašai palikt tukšā mājā, Marģers bezrūpīgi attrauca, lai ielaiž Cēzaru iekšā, gan tas pratīs nosargāt, ja kāds bandīts nāks.

Dulls un traks vecis, Aldona pie sevis nolamāja Marģeru. Kā tāds puišelis, kas lien teltī ar skuķi mīlēties. Šonakt Melisa būs pie Marģera. Kad viņa pēcpusdienā pagājās uz Rudzīšu pusi, Viļņa mašīnas vairs nebija. Pirms kāda brīža bija licies, ka dzird dūkoņu no tās puses.

Aldona ielikās gultā ar visām virsdrēbēm. Piepeši Cē- zars sāka pagalmā tik neganti riet, ka viņa ieskrēja Laumas istabā. Tai logs uz lielā ceļa pusi. Kāds auto, starmešiem pelēcīgo vasaras nakts debesi pāršķeldams, lēni tuvojās krustojumam. Tad uguņi nodzisa, tikai pēc brīža tie uzzibsnīja atkal un aizblāzmoja pilsētas virzienā. Droši vien svešinieki, kuri izlūkoja pareizo ceļu. Bet ja nākuši šurp? Vai Cēzars spētu aizstāvēt? Viņa atminējās Jāņu naktī nosisto Riku. Bailes pārņēma aizvien vairāk.

Aldona uzvilka virsjaku, apsēja lakatu, iekāpa zābakos.

-   Iesim, Cēzar! - viņa uzsauca sunim. - Iztaisi kārtīgu robu tās brūtes mīkstumiņos. - Vispirms viņa Melisu iztrieks no telts, kārtīgi izlamās, un, kad šī metīsies bēgt, uzrīdīs suni Lai tad skrien sūdzēties! Kas šai nakts laikā meklējams manās ganībās? Pateikšu, ka nāca govi zagt.

Pēc brāļa un mātes apciemojuma Melisa visu pēcpusdienu bija domīga. Atstāt Rudzīšus ? Zaudēt savu patstāvību, savu brīvību? Kas viņa būs tur? Kalpone bez algas. Vai pie viņas drīkstēs kāds ciemos atnākt? Jāapspriež ar Marģeru. Sestdien viņa netika, ciemiņi palika pa nakti, mātei vajadzēja visas maliņas izšņakarēt, redzēt, ko sivēniem ēst dod un cik piena Melisa no savām govīm izslauc, cik tīras bietes izravētas un par to sienu, tur bija vislielākā runāšana. Lai paaicinot kādu kaimiņu palīgā un save- dot iekšā. Mieži arī drīz pļaujami, tēvs ar savu kombainu šurp netikšot, bet viņa iedošot naudu, lai Melisa var samaksāt kombainierim. Melisa teica paldies un rādīja priecīgu seju, kaut patiesībā gribējās nikni atcirst: nejaucies manā dzīvē, gan pati tikšu galā. Katrā ziņā jāaprunājas ar Marģeru. Viņš noteikti gaidīs šonakt. Tā resnā baļļa Aldona laikam kā vakarā krīt gultā, tā pagalam, neko ne jūt, ne redz. Vai citādi viņš būtu tik izsalcis. Viņa šo salkumu spēja remdināt.

Raitis visu dienu bija skraidījis un rotaļājies ar Viļņa meitiņu Sanitu, savu māsīcu, kas arī bija paņemta līdzi. Sanita tikai gadu vecāka, viņi draudzējās, tikai pārāk reti varēja satikties. Raitis, vienatnē augdams, bija kautrīgs, bet pamazām atraisījās, kļuva aizvien drošāks un skaļāks. Abi bērni, spiegdami un šļakstinādami ūdeni, bradāja pa dīķi, tad skraidīja saulītē, kamēr drēbes mugurā izžuva.

Raitis atteicās no vakariņām, viņam nemaz negribo- ties ēst, žēlojās, ka sāpot galva. Melisa pataustīja. Karsta. Viņa paņēma puisēnu klēpī, ienesa istabā, apguldīja, silti sasedza. Tad lauza žagariņus, kūra plīti, lai izvārītu tēju, salūkoja Kārļa doto medus burciņu.

Jau otro nedēļu Rudzīšos iztika bez elektrības. No tās dienas, kad atbrauca vīri no energokontroles un noplom- bēja skaitītāju. Pieslēgšot, kad viņa samaksās parādu. Melisai naudas nebija. Pietika tikai ikdienas vajadzībām un Raita sapošanai uz skolu. Pat termometra viņai nebija. Kad ziemā uzkrita gripa, vienīgais bija saplīsis un jaunu vairs nenopirka. Aizvien pietrūka to santīmu.

Par tālāko dzīvi nopietni jāizrunājas ar Marģeru. Jau šonakt, diez kad vēl radīsies tāda izdevība. Viņa nevēlas, lai Marģers nāktu šurp, uz Rudzīšiem, to nekad nepieļaus viņas vecāki. Viņiem kopā jādodas uz citu pusi. Jau sen Melisai nebija naudas avīžu pasūtīšanai. Pa reizei tās paņēma no Elvīras. Nesen Melisa ieraudzīja kādu sludinājumu. Par velti dod māju ģimenei, kam savi lopi un tehnika. Viņiem ir gan lopi, gan tehnika. To lielo cūku baru Marģers varētu pārdot, lai govis paliek Aldonai, nevar viņu tukšā atstāt. Bet labāk tomēr iekārtoties pilsētā. Lauku darbi Melisai nekad nav īsti patikuši, varbūt tādēļ arī neveicās. Viņa darbu atradīs, un Marģers varētu iekārtoties kādā veterinārā klīnikā, tādas viņu pilsētā vairākas.

Tā Melisa prātoja, bērnam tēju vārīdama. Sāka jau tumst, tikko saredzēja skapī sameklēt Raitim sausu veļu, viņš bija svīdis.

Puisēns, pārģērbts tīrās drānās, padzēris karsto tēju, ielaizījis pāris karotītes medus, atkal aizmiga. Melisa uzklāja viņam vēl vienu segu, rūpīgi to apsprauda augumiņam, kas dega kā ugunī. Viņas bērns, viņas dēliņš. Tikai tagad, kad tik pēkšņi saslimis, viņa juta, cik ļoti to mīl. Ko iesākt? Atstāt viņu tik slimu un skriet pie Marģera? Bet kad vēl viņu varēs sastapt? Ne glāstus viņa grib dot un saņemt, tikai izrunāties. Vēl viņa nekur neies, vēl nogaidīs.

Aldona gāja, paņēmusi suni saitē. Aploka kārtis viņa klusiņām atbīdīja, tad pa rasaino zāli palsajā pustumsā brida tālāk. Pēkšņi Cēzars saspicēja ausis un ierūcās. Aldona uzspieda plaukstu purnam, noliecās un čukstēja: "Klusu, klusu, nerej, pārsteigsim tos mīlniekus."

Pacēlies virs purva, debesīs spīdēja paplats mēness sirpis. Aldona manīja aplokā tumšus izciļņus, tās bija govis, sagūlušās nakts atpūtai. Piepeši suns izgrūda no rīkles dobju rējienu un tik spēcīgi rāvās uz priekšu, ka Aldona tikko paguva atlaist vaļā. Govīm pašlaik tuvojās tumšs stāvs, tad tas sviedās apkārt un metās skriet uz grāvja pusi.

- Cēzar, ņem ciet! Fas, fas, fas! - Aldona kliedza.

Nākamajā mirklī gaisu pāršķēla sievietes brēciens. Aldona uzsauca: - Cēzar, mierā! - un mierīgiem soļiem devās skatīties. Nekur tā draņķene neaizmuks, Cēzars turēs ciet. Satrauktās govis cēlās kājās. Tad atskanēja Marģera balss: - Kas te notiek?

-   Cēzars notvēra tavu brūti. Ej mierināt, atsvabināt, - Aldona atsvieda.

Marģers juta savādu nespēku ceļgalos, kājas saļodzījās. Viņš skrēja uz grāvja pusi, kur vaimanāja sieviete. Nabaga Melisa! To viņš Aldonai nepiedos. Nekad! Uzrīdīt suni! Jau rīt, nē, šonakt pat viņš aizies uz Rudzīšiem. Lai Aldona karas augšā ar to lopu baru viena pati! Tāda neģēle!

Tā nebija Melisa, kas veltīgi centās izraut roku no suņa zobiem. Piesteidzies viņš pazina Līviju.

-   Līvija? - viņš, kā neticēdams acīm, iesaucās. - Ko tu te dari? Nakts laikā?

-    Savaldi to zvēru. Vai, vai, roka pagalam! - Līvija brēca.

-   Cēzar, mierā! Laid vaļā! - Aldona stingri uzsahea pienākdama. Viņas asais skatiens bija pamanījis pārknieb- tās stieples.

-  Ko tu tagad gribi? - Aldona cieti noprasīja. - Nāvi suņa zobos vai policiju?

-   Aldon, mīļā, labā, žēlo! - Līvija šņukstēja. - Vai, kā sāp! Asinis tek vienā gabalā.

-   Vienreiz mūžā tevi žēloju. Ar sūdainu koku toreiz vajadzēja no fermas iztriekt. Bērnu dēļ pažēloju. Tikpat nemācēji viņus par cilvēkiem izaudzināt. Reketieris un pro- stitutkas. Domā, es nezinu, ka tavas meitas pilsētā ar otru galu pelnās? Rādi roku! Jā, ieplēsts pamatīgi. Nāc man līdzi, vedīšu tevi uz traumpunktu, lai sašuj. Marģer, sadzen govis otrā aplokā, tumsā tās drātis salabot nevarēs.

To teikusi, viņa pagāja Marģeram garām, atrāva telti vaļā. Tajā bija vienīgi saņurcīts guļammaiss. Pēkšņi Aldonu pārņēma kauns. Melisa nebija tāda, kā viņa domājusi. Varbūt Marģers patiešām gribēja govis sargāt? Bet ko viņš viens te iesāktu? Līvija pa grāvja kanti būtu aizmu- kusi. Tomēr labi, ka pati atnāca. Neskaidrās aizdomas bija apstiprinājušās, tā neliete savu sodu saņēmusi.

12. nodala

»

l.

Bija priekšpusdiena. Marģers darbojās lielajā šķūni, slaucīdams klonu, izklādams to ar plēvēm. Tur bija paredzēts sabērt graudus, kas paliks pašu patēriņam. Bija sarunāts ar Segliņu Frici par kombainu, tuvākajās dienās tas ieradīsies Puisiku tīrumos. Marģers dzirdēja, ka piebrauc kāds auto, gāja paskatīties un pārsteigts ieraudzīja, ka uz ceļa stāv policijas mašīna. Divi policisti un padzīvojusi dāma vēra vārtiņus. Cēzars ņēmās viņus sirdīgi apriet, to izdzirdusi, no lopu virtuves izsteidzās Aldona.

-   Tad šis ir tas lielais kodējs? - dāma prasīja. - Kaut suns potēts, viņš tomēr uz 15 dienām jāliek novērošanā, nedrīkst atlaist no ķēdes. Kāda garantija, ka nav nācis sakarā ar kādu traku dzīvnieku? Jums te meži visapkārt.

-   Suns lielākoties stāv piesiets. Nedomāju gan, ka viņš būtu traks. Pavisam gudrs suns, sargāja saimnieces lopus. Zagli tā pastiprāk pie rokas pieturēja, - Aldona atteica.

-   Līvija Sūruma savā paskaidrojumā rakstīja, pareizāk sakot, diktēja, jo savainotās rokas dēļ parakstīt nevar, ka viņa vēlā vakarā gājusi pa ceļu garām jūsu mājai, un suns uzbrucis, - sacīja viens policists.

-   Pa ceļu? Pa kādu ceļu? Vai manās ganībās tas viņas ceļš? Nāciet līdzi, es to vietu parādīšu. Ak tu mele! Mele un zagle! Kā nav kauna! Marģer, nāc tu arī! Mēs tur abi bijām. Jau vienreiz lopi bija purvā sadzīti, gotene akacī noslīka, - Aldona bēra vārdus bez apstājas. - Visu vasaru govis tajā aplokā vairs neturējām. Bet kad zāle izdega un govis norāva pienu… Vīrs pa naktīm gāja sargāt, es arī. Tā mēs pieķērām. Drātis pušu tāpat kā toreiz, vica rokā, nu tik dzīs. Vai uz purvu vai savu māju, prasiet šai pašai. Purva malā tak dzīvo! Pa ceļu šī gājusi! Jēzus Marija, ši- tos melus! Lai mēle nokalst!

-   Nomierinieties, Dreimanes kundze, - rāmi noteica otrs policists. - Mēs šos ļautiņus zinām. Taču viņas teikto vajadzēja protokolēt. Mēs jau te nebijām, neredzējām, kā viss notika.

Mazliet negribīgi visa trijotne aizgāja Aldonai līdzi. Marģers pateica, ka viņam nav vaļas, un devās atpakaļ uz šķūni. Grāvmalā, netālu no žoga, ko Marģers bija paguvis salabot, riņķoja lielās zilās mušas, uz zāles stiebriem bija manāmas apkaltušas asinis, zemē gulēja notraipīts kabatas lakatiņš, ko Līvija bija spiedusi pie brūces.

-  Te tas notika, - Aldona strupi pateica. - Vai te ir ceļš?

Policisti un dāma apliecināja, ka nekāda ceļa te nav, tomēr aktu par notikušo uzrakstīt vajagot.

Vakarpusē debess apmācās, un naktī nolija spēcīgs, ražens lietus. Aldona priecājās, vismaz dārzi nav jālaista. Marģers raudzījās augšup bažīgām acīm, vai vēl ilgi līs. Kaut tikai sauso labību galīgi nesamērcē. Bet ap pusdienas laiku cēlās spēcīgs vējš, izdzenāja mākoņus, vārpas izžuva un atkal skanēja.

Pēc divām dienām lielais kviešu lauks bija nokults, graudi aizvesti. Marģers prātoja, derētu iegādāties smago mašīnu, nomāšana tomēr izmaksāja dārgi. Bet cik tā vajadzīga, tikai dažas reizes gadā, kad jādodas ar labību tālajā ceļā. Tepat tuvumā varēja iztikt ar traktora piekabi. Raudzīdamies uz lauku, kas bija pilns dzelteno salmu, Marģers domāja, tie steidzīgi jāsarullē. Bet kā visu paspēt? Jāmeklē palīgs. Jābrauc uz pilsētu.

Gluži pārsteigts Marģers darba biržā sastapa Raimondu un pabrīnījās, vai viņš atkal bez darba.

-   Jā, tā noticis, - Raimonds izskatījās pavisam nelaimīgs. - Par sargu tikai mēnesi noturējos. Sanāca tādi apstākļi…

Marģers gribēja zināt, kas tie par apstākļiem, viņi iegāja bārā. Marģers pasūtīja divus kausus alus un kāpostus ar desiņām. - Ar tukšām mutēm nav ne runāšana, ne klausīšanās, - viņš noteica.

-   Viss jau bija labi, - Raimonds, mazliet ieturējies, sāka stāstīt. - Uz to būvmateriālu noliktavu bija jāiet katru otro nakti. Žogs riņķī, signalizācija. Sēdēju būdā, lasīju grāmatas, vēroju, vai kāds nepiebrauc. Tāda diezgan nomaļa vieta. Jau gudroju, derētu iegādāties suni, bet kur to ņemt? - Raimonds mazliet pieklusa, ar kāri apēda kāpostus, un Marģers nodomāja, laikam šodien nav pat brokastojis. Tad viņš turpināja:

-   Vienā naktī tā uz rīta pusi piestāj smagā mašīna. Man tas likās aizdomīgi, piespiedu signalizācijas pogu. Mēms klusums. Vēlāk atklājās, vadi bijuši pārgriezti.

Sāka dauzīties pie vārtiem. Viens bļāva, lai slēdzu vaļā. Metos pie telefona, tas arī klusē. Man tā nelabi ap dūšu kļuva. No vakara puses tie municipāli dauzās apkārt, godīgus, aizsnaudušos dzērājus tvarsta. Kad viņu vajaga, kā zemē ielīduši. Es izskrēju laukā, kliedzu no visa spēka, cerēju, ka sadzirdēs. Kas to deva! Nedzirdēja arī to, kā šie ar lomiku likās vārtos. Mani viens sagrāba. Maisu uz galvas, pašu ar roku dzelžiem pie staba. Dzirdēju, lauza noliktavas durvis, elsdami, pūzdami stiepa mantu prom. Cik šo bija, lāgā nezinu, laikam trīs. Savā starpā daudz nerunāja, tikai pa mātes vārdam izgrūda. Viena balss likās pazīstama. Izklausījās pēc puiša, kas to sarga vietu ieteica. Bet galvot nevaru. Knapi dzīvs sagaidīju rītu. Nāca strādnieki, atpestīja. Priekšnieks pārskaities zili melns, ārdās, ka es vainīgs. Nozagti cementa maisi, durvju bloki, stiklu kastes. Policija mani pratināja. Teicu, kā bija. Mana laime, ka tie bandīti pieslēdza. Citādi pašu uzskatītu par vainīgo. Kur tagad darbu ņemt? Sieva vienās asarās. Meitēns arī dīc. Rudens drīz klāt, skolā jāsūta, visādas izdošanas. Nudien, jāiet kārties, citas izejas vairs neredzu. Kad būšu beigts, bērns vismaz pensiju dabūs.

-   Esi gan tu bēdu brālis, - Marģers līdzjūtīgi noteica. - Bet tāpēc nav tūlīt jākaras. Man akurāt strādnieku vajag. Netieku ar darbiem galā, rokas par īsām. Nu ko, sitīsi saujā un nāksi uz Puisikiem? - viņš pastiepa plato plaukstu pāri galdiņam.

Raimonds to satvēra, cieši saspieda.

-   Marģer, nudien, tu tak esi… taisni vārdu trūkst, - viņš murmināja, roku atlaizdams. - Ar lielāko prieku, jau šodien pat.

Marģers piecēlās, atnesa vēl vienu kausu alus. Viņš pats vairāk nedrīkstot dzert. Citādi asinīs saskries tās promiles, un ceļu policijai to tikai vajag.

-  Marģer, nu jāsaka: saimniek! - pēc maza brītiņa Raimonds kautrīgi ieminējās, - vai manai sievai kāds darbiņš neatrastos? Bērns pa vasaru pilsētā galīgi nonīcis. Ja viņas arī pieņemtu? Uz pāris nedēļām?

-  Darbs noteikti atrastos, tikai divus strādniekus es algot nevaru. Maks par plānu.

-   Nevajag algu Ancei. Ka tikai viņas paēdušas būtu!

-   Ja tā, tad braucam pēc taviem sieviešiem, laika man maz, - Marģers ātri izlēma.

Aldona pirmajā mirklī bija pārsteigta, kad no žiguļa izkāpa ne tikai vīrietis, bet arī jauna, gaišmataina sieviete un sīka, bižaina meitenīte. Kāpēc Marģers visu ģimeni nolīdzis? Viņi taču to nevarēja atļauties, arī Laumas skološana prasīs naudu. Atturīgi viņa ar tiem sasveicinājās. Vīrietis tā kā redzēts. Vai nebija tas pats, kurš strādāja Rudzīšos un tad tik piepeši, pirms pašiem Jāņiem, nozuda? Tādi apkārtklenderētāji Aldonai nepatika.

Bet, izdzirdusi par Raimonda likstām un ka Ance viņai palīdzēs, tā teikt, par vēdera tiesu, Aldona kļuva laipnāka. Blakus virtuvei neliela istaba bija iekārtota par noliktavu. Aldona lika visus krāmus izvākt, parādīja, kur novietot. Tajā Jursonu ģimene varēšot apmesties. Bēniņos stāvot atsperu matracis, arī Laumas gultiņa. Lai Raimonds stiepjot lejā. Drīz tas bija izdarīts, un Raimonds aizgāja līdzi Marģeram, pa telpām rīkojās abas sievietes. Ance ievaicājās, kā klājas Melisai. Kad pavasarī Raimonds salīdzis darbā Rudzīšos, viņa cerējusi, ka arī varēs vasarā pastrādāt.

-   Diez kā jau neiet, - Aldona atteica. - Civilvīru padzina, dzērājs un slaists viņš bija, tas tiesa. Tagad raujas viena pati. Mudžinās kā sapīta. Nekāda strādīgā jau nav.

-   Civilvīru? - Ance pabrīnījās. - Vai viņai tāds bija? Es domāju, viena pati. Raimonds nekad tādu nav pieminējis. Tas puisis, Elmārs viņam vārdā, stāstīja, šī salaižot ar Raimondu. Es domāju, labāk tālāk no grēka, un, kad viņš to sarga vietu ieteica, es pati viņu no Rudzīšiem aizvedu. Raimonds saka, kad noliktavu aplaupīja, viņš it kā Elmāra balsi dzirdējis.

-   Pilnīgi iespējams. Tā tāda ģimene, - Aldona īsi attrauca.

Par Melisu viņai negribējās runāt. Varbūt taisnība, varbūt ne.

Vēlu vakarā, kad viņi jau bija gultā, Aldona atstāstīja šo sarunu Marģeram. Viņi domāja, Elmārs iesaistīts noliktavas aplaupīšanā. Bet izdzirdis, ka viņš Raimonda sievai iestāstījis par salaišanu ar Melisu, Marģers tik dedzīgi iesaucās: - Nē, nevar būt, - ka Aldona pazobojās: - Tu domā, vienīgi ar tevi viņa varēja?

Marģers neatbildēja. Vai tā būtu taisnība? Viņš atcerējās, kā pirksti bļodā zem ūdens saskārās, kā viņa skūpstoties bija kustinājusi mēles galiņu viņa mutē un cik traka iekāre tad pārņēma. Melisa prata iekārdināt. Vai tik karstu sievieti spēja apmierināt viens vīrietis, paretam uz īsu brīdi tiekoties? Viņš tam vairs neticēja. Jāvelk visam krusts pāri. Viņš pagriezās uz Aldonas pusi, pievilka sev cieši klāt un nočukstēja:

-   Mana Rudacīte.

Pie autoveikala Melisa sastapās ar Raimondu un Anci. Arī Vineta bija viņiem atnākusi līdzi.

-   Skat, tu atkal mūsu pusē? - Melisa pabrīnījās. - Laikam te iepaticies?

-   Jā, te svaigs, spirgts gaiss. Salīgu darbā Puisikos. Saimniece atsūtīja iepirkties, pašai nav vaļas nākt.

Kā sastapt Marģeru, Melisa gudroja. Viņš tik tuvu un tomēr reizē bezgala tālu. Cik labi, ka viņa tonakt vilcinājās, nogaidīja, kamēr bērna galviņa kļūst vēsāka un pats iegrimst dziļā miegā. Kad viņas divritenis palsajā mēness gaismā slīdēja pa lielceļu un tuvojās Puisikiem, viņa pamanīja pagalmā spuldzi degam, dzirdēja Aldonas balsi. Melisa steigšus griezās atpakaļ. Varbūt Marģeram kāda nelaime? Taču iet uz Puisikiem un vaicāt nedrīkstēja. Kāda tev daļa, Aldona būtu noprasījusi.

No rīta puisēns vēl bija saguris. Melisa ielika lielajā somā pāris plastmasas pudeles ar pienu, krējuma burciņu un aizdrāzās pie Zigrīdas, pastāstīja, ka bērns apslimis, varbūt viņai kādas zāles mājās. Zigrīdai bija gan termometrs, gan aspirīns. Kad Melisa pieminēja, redzējusi nakts vidū Puisikos lielo gaismu spīdam, Zigrīdas ziņkārība bija pamodināta. Pievakarē viņa bija klāt, apvaicājās, kā bērnam, vai nav ārsts vajadzīgs. Nē, temperatūra jau nokritusies, zāles līdzējušas. Nu Zigrīda pastāstīja, kādi trakumi bijuši viņnakt. Aldona savās ganībās notvērusi govju zagli un tā bijusi - Līvija. Kas to būtu domājis!

Tam, ka Līvija nākusi govis zagt, Melisa nespēja noticēt. Gan bija cits iemesls. Izspiegot viņu un Marģeru? Kas būtu sūtījis? Varbūt Vilis? Viņš taču ar Sūrumiem pinās. Taču savas domas viņa nevienam nedrīkstēja izteikt, vismazāk tai pļāpai Zigrīdai.

Tagad viņa vēroja Līvijas apsaitēto roku ar savādu ļaunu prieku. Vienreiz dabūji, ko tev vajadzēja, kārtīgus suņa zobus! Neložņāsi vairs naktīs apkārt, nepavedināsi Vili uz dzeršanu. Tā tev atmaksa. Tikai Sūrumi bija pie visa vainīgi, tie maigo, pakļāvīgo Vili nodzirdīja, sakūdīja. Kur gan viņš palicis?

Ance līdzjūtīgi apvaicājās Līvijai, kas rokai kaiš. Tā izlikās nedzirdējusi, grieza galvu sāņus. Pārējie gaidītāji smīnēja, visi zināja Puisiķciema jaunāko notikumu.

- Ko tur daudz muti vārstīt, kas bijis, bijis, - noņurdēja Sūrumu Jānis. Viņš bija atnācis, lai palīdzētu Līvijai aiznest iepirkumus. Jānis bija saīdzis, viņam nepatika šis gadījums. "Ko tu Aldonas lopiem neliec miera," viņš bija rājies.

Kad Līvija tikai no rīta pārradās mājās un žēlojās, ka Puisiku suns sakodis, Jānis gāja Dreimaņiem sāpju naudu prasīt. Aldona uzkliedza, lai lasās ātrāk prom, kamēr arī viņa kaulus nav Cēzars pagaršojis. Marģers īsi izskaidroja notikušo, un Jānis nokaunējies aizvilkās.

Nāca autoveikals un visu uzmanība pievērsās tam, Līvijas apsaitētā roka nevienu vairs neinteresēja.

2.

Lauma pārbrauca mājās nogurusi, bet priecīga. Iestāju eksāmenus nolikusi, konkursu izturējusi, pavisam drīz viņa būs īsta Lauksaimniecības universitātes studente. Aldona, to uzzinot, apkampa meitu, noskūpstīja. Tas bija mazliet neparasti, māte nemēdza jūtas tik klaji izrādīt, un Laumai saskrēja acīs asaras.

Lauma steigā mazliet ieēda, teica, daudz nedrīkstot, citādi kļūs smaga, nenoturēsies Dūjas mugurā. Viņa gribot aizjāt līdz jūrai, noskalot tālā ceļa putekļus. Ķēvīte, nedēļām ilgi aplokā ganījusies, juta tādu tieksmi izskrieties, ka Lauma tikko noturējās seglos. Vienos auļos viņas iz- drāzās caur poligonu, smiltis vien noputēja, kad jau bija pie jūras, Lauma piesēja zirgu pie priedes, kas auga viena pati klajumā, vējiem pakļauta, uz vienu pusi nosvēru- sies. Spirgtais vējš te neļāva dunduriem atlidot, Dūja bija pasargāta no asinssūcējiem. Lauma žigli nometa visas drēbes krastmalā un kaila brida jūrā. Zem kājām kņudēja sīki olīši, viņa spēra soļus kā slīdēdama. Tad nāca vilnis un viņu apšļāca dzestra ūdens šļakatas. Uzsitās zosāda. Tālāk bija smiltīm klāts jūras dibens, tas mazliet cēlās augšup, un Lauma bija pāri pirmajam sēklim. Vēl solis, un viņa stāvēja līdz jostas vietai ūdenī. Nu varēja laisties peldus.

Pagriezusies iesāņus, meitene ļāvās viļņu šūpām, tas bija tik patīkami. Kad aprada, ūdens vairs nelikās vēss. Karstā vasara arī jūru bija sasildījusi. Tad viņa juta - krasta vējš nes dziļāk selgā, spēji griezās uz malas pusi. Nu bija spēcīgi jāairējas ar rokām, kamēr tika līdz sēklim. Pirms pāris gadiem Lauma kopā ar krustmātes Danutas meitu Regīnu bija aizbraukusi uz Rīgas Jūrmalu. Tur bija jābrien ilgi, pāri pirmajam sēklim, pāri otrajam, tikai tad bija iespējams peldēt. Plunčāties seklumā Laumai netikās. Šeit, īstajā jūrā, sēkļi tuvu viens otram, ātri nāk dziļums. Ūdens te ļoti tīrs, zaļgani zils. Ar laivu iebraucot un raugoties lejup, var redzēt, kā, cieši piekļāvušās gruntij, guļ plakanās plekstes.

Laumai slaucīties nevajadzēja. Viņa paskrējās pa tukšo liedagu uz vienu un otru pusi un ātri nožuva. Te reti ieklīda kāds cilvēks. Vienīgi vēlos rudeņos Sergejs kopā ar Elvīras radiem brauca zvejot. Laumas tēvs viņus atveda savā traktorā, un tad arī viņam tika zivis. Bet šoruden Lauma vairs nevarēs katru nedēļas nogali mājās atbraukt.

Saģērbusies meitene kāpa Dūjai mugurā un jāja uz Jē- čiem. Mājās bija vienīgi Zigrīda. Izdzirdusi, ka Lauma tikusi augstskolā, viņa apsveica laipniem, tomēr Laumai šķita, ka vēsiem vārdiem, īsta prieka tajos nejuta. Indulis ieradīšoties vēlu. Noīrējis pilsētā istabiņu, dažu nakti paliekot tur. Viņai tad vienai naktīs tik baigi, Tobītis gan krietni izaudzis, jau rej itin braši, taču līdz īstam sargam vēl tālu. Arī Melisa savā mājā viena, Vilis nav atgriezies. Grūti viņai. Siens ilgi stāvējis uz lauka, kamēr pagājušo sestdien sarīkojusi talku. Kārlis devis zirgu, viņš pats, arī viņi ar Induli un Sergejs gājuši palīgā.

Izdzirdusi pieminam Melisas vārdu, Lauma nepatikā saviebās. Ja Kārlis palīdz, nav jābrīnās, viņš taču radinieks. Vecais, izpalīdzīgais Sergejs varēja iet. Bet kādēļ

Indulis? Ja šo lēnprātīgo puisi Melisa iepīs savos tiklos? To nedrīkstēja pieļaut.

Sestdienas rītā Lauma atkal bija Jēčos. Viņa sēdēja mugurā Dūjai, bet Dūdu veda pavadā. Tobītis, pamanījis zirgus, metās klāt, smalkā balstiņā riedams. Indulis nāca no malkas šķūnīša puses.

-    Sveiks, Indul! - Lauma skaļi uzsauca. - Dosimies izjādē, citādi zirgiem kājas ierūsēs.

-   Sveika, Lauma! - viņš teica, pienākdams cieši klāt. - Jā, man mutere pastāstīja. Varu tevi apsveikt! Bet izjāde? Redzi, apsolījos šodien Melisai palīdzēt. Jānopļauj miežu laukam mala. Kombains tur nevarot iebraukt. Varbūt rītdien?

-    Tad pļauj vesels! Tai… - viņa aprāvās, gribējās izkliegt "mana tēva brūtei", bet laikus paspēja iekost mēlē. Ģimenes kauns nebija pasaulei klāstāms. Palaida vaļā Dūdas pavadu, iecirta papēžus Dūjas sānos un aizauļoja uz poligona pusi.

Brīdi Indulis stāvēja kā sastindzis. Kādēļ Lauma tā, kas viņai notika? Kādēļ apvainojās? Tad viņš ievēroja, ka Dūda apseglota. Galvu nodūrusi, vecā ķēve rāmi plūca retos zaļās zāles skumšķīšus. Indulis satvēra pavadu, uz- trausās zirgam mugurā, un tas rāmiem soļiem nesa uz to pusi, kur pirms brīža aiztraucās Lauma.

Lauma jāja rikšos. Pamanījusi, ka Indulis tomēr seko, viņa apvaldīja Dūju un pagaidīja, kamēr viņš piejāj klāt, tad devās tālāk. Brīdi viņi klusēja, tad Indulis ievaicājās:

-   Kādēļ tu sadusmojies Melisas miežu dēļ? Es viņai jau pagājušajā sestdienā apsolījos. Kad to sienu vedām. Es nezināju, ka tu ieradīsies. Domāju, tu vēl Jelgavā.

-   Vai tu vispār par mani kādreiz iedomājies? - Lauma zobgalīgi noprasīja, un Indulis atteica, domājot gan. Bet kāda tam nozīme, drīz viņa būs tālu prom…

-   Bet Melisa tepat tuvumā, - Lauma atcirta.

-   Lauma, kādēļ tu tā? Melisa kaimiņiene, nekas vairāk. Kādēļ tu viņu tā neieredzi?

-   To pavaicā Melisai pašai. Lai izstāsta. Par savām dēkām ar precētu vīru. Par to pērienu.

-   Dēkas? Precēts vīrs? Pēriens? Nudien, neko nesaprotu.

-   Nav arī jāsaprot. Uz tevi tas neattiecas. Induli, pagriezīsim zirgus sāņus. Te netālu zileņu vieta.

-   Zilenes? Šeit? - Indulis brīnījās. - Še taču nav purvs.

-   Kādreiz esot bijis. Neliels purviņš meža vidū. Elvīras tante stāstīja, bērnībā ogās nākusi, brūklenes un mellenes augušas un zemākās vietās zilenes. Te, kur mēs tagad, bijis sils vien, līdz pat jūrai. Otrā poligona daļā māju vietās var atrast pat dārza avenes, sarkanās un dzeltenās, bet pie jūras ir veci, nekopti kapi. Zini, kādas domas man dažbrīd ienāk prātā? Elvīras tante ir vienīgā, kas vēl zina to māju vārdus. Viņa man dažus pateikusi, kaut kur tie pierakstīti. Bet mēs varētu noskaidrot visus. Ja tos uzkrāsotu glītiem dēlīšiem un piespraustu vietās, kur mājas bijušas? Lai paliek par piemiņu.

-   Kam tas vajadzīgs? - Indulis pabrīnījās, - kas tos uzrakstus lasīs?

-   Tie cilvēki, kas šad tad iebrauc poligonā. Citi te ierodas stāvo krastu apskatīt, bet vairāk rudeņos, kad viss piejūras mežs sēņu pilns. Viņi taču nezina, kas te kādreiz bijis, domā, tikai tādi akmeņu krāvumi un nezin kādēļ diži koki. Ja tu man nāktu palīgā, mēs to varētu izdarīt.

-   Nē, tas nav nopietni. Tāda bērnišķīga iedoma. Nevaru piedalīties. Līdz vakaram darbs, mutere arī grib, lai mājās ko padaru, pa kuru laiku skraidīšu ar tādiem dēlīšiem?

-   Bet priekš Melisas tev laiks atrodas…

-  Atkal tu ar to Melisu! - viņš negaidot aizsvilās. - Kādu medus podu viņa tev izēdusi?

Lauma vairs nesacīja ne vārda, tikai paskubināja zirgu, un tas atkal soļoja. Tikusi pāri uzkalniņam, Lauma nolēca no zirga. Arī Indulis apturēja Dūdu, notrausās zemē. Viņš nebija pieradis jāt, kājas tādas savādas, it kā gurnos no eņģēm izlauztas, viņš nodomāja, tad pasmīnēja par šo salīdzinājumu un nostājās, cik spēdams, taisni. Lauma nedrīkstēja manīt viņa vājumu, atkal zobotos. Viņš saņēma pasniegto Dūjas pavadu, pieturēja abus zirgus, kamēr viņa pazuda aiz sīkiem bērziņiem.

Lauma atgriezās pēc brīža un pastāstīja, ka zilenēm ogas sīciņas, sažuvušas, nav ko lasīt. Viņa bija saplūkusi ziedošus viršu zariņus, appušķoja zirgiem galvas, sasprauda tos aiz iemauktiem. Viņi abi stāvēja cieši blakus, Lauma, pie zirga galvas sniegdamās, piespiedās Indulim klāt. Viņš piepeši atrāvās. Ko tas nozīmēja? Kādēļ nemēģināja apskaut, nomutēt? Varbūt viņu vispār meitenes neinteresē? Viņš ir gejs? Lauma nebija vairs maziņā, viņa saprata, ko tas nozīmē. Ja tā, lai viņu vāc M slisa. Ha, ha, ha, ko viņa ar tādu iesāks? Tas tikai būtu joks!

Lauma žigli uzlēca Dūjai mugurā un palaida to pilnos auļos. Indulis ar Dūdu netika līdzi. Tanku ceļa malā viņa apstājās un pagaidīja Induli.

-   Dod Dūdu man, aizvedīšu Kārļa onkulim. Līdz Jē- čiem nav tālu, aiztecēsi kājiņām! - Lauma uzsauca.

Saīdzis viņš nošļūca zemē, padeva pavadu Laumai, pat neskatījās, kā viņa aizjāja.

Notirpušām kājām Indulis vilkās uz Jēčiem un pukojās pats uz sevi. Kā tāds muļķa puišelis! Skuķis uzsvilpj un viņš skrien pakaļ! Kas Laumai īsti bija padomā? Zileņu skatīšanās, dēlīši ar māju vārdiem? Vai tas tik svarīgi? Viņa saskaitās, bet kādēļ? Varbūt vajadzēja būt nekaunīgam? Kad viņi stāvēja starp ziedošiem viršiem, palaist zirgus vaļā, sagrābt meiteni, nogāzt zemē? Viņš tik traki to vēlējās, vīrestības spēks bija grūti novaldāms. Un reizē bija kauns par šo dzīvniecisko tieksmi. Ko Lauma būtu darījusi? Kliegusi, situsi, sūdzējusies savai un viņa mātei? Citu neattapa, kā rauties sāņus! Kad viņš reiz spēs pārvarēt savu mazdūšību un tuvoties kādai meitenei?

Kārlis abus zirgus ieveda šķūnī, nolika tiem priekšā siena klēpjus, tad pažēlojās Laumai:

-   Nupat ir galīgi traki. Atāls neaug. Kazai dodu zaru slotiņas, labi, ka tās daudz sagatavoju. Kazlēniem grāvmalā plūcu vanagzirņus, drīz arī to nebūs. Taču ceru, Dievs par mums apžēlosies, uzsūtīs kārtīgu lietu. Nāc, parādīšu, kāds mans amerikānis izskatās. Saņēmu vēstuli ar visu bildi.

No fotogrāfijas Laumā vērās glīta, vīrišķīga jaunekļa seja. Gatis vidusskolu beidza trīs gadus ātrāk nekā Lauma. Viņa atcerējās garo, slaido zēnu. Nu viņš izskatījās pieaudzis.

-   Kā Gatis nokļuva Amerikā? - viņa ievaicājās.

-   Sākumā bija Sorosa fonda atbalsts. Viņš pēc vidusskolas izturēja konkursu. Viens gads koledžā, tad Gatim laimējās dabūt darbu, varēja sākt studijas. Viņš būs speciālists par datoriem un kompjūterzinībām, man, atklāti sakot, tā ir tumša bilde.

-   Ko Gatis darīs, kad atgriezīsies Latvijā?

-  Viņš cer firmām projektus un programmas izstrādāt.

Pēc tādiem speciālistiem pašlaik pieprasījums. Arī atalgojums labs.

-   Kārļa onkul, iedodiet, lūdzu, man Gata adresi! Ceru, viņš nebūs dusmīgs, ja bijusī skolas biedrene aizrakstīs?

-   Nekādā ziņā! Pat, ja jeņķos sev skuķi sameklējis, ir tad priecāsies. Re, te aploksne, ņem un noraksti.

-   Kārļa onkul, vai nevajag jums kaut ko palīdzēt? - Adresi uz lapiņas pierakstījusi, Lauma apvaicājās. - Mājās tagad Ance, kas mammai visu padara, es kā tāds piektais ritenis jūtos.

-   Cik vairs ilgi vaļosies! Dažas dieniņas. Bet, ja darbu gribi, man ir viens, kas galīgi neveicas, - drēbju gludināšana. Mazgāšana problēmas nesagādā, iesviežu mašīnā, lai izkuļ. Bet ar gludināšanu briesmīgs piņķeris. Rītdienai baltu kreklu vajag. Kapu svētki Lūžnavā.

-   Mamma un tētis arī brauks. Vai jūs ar viņiem reizē?

-   Nē, mīļā Laumiņ. Nekad savā mūžā vairs nevienā motorizētā satiksmes līdzeklī iekšā nesēdīšos. Man ir Dūda. Ķēve pietiekami nostāvējusies, aizrikšos itin naigi.

-   Bet kā jūs uz pilsētu tiekat?

-   Kā kuro reizi. Ar Dūdu, viņa tak no mašīnām nebaidās. Vai arī aizņemos no Melisas divriteni. Manējais tāds galīgi sagrabējis. Bet ja laiks jauks un nesamā nav, aizeju kājām. Kad nomiršu, mani uz kapiem ar mašīnu nevediet. Jūdziet lielajos vāģos Dūdu un Dūju un tā lēniņām aizviziniet.

-  Vai, Kārļa onkul, ko jūs runājat! Jūs vēl ilgi dzīvosiet. Tie zirdziņi pirmie aizies viņsaulē. Dūda jau krietni gados.

Lauma sagludināja visu tīrās veļas kalnu, uzkoda ar medu apziestu maizi, ņēma Dūju un jāja mājās. Kārlis noraudzījās, kā meitene nozūd aiz bērziem. Viņam Lauma patika. Lai raksta vēstules Gatim, varbūt kādreiz kļūs par vedeklu. Nē, tik tālu viņš nedrīkstēja domāt. Bet jauki būtu.

3.

Bija pāri pusdienas laikam, kad Indulis iesēdās mašīnā un aizbrauca pie Melisas.

-   Vai, kā es tevi gaidīju! - Melisa priecīgi iesaucās. - Sergejs izkapti kārtīgi izkapināja, lai tev vieglāk. Vai visas acis izskatīju, kur mans pļāvējs palicis. Divreiz kafiju vārīju. Tagad vari dabūt tikai aukstu.

-   Nekas, būs laba arī tā. Pusdienas nevajag, esmu jau ieturējies. Ātrāk nevarēju tikt, bija mājās visādi darbi, - Indulis taisnojās. Melisai par šā rīta izjādi kopā ar Laumu nekas nav jāzina. Kādēļ Laumai naids pret Melisu, viņš nespēja saprast. Skaista, laipna, valodīga sieviete, ar viņu varēja gan nopietni parunāt, gan pajokot. Pērienu Melisa dabūjusi? No kā? Droši vien Lauma saklausījusies nevalodas, cilvēkiem tīk tenkot.

-   Tu esi varens pļāvējs, - Melisa uzslavēja, nemanīta pienākusi. Indulis atlieca muguru, pārlaida skatienu vāliem. Viņam tiešām krietni paveicies. Bet tikai šajā vasarā Sergejs viņu iemācīja pļaut. To viņš Melisai neteiks.

-    Domāju, varbūt tev slāpst, sataisīju padzērienu no jāņogu sulas, - Melisa sniedza baltu krūzi. Dzēriens bija vēss, nedaudz saldeni skābs. Tikai tagad viņš juta, ka mute izkaltusi. Viņš atkal stājās spailē, un Melisa aizgāja.

Saule slīdēja aiz meža, kad Indulis beidza pļaut. Nu varēja kombains braukt, vēl tikai rīt Melisai mieži jānogrābj un jāsamet kaudzītē. Tos varēs sviest kombaina rīklē, kad tas piestās lauka malā. Tā Melisa viņam bija skaidrojusi, pukodamās, ka pavasarī tēvs apsējis līdz pašai grāvja kan- tei, nepadomājot par kombaina ceļu. It kā zemes trūktu. Indulis klausījās un neteica ne vārda. Viņam šie lauku darbi, šī sēšana un pļaušana galīgi apnikuši.

Vakariņu galdā bija jaunie kartupeļi, un Melisa vaicāja, vai viņš atceras, kā pavasarī tos stādījuši.

-   Es laikam tevi pirmo reizi redzēju? - Indulis minēja.

-   Iespējams. Un ko nodomāji? - viņa šķelmīgi noprasīja.

-   Neko sevišķu. Man te viss bija tik svešs.

-   Vai atminies, kā Kārlis gribēja tevi un Raimondu iemācīt vagas aizart? Tu pat nepieķēries arklam. Raimondam arī diezin kā negāja, taču kartupeļus apakš zemes dabūja.

-   Tagad Raimonds pie Marģera onkuļa strādā, - negaidot sarunā iejaucās Raitis.

-   Puisīt, paēd žigli un ej tūlīt gultiņā! Drīz būs tumsa, tu neredzēsi izģērbties.

-    Kādēļ neieslēdz gaismu? - Indulis pajautāja. Viņam nepatika runas par kartupeļu vagošanu. Nebija to iemācījies. Vienreiz izdarīja Kārlis, otrreiz māte vairs nelūdza. Pati ar kapli likās vagās. Nekas, tāda fizkultūra viņai derēja. Lauku dzīvi tik ļoti bija uztīkojusi, lai tad izbauda visus labumus.

-   Ar to gaismu ir tā, - Induli no domām par kartupeļu lauku atpakaļ Rudzīšu virtuvē atgrieza Melisas balss. - Man tās vienkārši nav. Nesen vīri no energokontroles nogrieza strāvu, noplombēja skaitītāju. Sakrājies tāds lielāks parāds. Ja maksātu, nevarētu bērnam priekš skolas neko iegādāt. Induli, - viņa pieliecās tam klāt un sāka čukstēt: - Tu esi elektriķis. Varbūt vari kaut kā nofinglie- rēt? Tos vadiņus? Lai tiktu pie gaismas. Ārprāts, ne televizoru varu paskatīties, ne radio paklausīties. Vecajam vefiņam nav bateriju. Dzīvoju kā pa miglu.

-   Nē, to es nevaru darīt! - Indulis satrūkās. - Ja pieķers, būs nāvīgas ziepes. Tev uzgrūdis baigo sodu. Gadiem ilgi nespēsi samaksāt. Es tev baterijas atvedīšu.

-  Paldies, Indul, par to pašu! Jau tā tev esmu parādniece par pļaušanu. Gan atlīdzināšu. Raitiņ, mudīgi gultā! Tu nevari segas kārtīgi uzklāt? Labi, palīdzēšu.

Kad Indulis arī cēlās kājās, viņa uzlika tam roku uz pleca, viegli paspieda atpakaļ un ierunājās maigā bal- stiņā:

-   Pasēdi, lūdzams, vēl kādu brītiņu. Kamēr apguldīšu bērnu. Parunāsimies. Man tik skumīgi vienai.

Laukā kļuva aizvien tumšāks. Bija noklususi mušu sīkšana virs siltās plīts. Tad, durvis klusiņām pavērdama, ar aizdegtu sveci rokā ieslīdēja Melisa. Viņa pagramstījās skapītī, izcēla kādu pudeli, salūkoja glāzītes.

-  Aizķēries no tās reizes, kad radi bija atbraukuši, - viņa čukstēja. - Viena pati es nedzeru. Bet kompānijā man garšo.

Kad Melisa liecās, lai noliktu uz galda nelielo svečturi, viņš ievēroja, kleitai divas augšējās podziņas vaļā un izgriezumā pavīd balti krūšu apaļumi. Viņš strauji pacēla glāzīti, ko viņa paguva pieliet, dzeltenīgais šķidrums apsvilināja rīkli, kļuva karsti. Melisa apsēdās cieši blakus, caur plānajām drēbēm varēja just viņas silto gurnu. Ar vienu roku viņš apņēma tās plecus, otra taustījās gar kaklu, līdz plauksta uzgūlās siltam, maigam izcilnītim. Viņš nodrebēja, spēju alku pārņemts.

- Pacieties mazlietiņ, - Melisa klusiņām teica. - Kāpsim uz otro stāvu. Es ņemšu sveci, tu pudeli. Seko man!

Zigrīda tajā vakarā ilgi gaidīja dēlu, ieklausījās katrā skaņā no lielceļa puses. Induļa mašīnas motors nebija sadzirdams. Vai tiešām palicis pa nakti pie tās pusšķirte- nes? Zigrīdai tas nepatika. Viņa saprata, Indulis ir pieaudzis vīrietis, kam vajadzīga sieviete. Bet kādēļ tieši Melisa? Kas notika starp Induli un Laumu? Atskrēja te ar zirgu, aizsauca Induli, bet atgriezās viņš kājām pēc pāris stundām, saīdzis, pat runāt negribēja.

Indulis arī brokastlaikā nepārradās. Varbūt nelaime atgadījusies? Zigrīdai tik nemierīgs prāts, un viņa devās uz Rudzīšiem. Mašīna joprojām stāvēja sētā, bet visi trīs - Indulis, Melisa un mazais Raitis darbojās miežu lauka malā. Ar grābekļiem viņi vilka nopļautos stiebrus vālos, tos pēc tam sametīšot kaudzē. Tā paskaidroja Melisa, priecīgā balsī atņemdama labrītu. Uz Zigrīdas vaicājumu Indulim, vai šis mājās nenākšot, viņš vērsa skatienu sāņus un kaut ko neskaidru nomurmināja. Melisa jautri uzsauca, lai neraizējas, viņa šās dēlu kārtīgi pabarošot. Brīdi pastāvējusi un noskatījusies viņu darbā, Zigrīda lēnām aizgāja. Piepeši sajutās ļoti vientuļa.

Kad Melisa liecās, lai noliktu uz galda nelielo svečturi, viņš ievēroja, kleitai divas augšējās podziņas vaļā un izgriezumā pavīd balti krūšu apaļumi.

Indulis pārradās vakarā, paņēma Zigrīdas izmazgātās un sagludinātās drānas, ielika tās mašīnā. Kad Zigrīda noprasīja, vai viņam ar Melisu kas nopietns, viņš tikai paraustīja plecus un aizbrauca. Ko viņš būtu atbildējis? Zināja vienīgi, ka ar Melisu kopā tik brīnumaini labi, pagājušā naktī piedzīvotais bija pārspējis visu, ko viņš savos erotiskajos sapņos iztēlojis.

Ka Indulis devies nevis uz pilsētu, bet atpakaļ uz Rudzīšiem, Zigrīda uzzināja nākamajā dienā. Elvīra bija redzējusi Induļa mašīnu izbraucam no Rudzīšu ceļa, jo rīta agrumā stāvējusi un gaidījusi autobusu uz Lūžnavu.

Kā vēja paceltas un tālāk pūstas ušņu pūkas pāri Pui- siķciemam sāka lidināties valodas: Indulis pinas ar Melisu. Aldona smīkņāja, Lauma ļauni smējās, Marģers savieba seju kā zobu sāpēs. Tikai Kārlis noteica: - Kas par to, ka Melisa par Induli dažus gadus vecāka? Varbūt viņai beidzot paveiksies, atradīs savu īsto laimi.

13. nodaļa 1.

Pēc ieilgušā sausuma, kad saule nepārtraukti kveldēja zemi, beidzot virs jūras sabiezēja pelēku mākoņu blīva, un saule rietēdama pazuda tajā. Naktī sāka rūkt pērkons, zibšņoja, tad sāka lietus gāzties lielām strūklām. Lija visu dienu. Marģers bažīgi skatījās debesīs, vai nemanīs kādu gaišāku švīku. Bet viscaur bija nomācies. Rīta agrumā viņš bija aizvedis Laumu uz staciju, atpakaļ braucot laida pa lielo šoseju uz Bārnes ciemu pie Bērentu Alfrēda, savulaik kolhoza labākā kombainiera. Pažēlojās, ka Segliņu Fricis piekrāpis, solījies miežus nopļaut, bet nav to izdarījis, Puisiķciemā vairs nav rādījies. Alfrēds apsolīja, tikko laiks noskaidrosies un druva apžūs, ar savu kombainu būt klāt. Nu atlika vienīgi gaidīt. Laikam Fricis no manis gribēja vēl vairāk naudas noplēst, Marģers nodomāja, bet skaļi viņš to bija teicis vienīgi Aldonai.

Ance posās prom, Vinetai atsākās skolas gaitas. Aldona bija izmaluši pienu, lēja krējumu burciņās, sildīja biezpienu. Tad aizsūtīja Anci uz siltumnīcu, lai ielasa sev tomātus, un gurķu dobes lai izčamda, vēl tie auga. Lai ņem, cik var panest.

-   Paldies, saimnieci - Ance priecīga tencināja.

-   Paldies jāsaka tev. Tu man tik daudz līdzēji. Žēl, ka nevari ilgāk palikt. Kur Raimonds? Tātad saimnieks viņu atlaida tevi uz pilsētu pavadīt?

-  Jā, mēs ar Vinetiņu tik smagas somas nevaram panest.

-    Labi, labi, esat dūšīgi strādājuši. Pāris brīvdienas Raimondam pienākas, - Aldona noteica, tad iedomājās: bet kas viņai dos kādu brīvdienu? Kaut varētu pamest Puisikus, visus nekad nepadarāmos darbus un aizbraukt! Kaut uz dažām dienām! Tas nebija iespējams. Bet ja sarīkotu svētkus tepat?

Kad Marģers ienāca virtuvē, uz galda nestāvēja vakariņu trauki kā parasti. Aldona pavēra durvis, noteica: es saliku tīru veļu, nāc, paņem. Dušā ūdens silts, iesim nomazgāties.

-   Bet šodien tikai piektdiena, - viņš iebilda.

-   Kas to zina, kā būs rītvakar? Bet pašlaik mēs esam divi vien, - viņa pasmaidīja mazliet šķelmīgi. Šo smaidu Marģers tik sen nebija redzējis, sievas seja aizvien bija rūpju pilna. Ka viņai vēl tik dzidri smiekli, izdzirda vēlāk. Aldona, teikdama, lai viņai muguru noberž, sāka smieties: nekutini, tik stipri, mugura jāberž, ne ribas! Ūdens lija uz baltiem, apaļīgiem pleciem. Aldonas augums bija liels, smagnējs, spēcīgs, un viņš piepeši iedomājās, tādus mēdz gleznot mākslinieki. Viņš ieteicās, tu varētu pozēt kādam pindzelmanim, viņiem patīk tādas kuplas formas.

-   Vai tev iebildumu nebūtu?

-   Būtu gan. Es to nepieļautu. Vienkārši iešāvās prātā tāda doma. Sen nebiju tevi redzējis.

"Tu jau negribēji redzēt," Aldonai gandrīz paspruka, bet viņa apvaldījās un sniedzās pēc dvieļa.

Vakariņu galds bija klāts istabā, uz tā trauki, kādus Aldona ņēma no bufetes laukā tikai ciemiņu reizēs. Viņa bija uznesusi no pagraba pudeli pašraudzētā vīna, sagatavojusi garšīgu ēdienu, uzvilkusi jauno tērpu.

-   Kādi mums svētki šovakar? - viņš neizpratnē vaicāja, glāzītes piepildīdams. - Kam par godu uzdzersim?

-   Brīvībai. Svinēsim brīvības svētkus. Būsim brīvi no mūžīgajām rūpēm un raizēm. Nedomāsim par lopiem un lietū mirkstošo labību. Es uzlikšu atskaņotāju ar mūsu jaunības gadu platēm. Vai atceries tās senās septiņdesmito gadu dziesmas? Kura tev vislabāk patika?

-    Protams, "Rudacīte". Tikai triju dēlu vietā mums viena pati meita, - viņš pasmaidīja.

Naktī cēlās spēcīgs vējš, kas šalca lielajās liepās ap Puisikiem. Lietus norima. No rīta debess bija skaidra, visi tumšie mākoņi pārskrējuši, un Marģers teica, ja vējš ne- atdzīs jaunus, pirmdien varēs pļaut.

Viņi vēl kavējās virtuvē, Aldona mazgāja traukus, Marģers kūpināja cigareti, kad negaidīta atnāca Zigrīda. Viņai rokā bija tukšs grozs, kājās garie zābaki. Bridusi caur mežu, uz sēnēm cerējusi, bet nekā. Aldona noteica, ar šo lietu vēl nepietiek, lai pārkaltušo zemi atmiekšķētu. Tik sausa vasara sen nav bijusi.

Zigrīda stāstīja, saņēmusi vēstuli no draudzenes Hil- des un naudas pārvedumu biļetei. Jaunnedēļ viņa aizlidos uz Vāciju. Lētāk būtu ar autobusu, bet viņai bail no tiem Polijas laupītājiem, ceļš pārāk nedrošs.

-  Vai nebaidies Jēčus atstāt tukšus? - Aldona ievaicājās.

-   Tā bailīgāk, taisnību sakot, ir. Elvīra gan solījās pieskatīt, kustonīšus sakopt. Un vakaros Indulis būs mājās. Es nozvērināju, ka naktīs viņam jāguļ Jēčos.

-  Ja Indulis pa to laiku kādos brunčos sapīsies? - Aldona noprasīja, uzmezdama Marģeram smīnīgu skatienu.

-   Tu domā Melisu? Viņš tak nav galvu durvīs saspiedis! Nu, vienu nakti pameņģējās, otru, pietiek! Bet ja kas… Marģer, tu tāds prātīgs vīrs, parunā ar viņu. Vai pasaulē meiteņu trūkst?

Aldona tikko spēja novaldīt smieklus, un kad Zigrīda jau bija aiz durvīm, laida tos vaļā.

-   Šī tak par dēliņa tikumību vairāk uztraukusies nekā par laicīgo mantu Jēčos, ha, ha, ha! Un tu būsi tas, kurš Induli pie prāta vedīs! "Cik trūka, pats to Melisas dēļ būtu zaudējis", viņai gribējās piebilst. Nē, nedrīkstēja, viņa tās raganas, vīriešu kārdinātājas, vārdu nepieminēs.

-   Man rādās, Zigrīdai nekāda saimniekošana Jēčos nesanāks, - Marģers norūca, Aldonas smieklus nevērodams. - Pamest visu un skriet uz Vāciju tagad, pašā rudens darbu laikā!

-   Kādi tad tie darbi! - Aldona nicīgi novilka. - Bet man arī gribētos kaut kur aizbraukt. Atceries, kā mēs kolhoza laikā ekskursijās braukājām? Maskavā bijām, Ļeņingra- dā, vairākkārt Lietuvā, Igaunijā…

-   Tas bija sākuma gados. Kad tava māte pie mums dzīvoja un bērnu uzskatīja. Atvaļinājuma laikā. Kamēr vēl nebijām ar tiem lopiem apkrāvušies.

-  Jā, bet no lopiem nāca nauda. Ne no algām vien mēs mašīnu nopirkām, mēbeles, beigu galā Puisiķus un visu tehniku.

-   Tev taisnība, Aldon. Bet tu domā, man negribētos no visa izrauties? Ko mēs redzam? Tikai sūdus un mūžīgu darbu. Tā paiet dzīve, mūsu labākie gadi.

-   Zini ko, Marģīt, - Aldona viņu uzrunāja sen nedzirdētā mīlināmā vārdā. - Paņemsim sev atvaļinājumu. Ziemā, kad barokļi būs nost un govīm mazāk piena. Atstāsim saimniecību Raimonda ziņā, viņš rādās uzticams cilvēks. Ataicināšu māti. Neko dižu viņa padarīt nespēj, tomēr ēdienu izvārīt var un uzskatīt, lai te būtu kārtība.

-   Jā, tas būtu jauki. Bet kur mēs ziemā brauksim?

-   Pagaidām nekur tālu. Tepat uz Rīgu. Mēs varam apmesties Jelgavā pie Danutas. Tur satiksme laba. Iesim uz teātriem, uz operu. Ārprāts, kad pēdējo reiz biju operā? Laikam tikai studiju laikā. Tagad tikai televizors un televizors, kā tas apnicis!

-   Tu jau maz skaties, - Marģers iebilda, un viņa atteica, nav vaļas.

Pirmo reiz viņš dzirdēja, ka Aldona sailgojusies pēc teātriem un operas. Vai tikai tagad? Varbūt viņai sen tādas domas? Tikai nekad tās nebija izteikusi. Šoziem mums būs atvaļinājums, pirmais pēc astoņiem Puisiķos nodzīvotiem gadiem, Marģers sev apsolīja.

Bija ap pusdienas laiku, kad piebrauca pastniece. Aiz vārtiņiem stāvēdama, viņa skaļi uzsauca. Kad Aldona piesteidzās, pastniece teica, vajagot saimnieku pašu, viņam ierakstīta vēstule.

Padevis Aldonai jaunos laikrakstus, Marģers gāja uz istabu. Ziņkārības pārņemta, viņa sekoja. Vīram rokā bija divas aploksnes. Apsēdies viņš tās ar nazi atgrieza, tad sāka lasīt. Piepeši viņam iedrebējās pirksti.

-   No kā vēstules? - Aldona pienāca klāt, noliecās pār plecu. - Vai kāda slikta ziņa?

-   Še, lasi pati! - Viņš sniedza lapu Aldonai.

Pārlaidusi mašīnraksta rindām acis, viņa saguma krēslā. - Ak, Jēzus Marija, vai tas var būt? Marģer, mēs esam beigti, mēs esam izputināti! Kā tādi bērni, par atvaļinājumu, par teātriem un operu sapņojām. Nē, es nespēju to aptvert!

-   Izlasi, ko Ojārs man raksta, - Marģers viņai pastūma otru vēstuli. - Cidonijas viņu iegāza. Nebija, kas tās pērk. Uzkalniņos ūtrupes āmurs jau klaudzējis. Viņam palikusi tikai viena govs. Aizdevums, ko uz sava vārda ņēmu, man jāatmaksā.

-   Marģer, ko es tev toreiz sacīju? Brīdināju! - Viņa vēstuli nelasītu nometa uz galda. - Bet tu? Mani par skopo leiteni nosauci, pasmējies. Tādi jūs, latvieši, esat. Viens otru bedrē gatavi iegrūst, brāli apkrāpt.

-   Ojārs nav tīšām krāpis. Cerēja uz krietnu peļņu.

-  Aizbrauc pie advokāta, visu izstāsti! Jāmēģina izkulties. Māju zaudēt būtu žēl. Bet mums paliek vēl kūts un lopu ķēķis. Sliktākā gadījumā dzīvosim tur.

Marģers pateicīgi uzlūkoja Aldonu. Viņa gudrā, labā sieva. Gan viņi no šīs ķezas tiks laukā. Tomēr tā bija milzīga nauda, pieci tūkstoši, kas jāsamaksā. Kur ņemt? Laika līdz termiņa beigām pavisam maz.

Kaut saule atkal spīdēja spoži un silti, Puisikos tā bija skumja svētdiena. Marģers un Aldona apskatīja un vērtēja savu saimniecību. Viņi nedrīkstēja gaidīt tiesas izpildītāju, tas cenos pēc iespējas lētāk.

-   Govis nedrīkstam laist prom, - Aldona cieti noteica. - Vienīgi no piena naudas pašlaik visus izdevumus sedzam. Tava, par sivēniem ieņemtā, jau cauri.

-   Jāpārdod visi barokļi. Paturēšu tikai pāris sivēnmā- tes.Varbūt pārdot zirgu? Vajadzības pēc tā nav. Tikai barību tērē. Kamēr Lauma prom, dīkā vien stāv. Neesam tik bagāti, lai turētu izjādes zirgu.

-   Nē, nē! - Aldona attrauca. - Dūja pieder Laumai, bez viņas ziņas nevar. Atceries, kā Lauma raudāja, kad pārdevām Dūdu Kārlim? Zirgi tagad lēti, tie daži simti mūs neglābs. Tā nav, ka Dūja der tikai izjādēm. Pāris reizes esmu ar viņu vedusi govīm zaļbarību. Labāk laid projām jauno traktoru. Vecais vēl tīri labs, tikai jāsaremontē.

-   No traktora nešķiršos. Tev par tādām lietām izpratnes nav, nesaproti, ko nozīmē strādāt ar šo vai vecu krievu lamatu!

Viņi vairāk nerunāja. Ko līdzēja apspriest uzbrukušo nelaimi? Atlika vienīgi rīkoties, visiem spēkiem ķepuroties laukā no bedres, kurā iegrūdis brāļa parāds bankai.

Austrumu vējš izdzenāja mākoņus, izžāvēja pielijušās miežu vārpas. Kad pirmdien ielīgoja kombains, to varēja raidīt uz tīrumu. Ar rīta autobusu atgriezās Raimonds, sākās atkal darba nedēļa. Marģers aizdrāzās uz Lūžnavu, steidzīgi vajadzēja dabūt smago mašīnu graudu vešanai uz kalti.

-   Uz kalti? - Aldona pabrīnījās. - Vai uz kombikorma fabriku nevedīsi?

-   Šos miežus vairs ne. Pēc izžāvēšanas pārdošu. No kaut kurienes tā nauda jārauj.

-   Lopi paliks bez spēkbarības.

-   Mums maz šogad vajadzēs. Neskaties tik bēdīgām acīm. Ko lai dara, ka tā iznācis? Gribēju Ojāram līdzēt tikt uz zaļa zara. Pie pirmās izdevības braukšu uz pilsētu, iešu pie jurista. Varbūt aizlaist līdz Ojāram?

-  Nē, nē! Tērēt laiku un benzīnu? Lai klausītos viņa žēlabas? Uzsēdīsies mums uz kakla ar visu bērnu baru. Nezin kādu biznesu gribēja taisīt, aptaurētais nejēga! Būtu vairāk lopus turējis. Kas tas par zemnieku ar vienu govi! - Aldonas balsī skanēja nicīgums.

Marģers neiebilda. Arī viņam brāļa iecere sākumā bija likusies mazliet šaubīga. Bet Ojārs prata pārliecināt, ar skaitļiem un aplēsēm pierādīt.

Kombains ducināja Puisiku laukā līdz vēlam vakaram. Otrā dienā Melisa to dzirdēja aiz Ģīgām un pievakarē skaņas nāca no Jēču puses. Kādēļ Bērents pabrauca Rudzīšiem garām? Tēvs teica, esot solījies nokult. Kad dienu vēlāk viņa dzirdēja purmalā tik raksturīgo troksni, sēdās uz divriteņa un joņoja uz Lūrikiem. Jā, Bērents apliecināja, tāda saruna ar Rūdi bijusi, bet bez maksas viņš kult nevarot, ar skaistām acīm vien nepietiekot, neesot viņam vairs tie gadi. Savaldījusi spējas dusmas, Melisa attrauca, nauda viņai esot. Ja tā, rīt viņš būšot klāt. Lai neuztraucas, šitie lieti nav ilgstoši, labībai tie vēl skādi nav nodarījuši. Melisa novērsās, lai viņš nepamanītu aizvainojuma asaras, kas bija saskrējušas acīs. Kādēļ viņš domāja, ka Melisa nemaksās? Tēvs naudu bija iedevis un ja tiešām trūktu, aizņemtos. No Ģīgu ļaudīm.

Appļautā miežu lauka mala bija sazēlusi zaļa, kaudzīte kļuvusi pelēka. Kad viņa to parādīja Bērentam, viņš nokāpa no saviem augstumiem, aplūkoja un noteica, ar puvekļiem savu kombainu nepieķēzīs.

-    Būtu vismaz uz kokiem sakrāvusi, lai izžūst, - viņš aizrādīja, un Melisa atteica: ko viņa, viena sieviete, varēja padarīt?

-   Nevajadzēja vīru aizdzīt, - Bērents pasmējās. - Sitos salmus gan savāc, derēs ziemā barībai. Es skatos, tavi mieži varen zāļaini, būs grūti pļaut, graudi arī slikti birs.

Lauks nebija liels, tikai pāris hektāri. Drīz šķūņa priekšā pacēlās labības kaudze, ko Melisa steidza sasegt. Maksu saņēmis, Bērents grieza kombainu uz Puisiku pusi, tur vēlīnās auzas pļaujamas.

2.

Līdz melnai tumsai, kamēr vēl varēja kaut ko saskatīt dziestošās dienas gaismā, Melisa bija vedusi graudus šķūnī, bērusi tos uz tīri izslaucītā klona. Nogurums kā smaga nasta spieda augumu, nebija vairs spēka vakariņas raudzīt. Sveces gaismā viņa izdzēra krūzīti piena, apēda pāris šķēles sausas maizes, pabaroja Džīnu un ieritinājās gultā zem segām. Melisa bija palikusi Rudzīšu mājā viena pati, Raitis jau dzīvoja Irbītēs. Viņa bija ielaidusi Džīnu priekšnamā. Mazliet drošāk, kad tuvumā vēl kāda dzīva būtne.

Melisa uztrūkās no miega nakts vidū. No durvju puses tuvojās Vilis, un piepeši Melisa šausmās iekliedzās - viņam nebija acu, bet zem pieres divi dobuļi, tumšu, sarecējušu asiņu pilni. Sirds dobji daudzījās, atbalsodamās ausīs, Melisa neviļus piespieda roku krūtīm. Tad Vili apņēma it kā zilgani dūmi, un viņš izgaisa. Melisa ilgi nespēja aptvert, tas sapnis bija vai īstenība? Kādēļ viņš nāca, kādēļ parādījās? Viņa pievēra acis, mēģināja aizmigt, bet nespēja, bija jādomā par Vili. Četrus gadus viņi bija kopā nodzīvojuši, mīlējuši viens otru, ķīvējušies, naidojušies, viņa Vili dzinusi prom un viņš nolūdzies, līguši mieru un salabuši. Līdz tai pēdējai reizei… Kur Vilis palika? Droši vien pie Benitas, viņam pilsētā māsa. Viņa aizbrauks pie tās.

Ja nebūtu atnākuši uz Rudzīšiem, sastapušies te ar visādām grūtībām, kuras nespēja vai varbūt nemācēja pārvarēt, dzīve būtu veidojusies savādāk, Melisa domāja. Bet viņiem abiem tolaik nebija darba, Melisa vairs nespēja samaksāt dzīvokļa saimniecei par istabu. Kas viņa bija Marģeram? Tikai īslaicīga dēka, baudas objekts. Viņš negādās Melisai dzīvoklīti pilsētā, veltīgi viņa cerējusi, labinājusies klāt. Zināja, ka viņa palikusi viena, taču nemeklēja iespēju tikties. Arī viņa to vairs nedarīs. Indulis? Tajās pāris naktīs viņš bija mocījies pats un nomocījis viņu. Tāds nejēga! Laikam nekad ar sievieti vēl nebija gulējis. Kad viņa gribēja to noskaidrot, neatbildēja. Laikam iedomājās sevi par varenu mīlnieku. Jāsmejas! Bet pagaidām viņš jāpiecieš.

Tikai uz rīta pusi Melisa iekrita trauslā miegā, vairākkārt uztrūkās, ieklausījās nakts klusumā. Nekas nebija dzirdams, tikai vējš šalca lielo koku zaros.

Viņa piecēlās agri, steigšus izslauca govis, pameta tām priekšā ātrumā sagrābtus zāļainos salmus, ielēja sivēniem strebekli, pabaroja vistas, suni un kaķi, pārģērbās, aizslēdza durvis un skrēja uz Jēčiem. Induli viņa sastapa, kad tas gāja pie mašīnas, uzsauca labrītu un pavaicāja, vai nevarot viņu aizvest līdz pilsētai.

Melisai bija mugurā gaišzila vējjaka un īsi rūtaini svār- ciņi, viņa izskatījās meitenīga, un Indulis samulsa, atmiņā uzvirmoja tās pāris naktis kopā ar Melisu.

-   Jā, labprāt! - viņš atsaucās. - Aizvest tevi varu. Bet kā atpakaļ tiksi?

-   Gan jau kaut kā. Tu laikam atgriezies pavēlu?

-   Centīšos tikt, cik iespējams, ātrāk. Mutere aizlaidās uz Vāczemi, visu saimniecību man uzkāra kaklā.

-   Ak tu nabadziņš, - viņa pasmīkņāja.

-   Varbūt nāksi man palīgā?

-    Hm, - Melisa novilka kā apdomādamās. - Bet kas palīdzēs man? Es dzirdēju, Elvīras tante kopšot Jēču lopiņus.

-   Nu jā, Elvīras tante… - Viņš iesāka un aprāvās. Melisa neizrādīja tieksmi runāties. Viņa sēdēja cieši sakniebtām lūpām, neparasti nopietna. Kad mašīna jau ripoja pa līdzenajām ielām, Indulis pavaicāja, kur viņa izkāps, un Melisa atteica, ka centrā, tālāk uz pārupi viņa brauks ar autobusu.

Tas bija mikrorajons ar pelēcīgi baltām piecstāvu mājām un panīkušu zālīti starp tām. Melisa kāpa uz trešo stāvu pa apdrupušām, izsmēķiem piemētātām kāpnēm. Zvans nedarbojās, viņa spēcīgi pieklaudzināja. Durvis atvēra Benita, neliela kalsna sieviete ap trīsdesmit gadiem. Viņai bija mugurā raiba, nedaudz saņurcīta kleita, matu šķipsnas krita pāri vaigiem.

-   Tu, Melis! - viņa iesaucās izbrīnā. - Sen neesi redzēta. Nāc tālāk, iepazīsties ar manu mazo dēlu.

-   Jā, jā, bet vispirms izkravāsim manu somu.

Viņas devās uz virtuvīti, un tūlīt no istabas izspurdza divi baskājaini bērni, gadus piecus un četrus veci, un spožo actiņu skatiens pielipa krējuma burciņām, sviesta pikucim, biezpienam.

-   Jā, jums laukos gan labi, nekā netrūkst! - Benita teica, nogriezusi rupjās maizes rikas. Tās ar sviestu apzie- dusi, iedeva bērniem. - Bet mēs dažreiz nezinām, ko katlā likt. No Edmunda algas visiem pieciem jāiztiek. Mēs gan skaitāmies maznodrošinātā daudzbērnu ģimene, šādu tādu palīdzību saņemam. Labi vismaz, ka Edmundam ir darbs.

-   Vai tiešām vajadzēja vēl trešo bērnu? - Melisa vaicāja, skatīdamās uz gulošo tīstoklīti.

-   Bet ko iesākt, ja gadās? Putināt laukā nevainīgu dzī- vībiņu? To es nespēju. Bērniņš caur mīlestību pasaulē nācis. Gan izaugs. Drēbes dabonam no baznīcas. Tikai ar iztikšanu brīžam pagrūtāk. Pabalsta nauda pārāk maza. Bet es nesūdzos. Veseli, paldies Dievam, visi esam. Kā Vilim klājas? Laikam bagāts un lepns palicis, ka mūs neapciemo?

-   Vilis… - Piepeši Melisai izkalta mute, viņa tikko spēja pārvelt vārdus lūpām. - Es nezinu… Kad viņš pēdējo reiz bija pie tevis?

-   Tā, liekas, pirms Jāņiem. Atveda medus burciņu, teica, šis pie Bišu Kārļa, ar tevi sagājuši lielajā. Kā tam onkulim klājas?

-   Bišu Kārlim klājas labi. Bet Vilis… viņš pazuda. Atnāca atpakaļ uz Rudzīšiem. Mums bija pamatīgs skandāls, viņš noplenderēja naudu, ko par buļļiem saņēmu. Sakliedzu, lai lasās prom. Varbūt pie mātes apmeties?

Benita apsēdās uz veca, izgulēta dīvāna, kas tūlīt ielīka zem viņas niecīgā svara.

- Nē, pie mātes viņš nav rādījies. Es tur nesen biju, pensijas dienā priekš mazbērniem piecīti izčīkstēju. Tikpat ar savu štuceri, to veco kretīnu, visu nožūpos. Man ar Edmundu paveicās, viņš no tā zanķa izvilka. Ak Dievs, kā tur bija noriebies! Tev laikam pietrūka stingrības Vili uz ceļa noturēt. Droši vien pie kāda drauģeļa tagad mitinās.

Melisa noteica, laikam tā būs, un drīz atvadījās. Par savādo nakts parādību viņa Benitai nebija bildusi ne vārda. Nedrīkst satraukt, viņai bērniņš ar krūti barojams, tam kāda nelaime var piemesties.

Par Viļa māsu Melisa šovasar pat nebija iedomājusies. Aizraušanās ar Marģeru, tagad uzbrukušās raizes, darbi, neziņa par nākotni bija viņu pārāk nodarbinājušas. Pērnvasar, kad pa veco ceļu uz Lūžnavu atsāka kursēt autobuss, Benita ar savu ģimeni bija atbraukuši ciemos. Šogad viņa aizmirsa uzaicināt. Nezināja, kur pienu likt, lēja sivēniem silēs. Bet te bija mazi zilacīši un Raitis iztika bez rotaļu biedriem. Kā karsts vilnis Melisu apņēma kauns.

Viņa iekāpa autobusā, kas veda līdz pašai pilsētas robežai, tālāk soļoja kājām. Nesenais lietus bija pieblietējis ceļu, noskalojis putekļus, iešana veicās raiti. Nekāda nesamā viņai nebija, tikai somā viens maizes kukulītis. Garām aizdūca vairāki vieglie auto, bet viņa neapstājās, lai paceltu roku. Tā smagā doma jāizrisina vienatnē. Viņa bija iegriezusies policijā, uzrakstījusi ziņojumu, ka pazudis Vilis Stūrītis; 34 gadus vecs, pierakstīts Lūžnavas pagasta Rudzīšos. Datumu viņa precīzi neatcerējās, jūlija beigās vai augusta sākumā izgāja no mājas un neatgriezās. Bijis ģimenes strīds, pazudušais ir viņas civilvīrs.

Vai tiešām es pie visa vainīga, Melisa vaicāja sev un nezināja atbildi. Viņa satrūkās, kad blakus nobremzēja zaļa mašīna, durvis pavēra Marģers un aicināja, lai iekāpj. Viņa klusēdama iesēdās. Marģers iesāņus uzmeta Melisai skatienu. Viņa bija neparasti nopietna, mazrunīga. Arī viņam netikās tērgāt. Pārāk smagu nastu brālis uzkrāvis viņa pleciem. Jurists bija teicis, līdzēt neko nevar, parāds bankai jāatmaksā.

Viņi jau tuvojās Puisiku ceļa galam, kad Melisa beidzot ierunājās: - Marģer, ja tevi ļoti palūgtu, vai nevarētu man palaist Raimondu rītdien palīgā? Tad mēs sakrautu salmus kaudzēs. Es viena nespēju.

-   Nē, Melis, šoreiz tev līdzēt nevarēsim. Mums pašiem darbu pāri galvai. Tev tagad Indulis. Aicini viņu!

Melisa juta, vaigos iesitas spējš karstums. Viņa vērsa skatienu sāņus, lai Marģers nemanītu, ka acīs sariešas aizvainojuma un bezpalīdzības asaras. Tās viņa izraudā- ja vēlāk, uz Rudzīšiem iedama.

Melisa staigāja kā apmaldījusies. Ņēma vienu darbu, otru, nekas viņai neveicās, priekšmeti krita laukā no rokām - smeļamais kausiņš, spainis, dakša. Domas visu laiku bija pie Viļa, pie tiem briesmīgajiem vārdiem, kādus bija metusi pakaļ kā asus akmeņus: "Ej pakārties!" Ja tiešām to izdarījis? Kādēļ viņš raudzījās ar melniem acu dobuļiem? Kā viņa mūžu nodzīvos ar tik smagu grēka nastu?

Vakarā ieradās Indulis, esot atvedis solītās baterijas. Melisa uzklāja sejai smaidu. Vismaz šajā naktī viņa nebūs te viena, Vilis neuzdrošināsies nākt.

No rīta Indulis modās negribīgi, paskatījies pulkstenī iesaucās: "Velns parāvis, cik jau vēls! Un tie nolādētie kustoņi vēl jābaro!"

-    Atstāj man atslēgas! Kad tikšu galā ar saviem rīta darbiem, aizbraukšu un sakopšu, cik te tālu! Indul, mīļais, - viņa tam apķērās ap kaklu, pieglaudās un turpināja maigi, glāsmaini:

-   Aizved uz pārupi produktus vienai trūcīgai ģimenei. Es jau noliku pie mašīnas. Pusmaisu kartupeļu, piena kannu, vēl šo to. Jāuzstiepj gan trešajā stāvā, bet tev taču spēks kā lācim, o, es to zinu! Lūdzu, esi tik labiņš!

-   Tie tev kādi radi? - Viņš gribēja zināt, un Melisa to apstiprināja. Tad atvainojās, ka bez rīta kafijas viņam jādodas prom, kafijas ne šķipsniņas neesot. Varot vienīgi piedāvāt nevārītu pienu, bet tādu viņš tak nedzerot. No piena Indulis atteicās, viņam vēl pietikšot laika ieskriet kafejnīcā.

Melisa pārlaida Jēčiem vērtētājas skatienu. Cik viss tajos sīks! Mazs labības lauciņš, kur virs rugājiem izmētāti salmi. Neliels kartupeļu tīrumiņš apdzeltējušiem, tieviem lakstiņiem. Sakņu dārziņā tikai dažas dobītes, mājas galā mazītiņa plēves būdiņa ar kādiem desmit tomātu stādiem. Neizlauztām pazarītēm tie bija saauguši lieli un kupli, bet tomātiņi niecīgi. Zigrīda bija sastādījusi zemenītes, tikai tās karstumā un sausumā panīkušas, gandrīz nokaltušas. Tās vajadzētu katru dienu laistīt, bet kas to darīs? Ar tiem pāris lietiem nepietika, lai atzeltu.

Mājiņā ar sildmūri viena no otras atdalītas divas istabiņas. Starp tām aizkaru aizsegta durvju aile. Mūris iesila, kad virtuvē kurināja plīti. Cilvēki, kas šo mājiņu būvējuši, bijuši vai nu ļoti praktiski vai trūcīgi, Melisa nodomāja. Viņa par tiem neko nezināja. Vidumi te apmetušies pēc kara. Tik neiederīgas te izskatījās Apogu spožās, lakotās mēbeles. Uz atsevišķa galdiņa Zigrīdas istabā stāvēja elektriskā šujmašīna, visapkārt valdīja priekšzīmīga kārtība, te nebija neviena nevietā nomesta priekšmeta. Induļa istabā televizors, sekcija ar grāmatām, sienai piespraustas krāsainas žurnālu lapas ar puskailu meiteņu attēliem.

Pie lielā ceļa Melisa sastapa Elvīru, kura tipināja šurp. Apstājās un pateica, visu Jēčos padarījusi, kustonīšus pabarojusi, padzirdījusi. Sunītis gan dusmīgi rējis, viņa to ar biezpiena kumosiņiem pielabinājusi.

Elvīra domīgi noraudzījās Melisai pakaļ. Vai šī Zigrīdai par vedeklu taisās, ja par saimniecību rūpējas? Nebūtu jau slikti, tikai tāda, kas brūtgānus mainījusi, nezin vai būs īstā, Indulis jauns zēns, viņam derētu skaidra meitene.

Vakarā Melisa gaidīja Induli ar savādām, dalītām jūtām. Vēlējās sev blakus otru cilvēku, lai paglābtos no briesmīgajām bailēm un reizē apzinājās, ka nevēlas ar viņu mīlināties. Gandrīz visu dienu viņa domāja par savu puisēnu. Kā viņš jūtas Irbītēs ? Vai ilgojas pēc viņas un mājām? Tik pierasta bija bērna čalošana, pietrūcis tās.

Trīs salmu kaudzītes Melisa uzkrāva, vairāk nepaspēja, jo sāka līt. Viņa aizgāja pēc malkas, un skatiens apstājās pie nesacirsto žagaru blāķa šķūnīša priekšā. Maz Raimonds paguva. Šķūnītis gandrīz tukšs. Ar ko viņa kurinās? Dienas kļūs aizvien dzestrākas.

Šis bija piektdienas vakars. Kad beidzot Indulis parādījās, Melisa noprasīja, vai viņš to vedīs rītdien uz

Irbītēm. Viņa gribot, lai Raitis pāris brīvās dienas pavada šeit. Kad viņš vilcinājās ar atbildi, Melisa dusmīgi izgrūda: ja pēc mana bērna nebrauksi, turpmāk Rudzīšu durvis nevirini. Draudi līdzēja, viņš steigšus apsolījās šo vēlēšanos izpildīt. Viņš bija noilgojies pēc tuvības mirkļiem, ar Melisu kopā bija tik jauki, beidzot viņš jutās kā pilnvērtīgs vīrietis.

-   Induli, - viņa vēlāk čukstēja, kad viņš tumsā glāstīja tās silto, apaļīgo plecu. - Kā man gribas tikt prom no Rudzīšiem! Tev pilsētā sava istabiņa. Ņem mani pie sevis.

-   Es nezinu… - Viņš piepeši satrūkās. - Neesmu par to domājis.

-   Raitis pagaidām varētu palikt Irbītēs, - Melisa turpināja. - Es tevi pavisam maz traucēšu. Raudzīšu kādā darbā iekārtoties. Ne uzreiz, sivēni vēl par kaujamiem vepriem jānobaro. Pārdošu govis, kartupeļus, labību, man būs nauda. Es nebūšu tukšiniece, kas tev jāuztur.

Indulis pārsteigts klausījās Melisas vārdos. Tā vairs nebija kaislā mīlniece, bet praktisku domu pārņemta sieviete. Vest Melisu pie sevis uz pilsētu, apprecēt? Vai viņa iederēsies tā jauno draugu un paziņu lokā? Vispirms ar māti jāapspriežas. Melisai viņš neko noteiktu neatbildēja, tikai murmināja, ka viss labi jāapdomā, un pašlaik viņam nāk miegs.

Melisa strauji atvirzījās sāņus, pagriezās ar seju uz sienas pusi. Pēkšņi viņa jutās tik vientuļa. Kādēļ pacieš blakus šo svešo cilvēku? Tikai tādēļ, ka bail no Viļa tukšajām acīm? Tādēļ, ka vēlas, lai viņš rīt aizved uz Irbītēm? Viņam nav ienācis prātā pajautāt, kā viņa pieveiks rudens darbus, piesolīt palīdzību. Tikai zina nepārtraukti gausties, ka māte šo iejūguši Jēču saimniecībā. Viņai tāds Indulis nav vajadzīgs! Patiešām, viņa nav tukšiniece. Kādēļ ļaut vecākiem visu Rudzīšu mantību savākt? Pārdos pati un noīrēs pilsētā istabiņu sev un Raitim.

Mirdza izbrīna pilnām acīm vēroja svešo auto un jauno, slaiko vīrieti, kurš bija atvedis Melisu. Viņš bija pieklājīgs, sasveicinoties viņu uzrunāja par Rāviņas kundzi. Raitis Melisai pie rokas vien turējās. Padzirdis, ka viņu vedīs uz Rudzīšiem, bija tūlīt gatavs līdzi braucējs. Mirdza aizsūtīja pārģērbties, pati sauca Melisu, lai nāk skatīties, cik krāšņas pavasarī tirgū pirktās dālijas uzziedējušas. Pie puķu dobes skaidri noprasīja, vai šis esot gruntīgs brūtgāns. No kurienes tādu grābusi?

-   Nav nekāds brūtgāns. Indulis no kaimiņu mājām, no Jēčiem. Es taču tev stāstīju, pavasarī tur ienāca jauni iemītnieki. Vienkārši palūdzu, lai atved, tas viss.

-   Vai Vilis nav parādījies?

-   Tikai briesmīgā sapnī. Man tāda nelaba nojausma. Ka nav sev galu padarījis.

-    Ūja, vai nu tik traki! Tā nevajag domāt! Gan būs brūti atradis. Nu, kā patīk manas puķes?

-   Skaistas, - Melisa noteica bez īstas intereses. Pērnajā rudenī viņa būtu lūgusi, lai māte kādus gumiņus iedod. Viņa zināja, Rudzīšos vairs puķes nestādīs. Mirdza arī nepiedāvāja. Viņa aicināja istabā, kur vedekla klājot pusdienu galdu.

- Nav nekāds brūtgāns. Indulis no kaimiņu mājām, no Jēčiem. Es taču tev stāstīju, pavasarī tur ienāca jauni iemītnieki. Vienkārši palūdzu, lai atved, tas viss.

Rūdolfs tikko bija izlasījis avīzē rakstu par Vidzemes zemnieka Ojāra Dreimaņa bankrotu. Iekritis ar cidoni- jām, izaudzējis, nebijis, kur likt. Nespējis bankai aizdevumu atmaksāt, tagad apķīlāta māja un inventārs. Rūdolfs, to atstāstīdams, piebilda, tā iet tādiem, kas visādus jaunumus Latvijas laukos grib ieviest. Būtu labāk turējies pie govīm, no tām vienmēr būs ienākums un riska nekāda.

-    Cidonijas nekāds jaunums nav, - iebilda viņa dēls Vilnis. - Vaina ir cita. Tie, kas šo pasākumu organizēja, neapdomāja, vai būs noiets.

-   Jā, sava taisnība tev ir, - piekrita Rūdolfs. - Mūsu valdība tālāk par savu kabinetu sienām neredz.

Melisa paņēma avīzi, izšķirstīja. Dreimanis? Tā sauca arī Marģeru, un viņam bija brālis Ojārs. Pērngad pa Jāņiem bija atbraukuši ciemos, teica, radi no Vidzemes.

-   Tas bankrotējušais noteikti ir Marģera brālis, - Melisa izteica savas domas. - Tādēļ šis izskatās tāds sapīcis.

Indulis klausījās šajās sarunās, ne vārda nebilzdams. Viņam zemnieku problēmas joprojām bija svešas.

Melisa piekodināja zēnam, lai paņem līdzi skolas grāmatas un burtnīcas, pirmdienas rītā varēs ar autobusu atbraukt. Tad viņi atvadījās.

Melisa un puisēns iekārtojās aizmugures sēdeklī. Viņa apskāva sīkos pleciņus, pievilka bērnu sev klāt. Abi nosprieda, ka rīt piecelsies agri un ies uz Beku mežu, kamēr pilsētnieki vēl nav atskrējuši. Lai tiem paliek tārpainās sēnes, mazais nosmējās. Tad viņš teica, ļoti gribot mājās. Pie omītes labi, bet mājā tomēr labāk. Skolā viņam patīkot, tikai bērnu pārāk daudz. Tad viņš iejautājās, vai tētis pārnācis.

Visu laiku Indulis bija pavirži klausījies bērna vāvuļošanā, bet pēdējie vārdi iedūra kā ass dzelksnis. Ja Melisa būtu viena… Bet viņai šis bērns un Vilis. Kā ēnas tie viņai vienmēr sekos līdzi.

Rudzīšos ticis, Raitis tūlīt skrēja uz kūti izlaist vistas laukā. Viņš skaļi priecājās, cik cālēni lieli un kādās dīvainās balsīs čērkst jaunie gailēni, dziedāt mācīdamies.

-   Mamm, es saskaitīju, mums būs piecas jaunas vistiņas! - viņš pavēstīja. - Kopā ar vecajām divpadsmit. Un četri jauni gailīši. Man patīk tas raibais. To mēs paturēsim, vai ne?

-    Nezinu, puisīt, - Melisa domīgi atteica. - Varbūt mums nebūs ne vistiņu, ne gaiļu. Atdosim visus omītei. Un dzīvosim pilsētā.

Raitis čalodams tecēja visur Melisai līdzi, un vakarā viņa tam sveces gaismā lasīja priekšā pasaku par tēva trešo dēlu, kas dabūja par sievu princesi.

-   Omīte nekad neko nepalasa, - mazais pažēlojās. - Viņai neesot vaļas tādiem niekiem. Viņa grib, lai lasu pats. Bet man vēl nesanāk.

-   Ko tu pie omītes dari? - Melisa iedomājās paprasīt. - Kad esi no skolas pārnācis un izmācījies?

-  Visu ko. Malku plītij sanesu, trušiem zāli dodu, ar Sanitu sunīšus spēlējam. Vai arī paslēpes. Es biju noslēpies omītes skapī un tad gan dabūju!

-   Ar žagariem vai siksnu? - Melisa pasmējās.

-   Nē, tāpat ar plaukstu. Nesāpēja. Bet viņa briesmīgi kliedza. Tas man nepatika. Vairāk skapī nelīdu.

Laukā bija satumsis, kad viņi saklausīja, kā šalkodamas tecēja lietus strūklas, un Melisa priecīgi noteica, šonakt no zemes līdīs laukā baravicēni. Mēs rītdien pielasīsim pilnus ķočus.

Nakts vidū Melisa uztrūkās no miega. Viņa bija sapnī redzējusi, ka stāv pilsētā uz ielas stūra, kājas basas, rokā liela soma. Kāda sveša melnās drēbēs ģērbusies sieva tajā bēra spožus naudas gabalus. "Es zinu, tev daudz naudas vajadzēs, ņem, tev pietiks un atliks," sacīja sieviete.

Tas nebija labs sapnis. Melisa no Elvīras tantes bija vairākkārt dzirdējusi, ka sapnī redzēta sīknauda, melnas ogas, pupas un zirņi nozīmējot asaras. Kādēļ viņa raudās? Viņa ieklausījas tumsā. Lietus bija norimis, un no mazās gultiņas atskanēja vienmuļa šņākāšana. Tad Raitis pagrozījās, un iestājās pilnīgs klusums. Kaut neatga- dītos nelaime bērnam! Viņš var krist, sasisties vai arī saslimt.

No rīta lietus mākoņi bija izklīduši, saulē vizēja rasa uz zāles un koku lapām. Apāvuši kājās gumijas zābakus, Melisa un Raitis brida pa sūnām un mētrām, sēnes meklēdami. Ik pa brīdim atskanēja priecīgs sauciens: "Mamm, paskaties, te divas baravikas", vēl pēc brītiņa: "Te ir apšu kundziņi! Trīs gabali."

-   Neklaigā tik skaļi! - Melisa viņu norāja. - Piesauksi rifus sēņotājus, tie atskries un nolasīs.

Attālāk mežā tiešām varēja dzirdēt ūjināšanu, sasauk- šanos. Viņi te nebija vieni. Kad Raitis ieminējās, ka vajadzētu iet pāri poligonam, varbūt mežā piejūras vēl vairāk sēņu, Melisa teica, nē, mums pietiks ar šīm. Nedrīkstam tik garas stundas māju atstāt tukšu.

-  Ja tētis te būtu, mēs gan aizietu, - Raitis vīlies novilka. - Mamm, nevajadzēja tēti aizdzīt. Kur viņš tagad?

-  Vai aizmirsi, kā viņš mani pagrūda un kā man tecēja asinis? Vairāk par viņu nerunāsim, - Melisa cieti noteica.

Viņa varēja nerunāt, ne atsvabināties no domām par Vili. Kopš tās baigās parādības.

Pēcpusdienā laiks aizritēja, kamēr sēnes nokopa. Lielās bekas Melisa sagrieza sīkos gabaliņos, eļļā izcepa, tās viņi ēda ar sausiem kartupeļiem. Sīkās novārīja, tās derēs marinēšanai. Vilim tādas ļoti garšoja, viņš teica, prīmā zacene. Atkal Vilis… Kaut tiktu vaļā no šīm domām!

Pirmdienas rītā Melisa zēnu modināja agri, steigā padeva brokastīs tikai sviestmaizi un pienu. Līdz autobusam viņa gāja to pavadīt, jau iedeva ceļa naudu. Piepeši neskaidras bailes sažņaudza tik stipri, ka viņa sajuta dīvainu tirpoņu vēderā. Kad gaišbrūnais busiņš piestāja, arī viņa iekāpa.

-   Raitiņ, pavadīšu tevi līdz skolai, - viņa bija izlēmusi. - Ar šo pašu autobusu tikšu atpakaļ. Lūžnavā stāv veselu pusstundu.

-   Es ceļu zinu, - Raitis mēģināja iebilst, bet viņa pat neklausījās. Melisa neiedomājās, ka mugurā vecā jaka un kājās nonēsātas treniņbikses, Melisa, kas vienmēr centās izskatīties skaista un Valdzinoša. Kad mazais augumiņš nozuda skolas durvīs, viņa skriešus metās atpakaļ.

Bērns bija laimīgi pavadīts. No skolas uz Irbītēm viņš ies kopā ar Sanitu, nekāda liksta nevarētu notikt. Pēc sēņošanas viņa bija Raiti rūpīgi apskatījusi, vai nav kāda ērce piesūkusies, un vēlreiz pārbaudīja vakarā, kad silti sakurinātā virtuvē vanniņā nomazgāja. Potēm nebija pieticis naudas. Šīs briesmas pagaidām gājušas secen. Bet kādēļ sapnī melnā sieviete un sīkās, spožās naudas ripiņas?

Iedomājusies savas neslauktās govis, Melisa atvairīja raizīgās domas un metās ikdienas darbos. Vēl norāja sevi par māņticību.

Tas notika nākamajā dienā. Melisa malcienā kapāja žagarus, kad Džīna, skaļā balsī riedama, metās uz ceļa pusi un viņa izdzirda kādu auto norūcam. Melisa nometa cirvi, pagājās, uzsauca sunim, lai paliek mierā. Piepeši viņai kājas ceļgalos saļodzījās - pagalmā ieripoja mašīna ar uzrakstu sānos: POLICIJA. Kaut bākugunis nedega, tā likās tik draudīga. Nelaime, no kuras viņa baidījās, ir klāt. Kā izpaudīsies, viņa vēl nezināja.

No mašīnas izkāpa un viņai tuvojās divi vīri policistu formā. Viņi gribēja zināt, vai šīs ir Rudzīšu mājas un vai viņa ir Melisa Rāviņa, kura ziņojusi par Viļa Stūrīša pazušanu.

-   Jā, - Melisa neskanīgi apstiprināja. - Kas ar viņu?

-   Iespējams, ka viņš atrasts, - sacīja policists, un viņa balsī ieskanējās līdzjūtība.

Atrasts? Nevis atradies? Vai tiešām noticis ļaunākais, no kā viņa tik ļoti baidījās? Melisai pāri gāzās šis jautājums, bet izteikt viņa spēja tikai vienu vārdu: - Kur?

-    Mežā aiz poligona. Svētdienas pievakarē sēņotāji uzgājuši. Paskatījušies uz augšu un ieraudzījuši priedē. Bet varbūt tas cits cilvēks? Nebija klāt nekādu dokumentu. Jums jāatbrauc līdzi atpazīšanai.

-  Viļa dokumenti tepat, mājās. - Melisa īsi atteica. Gāja pēc tiem, ielika savā somiņā, pagaidām viņiem tos

- Iespējams, ka viņš atrasts, - sacīja policists, un viņa

balsī ieskanējās līdzjūtība.

nevajagot. Tad viņa steigšus pārģērbās. Pirksti drebēja, drēbes krita no rokām. Tas cilvēks esot morgā. Varbūt tomēr cits jauns vīrietis? Kā vārga liesmiņa uzplaiksnīja cerība.

Tā nodzisa uz visiem laikiem, kad viņa, cenzdamās neelpot, lai nejustu šķebīgo līķa un formalīna smaku, ieraudzīja zilgani melnu pietūkušu seju bez acīm, ar tumšiem, kraukļu izknābtiem dobuļiem, pilniem mušu kāpuru. Tam, kurš gulēja uz galda, bija Viļa tumšzilās bikses, rūtainais krekls, kājās pelēkās audekla kurpes. Viņa mēmi pamāja galvu, ka atpazinusi, un meimuroja laukā. Tālāko Melisa vairs neatcerējās. Kāds viņai deva ūdeni dzert, cits bāza mutē baltu ripiņu. Tad viņu atveda mājās.

-    Vili, Vili, kādēļ tā darīji? - viņa balsī kliedza, pa Rudzīšu pagalmu staigādama. - Kādēļ uzkrāvi man to briesmīgo nastu? Dzīvot ar apziņu, ka tevi nāvē iegrūdusi? Kā to spēšu? Kādēļ negāji pie Benitas un Edmunda? Viņi tev būtu palīdzējuši. Es zinu, tu mani mīlēji. Bet manu mīlestību tu šņabī noslīcināji. Es nespēju ar tevi vairs dzīvot kopā, kā tu nesaprati?

Pamazām Melisa norima, tad viņa iedomājās: Vilis guļ morgā, viņš jāapglabā zemē. Pirmīt, mazliet atguvusies no tā briesmīgā trieciena, viņa bija apsolījusi to izdarīt. Bet kā? Jāsazinās ar vecākiem, un vienīgi Puisikos ir telefons.

Aldona pašlaik pie akas mazgāja gurķus, kad ienāca Melisa un padeva dievpalīgu.

-   Šogad tāda bagātība, ka nezinām, kur likt, - Aldona noteica, tad vērīgāk ielūkojās Melisai sejā. - Tev kāda nelaime gadījusies?

-   Jā, Vilis pagalam. Bēres jātaisa. Ko es viena? Lūdzu, piezvani uz Dangām, tas Irbltēm kaimiņos, viņiem telefons. Lai padod ziņu.

-   Tāda zvanīšana un ziņas došana prasīs ilgāku laiku un tikpat īstas skaidrības nebūs. Braucam! Aizvedīšu tevi uz Irbltēm. Tie gurķi var pastāvēt.

-   Aldon, cik tu laba, - piepeši Melisai saskrēja acīs asaras. - Paldies!

-  Tādos brīžos taču jāpalīdz, - Aldona vienkārši atteica. Pēkšņi bija norimis naids, te stāvēja nevis sāncense, bet nelaimes piemeklēta sieviete, un Aldonai bija viņas žēl.

Ziņa, ka Vilis mežā pakāries, apskrēja visas Puisiķcie- ma mājas. Katram bija savs spriedums par notikušo.

Kārlis nožēloja, teica, nebija slikts cilvēks, tikai pārāk vāja rakstura. Lai uz ceļa noturētu, vajadzēja stingrākas rokas, bet Melisai tādas nebija. Līvija apgalvoja, pie visa vainīga Melisa. Tā Vilinu cilvēka vērtē nav turējusi. Pati ar visādiem tēviņiem pinusies, ar to pašu Raimondu, un Jāņu naktī ar Marģeru aizšļūkusi prom. Vilinu pametusi vienu pašu. Patriekusi, lai varētu Indulim uzkārties kaklā. Kamēr māte Vācijā, šis Rudzīšos cēlies un gūlies, cilvēkiem acis pierē, lai to redzētu. Elvīra tikai nopūtās, žēl cilvēka, tāds lādzīgs, izpalīdzīgs bija. Iedzēra gan, tas tiesa, bet kurš to nedara? Tad viņai Sergeju sen vajadzēja padzīt. Iecietības trūkst jaunajai paaudzei.

Aldona tenkās neklausījās. Pārāk smagi spieda pašu liksta. Vai izdosies naudu sagādāt? Izpirkt savus Puisi- kus? Kaut Ojāra Uzkalniņi kā avarējis kuģis grimdami arī viņus neparautu zem ūdens! Viņa pat neievēroja, ko Līvija čukstēja par Melisu un Marģeru. Pirmajā brīdī viņa Melisai bija izlīdzējusi, par tālāko lai rūpējas Rāviņi.

Zigrīda atgriezās no sava tālā ceļa, taču visi, aizņemti ar runām par Viļa likteni, viņai lielu vērību nepiegrieza, vienīgi Elvīra apbrīnoja opelīti, ko viņa atdzinusi. Draudzene iegādājusies jaunu mašīnu, savu veco uzdāvinājusi viņai. Jauki, ka tādi turīgi draugi. Un tas arī viss, ko Zigrīda dzirdēja no Puisiķciema ļaudīm.

Melisa ieradās Ģīgās, lai aicinātu Elvīru un Sergeju uz Viļa bērēm. Melns lakatiņš apņēma bālu, nogurušu seju ar lejup noslīgušiem mutes kaktiņiem. Izdzirdusi, ka Vili glabās pilsētā, blakus viņa tēvam, Elvīra sāka atrunāties, kājas vecas, švakas, kā viņa tur nokļūs? Melisa teica, lai sarunā ar Induli, gan tas aizvedīs.

- Nē, nē, Zigrīda tam būs pretī. Viņa vakar pārbrauca. Nikna uz Induli, ka šis pie tevis uz Rudzīšiem gājis. Viņa tevi redzēt negribot.

Kas Zigrīdai izstāstījis par Induļa gaitām, ja ne pati Elvīra, nodomāja Melisa, lēnām iedama atpakaļ uz Rudzīšiem. Abas tak lielas draudzenes. Nē, viņai nevajag to memmes dēliņu Induli. Zināja taču, kāda nelaime piemeklējusi, bet neviens laipns vārdiņš neatradās. Kaut pieklājības dēļ līdzjūtību būtu izteicis, kā to darīja pārējie kaimiņi. Kārlis atnāca jau pirmajā vakarā, apvaicājās, ko viņš varētu līdzēt. Te vēl bija Vilnis, viņi kopīgi sprieda par bērēm, un Kārlis iedeva naudu zārkam. Vilnis aizbrauca, bet Kārlis palika līdz tumsiņai, projām iedams noteica: - Turies, krustmeit!

Mazs pulciņš ļaužu kapos pavadīja brūni krāsoto zārku. Melisas vecāki, Vilnis, Benita ar Edmundu, Melisa un Raitis. Nebija ne mācītāja, ne aplasītāja, tikai Edmunds dažus atvadu vārdus pateica savam svainim. Mācītājs pašnāvniekus neizvadot, tā Melisa bija dzirdējusi. Bet viņi pat nemēģināja to meklēt. Raitis raudāja elsodams. No triju gadu vecuma, kopš sāka sevi apzināties, viņš bijis kopā ar to vīru, kuru tagad aprok dziļi zemē. Joprojām zēns to uzskatīja par savu tēvu, kaut māte apgalvoja, ka viņam cits tēvs. Bet to citu viņš nebija redzējis. Raiti sev klāt pieglaudusi, Melisa juta, arī viņai pār vaigiem plūst asaras. Viļa mātes nebija. Benita pastāstīja: uzzinājusi par dēla nāvi, piedzērusies līdz nesamaņai. Kad Edmunds bēru rītā iegriezies viņas dzīvoklī, pretī situsies tāda dvaka, ka šim elpa aizcirtusies. Tik vien spējusi iz- šļupstēt, kā: "Znotiņ, atnes vienu folleri… galva iet riņķī, ak, mans dēliņš, dēliņš nelaimīgais…"

Būkšēdamas krita kapraču mestās smiltis uz zārka, neviens tam nebija pārklājis segu. Tad uz mazās kopiņas sagula daži ziedu pušķi. Benita uzlika dažas rudens puķes arī savam tēvam. Viss bija galā. Lēnām, klusēdami viņi virzījās uz kapsētas vārtiem.

-   Nekādu lepno bēru mielastu sarīkot nevarēju, tomēr ceru, jūs atbrauksiet pie mums, - Benita lūdzošām acīm vērās pavadītājos.

Vilnis papurināja galvu. Laika esot maz. Kamēr aizies pie paziņas, kur atstājis mašīnu, un tiks mājās, būs vakars klāt. Pie kapsētas atstāt nevarēja, tagad mašīnu zagļi uzdarbojas pat gaišā dienas laikā.

Mirdza pieturēja Melisu pie elkoņa, un viņas palika aizmugurē.

-   Nobrēkusies kā tāda muļķe, - Mirdza pārmeta. - Acis galīgi sarkanas. Priecāties tev vajadzēja, beidzot tikusi no tā pļēgura uz visiem laikiem vaļā. Jau tuvākajā laikā tēvs liks traktoram piekabi klāt un brauks uz Rudzīšiem tavus lopus un krāmus savākt. Ak jā, vispirms kartupeļi jānorok.

-   Es nezinu, - Melisa neizlēmīgi noteica, tad piepeši it kā pamodās, - Mamm, es palikšu šodien pie Benitas.

Tomēr viņas brālis. Rīt būšu Rudzīšos. Ceru, Elvīra par kustoņiem būs parūpējusies.

-   Ar cerēšanu vien par maz. Pa ceļam iebrauksim un paskatīsimies. Bet tu darītu gudrāk, ja ar to ģimeni vairs nepītos. Kas šie tev par radiem?

-   Mēs ar Benitu kādreiz kopā strādājām vienā bērnudārzā. Viņa tur bija auklīte.

-   Jā, jā, viņa jau saveda tevi kopā ar brālīti. Tātad tu nebrauksi kopā ar mums? - Mirdza vēlreiz cieti noprasīja. Melisa klusēdama papurināja galvu.

-  Lai viņa paliek, - samierinādams noteica Rūdolfs. - Lai kāds tas Vilis bija, tuviniekiem sirds sāp.

Sarunas pie bēru galda, kur bija vienīgi maize, ripiņās sagriezta desa un cieti novārītas olas, neveicās. Benita bija atvedusi pie kaimiņienes aizvestos bērnus, lielākajiem iedeva pa šķēlītei ar margarīnu apziestas maizes, kam uzlika virsū pāris desas ripiņas, mazajam virtuvē vārīja putriņu. Ar pienu vien tam vīram vairs nepie- tiekot, viņa noteica. Melisa un Edmunds izdzēra pa glāzītei degvīna, lai Vilim vieglas smiltis, tad Edmunds ierunājās:

-   Cik saprotu, tu, māšuk, savu iedzīvi likvidēsi un iesi pie mātes?

-   Tā viņa grib. Saki, ko man iesākt? Viena Rudzīšos saimniekot nespēju. Patiesībā man ļoti negribas uz Irbītēm. Kas es tur būšu? Kalpone bez algas. Mātei un brāļa sievai.

Benita bija ienākusi. Viņa nolika uz galda stūra mazo bļodiņu, paņēma bērniņu klēpī un ierunājās:

-    Es dzirdēju, ko tu teici Edmundam. Tev taisnība. Vajadzīgs darbs, pašai sava dzīve. Nesen satiku Oļu. Viņa teica, dārziņš atkal bērnu pilns, vajadzīga vēl viena auklīte. Kaut kuru negribot ņemt. Piedāvāja man to vietu. Es sacīju, labprāt, bet kur šo mazo astīti likšu? - viņa mīļi uzsmaidīja mazajam puisītim. - Ar laiku gadīsies arī kāda audzinātājas vieta. Tev ar bērniem aizvien bija labs kontakts.

-   Tas būtu lieliski! Bet kur es dzīvošu?

-   Ja mani bērni tevi pārāk netraucētu, mēs tev dotu mazo istabu.

-   Tu - man? - Melisa iepleta platas acis. - Pēc tā, kas notika ar Vili? Es viņu padzinu, un tādēļ viņš…

-   Tu tur neesi vainīga. Viņš neprata dzīvot.

-  Arī es neesmu pratusi. Vismaz līdz šim, - Melisa sāka raudāt.

14. nodala

»

Dienas pamazām raucās īsākas, bērzu zari šūpoja pirmās dzeltenās lapas. Laiks bija silts, bieži līņāja. Pļavās un laukos atzēla zaļa zāle, govis to plūca kārām mutēm. Mežos auga neparasti daudz baraviku, bet Melisa sēņot negāja. Viņu māca dīvainas bailes - ja kādā kokā atkal šūpojas pakāries cilvēks? Cik labi, ka tajā svētdienā nepaklausīja Raita lūgumam un negāja uz silu pie jūras. Tur atrada Vili.

Joprojām viņa nebija mātei izpaudusi nodomu pārcelties uz pilsētu. Tāpat to, ka viņu Rudzīšos māc nepasakāmas bailes. Dienās bija aizņemta ar savām rūpēm, vāca dārzā izaudzēto, ieskābēja gurķus, izlobīja pupiņas un zirņus, sapina garās pīnēs sīpolus. Ja būtu gaisma, viņa atnestu no Elvīras tantes avīzes, palūgtu kādu jaunu grāmatu, tās pa reizei atveda Vita, un lasītu, līdz acis pašas krīt ciet. Bet viņai palicis tikai viens niecīgs sveces galiņš, tas jātaupa. Melisa līdz ar tumsas iestāšanos likās gulēt, un pēc pāris stundām trūkās augšā, bija sajūta, ka viņa istabā nav viena, blakus kāds elpo. Vairākkārt viņa sapnī bija redzējusi Viļa seju bez acīm, modusies kliegdama. Cik ilgi spēs to izturēt? Kaut ātrāk tiktu prom! Te, pa šīm telpām bija staigājis Vilis, viņa dvēselei nebija miera kapā, tā nāca atpakaļ.

Ja cūkas izdevīgi pārdotu, varbūt savu istabiņu varētu noīrēt? Benita gan bija laipna, bet tā tomēr sveša ģimene, viņa tur jutīsies kā traucēklis. Melisa bija manījusi, ka Puisikos bieži iegriežas smagā mašīna, kas pēc tam aizceļo ar kviecošu kravu. Viņa atminējās avīzes rakstu un sarunas Irbītēs par Marģera brāļa bankrotu. Tātad tā bija- taisnība, kaut kādā veidā tas skāris arī Marģera saimniecību. Viņa nebija vienīgā, kam šajā rudenī tik grūti. Taču viņa bija pārāk aizņemta ar savām domām, raizēm un bailēm, lai piegrieztu vērību citiem.

Kartupeļu rokamais laiks bija klāt. Melisa atcerējās talku pērnajā rudenī. Vienā dienā visu lauku nokopa. Marģers traktoram piekabināja racēju, kas ar rotējošo spārnu bumbuļus izspārdīja uz visām pusēm, atlika tikai uzlasīt. Melisa pati, Vilis, Līvija ar savām meitām, Elvīra un Lauma, kam līdzi bija atnācis Valdis, locījās tik veikli, ka nepienāca vakars, un darbs bija paveikts. Kārlis un Sergejs ar zirgu saveda pilnās kastes šķūnī, kur izbēra apžūšanai.

Melisa bija sagādājusi ne tikai ēdamo, bet arī dzeramo. Sēdēdami ap lielo virtuves galdu, viņi daudz smējās, beigās pat dziedāja, un Valdis vilka Laumu dejot. Tikai īstas mūzikas nebija, vienīgi tā, kas pa radio skanēja. Elvīra Melisai pie auss čukstēja, uz abiem jauniešiem rādīdama: "Re, kur smuks pāris. Es tev saku, būs Puisikos kāzas. Aldonai gan lāgā nepatīkot, gribētos smalkāku znotu.'"

Kāzas nenotika. Vēlā rudenī Valdi apcietināja. It kā viņš veco Žani nositis, aplaupījis. Melisa tam nespēja ticēt. Tas jautrais, valodīgais puisis? Valdi tiešām nenotiesāja, palaida vaļā. Tikai ar Laumu viņam viss izputēja. Tagad Lauma aizbraukusi studēt. Vasarā izskatījās, ka viņu lenc Indulis. Varbūt tieši tādēļ viņa uzsāka ar Induli? Laumai spītēdama? Iespējams. Melisa necentās to līdz galam izdomāt. Ja Indulis tajās dienās, kad viņai bija visgrūtāk, neatrada neviena mierinājuma vārda, viņai tas nav vajadzīgs. Atbalsta no viņa nebija, vienai ar visu jātiek galā.

Melisa paņēma divriteni un brauca uz Puisikiem. Marģers pašlaik mājas otrā pusē darbojās gar jauno traktoru, kaut ko tam skrūvēja. Melisa nolēca zemē un skaļā balsī teica labdienu.

-    Labdien, - viņš atrūca un iztaisnoja muguru. Ko viņai vajadzēja, kādēļ ieradusies?

-   Marģer, - Melisa iesāka laipni, bet ļoti nopietni, - vai tu nevarētu atbraukt uz manu kartupeļu tīrumu? Kurā dienā tas tev būtu izdevīgāk? Lai zinu, kad talciniekus aicināt.

-    Nevarēšu tev līdzēt. Pats esmu darbos līdz acīm. Aizej pie Kārļa, viņš ar zirgu vagas atars.

-   Žēl gan. Ar traktoru ietu ātrāk. Man vēl viens lūgums. Kad vedīsi savus veprus uz kautuvi, vai nevari manējos paķert līdzi? Visā drīzumā.

-    To varētu sarunāt. Bet kādēļ tik steidzīgi? Mazos rācenīšus vēl nebūsi izbarojusi.

-  Es eju prom no Rudzīšiem. Tiklīdz kartupeļus norakšu. Pilsētā darbs sarunāts.

-   Ak tā? Tad tevi vairs neredzēšu. Zini, Melis, varbūt tu par mani domā, es tāds kā veca piepe palicis, ciets un nejūtīgs. Tā nav. Man patika ar tevi. Pat ļoti. Tu biji kā maza, salda kūciņa. Bet no kūkām vien cilvēks nav paēdis. Ir vajadzīga rupjmaize. Piedod man!

-   Es saprotu. Un neļaunojos. Pati biju vainīga, tevi pavedināju, kārdināju. - Viņa pasmaidīja, bet tas vairs nebija Melisas valšķīgais smaids, nepazibēja baltie, līdzenie zobi. Cik ļoti viņa pārvērtusies, viņš nodomāja un skaļi teica: - Nedusmojies, ka neaizbraucu uz Viļa bērēm, man pašam visādas ķibeles uzbrukušas.

-   Es zinu. Tu esi stiprs, izkulsies, - Melisa teica un pasniedza viņam roku. Tas bija atvadu sveiciens, viņi abi to saprata.

Kārlis apsolījās nākt ar ķēvi un savu roku spēku. Lai talciniekus runājot uz sestdienu, tad ļaudis brīvāki. Bet Elvīra, kad Melisa ieradās Ģīgās, atrunājās, tieši šajā sestdienā nevarēšot. Viņai atbraukšot radi, paši rīko talku.

-   Vai Zigrīda ar dēlu arī nāks pie tevis? - noprasīja Melisa, kaut nešaubījās, tieši tā būs.

-   Kā tad. Par to svētdien raksim viņas rāceņus. Mēs tak tie tuvākie kaimiņi,

Pēkšņi Melisai iešāvās prātā kāda doma. Ģīgas likās tik klusas, tās nesagaidīja ar suņa riešanu kā citas mājas. Viņa apvaicājās, vai jaunu suni nav gādājusi.

-   Nē, neesmu gan. Iesākumā bija tik žēl Rikas, ka par citu suni domāt nespēju. Vasarā māsas meita vienu no pilsētas atveda. Tas, kā tika vaļā no ķēdes, aizmuka atpakaļ.

-   Ņem, Elvīras tant, manu Džīnu! Es viņu uz Irbltēm nevaru vest. Brālis kuci negrib. Un viņiem suns ir. Teica, lai Džīnu ved pie daktera, iemidzina. Es to nespēju. Kārlis kuceniņu uzdāvināja, pati viņu audzināju. Raitim vienīgais rotaļu biedrs.

-   Ak, tad Vilnis negrib vis tavu sunīti? Jā, nebūs tev viegla dzīve Irbītēs. Bet ko citu vari darīt? Džīnu tiešām paņemšu, tāds labs, skaists suns. Gan pie manis pieradīs.

Elvīrai Melisa neatklāja nākotnes nodomus. Gan tāpat drīzumā uzzinās.

Kamēr viņas runājās, kāds gar durvīm pagrabinājās. Elvīra uzsauca, lai nāk iekšā. Tā bija Zigrīda. Viņa uzmeta Melisai ašu, dzedru skatienu. Zigrīdai bija līdzi tukša kanniņa, tātad pēc piena nākusi. Melisa neuzdrošinājās pavaicāt, kādēļ vairs nepērk no viņas. Tie santīmi tik ļoti būtu noderējuši. Laikam baidās, es varu pienā dēliņam gribumzāles iebērt, Melisa pie sevis pasmīkņāja.

No Ģīgām taisnā ceļā, savā mājā neiegriezusies, Melisa brauca uz Lūrikiem. Kaut uz Līviju bija nīgrs prāts, viņa nevienu citu nezināja, ko aicināt palīgā.

Izdzirdusi, ka Marģers atteicis traktoru un kartupeļus atars Kārlis ar zirgu, Līvija ļauni pasmējās:

-   Kur nu Marģeram vaļas būs! Tas tagad skrien kā bikses pietaisījis. Nu nezin, kur naudu ķert, kur grābt, abi ar brālīti parādus sataisījuši. Es tev jau vasarā teicu, putēs tā bagātība. Jā, jā, Melisiņ, iesim tev palīgā. Es vēl grun- tīga strādniece neesmu, tas maita suns laikam uz kāda nerva ar zobiem trāpīja, labā roka tāda švaka palikusi. Bet atbrauks Elmārs un skuķi, veco arī ņemsim līdz, tad jau pa visiem. Vai šņabis būs?

-   Būs, būs, kā nu bez šķabja, - Melisa priecīga apsolīja. Mājās viņa pārcilāja plāno maciņu. Tikai tie daži lati, ko pastniece atveda bērna pabalstam. Raitim vajadzētu jaunus zābaciņus. Gan māte nopirks, viņai naudas netrūkst.

Jāgādā talciniekiem dzeramais. Pusdienās izvārīs kartupeļus, izsautēs jaunos gailēnus. Tikai raibo, kas Raitim tā patika, atstās. Bet kas gailēnus nokaus? Aizvien to darīja Vilis. Atkal Vilis… Pat dienā viņš vairs nedeva miera! Viņa palūgs Sergejam, lai atnāk un piektdienā atņem tiem putniņiem dzīvības. Pēc šņabja jābrauc uz Māliņcie- mu pie Dailas, tur vislētāk. Tā aizvien sacīja Vilis.

Māliņciems bija apdzīvota vieta pusceļā starp Puisiķ- ciemu un Lūžnavu, tūlīt aiz lielā meža. Te kolhoza laikā uzcēla lopu kompleksu, kas tagad stāvēja pustukšs. Vienlaikus uzbūvēja divstāvu māju sešām lopkopju ģimenēm, kuras joprojām tur mitinājās. No Līvijas teiktā Melisa zināja, ka Daila meklējama pirmā stāva dzīvoklī pa kreisi. Tā bija gara auguma sieviete, vāju, pelēcīgi bālu seju. Izdzirdusi, kādā vajadzībā Melisa ieradusies, no otras istabas atnesa trīs puslitra pudeles.

-    Švaki mums te tagad iet, - Daila pažēlojās. - Par pagājušo mēnesi saimnieks palika pusi algas parādā. Laikam laidīs kādu daļu govju prom. Pumpuriņš savā jogurta cehā briesmīgi stingras prasības uzstādījis. Vai mēs vainīgi, ja Brigita kārtīgi neatdzesē? Tukšajā kūtī likšot cūkas. Vajadzēs mazāk cilvēku. Es pie cūkām neesmu strādājusi. Bet tagad izvēles nekādas, jāņem pretī katrs darbs, ko dod. Te visas apkārtējās mājas bezdarbnieku pilnas. Derumu Lienīte katru dienu skrien tos piecus kilometrus uz Lūžnavas dārzniecību strādāt.

Melisa ieminējās, ja Māliņciema ļaudīm nav darba, varbūt kāds nāktu pie viņas kartupeļus rakt? Daila ieteica uzkāpt otrā stāvā pie Lūcijas, ne pašai, ne vīram, ne meitai nav darba. Vienīgi dēls pie Imanta gaterī strādājot. Tie noteikti ies, ja kartupeļus pasolīs. Pašiem nekas nav izaudzis, dažas vadziņas tikai iestādīja.

Melisa veltīgi izklauvējās, tad spieda durvju rokturi. No istabas atplūda balsu murdoņa, viņa gāja tālāk. Uz guļamām mēbelēm samesti šādi tādi lanckari, ne segas, ne pelēkie palagi nebija novākti, kaut bija vēla pēcpusdiena. Cilvēku pulciņš sēdēja un blenza televizora ekrānā, telpa pilna ziliem dūmiem, uz grīdas izsmēķu kaudzīte. Melisas labdienu neviens nebija sadzirdējis. Beidzot Lūcija pagrieza galvu un viņu pamanīja.

-   Pagaidi, ļauj noskatīties, - viņa nikni nočukstēja, tad rādīja ar roku uz dīvāna stūri: - Piesēdies.

Melisa palika stāvam, viņa nespēja pārvarēt pretīgumu. Beidzot saņēmās, pavilka Lūciju aiz pleca: - Iznāc drusciņ laukā! Gribu ar tevi parunāties.

Lūcija tikai purināja galvu, ekrānā notiekošais laikam bija svarīgāks par visu. Melisa pagriezās un iegāja pa blakus durvīm virtuvē. Mazais galdiņš piekrauts netīriem traukiem, starp tiem divas tukšas alus pudeles, kāds iekosts skābs gurķis. Te vismaz bija viens krēsls, un viņa apsēdās. Pēc brīža nāca Lūcija, cigareti pirkstos turēdama.

-   Tā, šitā sērija garām. Bet es tev teikšu, traki bija. Jau likās, šai gals klāt, saļima zemē. Bet dzīva palika. Tu kaut ko gribēji?

-   Jā, sarunāt palīgus kartupeļu rakšanā. Uz sestdienu.

-   Sestdien? Nezinu, kā sanāks. Cik tu maksāsi?

-   Naudas man pašlaik nav. Došu kartupeļus. Daila teica, jums neesot. Ja nāktu visa ģimene, ziemai nopelnītu.

-   To jau varētu, - viņa iesāka, tad no istabas atskanēja skaļš sauciens: - Mamm, kur tu paliki? Tūlīt rādīs tavu filmu. Es jau pārslēdzu kanālu.

Virtuvē ienāca Lūcijas meita Randa. Gaišie mati sapinkājušies garās lēkšēs, nagiem atlupis sarkanais lakojums. Melisa atkārtoja savu piedāvājumu rakt kartupeļus. Randa neatbildēja, bet sāka gramstīties pa skapīša atvilktni. Nekā neatradusi nošņācās, ka vecene atkal visus smēķus pievākuši, tad noprasīja: - Vai tev nav, ko uzpīpot?

Melisa papurināja galvu, nosmējās, šis kaitīgais ieradums viņai nepiemītot. Neviļus viņa nopētīja Randas augumu, tas likās aizdomīgi apaļš. Laikam viņa gaida bērnu. Sajutusi Melisas ciešo skatienu, Randa īsi attrauca: ja veči grib kartupeļus, lai rakņājas, viņai nevajaga.

-   Tu laikam bagātu brūtgānu dabūjusi? - Melisa iedzēla.

-   Jā, Valdim naudas netrūkst. Es te nemaz nedzīvoju. Tikai nesen atnācu. Valdis pēc piena sūtīja. Viņam baigās pohas, piens tādās reizēs noder.

-   Valdim pohas? Darbdienā? Vai tad viņš nestrādā?

-   Valdis tagad pa naktīm. Fāčuks aizgāja pensijā. Kāpēc strādāt, ja ir baigi foršais suns? Palaiž savu kaukāzieti gatera sētā, neviens tuvumā nerādīsies. Elmārs to sagādāja. Nu es tīšos prom. Sāku to filmu skatīties, aizķē- ros. Valdis būs pārskaities. - Viņa pacilāja galda stūrī nolikto piena kanniņu, tad pavēra istabas durvis un uzsauca: - Māt, kāpēc pienu neielēji? Es tak teicu, ka man vajaga.

-   Kuš, nebļausties! - Lūcija izlīgoja virtuvē. - Nevarēju šorīt pasmelt. Brigita, vecā nelaime, apkārt vien grozījās.

Viņa uzmeta tramīgu skatienu Melisai, bet tā izlikās, ka nav dzirdējusi, atgādināja par kartupeļu rakšanu un, savu somu paņēmusi, kāpa lejā.

Tas, ka Valdis sameties kopā ar Randu, bija jaunums. Būtu Lauma tuvumā, varētu pastāstīt, abas kopā pasmietos. Atradis īsto brūti! To debīlo skuķi! Savādi, viņa pret Laumu vairs nejuta naidu.

Piektdien Melisa darbojās, visu talkai sagatavodama. Savāca grozus, vecos spaiņus, nolika mājas priekšā, sameklēja maisus, dažus cauros pielāpīja. Izstiepa no pagraba tukšās kastes. Noplūca un uzšķērda gailīšus. Kā parasti, apkopa savus kustonīšus. Barodama Džīnu, viņa teica: "Drīz mums, draudzenīt, būs jāšķiras. Tev būs cita māja, cita saimniece." Džīna raudzījās laipnām, brūnām acīm. Melisa apķērās sunim ap kaklu, iespieda seju pelēkajā spalvā un sāka raudāt. Bija pārņēmis spējš žēlums, un viņa nezināja, kā vairāk žēl, pašai sevis vai suņa, no kura jāšķiras.

Vakarā viņa ielaida Džīnu priekšnamā. Piepeši šķita, gar mājas sienu pustumsā aizslīd kāda ēna. Melisu pārņēma spējas bailes, viņa uzrāva mugurā virsjaku, ieslēdza Džīnu, un metās uz šķūnīti pēc velosipēda. Melisa brauca uz Ģīgām. Elvīrai viņa īsi pateica, gribot noskatīties "Panorāmu". Bez elektrības dzīvojot visīstenākā tumsā, pat nezinot, kas pasaulē notiek.

- Jā, jā, ej tikai tālāk, - Elvīra laipni atsaucās. - Tur jau citi skatās.

Istabā pretī televizora ekrānam sēdēja ne tikai Sergejs, bet arī Vita, Edvīns un abas meitenes. Savu zapiņu Edvīnam izdevies uzkurbulēt, ieradušies kartupeļus rakt. Melisa bez sevišķas intereses vēroja notikumus ekrānā, bija grūti piesaistīt uzmanību. Pēc tam Vita pavaicāja, vai viņa nebaidās viena dzīvot tukšā mājā, vai Vilis nenāk spokoties. Melisai pār muguru pārskrēja aukstas skudriņas. Viņa saņēmās un attrauca, ka nav manīts. Drīz viņa atsveicinājās un izgāja laukā. Veltīgi bija cerējusi no Elvīras palūgt naktsmājas, te nebija vietas.

Bija satumsis, vairs neredzēja braukt. Viņa stūma divriteni garām Rudzīšu ceļa galam. Netālu spīdēja Puisi ku spožie logi. Iegriezties tur? Nē, to viņa neuzdrošinājās. Pāri laukam mirdzēja maza, vientuļa uguntiņa. Kārlis, vecais lādzīgais vīrs, vienīgais viņu sapratīs, nesmiesies.

Kārlis dzirdēja, ka Džesija nikni ierejas, tad apklust. Viņš ieslēdza āra apgaismojumu, pavēra durvis, ieklausījās. Pāri pagalmam divriteni stūma sieviete, un viņš pazina Melisu. Vai atkal nelaime notikusi? Kādēļ ierodas vēlā vakarā? Kārlis nepaguva pavaicāt.

-   Kārļa onkul! - Melisai drebēja balss. - Es no mājas izmuku. Man bail. Tikai, lūdzu, nesmejies! Vilis nāk, skatās bez acīm, ar tukšiem dobuļiem. Gandrīz katru nakti. Es nezinu, sapņi vai īstenība. Es viņu nāvē iedzinu, teicu, ej pakārties.

-   Nāc, nāc, iekšā! Pieslien riteni te. Un nomierinies, bērns! Paliec pie manis šonakt. Te Vilis nenāks.

Kad Melisa bija apsēdusies virtuvē, Kārlis maigi pārlaida roku viņas vakara dzestrumā savilgušajiem matiem. Viņas pleci sāka raustīties nevaldāmās elsās.

Kārlis pakravājās bufetē, pārcilāja dažādas kārbiņas, līdz atrada meklēto. Drīz tējkannā uz gāzes plīts burbuļoja ūdens. Puķainā porcelāna kanniņā viņš iebēra pāris šķipsniņu sakaltētu drogu. Uzlēja verdošo ūdeni, apsedza ar dvieli. Pēc brīža viņš tēju izkāsa caur sietiņu, ielēja krūzītē, atnesa medus trauciņu.

-   Izdzer šo! - viņš mudināja. - Asinszāle un baldriāns, tie tevi nomierinās. Vai vakariņas esi ēdusi?

-   Nē, bet man negribas.

-  Tā nevar. Kaut kas jāuzēd. Vismaz maize ar medu. Es tevi saprotu, tev smagi tagad. Vilis tevi mīlēja.

-   Laikam es viņu arī. Tikai tagad to esmu sapratusi, - Melisa vēl iešņukstējās, tad paņēma krūzīti, pielika pie lūpām, dzēra maziem malciņiem, iekodās maizes rikā. Kārlis nosēdās viņai pretī.

-   Mīļā Melis, - viņš ierunājās paklusi, - es esmu zaudējis vairāk nekā tu. Dzīves draugu, meitu. Man tāpat bija ļoti grūti. Meklēju un atradu dzīves jēgu savā darbā. Jā, vēl man ir dēls. Arī tev. Par Raiti jādomā, viņa dēļ tev stingri jānoturas kājās.

-   Es to zinu, - Melisa lēnām atteica. - Es strādāšu pilsētā. Darbs jau man zināms. Viļa māsa sola pajumti. Vismaz pagaidām, kamēr savu atradīšu. Tikai kartupeļi jānorok, cūkas jāpārdod. Bietes lai noņem māte, ja viņai vajag. Izaugušas labi, divas reizes izravēju.

-   Pareizi esi izlēmusi. Tu esi jauna, skaista. Arī man žēl Viļa, bet savu tiesu viņš pats bija vainīgs. Nemoci sevi ar pārmetumiem. Rīt, pēc talkas, es izdedzināšu no Rudzīšiem, negatīvo enerģiju. Tā kā pavasarī to izdarīju Jēčos. Jā, vēl kas, es nevarēšu visu dienu tev palīdzēt. Tikai vagas ataršu. Saņēmu ziņu, ka sestdien brauks pēc medus, es dodu visu projām. Nāc, parādīšu, kur pārgulēt.

-   Bet tur, tajā istabā… Vai pavasarī nedzīvoja Vilis? - Melisa bailīgi ieminējās. ,

-   Nu jā, tā bija gan. Labi, es iešu uz to istabu. Tu vari likties manā gultā. Iedošu tīrus palagus.

-    Kārļa onkul, cik tu labs, - Melisa nočukstēja, un asaras no jauna ieriesās acīs.

Šajā naktī Melisa gulēja mierīgi, nekādi sapņi nerādījās, no rīta viņa piecēlās atspirgusi. Teica, brokastis neēdīšot, Rudzīšos gaidot lopiņi un tūkstoš darbu. Sēdās uz divriteņa un aizjoņoja. Kārlis domīgs noraudzījās, kā viņa nozūd aiz krūmiem. Viņš nekad nebija iedomājies, ka viņa tik jūtīga, Melisa, kas mācēja tik jautri un pārgalvīgi smieties.

Melisa tikko paguva savu rīta soli apskriet, kad Kārlis ar zirgu bija klāt. Izjūdzis Dūdu, viņš to iemetināja arklā, izdzina kādu duci pārvagu, noteica, ka vairāk līdz pusdienai nespēšot noņemt. Melisa aizveda Dūdu uz ganībām piesiet, bet Kārlis paņēma viņas divriteni un steidzās atpakaļ uz Ceriņiem.

Veltīgi Melisa raudzījās uz lielā ceļa pusi, no Māliņcie- ma neviens nerādījās. Laikam tie seriāli svarīgāki par visu pasaulē, arī par kartupeļu krājumu ziemai, viņa ar rūgtumu nodomāja. Tikai Elmārs savā mašīnā atveda Sūrumu ģimeni, un Melisa aicināja viņus brokastīs. Līvija gan pasmējās, ka ar tukšu vēderu naskāka locīšanās, tomēr neatteicās no maizes, ceptām olām un kafijas. Melisa pastāstīja, Kārlim kunde šodien ieradīšoties medu pirkt.

-   Tam vecītim naudas laikam daudz, - sprieda Elmārs. Melisa atteica: neesmu skaitījusi. Tad viņi devās uz tīrumu. Pāris stundas rakņājās pa silto, mitro zemi, tad Melisa gāja mājās pusdienas gatavot.

Viņa tikko bija uzlikusi vārīties nomizotos kartupeļus, kad virtuvē ieslīdēja Elmārs un noprasīja, vai nav kāda šļuciņa? Mazliet pavilcinājusies, Melisa atkorķēja pudeli, pielēja glāzīti, pasniedza.

-   Paklau, Melis, ko tu domā tālāk darīt? - apsēdies jāteniski uz krēsla, ar rokām atzveltnē iekrampējies, viņš sāka tincināt. - Tu te viena iznīksi.

-   Es to zinu. Tādēļ iešu prom.

-  Jā, es dzirdēju. Pie večiem uz Lūžnavu. Paklausi mani, neesi dumja! Laid ātrumā tos lopus prom. Es tev pagādāšu uzpircēju. Tiksi pie naudas. Un labu dzīvīti pilsētā sagādāšu. Tu esi tāda… seksīga. Pēc tevis būs pieprasījums. Viss būs okei, likumīgi un tikumīgi. Es to noformēšu. Par tām pūlēm tu man drusciņ atlīdzināsi, vai ne? - Viņš izteiksmīgi patrina rādītāja pirkstu pret īkšķi.

Melisa klausījās, ne vārda nebilzdama, tad strupi noteica: ej uz lauka, otru glāzīti dabūsi pusdienās. Elmārs uzmeta smīnīgu skatienu un izgāja pa durvīm. Lai tā zostiņa pamazām sagremo viņa sacīto. Ne jau apsolītais šņabis viņu te šodien atvedis, kaut arī tas nebija smādējams. Viņam bija savi nodomi.

Aizgājusi talciniekus aicināt pusdienās, Melisa vīlusies aplūkoja noraktās vagas. Tik maz, diez vai līdz vakaram pieveiks visas, ko Kārlis atara.

Līvija slavēja šmorētos gailīšus, tik mīksti un trekni. Jānis klusēdams iztukšoja pāris glāzītes. Vajadzētu krietni vairāk, lai viņa mēle atraisītos. Elmārs prātoja, cik no medus Kārlis ieņems un kur to naudu liks.

-  Dēliņam taupīs, - noteica Līvija. - Bet varbūt kāzas ar Zigrīdu rīkos. Tā bumbulīte saldas actiņas taisa, esmu novērojusi. Ies pie Kārļa uz kazarmu, varēs Indulis Jēčus pārdot. Tikpat tur nedzīvo.

-  Indulim smuka brūtele pilsētā, - Daiga, sadzirdējusi mātes sacīto, piebilda. - Savām acīm redzēju kafejnīcā. Abi dudināja kā balodīši, knābīšus kopā sabāzuši.

Indulis… pilsēta… kafejnīca. Visu tā Daiga zina un redzējusi. Vilis toreiz bija teicis, naudu Daigai aizdevis, jo parāds veikalā. Melisa atliecās taisna un noprasīja, kad atdos naudu.

-   Naudu? Kādu naudu? - Daiga brīnījās.

-   Ko Vilis tev aizdeva. Kad maniem bullēniem bēres dzērāt.

-  Nu tu laid galīgi šķērsām! Ne es Vilim kādu naudu prasījusi, ne viņš man devis.

-  Vilis teica.

-   Tad ej un prasi Vilim! Roc viņu laukā no kapa un prasi! Ārprāts, kas man te jādzird! No laba prāta nācu, paskaties, kādi mani nagi, vai ar tādiem varu cilvēkos rādīties? Pat cimdi nelīdz, viss manikīrs pagalam.

Linda knibināja cāļa stilbiņu, paošņāja glāzīti un pateica, tādus draņķus viņa iekšā neņem. Jānis atkorķēja otru pudeli, ielēja drebošām rokām vispirms sev, tad attapās un piepildīja Elmāra glāzi. Līvija izņēma pudeli viņam no rokām, ielēja savā glāzē un steigšus izdzēra.

Bridi Melisa noskatījās, tad piecēlās un sāka novākt traukus. īsi pateica, vakaram arī kas jāatstāj. Ieturējušies esam, iesim uz tīrumu.

-    Uz tīrumu? - Jānis šļupstēja, - uz kādu tīrumu? Nekur es nekustēšu, man tepat labi. - Viņš nobeidza ar treknu krievu lamu vārdu.

-   Brālīt, brauksim prom, - ierunājās Linda. - Šovakar nāks Omārs, man jābūt formā.

-   Tu tak, dēliņ, neatstāsi mūs kājiniekos? - murmulē- ja krietni iereibuši Līvija.

-    Rāmi, lēnām, pamazām! - Elmārs viņas apsauca. - Man tā rādās, bija vēl trešais trauciņš. Melis, skuķīt, liec galdā!

Melisa metās pie plaukta, paķēra trešo, vēl neatkorķēto pudeli un trieca pret grīdu. Stikla lauskas pašķīda uz visām pusēm, tām pāri tecēja asi smakojošs, bezkrāsains šķidrums.

-   Še, rijiet, laiziet, vācieties prom! - viņa kliedza.

-   Dulla un traka, - Elmārs paraustīja plecus, bet Jānis gandrīz apraudājās, tik laba manta izķēzīta. Tad visi Sūrumi, viegli līgodamies, pārvēlās slieksnim. Tikai Linda turējās taisni, viņas lūpas nebija pieskārušās ļergai. Melisa sabruka histēriskās raudās. Pēc brīža viņa izvilkās laukā.

-   Ko iesākt, ko iesākt? - viņa vaimanāja, rokas lauzīdama. Lopi, kartupeļi, lopi, kartupeļi, es esmu seksīga, man būs pieprasījums. Vili, Vili, ej atpakaļ, es tevi nekāru, tu pats, pats, pats! Vili, neskaties bez acīm!

-   Es neesmu Vilis, es esmu Kārlis, - kāda balss sacīja.

Kārlis, kāds Kārlis? Melisa pūlējās atcerēties, tukšu

skatienu viņa raudzījās vīrietī, kurš bija pienācis, satvēris viņas rokas. Sajutusi, ka viņu tur, Melisa sāka raustīties, pūlējās atsvabināties, kliedza, ka neies viņam līdzi, bet tvēriens kļuva vēl ciešāks. No kurienes tādam mazam sievietītim tik daudz spēka? Tikai ar pūlēm Kārlim izdevās viņu savaldīt, laipni, mīlīgi runādams, mierinādams, viņš veda Melisu uz Puisikiem, kur bija telefons.

15. nodala

1.

Lauma pat nemanīja, cik ātri aizsteigušās nedēļas, un pēkšņi viņu pārņēma ilgas pēc mājām. Arī līdzi iedotā nauda izsīkusi, vajadzību bija tik daudz. Ja neierastos pāris lekcijās, viņa varētu piektdien ap pusdienas laiku doties ceļā, paspētu uz Lūžnavas busiņu.

Līvija grozījās gar pieturas vietu pilsētā, kad redzēja, laukuma viņā malā piestāj lielais tālsatiksmes autobuss un žigliem soļiem nāk šurp Lauma. Varen lepna izskatās, modīga soma plecā, pie rokas krāsains maisiņš, kājās garās bikses rudzu puķu zilumā, mugurā raiba, apdrukāta jaka, ģīmim visādus smiņķus uztriepusi, nadziņi mirdz vien. Nekas, meitiņ, drīz tu sēdēsi dubļu pančkā tāpat kā tava lielīgā mammiņa.

Glaimīgi smaidīdama, Līvija atņēma Laumas sveicienu, tad noteica, no skata varot redzēt, ka studentei labi klājas, vaigi zied kā rozes.

-   Jā, man klājas labi, - Lauma īsi attrauca, tad apvaicājās, kas jauns Puisiķciemā.

-    Vai dieniņ, mums to jaunumu bez gala! - Līvija iesaucās. - Ved kaut ar vezumu. Melisa prātā sajuka, uz Jelgavu, uz trako māju aizveda.

-   Vai tas var būt? - Lauma nespēja ticēt. - Jautrā Melisa? Viņa likās tāda… līdzsvarota.

-   Kad es tev saku! Pati redzēju, kā ārdījās. Kliedza, traukus daudzīja. Mēs viņai kartupeļus rakām. Ņēma un visus padzina. Tad nav brīnums, ka Viliņam bija jākarās augšā. Ar tādu trako tak dzīvot nevarēja. Tu par Vili zini?

-   Jā, mamma vēstulē pastāstīja.

-   Tavam brūtgānam drīz būs kāzas, - Līvija pieklusināja balsi, pieliecās Laumai tuvāk. Apmierināta redzēja, ka meitene pietvīkst.

-   Kādam brūtgānam? - Lauma izlikās nesaprotam.

-   Vai tev viņu tik daudz? Nu, tam pašam Valdim.

-   Ak, vēl nav bijušas? Tu tak pavasarī teici, šis ar Daigu precēsies.

-   Nejau ar Daigu. Mēs tā apspriedām, tomēr pārāk tuvi radi. Lai Daigiņa apskatās kādu citu. Tik smukai jau izvēle plaša. Valdis precēs Veinbergu Lūces Randu. Tu tak viņu zini, abas kopā skolā gājāt.

-    Tikai pirmajā klasītē. Randu aizsūtīja uz Stikliem, galva neko neņēma pretī. Tad tādu debīlo vien šis dabūjis! - Lauma nicīgi pasmējās.

-   Nesmej vis. Drīz tu raudāsi. Kad Puisikos ūtrupes āmurs klaudzēs. Tad vairs nevarēsi študierēt, lakotiem nadziņiem plātīties.

Autobusiņš bija klāt, visi steidzās iekāpt. Lauma nosēdās, cik iespējams, tālāk no Līvijas. Laukā tikusi, skrēja teciņiem, nevienu vārdu viņa vairs negribēja dzirdēt. Gan pati uzzinās, kas mājās noticis, kāds iemesls Līvijas ļaunajam priekam.

-   Tevi, meitiņ, mēs šodien negaidījām, - Aldona atklāti pateica. - Vai kaut kas atgadījies?

-   Nē, man viss kārtībā. Krustmāte Danuta sūta sveicienus.

-   Paldies! Vai tev labi pie viņas?

-   Jā. Drīz palikšu istabā viena. Regīna brauks uz Vāciju par auklīti strādāt. Ģimenē, kura pieprasījusi katoļticīgu meiteni.

-   Vai tad Regīna netika augstskolā? Man liekas, viņa uz juristiem gāja?

-    Neizturēja konkursu. Eksāmenus nolika labi, bet konkurss bijis drausmīgs. Mamm, kas noticis? Satiku Līviju, viņa tā savādi muldēja. Par ūtrupes āmuru.

-   Ko klausies to veco bada dzegūzi! Ir savas nepatikšanas, tas tiesa. Vēlāk izstāstīšu. Ne mums vien iet smagi. Nelaime uzbruka arī Melisai.

-   Līvija teica, prātā sajukusi.

-   Jā, uz to pusi ir. Runāja pavisam nesamanīgi, cilvēkus nepazina. Kārlis saka, Melisu nomocījusi sirdsapziņa. Domā, ka vainīga Viļa nāvē. Ar vārdiem: "Ej pakārties!" izdzinusi no mājas. Pēc tam nācis naktīs rādīties. Man Melisas žēl. Kaut tie ārsti spētu atgriezt prātu! Tagad pa Rudzīšiem Raimonds raujas. Kartupeļus mēs ar talku noņēmām, viņš vāc nost bietes. Rūdis samaksāja elektrību, citādi Raimonds nebija ar mieru tur dzīvot. Govis un mazo telīti Mirdza aizveda, vēl tur palika cūkas un visa pārējā iedzīve.

-   Vai tēvam Raimondu nevajadzēja? Var iztikt?

-   Cik tad mums to kustoņu palicis! Gandrīz visi pārdoti. Paši tiekam galā.

Mātes pēdējie vārdi Laumai lika steigties laukā, jāredz, kas vēl palicis. Lielā kūts tukša, bet govis laikam ganībās, dienas siltas. Tikai pašā viņā galā, kur aizvien mitinājās sivēnmātes, divos aizgaldos urkšēja pa baltai cūkai. Tad Lauma gāja uz aploku.

Vārtiņi vaļā, visapkārt mēms klusums, tikai mušas, smalki sīkdamas, rudenīgajā saulītē atsilušas, lidinājās virs mēslu čupas. Meitene apstaigāja būdas. Visas tukšas, tas bija tik savādi. Tad viņa gar aploka malu metās uz lauku, kur vasarā auga mistrs. Viņa ieraudzīja zaļā, kuplā atālā piesietu Dūju. Likās, smagums noveļas no bailēs sažņaugtās sirds. Lauma laidās teciņus, apķērās zirgam ap kaklu.

-   Dūja, mīļo draudziņ, vai gaidīji mani? - Lauma vaicāja un atbildei ķēve iebubinājās. Tad viņa to atkabināja no ķēdes, paņēma aiz apaušiem un veda mājās.

Pagalmā Lauma sastapa tēvu. Viņš izskatījās pēkšņi novecojis, muti apņēma dziļas, asas rievas, seja šķita pelēka. Bet varbūt tādēļ, ka vaigus klāja vairākas dienas neskūtas bārdas rugāji?

-   Tēt, kas īsti noticis? - Laumas balss drebēja satraukumā. - Mamma tikai dažus vārdus pateica. Es neko nesaprotu. Kādēļ man nerakstījāt?

-   Negribējās uztraukt. Tikpat tu mums palīdzēt nevari. Mūs iegāza tas parāds bankai. Nauda, ko atdevu Ojāram, pašam jāatmaksā. Termiņš nāk virsū. Daru, ko spēju, vēl nepietiek.

-   Tēt, es uzlikšu Dūjai seglus, izlaidīšu kādu līkumiņu. Uz vakariņu laiku būšu atpakaļ. Dūja tik sen nav izkustināta.

-    Šoreiz tu maldies. Vairākkārt bijusi Rudzīšos. Raimonds iemācījās ar zirgu apieties. Veda šķūnī salmus, bietes, vēl šo to. Dūja veidojas par labu darba zirgu. Vēl taču tik jauna.

-   Mana Dūjiņa… - Lauma noteica un gāja pēc segliem.

Marģers domīgs noskatījās, kā Dūja ar jātnieci aizjoņo

uz poligona pusi. Viņš jutās noguris. Savādi, darbu taču palicis mazāk, vairs nebija vakaros jābaro lielā cūku saime.

Kad Lauma atgriezās, viņai bija apsarkušas acis. Varbūt no vēja, varbūt viņa raudājusi? Vakariņas paēda klusēdami, tad Marģers teica: Aldon, atnes lielo saimniecības grāmatu. Lai ieskatās arī Lauma. Mūsu ienākumu un izdevumu skaitļi pateiks skaidrāk par vārdiem, kādos mīnusos pašlaik esam.

Lauma pētīja ierakstus, tad pavaicāja, vai tiešām palikušas tikai govis un trīs mazās telītes? Un divas vaislas cūkas? Pat barokļa nav?

-   Nav gan. Kļūsim par veģetāriešiem. Kā Kārlis var iztikt? - Marģers rūgti pasmaidīja.

-   Pa reizei dabūsi kādu šmorētu vistu, - Aldona apsolīja. - Tās vecenes pa ziemu neturēsim. Nepūt tik žēlīgi kā sila balodis. Gan ar Dieva palīdzību izķepurosimies.

-   Kad tā padomā, mēs esam turpat, kur bijām pirms astoņiem gadiem, kad te sākām. Atnācām ar piecām govīm, divām cūkām, zirgu un traktoru. Nekur uz priekšu neesam tikuši. Pat māja ieķīlāta, - Marģers nespēja savaldīt savu rūgtumu.

-    Tēti un mamma, - Lauma ierunājās. - Es pirmīt daudz domāju. Braukšu kopā ar Regīnu uz Vāciju. Gan tur vēl kāda auklīte vajadzīga. Sapelnīšu naudu, studēt var arī vēlāk, vēl esmu jauna. Un Dūju pārdodiet.

-   Nē, - Marģers piepeši cieti noteica. - Kaut līdīšu jaunos parādos, no Dūjas nešķirsimies. Kas tā par zemnieka māju bez suņa, gaiļa, kaķa un zirga? Tās domas par Vāciju met no galvas laukā! Tiklīdz aparšu zemi, iešu meža darbos. Krauzes Imants nosolījis vēl vienu cirsmu, pavisam netālu, šaipus Māliņciema. Kur tā raķešu bāze bija. Raimonds ies tur strādāt, es arī. Ar lopiem māte viena tiks galā. Vai tev tiešām Dūjas nebūtu žēl?

-   Būtu gan, - Lauma atzinās, un balsī iedrebējās asaras. Viņa pateicīgi uzsmaidīja tēvam.

-    Tev noteikti jāturpina studijas, - arī Aldonai bija piebilstami daži vārdi. - Aizrakstīšu Danutai, kādi mums pašlaik apstākļi, lai drusciņ tev piepalīdz. Es negribu, ka Līvija ņirgātos: Aldonas meita citu nevar, kā tikai Vāc- zemē bērniem dibenus mazgāt un podiņus nēsāt.

Otrā rītā Marģers gludi noskuvās, uzģērba tīras drēbes un aizbrauca. Pēc stundas viņš bija atpakaļ, iedeva Laumai divus desmitniekus. Lai ar tiem pagaidām iztiekot. Vairāk Imantam nebijis klāt. To, ka cerējis dabūt lielāku aizdevumu, Marģers noklusēja. Imants bija pateicis, visu ielicis tajā cirsmā, un nauda tik drīz nenāks atpakaļ.

Bija neparasti siltas oktobra pirmās dienas. Pēc salnām, kas dārzos nokoda krāšņos dāliju ziedus, sākās lietavas. Joprojām mežā auga baravikas, tikai lapiņu sēņu bija maz. Kārlim patika sēņot, viņš ik rītu pārstaigāja tuvāko mežu un bērzu birzi. Drīz lielais, zilais spainis bija pilns, varēja griezties uz mājas pusi.

Tajā rītā bija mazliet raizīgs prāts Džesijas dēļ, viņš centās ātrāk pārnākt. Jau vakarā viņa šķita mazliet gurdena, šorīt nelabprāt izvilkās no būdas, pat nepieskārās bļodiņai, kaut tajā jauki smaržoja svaigā buljonā iedrupināti maizes kumosiņi, peldēja daži gaļas gabaliņi. Kārlis autoveikalā bija nopircis kauliņus, savārījis.

-   Kas tev, draudziņ, noticis? - Kārlis norūpējies jautāja. Džesija, neaiztikusi ēdienu, ielīda atpakaļ būdā. Viņš to atlaida no ķēdes. Naktī viņa bija vaļā, tikai, uz mežu iedams, piesēja. Nepatika, ka suns skrēja līdzi.

-   Nāc nu, Džesīt! - viņš sauca, labināja. Džesija izlīda, paspēra dažus solīšus, apgūlās. Kārlis atnesa trauciņā skaidru ūdeni, nolika cieši blakus. Viņa ar garo mēli nedaudz ielaka, tad noguldīja galvu uz priekšķepām. Nebija šaubu, Džesija saslimusi, un Kārlis steidzās uz Pui- sikiem.

-   Tu esi dakteris, palīdzi manai sunītei, - viņš teica, sastapis Marģeru. - Rādās, ka slima.

-  Ar suņiem man darīšanu bijis maz, - Marģers atteica. - Tomēr raudzīšu līdzēt. - Izvaicājis Kārli par slimības pazīmēm, viņš iebāza kabatā dažas tabletes, kārbiņu ar ampulām, šļirci, termometru.

Džesija gulēja, pat pakustējusies nebija, tikai brīžam viņas augums noraustījās un viņa klusiņām iesmilkstējās. Marģers aptaustīja purnu, tas bija sauss, karsts. Noteica, ka jāizmēra temperatūra, varbūt plaušu karsonis, taču vispirms jānovieto citur, siltumā, sausumā. Kārlis noliecās, pabāza rokas sunim apakšā, pacēla un nesa pāri pagalmam uz šķūnīti. Tur čaganā, smaržīgā sienā iekārtoja ērtu guļas vietu.

Temperatūra nebija paaugstināta, un Marģers kļuva pavisam domīgs. Ievērojis, ka kuce nedaudz siekalojas, noprasīja, kad pēdējoreiz potēta pret trakumsērgu, Kārlis teica, šajā pavasari. Džesija kļuva nemierīga, gribēja celties, tad noslīga atpakaļ.

-   Iespējams, viņa kaut ko sliktu ieēdusi, - Marģers sprieda. - Iedošu zāles, kas veicinās kuņģa darbību. Atnes ūdeni!

Kad Marģers ar vienu roku atpleta suņa rīkli, ar otru tajā iespieda dažas tabletes, Džesija norīstījās un pēc tam ielaka mazliet ūdens.

-   Kur viņa ko nelabu būtu dabūjusi? - Kārlis brīnījās. - Viena pati pa mežu neskraida.

-   Varbūt te bijis kāds svešs cilvēks? - Marģeram bija radušās aizdomas.

-    Svešs? Tikai tā krievu ģimene, kas katru rudeni brauc sēņot un manā sētā atstāj mašīnu. Jā, pirms kādas nedēļas bija Kadegu Valdis, burciņu medus šim pārdevu. Teica, sieviņai kakls sāpot.

-   Kadegu Valdis? - Marģers pārprasīja. - Šim sieva? Ko tad apprecējis?

-   Veinbergu Randu. Vēl jau sarakstījušies neesot. Es noprasīju, kad kāzas bijušas.

-   Tas gan īstais pāris, - Marģers nicīgi izmeta. - Cietumnieks un tas dumais skuķis. Eh, runāt negribas. Iešu laukā uzpīpēt, - Marģers izvilka cigareti, pavirpināja pirkstos un izgāja no šķūnīša, kur viņi bija sēdējuši blakus sunim.

-  Zini ko, man pakārties gribas, - Marģers noteica, kad arī Kārlis iznāca laukā. - Tāpat kā Vilim.

-   Lai Dievs pasarg' tādus vārdus mutē ņemt! - Kārlis dusmīgi iesaucās. - Ko Vilis! Gļēvulis viņš bija. Būtu atnācis pie manis, pagudrotu abi, ko iesākt.

-   Nu labi, man jāsāk staigāt. Kaut gan neko tā īsti negribas darīt. Ja Džesijai nekļūs labāk no šīm zālēm, atnāc vakarā uz Puisikiem. Raudzīsim tad citādāk darīt.

Kārlis noskatījās Marģers sakumpušajā mugurā, zemu noslīgušajos plecos. Kad viņš jau tuvojās laipai, Kārlis uzsauca:

-   Marģer, nāc atpakaļ! Man tev kas sakāms.

Marģers atgriezās un jautājuma pilnām acīm vērās

Kārlī. Tas noprasīja, vai ar diviem tūkstošiem pietiktu. Kad Marģers to apstiprināja, īsi pateica:

-    Ej istabā un mazliet pagaidi. Raudzīšu tev līdzēt. Man tikai jāsalūko sejas sargs un dūmu kanniņa.

Temperatūra nebija paaugstināta, un Marģers kļuva

pavisam domīgs.

Vai Kārlis savu naudu glabā kādā bišu stropā? Tā laikam bija. Viņš ienāca, nesdams avīzes papīrā ietītu, ar propolisa piciņām nolipinātu priekšmetu, kas izskatījās pēc lielas, paplānas grāmatas. Kad papīru noņēma, zem tā bija spožā folijā iesaiņota aploksne. No tās Kārlis uz galda izkratīja naudas zīmes.

-   Tik daudz pa šiem gadiem izdevies iekrāt, - Kārlis sacīja. - Mājas pirkšana, remonts arī prasīja naudu. Domāju, Gatis nāks mājā, varēšu palīdzēt uzsākt dzīvi. Bet ātrāk kā nākamgad tas nebūs. Varu tev aizdot. Lai tālāk neputētu. Es zinu, drīz atspersieties un tiksiet atkal uz ceļa. Tev ir laimējies ar sievu, Aldona palīdzēs noturēties.

-   Kārli, veco zēn, paldies! - Marģers satvēra viņa roku, ilgi to spieda. - Visu mūžu būšu pateicīgs. Šoruden viss tā šķērsām vien gāja. Par jauno traktoru dārgi samaksāju, bet nu tas ir mans. Viss prasīja naudu - degviela, kulšana, labības kaltēšana. Cerēju graudus pārdot, tas arī paputēja. Un tad tas parāds bankai! Domā, vieglu sirdi no lopiem šķīrāmies? Brīžam likās, no prāta iziešu.

-   Būs jau labi. Skaitīsim nu. Tu zini, nauda un pātari vienmēr jāskaita. Pēc mana aprēķina, tur bija divi tūkstoši un simts latu.

Viņi pārskaitīja, tad Kārlis paņēma sev piecas divdesmit latu banknotes, pārējo piebīdīja Marģeram: - Bāz kabatā!

-   Bet parādzīme taču jāraksta? Kas apliecinās mūsu parakstus? Būs jābrauc uz pagastmāju.

-   Liecies mierā! Man pietiks ar tavu goda vārdu. Ja nevarēsi visu uzreiz, atdosi pa daļām.

-    Mans goda vārds, to parādu tev atdošu, cik iespējams, ātri, - Marģers svinīgi solīja, vēlreiz Kārlim roku spiezdams. Viņš novērsa skatienu sāņus, jo juta, acīs riešas miklums. Viņš taču nav sievišķis, kas aiz pateicības izplūdīs asarās, Marģers sevi norāja, žigli aizsteigdamies.

Kārlis raudzījās uz piecām banknotēm, tad salūkoja plauktā grāmatu "Dārzeņkopība", paņēma zīmuli un pierakstīja pēdējā vāka iekšpusē naudas zīmju numurus. Viņam piepeši bija iešāvies prātā zagļa apciemojums Ģī- gās. Ja Džesija tiešām sanīks, ilgi slimos un nebūs, kas naktī ziņo par svešinieka tuvošanos? Naudu viņš iebāza galda atvilktnē, tās mēdz pārmeklēt vispirms.

Aldona pašlaik darbojās lopu virtuvē, piena traukus mazgādama un ar verdošu ūdeni plaucēdama, kad iebrā- zās Marģers, satvēra viņu ap viduci un apgrieza riņķī.

-   Ūja, trakais! Rimsties! Kas tev noticis? - viņa neizpratnē raudzījās vīra smaidošajā sejā.

-  Mēs esam glābti, Rudacīt! Kārlis aizdeva naudu. Pats piedāvāja. Es baidījos viņam lūgt, domāju, cik tad viņam var būt, kādi pāris simti, atdos, nabags, man pēdējo, kas pašam paliks? Kārlis taču sirds cilvēks. Bet viņš spējis pāris tūkstošus sakrāt. Kas to būtu domājis, ka bites tik ienesīgas.

Aldona noslīga uz ķeblīša, vēl nevarēdama aptvert dzirdēto, tad lietišķi noprasīja, kad viņi brauks pie notāra.

-   Nevajag mums nekādu notāru. Kārlis teica, viņam pietiek ar manu goda vārdu. Mēs abi taču esam goda vīri.

-   Tavs brālis ari ir goda vīrs. Un redzi, kas notika. Pats postā un mūs ierāva līdzi.

-   Ak tu, mana piesardzīgā leitenīte, - Marģers iesmējās. - Mēs, latvieši, savējiem uzticāmies.

-    Nemels niekus! Ja vienmēr būtu savējiem uzticējušies un kopā turējušies, svešu tautu zābaki jūs nebūtu sabradājuši, - Aldona nopietni atteica. Marģeram vairs nebija, ko iebilst un viņš pastāstīja par Kārļa slimo suni. Viņam aizdomas, ka saindējusies, bet Kārlis apgalvojis, nekādas indes neesot licis, viņam esot peļu un žurku bioloģiskais ienaidnieks, raibais Mūris.

Vakarā Kārlis uz Puisikiem vairs neaizgāja. Viņš redzēja, Marģers vairs līdzēt nevarēs. Pēdējos spēkus saņēmusi, Džesija bija izvilkusies laukā, nogūlusies zem ce- riņkrūma un vēma zaļganas gļotas. Atteicās no rūgušpiena, pat ūdenim nepieskārās. Marģers bija runājis par saindēšanos. Vakar, netālu no mājas sēņodams, bija dzirdējis Džesiju skaļi rejam, tūlīt steidzies šurp. Mājas bija tukšas, Džesija vairs nerēja. Tikai tagad viņš iedomājās, neskrēja pretī, ķēdi žvadzinādama kā citās reizēs, bet it kā nokaunējusies ielīda būdā.

Kārlis ar plaukstu ieblieza sev pa pieri. Ak, mana dumjā, vecā galva, viņš pie sevis nošķendējās. Džesija nedrīkstēja pieņemt cienastu no svešiem cilvēkiem. Bet viņa bija kārumniece un to dažkārt izdarīja. Bārienu saņēmusi, kaunīgi uz vēdera šļūca klāt, pat asti nevēdināja. Vakar viņš suņa uzvedībai vērību nepiegrieza.

Džesija nomira vēlu vakarā. Kārlis atnesa sedziņu, uz kuras viņa ziemā gulēja, kad naktīs laida koridorā, apklāja. Norausa acīm miklumu. Rīt pašā agrumā viņš raks kapiņu savam draugam. Tad viņš būs viens, pavisam viens.

Pāri pļavai bija redzamas Puisiku gaišās ugunis, bet tālāk aiz kokiem bija jaušama vēl viena uguntiņa. Tur bija Rudzīši, un pašlaik tajos dzīvoja Raimonds. Kas ar Melisu notiek, vai viņas slimos nervus izdevās saārstēt? Vai viņa tika vaļā no savām bailēm? Jāaizbrauc apciemot. Beidzot viņam jāpiespiež sevi pārvarēt tās dīvainās izjūtas, kad šķiet, tūlīt, tūlīt notiks nelaime un jāiesēžas automobilī. Vilciens atiet rīta agrumā, un Marģers viņu aizvedīs.

Psihiatriskā slimnīca bija pašā Jelgavas nomalē. Izkāpis no vilciena, Kārlis noskaidroja, ar kādu autobusu jābrauc. Šī bija pasveša pilsēta, tikai pāris reizes mūžā te bijis. Viņš gāja pa ielām, meklēdams norādīto krustojumu, pa ceļam iegriezās pāris veikalos. Somā blakus medus burkai ieslīdēja daži apelsīni, cepumi, konfektes, kūpinātas desas līkumiņš. Tad brauciens, lieli vārti, aiz tiem caurlaides namiņš. Melisa Rāviņa? Telefona zvans, tad jautājums: "Kas jūs esat pacientei?", Kārļa atbilde: "Radinieks. Tēva brālēns". Viņam norādīja asfaltētu taku, kas veda garām baltām mājām ar aizrestotiem logiem.

Pirmais korpuss, otrais, trešais, viņš skaitīja, līdz bija sasniegts īstais. Uzkāpis otrajā stāvā, Kārlis piespieda zvana pogu. Atvēra sieviete baltā virsvalkā, ieveda nelielā telpā, kur bija tikai daži krēsli un mazs galdiņš, tad izņēma durvju rokturi, ko iebāza uzsvārča kabatā. Mazas skudriņas pārskrēja Kārļa mugurai, viņš bija ieslēgts. Apsēdās un gaidīja. Parādījās tā pati māsiņa, kas aicināja ienākt pie ārstes, viņa vēloties aprunāties.

-    Beidzot kāds no piederīgajiem ierodas! - iesaucās ārste. Viņa bija pusmūža gados, tumšmate, augstiem vaigu kauliem.

-   Vai viņas vecāki te nav bijuši? - pabrīnījās Kārlis.

-   Nē, tikai viena meitene nesen apciemoja Melisu Rā- viņu. Ļoti simpātiska, pēc tam paciente jutās ļoti labi. Pastāstiet, lūdzu, sīkāk, kas ar viņu īsti notika, kā tas sākās, - ārste mudināja, atvērdama kādu žurnālu, lai izdarītu ierakstus. Kārlis stāstīja par Vili, par neveiksmīgo saimniekošanu, par viņas bailēm un dīvainajiem sapņiem, bet varbūt tās tiešām bijušas parādības, kas to lai zina. Pieminēja Melisas puisīti, ko viņa ļoti mīlot, pateica, ka pēc dabas bijusi jautra, mazliet vieglprātīga. Ka gribējusi strādāt pilsētā, pēc specialitātes bērnudārza audzinātāja.

-   Beidzot saprotu, - noteica ārste. - Sākumā viņa naktīs trūkās no miega, kliedza: "Nē, nē, neskaties bez acīm!" Tagad tas pārgājis. Viņu varētu laist mājās, ja būtu garantija, ka tiks pasargāta no negatīvām emocijām un regulāri lietos zāles. Bet, redzot viņas vecāku attieksmi, mani māc šaubas. Patiesībā derētu vēl ārstēt, nostiprināt nervu sistēmu, bet…

Kārlis saprata neizteikto domu un lietišķi noprasīja, cik maksātu turpmākā ārstēšana. Ārste nosauca summu, kāda vajadzīga turpmāko divu nedēļu laikā. To viņš varot, Kārlis teica. Māsiņa paaicināja Melisu uz tikšanos.

Melisai bija mugurā raibs, bezveidīgs slimnīcas apģērbs, seja novājējusi, bāla. Kārlis piecēlās pretī un saņēma viņas rokas.

-  Melisiņ, kā tu jūties? - viņš vaicāja, balsij iedreboties, tik nožēlojama viņa izskatījās.

-   Kā jau trako mājā. - Viņa skumji pasmaidīja. - Kārļa onkul, ņem mani laukā no šejienes! Ved atpakaļ uz Pui- siķciemu! Nē, nē, tur ne… es nezinu, kur.

-   Par to mēs parunāsim citureiz. Tev vēl mazliet jāārstējas. Dažus cienastiņus atvedu. - Viņš uz galdiņa sāka izkravāt somu, lika visu maisiņā, ko bija nopircis.

-   Kārļa onkul, cik tu labs! Paldies! - viņa nočukstēja, tad steigšus iztina vienu konfekti, iebāza to mutē. - Man aizvien gribas ēst.

-   Tevi viena meitene apciemojusi.

-   Jā, Lauma. Mēs salīgām mieru.

-   Vai jums bija kāds naids?

-   Tā bija sanācis. Vecas lietas, negribas runāt. Lauma solījās vēl atnākt. Tikai māte nevar… - Melisas balsī ieskanējās rūgtums. - Es aizrakstīju, lūdzu. Kā par brīnumu, atbildi atsūtīja. Neesot laika. Māja, lopi, mans bērns. Vai domā mani te mūžīgi atstāt? Nu, kaut kādi melnie man bija uznākuši. Es neatceros… kaut vai sit nost, atcerēties nevaru. Ā - zinu! - viņa piepeši spalgi iekliedzās, nodrebēja, - Vilis nāca, bez acīm… - Maisiņš izšļuka no rokām, apelsīni ripoja uz visām pusēm. Kārlis pieglauda viņu klāt, runāja maigā balsī:

-   Melisiņ, mīļais bērns, nomierinies, nomierinies. Viss būs labi, pie tevis viņš vairs nenāks.

Melisas kliedzienu izdzirdusi, iesteidzās māsiņa, jautāja, kas noticis.

-   Viņa satraucās, piepeši atcerējās savus nelāgos sapņus. Iedodiet kādas zāles! - Viņš pieliecās, uzlasīja apelsīnus, sameta tos maisiņā. Māsiņa to paņēma vienā rokā, otru aplika Melisai ap vidukli. Tā viņas aizgāja. Pēc brīža māsiņa atgriezās, īsi pateica, ka krustmeitu apguldījusi, izņēma no kabatas rokturi un izlaida Kārli laukā. Krustmeita? Kādēļ Melisa nevarētu būt viņa krustmeita? Viena dzīva radība, kam pieķerties ar visu sirdi?

16. nodala.

»

1.

Dienas bija sarukušas īsas un kļuvušas pelēkas. Pavisam reti pašķīrās mākoņu blīva un slīpi saules stari pārslīdēja zemei. Tad iezaigojās koku dzeltenās un sarkanās lapas, tās stingri turējās pie zariem, kaut vēls rudens. Priežu sils bija pieņēmis zilganu nokrāsu. Mežā aiz Puisiķciema klajuma griezīgi dziedāja motorzāģi. Tur bija cirsma.

Kārlis jūdza Dūdu ratos un pa dubļaino ceļu brauca pie mežstrādniekiem. Aprunājās, lai tie nesadedzina lielos egļu zarus, bet ļauj viņam paņemt. Dūda nebaidījās no trokšņiem, stāvēja rāma, kamēr Kārlis stiepa zarus un krāva tos vezumā.

-   Onkulim laikam liels ābeļdārzs, ja tik daudz skuju vajag? - pavaicāja kāds jauns puisis.

-   Nē, ābelītes man tikai sešas. Šīs skujas likšu apkārt un pāri bišu stropiem. Lai ziemā no aukstajiem vējiem pasargātu. Un cirslīši lai netiek pa skrēju iekšā. Tās ar smalkiem skujainiem zariņiem aizbakstu. Tie pagāna zvēriņi ēd bites, visu saimi ziemā var izpostīt, - Kārlis laipni skaidroja.

Kārlis tikko bija pagriezis zirgu uz lielā ceļa, kad dārdēdama tuvojās baļķu vedēja mašīna. Dūda salēcās, gribēja mesties sāņus, Kārlis tikko spēja noturēt grožus. Satvēris Dūdu aiz iemauktiem, viņš nostājās blakus. Šoferis, to pamanījis, nobremzēja, tad apstādināja mašīnu. Bailīgi šķielēdama, Dūda pagāja garām.

-   Ak tu, vecā muļķe! - Kārlis rājās. - Tu tak redzēji, virsū nebrauc. Vai tik traki jābaidās?

Kopš nebija vairs Džesijas, viņš bija sācis runāties ar Dūdu. Pārāk smagi spieda vientulība. Bet cik vairs ilgi!

Nosegs bišu stropus un dosies pēc Melisas. Viņš bija izlēmis vest viņu šurp. Meitas viņam vairs nebija, tagad būs krustmeita.

Braukdams garām stabam, pie kura piestiprināta pasta kastīte, Kārlis izņēma laikrakstus. Pastu veda divreiz nedēļā, šī bija tā diena. Mājā ticis, atslēdza durvis un nolika avīžu žūksnīti uz virtuves galda. Būs vakarā, ko lasīt. Neviļus izkrita balta aploksne. Viņš pazina Melisas bērnišķīgi apaļos burtus, vienu vēstuli pirms nedēļas bija saņēmis. Viņa nepacietīgi gaidot laiku, kad tiks laukā, brīvībā. Viņš tūlīt rakstīja atbildi, ka piedāvā apmešanās vietu savā mājā.

Kārlis izvilka no aploksnes lapiņu, kas bija izplēsta no rūtiņu burtnīcas. Viņš pameta skatienu pa logu laukā. Dūda ar visu vezumu stāvēja sētsvidū mierīga, it kā piesieta. Viņš iegāja istabā pēc brillēm, atlocīja lapiņu, sāka lasīt.

"Labdien Kārļa onkul!

Saņēmu Tavu vēstuli, bet tūlīt nerakstīju atpakaļ. Gaidīju, ko dakterīte teiks, kad laidīs laukā. Nu jau esmu izlaista. Jau otro nedēļu dzīvoju pie labiem cilvēkiem. Pieskatu divus bērnus. Meitenītei 4 gadiņi, puisītim - 2. Dakterīte man šo vietu dabūja. Viņa teica, es nedrīkstu atgriezties Puisiķciemā. Man te klājas labi. Ir pašai sava istabiņa. Vienīgi pēc sava puisīša ilgojos. Māte bija atbraukusi, atveda manas drēbes. Apsolīja nākamreiz paņemt līdzi Raiti. Kad dabūšu algu, gribu iestāties kursos, kārtīgi iemācīties angļu valodu. Par tiem jāmaksā. Ko skolā mācīja, visu esmu aizmirsusi. Vakari man brīvi. Te ir daudz grāmatu, es lasu visādus romānus. Televizoru neskatos, negribu cilvēkus traucēt. Joprojām dzeru zāles.

Ar vissirsnīgākiem sveicieniem

Melisa

Pasveicini no manis Dreimaņu ģimeni!"

Kārlim ietrīcējās roka, un baltā lapiņa noslīdēja uz grīdas. Neatskanēs Melisas dzidrā balss viņa tukšajā mājā. Viņš saprata, ka cita vide, jauni iespaidi, un ar bērniem nodarboties viņa mācījusies, tas palīdzēs Melisai atgūt garīgo līdzsvaru. Tomēr vilšanās sajūta palika. Kārlim bija grūti sev atzīties^ ka Melisas sievišķīgā pievilcība bija likusi par viņu domāt. Vai tiešām viņš to neapzināti iekārojis?

Gadiem ilgi viņš nebija jutis tieksmi pēc sievietes tuvuma. Velgas nāve bija pārāk smags trieciens. Viņš sievu no sirds mīlēja. Tas bija Dieva brīnums, ka viņš palika dzīvs un varēja atveseļoties, sadziedēt brūces un lūzumus. Kad Gatis pirmoreiz apciemoja slimnīcā, Kārlis, atguvies no nesamaņas bija jautājis, kas notika ar māti un māsu, vai viņas stipri savainotas.

-   Viņām vairs nesāp, - tas bija viss, ko Gatis spēja pateikt.

Tā tumšā mašīna joņoja milzu ātrumā pretī pa ceļa kreiso malu. Viņš izmisīgi grieza stūri uz nepareizo pusi, bet bija par vēlu. Velga sēdēja blakus, Antra viņai aiz muguras. Ausis aizsita dobjais būkšķis, pēc tam bija tumsa. Vēlāk Kārlis domāja, tā bija Augstākā Spēka griba, kas lika Gatim palikt pilsētā.

Kārlis bija tikko pārbraucis no slimnīcas, kad pie viņa ieradās Marģers. Pēc līdzjūtības vārdiem viņš tūlīt pavēstīja:

-   Krievu armija pašlaik atstāj tanku poligonu, tur ir tukšas ēkas. Kamēr nav izdemolētas un nojauktas, tu kādu varētu dabūt. Tur tev būtu ideāla vieta bišu dravai.

-   Nudien, tu nāc kā Dieva sūtīts! - Kārlis iesaucās. - Es vairs nesapratu, kur bites likt. Arī dzīvoklis jāatbrīvo. Paldies par labu padomu!

Jau pirms lielās nelaimes Kārlis bija lauzījis galvu, kur pārvietot bites. Kad Zemzaru Ēriks atguva savu senču īpašumu, viņš tūlīt pateica: drava, kas tur atradās kopš kolhoza laikiem, jāvāc uz citu vietu. Dārzs viņam pašam vajadzīgs un klēts, kur bija dravas noliktava un darba telpas.

Kārlis dzīvoja centrā, kur Velgai skolotāju mājā bija piešķirts dzīvoklis, un ik dienas braukāja uz Zemzariem strādāt. Bišu saimes tagad piederēja viņam. Kad Kārlis bija šaubījies, vai izdosies tās iegūt, Aldona pamācīja, lai steidzīgi atpērk darba pajas no dzērājiem un vieglas peļņas tīkotājiem. "Klausi manam padomam! Mans leitenes deguns saož lielas pārmaiņas." Aldonai tiešām bija taisnība. Tāpat kā Dreimaņi, viņš paguva izņemt noguldīto naudu un izlietot lietderīgi, pirms kā devītais vilnis jūrā, visu noskalojot, vēlās pāri inflācija. Kā būtu dzīvojis, pensijas gadus sasniedzis, bez dravas? No kā izticis? Kā pārdzīvotu lielo zaudējumu, ja nebūtu rūpju par tūkstošiem mazu seškājainu spārnainīšu?

Pievakarē Kārlis gāja uz Puisikiem. Viņš bija sācis ilgoties pēc cilvēku sabiedrības. Pirmo reizi šo garo gadu laikā. No Puisiku virtuves skanēja Aldonas un Zigrīdas balsis. Kārlim ienākot, tās spēji apklusa, sievietes uzmeta viena otrai savādu skatienu.

-   Laikam mani aprunājāt? - Kārlis pasmējās, labdienu padevis.

-   Nē, spriedām par savām, sieviešu darīšanām. Piesēdi un pastāsti kādu jaunu ziņu! - Aldona aicināja.

-   Jā, viens jaunums man ir, - Kārlis atteica. - Melisa sūta tev un Marģeram sveicienus. - Un dažos vārdos atstāstīja vēstules saturu.

-   Ka tikai noturētos bērnu aukles amatā, - šaubīgi novilka Zigrīda.

-   Manuprāt, tas ir labākais priekš Melisas, - noteica Aldona. - Te, tuvumā dzīvodama, nojuktu vēlreiz. Gan Mirdza bez pārmetumiem neiztiktu. Viņa Vili necieta. Man arī jauna ziņa. Marģers sarunāja par Rudzīšu zemes nomāšanu. Marģers jau sen pukojās, tāda laba zeme postā aiziet, nezāles vien aug.

-   Marģers tagad pa mežu raujas?

-   Jā, abi ar Raimondu. Jāizmanto izdevība, ka darbs mājas tuvumā. Un mums katrs lats vajadzīgs. Raimonds pa ziemu pie mums dzīvos, tu jau laikam zini. Kluss, kārtīgs cilvēks.

Brīdi Kārlis vēl uzkavējās, tad devās atpakaļ. Kad durvis aiz viņa noklaudzēja, Aldona turpināja pārtraukto sarunu:

-   Nē, man tavs nodoms meklēt caur avīzi Jēčiem saimnieku galīgi nepatīk. Tie nav labākie cilvēki, kas uz sludinājumiem atsaucas. Lielāko tiesu izbijuši cietumnieki. Vai arī tādi, kurus sieva padzinuši. Iekulsies ķibelē. Būtu es tavā vietā, apmainītu to būdu pret dzīvokli pilsētā.

-   Ko es pilsētā iesākšu?

-   Tev tik labs amats. Ne visi pērk tās humpalas. Dāmas, kas patiešām ir dāmas, labprāt pie tevis šūtos. Es taču redzu, cik labi sēž mugurā tavas šūtās drēbes. Tu esi meistariene ar zelta rokām.

-  Var jau būt, - Zigrīda gausi piekrita. - Bet ja tu zinātu, kā man tās lupatas apnikušas! Man patīk sajust siltu, mīkstu zemi. Redzēt, kā sēkliņa uzdīgst, aug, zied, briedina augļus. Man laikam vajadzēja par dārznieci mācīties. Žēl, ka tikai tagad, mūža otrā pusē, esmu apjēguši.

-   Ja tiešām tā esi nolēmusi, tikai nepārsteidzies, neņem pretī pirmo, kas pieteiksies. Apskaties labi! Viņi visi māk dziedāt lakstīgalas mēlē. Bet ja tev bail vienai, vai Indulis nevar vakaros braukt uz Jēčiem? Vai viņam ar to meiteni tik nopietni? Kas viņa ir?

-   Rādās, ka nopietni. Sekretāre tai firmā, kur Indulis strādā. Vakaros grāmatvedības kursos mācās. Dieva laime, ka laikus no Melisas valgiem izpinķerēju. Ko tu, kai- miņien, domā, kas Melisai ar Bišu Kārli? Kāpēc šim vēstules raksta? Vai nav veco vīru savaldzinājusi? Viņai esot tādas spējas.

-   Var jau būt. Bet Kārlis Melisai radinieks. Tev pašai derētu Kārlim piekantēties. Nevis ar sludinājumiem ņemties. Abi brīvi cilvēki, pēc gadiem īsti piemēroti. Kārlim daba laba, un vēl pavisam sprauns.

-    Es nezinu… varbūt, - Zigrīda piepeši samulsa. Vai tiešām Aldona spējusi uzminēt viņas visslēptākās domas? Viņai Kārlis patika. Savaldzināt? Kā? Viņa pamanīja, ka laukā sācis krēslot, steigšus jādodas uz Jēčiem, kur gaida Tobītis un cita dzīvā radība kūtī. Atdot Plūmīti atpakaļ Elvīrai, šķirties no piecām jaunām vistiņām un gaiļa? Jaunās zemenes, lietus ūdeņu atdzērušās, bija izveidojušas kuplus cerus, nākamā vasarā būs savas ogas. Atstāt visu, ko neilgā laikā paspējusi iekopt? Puisiķciemā, šajā noslēgtajā pasaulē, Zigrīda bija jutusies labi. Viņa nevēlējās dzīvot pilsētā, tajā ļaužu jūklī. Tikai cilvēku vajadzētu blakus.

Tagad, tumšos rudens vakaros dažreiz šķita, laukā no- čab soļi, kāds ap māju staigā. Vai tiešām vecā Žaņa dvēsele? Jāparunā ar Kārli, lai atnāk ar saviem vārdiem un domu spēku. Aizvien biežāk Zigrīdu māca bailes. Bet Aldonas brīdinājums labi jāapdomā. Viņa vēl nesteigsies nosūtīt sludinājumu.

Zigrīdas nodoms meklēt caur avīzi vīru Aldonu bija satraucis. Atvedīs kādu cietumnieku, vai varēs justies droši? Ko viņa brauca šurp, ja nespēja Jēčos viena saimniekot? Laikam cerēja, ka Indulis te kašāsies? No kā jaunais cilvēks iztiktu? No Zigrīdas pensijas? Siltas smiltis saujā, zemes smarža, jauki un romantiski tas skanēja. Kā veco laiku grāmatā. Bet jādzīvo tagadnē, un ko vispār zinām no tiem vecajiem laikiem? Aldonai māte bija stāstījusi par skopiem saimniekiem, par zilām, šķidrām putrām un siļķes asti pusdienās. Tomkalns ēst devis kārtīgi, par to prasījis darbu no saules līdz saulei. Retu reiz atvēlējis brīvu svētdienu, lai uz baznīcu tiktu. Gājusi kājām, kas jaunībā tie desmit kilometri! Tur, starp dievlūdzējiem, viņu nolūkojis Aldonas tēvs, tāds pats leišu laukstrādnieks kā viņa.

2.

Visu dienu debess bija nomākusies tumši pelēka, un vakarā sāka snigt. Pārslas kā lielas, baltas mušas lidinājās gaisā, tad lēnām laidās zemē, klājās uz dubļiem, citas ieķērās koku zaros, kas vēl šūpoja dzeltenas lapas. Tad kļuva dzestrāks, uzpūta vējš un sagriezās putenis. Kārlis steigšus sakopa kustoņus, aizslēdza kazarmas galu, ko izmantoja par kūti, un pa pirmo sniegu brida uz istabu. Iekūris plītī uguni, sēdēja uz bluķīša tās priekšā. Joprojām viņam bija mugurā siltā virsjaka. Apkārt savāds klusums, tikai ūdens tējkannā sīca. Vienu brīdi šķita, uz lielā ceļa dūc kāda mašīna, tad skaņa apklusa. Laikam aizbrauca garām. Džesija būtu rējuši, ja kāds tuvotos. Bet Džesija gulēja zem baltām smiltīm un viņš domāja, jāgādā jauns suns. Kur to tagad, vēlā rudenī, dabūt? Kucēni lielākoties dzimst pavasarī. Kā ik vakaru, tumsiņai iestājoties, Kārlis bija rūpīgi aizdarījis vārtus. Teritoriju apjoza dēļu sētu, saglabājusies no padomju armijas laikiem. Tās augšpusē Kārlis bija novilcis kārtu dzeloņstiepļu. Kaut viņš dažkārt domās ap savu māju vilka ugunīgo apli, tomēr uz to vien nepaļāvās. "Sargies pats, tad Dievs tevi sargās", Kārlis mēdza sacīt, un pie šīs pārliecības pieturējās.

Vējš bija pieņēmies spēkā, tas svieda logā sniega šaltis. Kārlis ne redzēja, ne dzirdēja, ka mašīna tomēr apstājusies lielceļa malā, tikai nedaudz sāņus atstāta zem lielajiem bērziem. Divi vīrieši brida uz Ceriņiem. Brīdi viņi pūlējās no vārtiem atpiņķerēt ķēdi. Kad neizdevās, gāja gar žoga malu līdz grāvim, tad gar tā kanti nokļuva pie platas spraugas pretī laipai.

Pāri pagalmam no apgaismotā loga krita gaismas strēle. Viens atnācējs paslēpās aiz vējtvera, otrs spēcīgi piedauzīja pie durvīm.

Satrūcies Kārlis uzsauca: "Kas tur?" un saņēma atbildi: "Viens ceļa vīrs. Mašīna iestiga." Kārlim balss šķita dzirdēta, viņš pagrieza durvju atslēgu. Vīrietim vaigus klāja melna, pinkaina bārda, cepures nags gandrīz līdz acīm, bet tās likās redzētas, šauras, piemiegtas.

-   Neko līdzēt nevarēšu, - Kārlis atteica. - Ja traktors vajadzīgs, jāiet uz Puisikiem.

-   Traktors, tas pēc tam. Vai saimniekam sirdi pārāk nespiež biezais naudas žūksnis? - svešais ņirdzīgi noprasīja.

Kārlis juta it kā belzienu ceļgalos, tie saļodzījās. Viņš ātri saņēmās un mundri atteica, nekāda naudas žūkšņa neesot, visu, cik bijis, nolicis bankā. Tā sīcene, kas mājā, ne sirdi, ne maku spiežot.

-   Nemuldi, vecais ķēms! - svešais viņu rupji pārtrauca. - Liec naudu galdā!

-   Ej projām ar labu! Ja ne, tevi ķers briesmīgs Dieva sods, - Kārļa balss kļuva stingrāka.

-   Dievvārdus vari bābām skaitīt, ne man. Nu, žiglāk!

-    Bufetē, apakšējā atvilktnē, - Kārlis neskanīgi murmināja. Lai ņem to iezīmēto naudu, ātrāk jātiek Puisikos pie telefona. Viņš nemanāmi kāpās atpakaļ un mirklī, kad laupītājs iegāja istabā, metās laukā pa durvīm. Kārlis jau bija pa kāpnītēm lejā, kad tumšs stāvs lēca klāt. Gaismas starā, kas nāca no loga, iezvīļojās naža asmens. Skaudra sāpe iedzēla vēderā, veltīgi Kārlis bija cēlis roku, lai nazi izrautu, viņš palika guļam. Noklaudzēja durvis, arī šis metās iekšā. Gausi, visus spēkus saņēmis, Kārlis cēlās kājās. Salīcis, abām rokām vēderu saņēmis, viņš gar ēkas sienu streipuļoja uz kūts pusi. Laikam izmisums un bailes par dzīvību deva spēkus. Viņš varēja atslēgt durvis. Cieši tās aizvēris, Kārlis taustījās aklajā tumsā. Gailis laktā iekladzinājās, bet tūlīt apklusa. Te bija kazas aizgalds, otrs kazlēniem, vēl mazliet uz priekšu, un tur pussiena, kas atdalīja Dūdas stāvvietu. Salīcis, vienu roku spiezdams pavēderē, ar otru Kārlis sačamdīja zirga sānus un čukstēdams: "Dūdiņ griezies, griezies!" lēnām virzījās uz priekšu. Kā viņam izdevās palīst zem kakla ķēdes, sasniegt dziļo barības sili un ievelties tajā, Kārlis nespēja aptvert. Tas kuplais siena klēpis, ko viņš uzrausa sev virsū, bija vienīgais glābiņš. Dūda tramīgi iekrācās, laikam sajutusi asins smaku. Cik dziļi ievainots, Kārlis nezināja, tikai juta, ka silts šķidrums tek no vēdera. Tad kūtī iestājās pilnīgs klusums. Pēkšņi nobūkšēja durvis, kāds tās bija atrāvis vaļā.

-    Velns parāvis, kur vecim te elektrības slēdzis? - sirdījās vīrieša balss. Šo Kārlis pazina, tā runāja vienīgi Sūrumu Elmārs. Viņš raustīja sērkociņus, vienu, otru, līdz slēdzi saskatīja, un kūti apgaismoja nespodra spuldzīte. Abi vīrieši aplūkoja aizgaldus, tad Elmārs paķēra dakšas un sāka bakstīt prāvo siena kaudzīti, kas bija nokrauta kaktā pie durvīm. Bārdainis tuvojās Dūdai, bet tā sāka tik draudīgi dīžāties un pakaļkājas mētāt, ka vajadzēja atkāpties.

-   Sūdu čupā ielīdis, vai? - viņš nošņāca, uzmezdams niknu skatienu zirga mēslu kaudzītei. - Kur, ellē, viņš palika?

-   Tālu nevarēja tikt, es dūru pamatīgi, - Elmārs apgalvoja. - Zini ko, tinamies prom. Ka te kāds neuzkuļas.

-   Kas te kulsies! Tu kā tāds mērglis. Vajadzēja durt, kamēr nekustas. Laikam bail bija, ka es viens visu pievākšu. Sūdu mēs te dabūjām, ka tavu māti! Nebija vērts nagus smērēt. Pie Žaņa bija labāks ķēriens. Tur viens tiku galā. Tu tikai vecenēm suņus māki nosist.

-   Nu, tādu tizlu veci kā Žanis… Ejam vēl meklēt!

-   Nē, laižamies!

Lēnām vilkās laiks. Kārli sāka pārņemt gurdenums. Nē, viņš nedrīkstēja nomirt šeit, zirga silē. Jātiek laukā, jātiek uz Puisikiem. Viņš dzirdēja, uz ceļa iedūcās vieglā mašīna un skaņa izzūd pilsētas virzienā. Viņš saņēma visus spēkus un kārpījās laukā. Kūts bija auksta, durvis pamestas vaļā. Kārlis izmeimuroja ārā. Virtuvē joprojām dega gaisma. Salīcis vilkās uz laipas pusi. Izturēt, nezaudēt samaņu! Pie margām pieķerties Kārlis nespēja, abām rokām viņš turēja sāpošo vēderu, likās, tūlīt viss, kas tajā, izgāzīsies laukā. Ceļgalos nometies, Kārlis rāpoja laipai pāri. Mute izkaltusi, viņš pieliecās un kā suns laizīja miklo sniegu. Joprojām sniga, Kārlis tikko spēja samanīt taciņu. Brīdi sēdējis zemē, viņš slējās kājās un šļūkāja tālāk pretī ugunij Puisiku logos, tā neļāva nomaldīties sāņus, sauca pie sevis, drošināja. Tur bija cilvēki, tur bija glābiņš. Sāpes nāca joņiem, gribējās apgulties sniegā un tā palikt. Bet kas atklās patiesību? Viņš vienīgais zināja Zaņa slepkavu.

Raimonds savā istabā lasīja grāmatu, kad izdzirda Cēzara skaļo balsi. Izgāja koridorā, ieslēdza āra apgaismojumu. Cēzars rēja pie mazajiem vārtiņiem. Steigšus iekāpis zābakos, Raimonds gāja turp. Atkrampējis vārtiņus, viņš pamanīja baltajā sniegā guļam sarāvušos cilvēku.

- Elmārs dūra… Valdis! - tik vien šis cilvēks spēja izdvest. Tas taču Kārlis! Nākamajā mirklī Raimonds metās atpakaļ, klaudzināja pie Marģera un Aldonas durvīm, sauca, ka jāzvana ātrajiem, laukā mirst Kārlis.

Vecais, lielais vīrs bija smags, viņi trijatā tikko spēja to ienest. Kārlis jau bija bez samaņas, drēbes un rokas asiņainas. Drīz divas mašīnas, bākugunīm zibot, iedrāzās Puisikos. Ātrā palīdzība un policija. Kārli aizveda, Raimonds policistiem zināja vienīgi atstāstīt Kārļa vārdus par duršanu, ka pieminējis Elmāra un Valda vārdus. Marģers atminējās, Kārlis reiz stāstījis par dārzeņkopības grāmatā pierakstītiem naudas zīmju numuriem, un viņi visi brauca uz Ceriņiem.

Aldona palika viena. Viņa nometās uz ceļiem, rokas sažņaugusi balsī lūdzās: "Jaunava Marija, Dieva māte, žēlo Kārli! Neļauj viņam mirt, tu, Vissvētākā! Vissvētā Sāpju Māte, ņem viņu savā aizgādībā!"

3.

Viņš gulēja dziļas, šauras aizas dibenā. Apkārt bija mēms, melns klusums. Tad no augšas atplūda liega skaņa, it kā sanētu vēja šūpotas pelēkas smilgas, pamazām kļuva spēcīgāka, dobjāka, tā dūc zemes bite. Pēkšņi viņš saklausīja koku zaru švīkstoņu un tālas cilvēku balsis. Kārlis atvēra acis, un skaņas pazuda. Viņš sakustējās, asa sāpe iedūra vēderā, kāpa uz augšu, apņēma sirdi, un viņš iekunkstējās. Kāda seja noliecās pār viņu, tai bija maigi, izplūduši vaibsti un galvā balta aubīte. Silti pirksti satvēra viņa roku, taustīja pulsu.

-   Slimnieks pamodās, - maigi iedūdojās klusa balss.

-   Tagad tikai pilnīgu mieru! Apslapiniet viņam lūpas! Šis ir vecā kaluma zēns. Lai katram jaunajam būtu tik spēcīga sirds.

Kārlis pūlējās atcerēties, kas ar viņu noticis, bet domas klīda prom kā viegli dūmi. Viņš pakustināja sausās, apkaltušās lūpas un juta, tām pieskaras valgums. Viņš bija gājis, rāpojis, pāri snigušas baltas pārslas. Kad, kur? Sniegs atkal sāka sijāties, un Kārlis grima baltā kupenā.

Kārlis atguvās lēnām. Tikai, otrreiz pamodies, uzzināja, ka atrodas slimnīcā. Pat celties sēdus viņam neļāva, šuves varot pārtrūkt.

Svētdien uz ķeblīša blakus Kārļa gultai apsēdās Zigrīda, ziemas salā sasārtušiem apaļiem vaigiem. Baltu, pūkainu jaku mugurā viņa izskatījās kā mazs apaļš

pūpēdītis.

-   Pēc jums vairākkārt apjautājās kāda dāma, - stāstīja māsiņa. - Teica, esot kaimiņiene Zigrīda. Vēlēja drīz izveseļoties. Nāca arī citi ciemiņi, bet dakteris neļāva jūs traucēt. Arī tos, no policijas raidīja prom. Jūs vēl nevarat dot liecību.

-  Vai viņus, tos neliešus notvēra?

-   Jā, cik man zināms.

Miegs mijās ar īsiem nomoda brīžiem, nāca ārsts un māsiņas. Beidzot kādu dienu atļāva tikties ar ciemiņiem. Pirmie bija Marģers un Lauma. Meitene teica, beidzot varēšot rakstīt Gatim. Viņa pēdējai vēstulei nav atbildējusi, gaidījusi, kad Kārļa onkulis atlabs. Negribējusi sliktu ziņu sūtīt. Gatis taču nezinot to briesmīgo notikumu. Viņa aizsūtījusi bildīti, kur redzamas abas ar Dūju, un viņš rakstījis, ka vasarā gribot iemācīties jāt.

-   Tad mēs ar abiem zirgiem varēsim auļot gar jūras krastu, vai ne?

Kārlis piekrizdams palocīja galvu.

Marģers slavēja Kārļa attapību. Tās naudas zīmes ļāvušas jau nākamajā rītā abus laupītājus dabūt ciet.

Svētdien uz ķeblīša blakus Kārļa gultai apsēdās Zigrīda, ziemas salā sasārtušiem apaļiem vaigiem. Baltu, pūkainu jaku mugurā viņa izskatījās kā mazs apaļš pūpēdītis, un Kārlis neviļus pasmaidīja.

Stiprie

iztur,

vājie salūst

Ta rakstīšanas indeve man no bērnu dienām bijusi. Pēc horoskopa esmu Vēzis un, kā astrologi apgalvo, visi Vēži ir fantazētāji. Bērnībā kādu laiku dzīvoju lauku mājās Aknīstē, rotaļu biedru tur nebija, es tos izdomāju, skaļā balsi ar viņiem sarunājos.

Lai stāstītu par sevi, vispirms jāmin mans tēvs Mārtiņš Geidāns. Kaut pasē man rakstīts Ābola, literāros darbus sāku publicēt un joprojām turpinu ar tēva uzvārdu. Viņš bija atraitnis, mana māte trim bērniem pamāte, bet es neizjutu, ka māsa un brāļi nav īstie. Lasīt iemācījos agri, jau sešu gadu vecumā, vienlaicīgi jauno un veco druku. Lasot pasakas, man ļoti nepatika, ka tajās vienmēr darbojās ļaunā pamāte. Es esot teikusi: "Kad izaugšu liela, rakstīšu tikai par labām pamātēm." Redzēju ik dienu mātes attieksmi pret pabērniem, viņa bija vienādi laba pret mums visiem. Pati šo teicienu neatceros, to pēc daudz gadiem man atgādināja māte. Jāatzīstas, par labo pamāti līdz šim vēl neesmu uzrakstījusi, tikai nedaudz ieskicējusi Aivelijas tēlā.

AUTORE PAR SEVI

Latviešu valodas skolotāja Rīgas 17. pamatskolā, kur mācījos, bija dzejniece Valda Mora. Viņa manos domrakstos saskatīja talanta dzirksti, un viņas ietekmē pat sāku dzejot. Diemžēl lielākā daļa manu dzejoļu

pazuduši, tie vispār nav publicēti, un pēdējo uzrakstīju, kad man bija 18 gadu. Pirmo stāstu "Salauztais sapnis" uzrakstīju 12 gadu vecumā, tas bija divu skolas burtnīcu apjomā. Iedevu izlasīt pusmāsai Martai, drīz sākās karš, viņa ar ģimeni (bija jau precējusies) aizbrauca no Rīgas uz Vidzemi, un mans stāsts par jaunu baletdejotāju, kura salauž kāju, izgaisa.

Arī mūsu ģimene atstāja Rīgu, manu dzimto pilsētu. Devāmies uz tēva pusi - sēļu zemi. Viņam bija darbs Viesītē, es pabeidzu Viesītes pamatskolu, vēlāk mācījos vidusskolā, kuru izveidoja tūlīt pēc kara. Skolas gados rakstīju miniatūras, esejas, tās visas pazudušas, jo vairākkārt esmu mainījusi dzīvesvietu. Brīnumainā kārtā saglabājies pagarš stāsts "Aivelija", ko uzrakstīju 16 gadu vecumā. Pēc 50 gadiem, ņemot šo stāstu par pamatu, uzrakstīju romānu "Vēja dziesma".

Maina dzīve nav ritējusi gludi kā pa zīda diedziņu. Teva smagā slimība, pēc tam nāve pārtrauca skolas gaitas. Pēc 11. klases skolā vairs neatgriežos (arī tolaik bija 12 klases). Sāku strādāt dažādus darbus (pastā, kolhoza kantorī, par kluba vadītāju, dārzniecībā, arī lauku brigādē). Tieksme rakstīt palika, un 1951. gadā žurnāls "Bērnība" publicēja manu pirmo stāstu "Puķes". Tomēr par literārās darbības sākumu uzskatu 1956. gadu, kad parādījās stāsti laikrakstā "Padomju Jaunatne", žurnālā "Padomju Latvijas Sieviete". Tolaik dzīves gaitas bija atvedušas uz Vidzemi. Rosīgi darbojos Siguldas jauno autoru apvienībā, ko vadīja skolotājs J. Ba- riss. Manus stāstus un tēlojumus publicēja dažādi preses izdevumi. 1960. gadā nāca klajā pirmais stāstu krājums "Pāri jātiek", kurš, diemžēl, palicis arī pēdējais. Vismaz pagaidām.

Tajos gados ne tikai strādāju maizes darbu un rakstīju, bet arī iestājos un pabeidzu Neklātienes lauksaimniecības tehnikumu. Diplomā rakstīts: agronoms dārzkopis, specializējies biškopībā. Kopš 1960. gada sāku strādāt par biškopi, un tā nokļuvu Kurzemē.

1963. gadā Latvijas Valsts Izdevniecība izdeva manu garstāstu "Viena vasara". To sacerēju un uzrakstīju, vēl dzīvodama Siguldas pusē. Ierosmi deva tuvākā apkārtnē novērotais, pārdomas par to, ka cilvēkam, kurš uzdrošinās nebūšanas atklāt, ar tām cīnīties, par to jācieš.

Laikam biju pārāk naiva un nesapratu, ka padomju literatūrā nedrīkst par to rakstīt. Kad mans stāsts tika sijāts un vētīts izdevniecības sietos, no tā pāri palika vienīgi pelavas. Pakļaujoties redakcijas spiedienam, Jāņus pārtaisīju par Jaunības svētkiem, asumus nogludināju, partijas komitejas instruktors no Dunča pārvērtās par Danci, šī līnija tika mīkstināta un - ak šausmas! - es biju uzdrošinājusies rakstīt, ka komjauniete izdara abortu. Mīlēt drīkstēja tikai garīgi! Līdz ar to Ninetes nelaimīgās mīlestības līnija zaudēja jēgu, viņa no dzīva cilvēka pārvērtās melnā, negāciju pilnā lellē. Par šo grāmatu saņēmu bargu kritiku un, šodien vērtējot, pilnīgi pelnītu. Vajadzēja paņemt darbu atpakaļ, nevis ļaut to neglābjami sabojāt.

Pēc tam asām tēmām vairs nepieskāros. Viss, ko sarakstīju un ko publicēja sešdesmitajos gados, bija tikai pačivināšana. Vasarās strādāju bišu dravā, ziemas bija samērā brīvas, tad rakstīju. Iecerēju romānu par jaunu bitenieci Andu "Sili deg". Ierosmi deva patiess gadījums, kad aizdegās mežs, kurā viršu ziedos bija izvesta drava. Līdz pavasarim uzrakstīju pirmo daļu, iedevu izlasīt rakstniecei Veltai Spārei. Viņa teica, ka tas ir pilnīgi nobeigts garais stāsts, lai parūpējos par pārrakstīšanu un sniedzu to izdevniecībai. Poētisko nosaukumu "Viršu saulgoze" deva Jāzeps Osmanis. Šī grāmatiņa par jauniešu pirmajām darba gaitām un pirmo mīlestību tika izdota 1967. gadā.

Kaut man patika darbs ar bitēm, literatūra saistīja vairāk, un es kļuvu par Dundagas bibliotēkas vadītāju. Diemžēl tikai īsu laiku. 1969. gadā man pavēlēja brīvprātīgi no darba aiziet. Biju briesmīgi noziegusies - izaudzinājusi pretpadomju elementu! Mana meita, tolaik 18 gadus veca, 1968. gada 18. novembra naktī uzrāpās Dundagas baznīcas tornī un tur uzkāra sarkanbaltsarkano karogu, kā arī uzrakstīja un izlīmēja saukļus, atgādinādama cilvēkiem, kas šī par dienu.

Viņu notiesāja par pretpadomju propagandu. Man tolaik bija dubulta atbildība - kā mātei un iestādes vadītājai, jo viņa, mācīdamās vakara vidusskolā, strādāja bibliotēkā par apkopēju. Kaut viņa to izdarīja slepus, man nezinot, šis notikums manai literārajai darbībai uz ilgiem gadiem pārvilka treknu svītru. Ja neskaita 1976. gadā "Padomju Ventā" turpinājumos publicēto stāstu "Rudīte" un 1984. gadā turpat "Bildes", mans vārds nekur nebija manāms. Tas republikas presē parādījās tikai 1985. gadā ar stāstu "Bagātība" žurnālā "Lauku Dzīve". Ta bija mana atgriešanās.

Vairākkārt piedalījos žurnāla "Skola un Ģimene" īso stāstu konkursos, ieguvu prēmijas. Mani stāsti, gan nopietnie, gan nenopietnie iespiesti dažādos žurnālos, Ventspils un Talsu avīzēs, arī humoreskas. 1985. gada nogalē salasīju kopā savus agrākos darbus un iesniedzu izdevniecībai "Liesma" grāmatas manuskriptu. Saņēmu bargu I. Aļķa kritiku recenzijas veidā un attapos, ka šie darbi morāliski novecojuši. Jaunais laikmets nāca ar jaunām prasībām. Rakstīju jaunus darbus, no vecā krājuma atstāju tikai divus, pēc gada vēlreiz devu stāstu krājumu "Kadiķu sīkstums". Šoreiz spriedums bija labvēlīgs, manu grāmatu uzņēma 1990. gada plānā. Bija pat apstiprināts redaktors, mākslinieks, tirāža, cena, bet… kad vajadzēja parakstīt līgumu, saņēmu manuskriptu atpakaļ. Bija pietrūcis papīra, sākās lielais deficītu laiks.

Tas bija trieciens, un es atkal apklusu. Arī personīgā dzīvē tas bija smags laiks - slimība, dzīves drauga zaudējums, nāca arī dažādas citas izmaiņas. Bet ar 1994. gadu mani stāsti atkal sāka parādīties, galvenokārt laikrakstā "Zeme". Visi "Kadiķu sīkstumā" ietvertie stāsti ir publicēti, uzrakstīti arī jauni. Kad paskaitīju, kopš 1985. gada periodikā publicēti 26 garāki un īsāki stāsti, pāris grāmatām pietiktu. Arī vairāk nekā ducis nenopietno un humoreskas, ko tagad parakstu ar pseidonīmu Miķelis Podiņš.

1995./1996. gada ziemā uzrakstīju romānu "Vēja dziesma", to turpinājumos nodrukāja laikraksts "Zeme" no 1998. gada līdz 1999. gada vasarai.

"Lauku Avīzes" izsludinātais konkurss deva stimulu rakstīt nākamo darbu. Tā tapa mans "Puisiķciems". Attēlotā vide ļoti konkrēta, kopš 1993. gada pavasara mūsu ģimene dzīvo bijušā tanku poligona teritorijā. Nopirkdami dažas ēkas, izglābām tās no iznīcības. Senāk šim ciemam bija cits nosaukums, tagad te palikušas tikai sešas mājas. Taču pārējā apkārtne mazliet pārveidota, savā fantāzijā nedaudz izmainīju pārējo ciemu atrašanās vietas. Uz mūsu zemes, aiz krūmiem atrodas kādreizējo Puisiķu māju drupas. No turienes šis nosaukums.

Vietējie cilvēki cenšas saskatīt sevi manā "Puisiķ- ciemā", taču tas ir veltīgi. īstu prototipu nav, tik. i no dažādiem man zināmiem cilvēkiem paņemtas viņu raksturīgākās īpašības, un viņi neviens nedzīvo šeit. Kā savulaik Blaumanis salika Ērgļu pagasta zemniekus jūrā uz atlūzuša ledus gabala, tā es savu personāžu novietoju pie bijušā tanku poligona un Kārli tieši tā teritorijā. Man bija doma parādīt, kā dzīvo mūsu "mazais cilvēks" šodienas laukos. Stiprie iztur, vājie salūst.

Aizvadītajā rudenī, lai nevajadzētu nervozēt, gaidot konkusa rezultātus, izvilku dienas gaismā romānu "Sili deg", ko jau sen biju uzrakstījusi. Pārlasīju, kritiski novērtēju, ķēros klāt un rakstīju visu no jauna. Šajā vasarā turpinājumos tas tika publicēts laikrakstā "Ventas Balss". Varbūt kādreiz rakstīšu trešo daļu, jo tas bija iecerēts kā triloģija. Ieceru jau daudz…

Milda Geidāne-Abola

BIBLIOGRĀFIJĀ

Pāri jātiek. Stāstu krājums. LVI, Rīga, 1960. Viena vasara. Garstāsts. LVI, Rīga, 1963. Viršu saulgoze. Garstāsts. LVI, Rīga, 1967. Vēju dziesma. Romāns (Turpinājumos).

Laikraksts "Zeme", 1997.-1998. Puisiķciems. Romāns (Turpinājumos).

Laikraksts "Lauku Avīze", 1999. Sili deg. Romāns (Turpinājumos). Laikraksts "Ventas Balss", 1999.

Content

Geidāne Milda Puisiķciems

Milda Geidāne Puisikciems

1. nodala

2. nodaļa 1.